
Jo Žmona sužinojo pirmoji. 

— Ar padarysi menką paslaugėlę? - tą pirmąją popietę šūktelėjo 
iš miegamojo Greta. —- Ar padėsi man truputį? 

— Žinoma, — atsakė Einaras nenuleisdamas akių nuo drobės. — 
Tik sakyk, ko reikia. 

Diena buvo vėsi, žvarbus vėjas pūtė nuo Baltijos. Jiedu buvo 
savo bute „Našlių namuose“. Einaras, nedidelio ūgio ir dar ne- 
sulaukęs trisdešimt penkerių, iš atminties tapė Kategato sąsiau- 
rio žiemos peizažą. Rūstūs, tamsūs vandenys, pasidabinę baltais 
putų purslais, tapo šimtų žvejų, grįžtančių su savo sūriu laimikiu 
į Kopenhagą, kapais. Apačioje gyvenantis kaimynas smailėjančia 
į] viršų galva ir keikiantis savo žmoną buvo jūreivis. Tapydamas 
kiekvieną pilką raitytą bangą Einaras įsivaizdavo skęstantį jūreivį, 
desperatiškai iškėlusį ranką, bet savo pragertu nuo bulvių degtinės 
balsu vis dar šaukiantį, kad žmona yra uosto kekšė. Dabar Eina- 
ras žinojo, kokie tamsūs turi būti jo dažai: vanduo būtinai niūriai 
pilkas, kad prarytų tokį vyrą kaip šis ir tarsi užslinkusi tešla nuslo- 
pintų skęstančiojo urzgimą. 

— Netrukus ateisiu, — tarė Greta, kuri buvo jaunesnė už savo 
vyrą ir dailaus, plataus, lygaus veido. — Tada galėsime pradėti. 

Einaras ir šiuo požiūriu skyrėsi nuo savo žmonos. Jis tapė sau- 
sumą bei jūrą — mažus stačiakampius, apšviestus įkypos birže- 
lio šviesos arba blausios sausio saulės. Greta tapė nelabai Žymių 
žmonių su rausvomis lūpomis ir žilstelėjusiais plaukais portretus, 
dažnai visu ūgiu. Pono Gliukštato, Kopenhagos laisvojo uosto fi- 
nansininko. Karaliaus kailiadirbio Kristiano Dalgardo. „,„Burmeis- 
terio ir Veino“ laivų statyklos darbuotojo Ivaro Knudseno. Šian- 
dien ji turėjo tapyti Karališkosios Danijos operos mecosoprano 
Anos Fonsmark portretą. Vadovaujantieji direktoriai ir pramonės 
galiūnai užsakydavo Gretai portretus, kurie kabėdavo kabinetuose 
virš dokumentų spintų arba darbininkų vežimėlių išvažinėtuose 
koridoriuose. 

Tarpduryje pasirodė Greta. 

— Ar tikrai trumpam nutrauksi darbą, kad man truputį padė- 
tum? — paklausė ji. Žmona buvo sušukavusi plaukus aukštyn. — 
Neprašyčiau, jei tai nebūtų svarbu. Ana vėl neateis pozuoti. Gal 
galėtum pasimatuoti jos kojines? Ir batelius? 

Už Gretos nugaros sklindantys balandžio saulės spinduliai pra- 
siskverbė pro jos rankose karančias šilko kojines. Pro langą Eina- 
ras matė stūksantį tarsi milžinišką plytų kaminą Apvalųjį bokštą, 
o virš jo — oro bendrovės „Deutsche Aero-Lloyd“ lėktuvą, pukšintį 
atgal į Berlyną. 

— Ana vėl atšaukė pozavimo seansą, — paaiškino Greta. — Jai 
paskirta papildoma „Karmen“ repeticija. Kad baigčiau jos portre- 
tą, man reikia poros kojų, kitaip niekada jo nebaigsiu. Tada pagal- 
vojau, kad galėtų tikti tavo kojos. | 

Greta žengė artyn, kitoje rankoje laikydama garstyčių spal- 
vos batelius su alavo sagtimis. Žmona vilkėjo priekyje užsegamą 
chalatą su kišenėmis, kuriose slėpdavo tai, ko nenorėdavo rodyti 


Ei1narui. 

— Tačiau aš negaliu apsiauti jos batelių, - paprieštaravo Einaras. 

Pažvelgęs į juos Einaras įsivaizdavo, kad bateliai iš tiesų galėtų 
tikti jo mažoms, išriestoms ir putlioms ties kulnu pėdoms. Jo kojų 
pirštai buvo ploni, apžėlę vos keliais plonyčiais juodais plauke- 
liais. Einaras mintyse matė, kaip susiraukšlėjusi kojinė slysta balta 
jo kulkšnimi. Paskui per nestorą blauzdą. Kaip spragteli keliaraiš- 
čio kabliukas. Einaras užsimerkė. 

Bateliai buvo panašūs į tuos, kuriuos Einaras praėjusią savaitę 
matė Fonesbecho universalinės parduotuvės vitrinoje. Juos avė- 
jo manekenė, aprengta tamsiai mėlyna tarsi vidurnaktis suknele. 
Einaras sų Greta stabtelėjo pasigrožėti vitrina, papuošta narcizų 
girlianda. 

„— Gražu, tiesa? — paklausė Greta. 

Einaras nieko neatsakė, tik jo veidas išplėstomis akimis atsi- 
spindėjo veidrodiniame vitrinos stikle. Tada Greta nutempė jį nuo 
parduotuvės vitrinos į gatvę. Einant pro pypkių parduotuvę, žmo- 
na paklausė: 

— Einarai, kas tau? 

Priekinis buto kambarys buvo judviejų studija. Jo lubos buvo 
sutvirtintos plonomis sijomis ir skliautuotos tarsi apversta dorė. 
Nuo jūros drėgmės mansardos langai buvo persikreipę, o grindys 
nežymiai pakilusios į vakarų pusę. Po pietų, kai saulė i1mdavo 
spiginti į „Našlių namus“, pro jų sienas prasismelkdavo silpnas 
silkių kvapas. Žiemą per stoglangius pratekėdavo vanduo, ir nuo 
šaltų čiurkšlelių atsilupinėjo sienų dažai. Einaras su Greta savo 
molbertus pasistatė prie dvigubo stoglangio, prie aliejinių dažų 
dėžių, užsakytų pas poną Salathofą iš Miuncheno, ir lentynų su 
švariomis drobėmis. Kai Einaras ir Greta netapydavo, jiedu viską 
uždengdavo žaliu brezentu, kurį apačioje gyvenantis jūreivis buvo 
palikęs laiptų aikštelėje. 


— Kodėl nori, kad apsiaučiau jos batelius? — paklausė Einaras. 


12 David Ebershoff 


Jis atsisėdo į kėdę su iš virvių pinta sėdyne. Šią kėdę Einaras 
atsigabeno iš močiutės ūkio galinės pašiūrės. Edvardas IV užšo- 
ko jam ant kelių; šuo drebėjo nuo apačioje šėlstančio jūrininko 
riksmų. 

— Kad galėčiau tapyti Anos portretą, — atsakė Greta ir pridūrė: — 
Jei tau reikėtų, aš taip pasielgčiau. 

Žmonos skruoste matėsi mažytis nuo vėjaraupių likęs randas. 
Greta švelniai braukė per jį pirštu. Einaras žinojo, kad Žmona ši- 
taip elgiasi, kai būna susirūpinusi. 

Greta priklaupė atrišti Einaro batų raištelių. Moters plaukai 
buvo ilgi ir gelsvi, jų spalva atrodė labiau daniška nei Einaro; kai 
Greta imdavosi kokios nors naujos veiklos, ji subraukdavo plau- 
kus už ausų. Dabar, kai Greta palietė Einaro batų raištelio mazgą, 
plaukai nuslydo jai ant veido. Žmona kvepėjo apelsinų aliejumi, 
kurio rudų butelių su etikete „GRYNAS PASADENOS EKS- 
TRAKTAS“ dėžę jos motina atsiųsdavo sykį per metus. Senoji 
manė, kad dukra šį aliejų vartoja arbatos pyragams kepti, bet Gre- 
ta juo pasitepdavo paausius. 

Greta ėmė dubenyje plauti Einaro kojas. Ji tai darė švelniai, bet 
veiksmingai, vikriai jūros dumblių kempine plaudama tarpupirš- 
čius. Einaras dar aukščiau pasiraitojo kelnes. Staiga vyrui dingte- 
lėjo mintis, kad jo blauzdos atrodo patraukliai. Jis grakščiai ištiesė 
pėdą, ir Edvardas IV ėmė laižyti vandenį nuo mažojo piršto, kuris 
buvo bukas ir be nago. 

— Tai bus mūsų paslaptis, Greta? — sušnibždėjo Einaras. — Tu 
niekam neprasitarsi, tiesa? | 

Einaras buvo ir išsigandęs, ir susijaudinęs, o jo vaiko kumščio 
dydžio širdelė dunksėjo taip smarkiai, kad regėjosi, jog tuoj iššoks 
pro gerklę. 

— Kam aš turėčiau pasakyti? 

— Anai. 

— Ana neprivalo to Žinoti, — nuramino Greta. 

„Net jei Ana ir sužinos, nieko baisaus, — pagalvojo Einaras. — 
Juk ji — operos artistė. Ji įpratusi, kad vyrai apsirengia moteriškais 
drabužiais, o moterys vyriškais — operose, kuriose moterys atlieka 
vyrų vaidmenis. Tai seniausia pasaulyje apgavystė. Operos sce- 
noje tai visiškai nieko nereiškia, tik painiavą, kuri visada išspren- 
džiama paskutiniame veiksme.“ 

— Niekas neprivalo nieko žinoti, — patikino Greta, o Einaras, 
pajutęs tarsi jį būtų apšvietusi balta scenos šviesa, atsipalaidavo ir 
ėmė tempti kojinę ant blauzdos. 

— Tu mauniesi kojinę atvirkščiai, — tarė Greta pataisydama siū- 
lę. — Tempk švelniai. 

Antroji kojinė suplyšo. 

— Ar turi kitą? — paklausė Einaras. 

Gretos veidas sustingo, tarsi ji tik ką būtų kažką supratusi, pas- 
kui nuėjo prie beicuoto uosio drabužinės stalčiaus. Ant drabužinės 
riogsojo spintelė su veidrodžiu durelėse ir trys stalčiai su bronzi- 
nėmis rankenėlėmis; Greta mažu rakteliu atrakino viršutinįjį. 

— Šios yra storesnės, — tarė Greta paduodama Einarui antrą ko- 
jinių porą. 

Tvarkingai kvadratu sulankstytos kojinės Einarui atrodė tarsi 
Gretos odos, parudavusios po vasaros atostogų Mentone, lopinėlis. 

— Maukis atsargiai, - paprašė Greta. —- Ketinau jas mūvėti rytoj. 

Pro skyrimą Gretos plaukuose matėsi sidabriškai balta oda, ir 
Einaras ėmė spėlioti, kokios po ja sukasi mintys. Žmona buvo nu- 
kreipusi žvilgsnį aukštyn ir sučiaupusi lūpas — matyt, kažką svars- 
tė. Einaras nepajėgė paklausti; jis jautėsi tarsi būtų supančiotas, o 
burna užrišta senu skudurėliu dažams valyti. Tad tylėdamas spė- 
liojo, ką sumanė žmona, o išblyškusiame ir glotniame tarsi persiko 
žievelė Einaro veide tvenkėsi apmaudas. 

— Koks tu gražus, — prieš daugelį metų, kai Jiedu Į pirmą sykį 
liko vieni, pagyrė Einarą Greta. 

Žmona, matyt, pastebėjo, kad Einaras jaučiasi nesmagiai, nes 
palietė delnais jo skruostus ir tarė: 

— Tai nieko nereiškia, — ir pridūrė: — Liaukis nerimavęs dėl to, 
ką pagalvos kiti. 

Einarui labai patiko tokie Gretos pareiškimai — kai ji mojuo- 
dama rankomis skelbdavo savo įsitikinimus, tarsi jie turėtų būti 
viso likusio pasaulio religija. Jis pagalvojo, kad tai — ryškiausias 
Gretos amerikietiškas bruožas ir dar jos pomėgis puoštis sidabro 
papuošalais. 

— Gerai, kad tavo kojos nelabai plaukuotos, — pareiškė Greta, 
tarsi jas matytų pirmą sykį. 

Ji maišė aliejinius dažus mažuose keraminiuose puodeliuose. 
Greta buvo baigusi tapyti viršutinę Anos kūno dalį, kurią slėpė 
plonas riebalų sluoksnis, susikaupęs daugelį metų valgant lašišą 
su sviestu. Einarui patiko, kaip Greta nutapė Anos rankas, laikan- 
čias gėlių puokštę. Pirštai buvo rūpestingai nutapyti, krumpliai 
susiraukšlėję, nagai blizgantys, bet ne itin ryškūs. Lelijos buvo 
dailios baltos mėnesienos spalvos, nusėtos rūdžių spalvos Žieda- 
dulkėmis. Greta buvo nenuosekli tapytoja, bet Einaras niekada to 
žmonai nesakė. Tačiau, kai tik būdavo įmanoma, jai padėdavo — 
mėgindavo mokyti technikos, kurios, kaip spėjo, Greta nežinojo, 
ypač vaizduojant šviesą ir atstumą. Einaras neabejojo, kad Greta 
gali tapti puikia tapytoja, jei tik jai pavyktų rasti tinkamą temą. 
Debesys už „Našlių namų“ išsisklaidė, ir saulė apšvietė pusiau 
baigtą tapyti Anos portretą. 

Greta kaip modelių pakylą naudojo lakuotą skrynią, kurią buvo 
nusipirkusi iš skalbėjos, atvykusios iš Kantono. Ji ateidavo paim- 
ti skalbinių kas antrą dieną ir apie savo atvykimą pranešdavo ne 
šaukdama iš gatvės, o paskambindamia prie pirštų pririštais auksi- 
niais varpeliais. 


Stovėdamas ant skrynios Einaras pajuto svaigulį ir šilumą. Jis 


pažvelgė į savo blauzdas. Šilko kojinės buvo glaudžiai jas aptem- 

pusios, tik keli plaukeliai kyšojo tarsi mažyčiai pupos pūkeliai. 
Geltoni bateliai atrodė per daug elegantiški, kad Einaras galėtų 
išsilaikyti ant kojų, bet jo pėdos natūraliai išsirietė, tarsi vyras 
mankštintų seniai nejudintus raumenis. Galvoje ėmė suktis kaž- 
kokios mintys, privertusios Einarą galvoti apie laukų pelę besi- 
vaikančią lapę: plona rausva lapės nosis knaisiojosi pupų lauke 
ieškodama pelės. 

— Stovėk ramiai, — paprašė Greta. 

Pažvelgęs pro langą Einaras išvydo grioveliais raižytą Kara- 
liškojo teatro, kuriame jis kartais kurdavo dekoracijas operoms, 
kupolą. Šią akimirką teatre Ana repetuoja „Karmen“, jos švelnios 
rankos įžūliai iškeltos Einaro nutapytos Sevilijos koridos arenos 
fone. Kartais, kai Einaras tapydavo teatre, Anos balsas nuaidėdavo 
salėje tarsi variniame vamzdyje. Nuo šio balso Einaras imdavo taip 
drebėti, kad net sutepdavo teptuku tapomą dekoraciją ir turėdavo 
kumščiais pasitrinti akis. Anos balsas nebuvo gražus — šaižokas ir 
graudus, truputį pavargęs, tuo pat metu ir vyriškas, ir moteriškas. 
Tačiau jis skambėjo gyviau nei daugumos danių solisčių balsai, 
kurie dažnai būdavo ploni, skaidrūs ir per daug dailūs, kad sukeltų 
virpulį. Anos balsas dvelkė pietų šiluma; jis šildydavo Einarą, tar- 
si Anos burna būtų pilna įkaitusių žarijų. Jis nulipdavo nuo savo 
kopėčių į užkulisius ir iš ten stebėdavo, kaip vilkinti baltą ėriuko 
vilnos tuniką Ana praveria savo kvadratinę burną repetuodama su 
dirigentu Dyviku. Dainuodama Ana palinkdavo į priekį: ji visada 
aiškindavo, kad muzikos sunkio jėga traukia jos smakrą orkestro 
duobės link. | 

— Man regis, kad prie dirigento batutos galo yra pritvirtinta si- 
dabrinė grandinėlė, kuri prisegta štai čia, — aiškindavo Ana rody- 
dama į apgamą, prilipusį prie smakro tarsi trupinėlis. — Beveik 
nežinau, ką daryčiau be šios mažos grandinėlės. Nemokėčiau būti 
pačia savimi. 

Tapydama Greta vėžlinėmis šukomis sukeldavo plaukus į vir- 
šų; tada jos veidas atrodydavo didesnis, tarsi Einaras žiūrėtų į jį 
pro vandens taurę. Greta tikriausiai buvo aukščiausia moteris, ko- 
kią Einarui yra tekę pažinti, jos galva buvo taip aukštai, kad galė- 
davo pažvelgti per pusinių užuolaidų, kabančių ant pirmo aukšto 
gyventojų į gatvę išeinančių langų, viršų. Šalia jos Einaras jautėsi 
mažas, tarsi būtų Gretos sūnus, žvelgiantis per motinos smakrą į 
akis ir siekiantis jos rankos. Jos chalatą su uždėtinėmis kišenėmis 
pagal specialų užsakymą pasiuvo už kampo gyvenanti siuvėja, 
kuri savo šviesius plaukus susukdavo į kuodą ir, geltona juostele 
matuodama Gretos krūtinę bei rankas, žavėjosi, nors ir negalėjo 
patikėti, kad tokia didelė ir sveika moteris nėra danė. 
 Einarą žavėjo, kad Greta tapo ne itin susikaupusi. Ji galėjo 
teptuko brūkštelėjimu suteikti kairei akiai „spindesio ir netrukus 
nueiti atidaryti durų, kad paimtų „„Busk“ bendrovės atvežtą pieną, 
o paskui grįžti prie portreto ir be jokio vargo nutapyti truputį blau- 
siau spindinčią dešinę akį. Tapydama Greta dainuodavo, kaip pati 
sakydavo, laužo dainas. Tapomam žmogui ji galėdavo papasakoti 
apie savo vaikystę Kalifornijoje, kur povai buvo susukę lizdus jos 
tėvo apelsinų giraitėse; savo modeliams moterims Greta pasako- 
davo — kaip sykį Einaras išgirdo tamsių laiptų viršuje prie jų buto 
durų — kad tarpai tarp intymaus jųdviejų bendravimo darosi vis 
ilgesni. | | 

— Jis į tai labai jautriai reaguoja, bet aš jo dėl to nekaltinu, — 
aiškindavo Greta, ir Einaras mintyse matydavo, kaip ji nubraukia 
plaukus už ausų. 

— Jos smunka, — perspėjo Greta, teptuku rodydama į kojines. — 
Patempk aukštyn. 

— Ar tai tikrai būtina? 

Apačioje gyvenantis jūrininkas trinktelėjo durimis, ir paskui 
įsivyravo tyla, kurią trikdė tik jo žmonos kikenimas. 

—Ak, Einarai, atsiduso Greta, - kada tu pagaliau atsipalaiduosi'? 

Šypsena jos veide užgeso. Edvardas IV nubidzeno į miegamąjį 
ir pradėjo raustis patalynėje; paskui pasigirdo atodūsis, panašus 
į maitinamo kūdikio. Edvardas IV buvo senas šuo iš Jutlandijos 
ūkio; jo motina ir kiti vados šunyčiai nuskendo šlapiose durpėse. 

Butas buvo pastato, kurį vyriausybė praėjusiame amžiuje pa- 
statė žvejų našlėms, pastogėje. Buto langai išėjo į šiaurę, pietus ir 
vakarus, tad, kitaip nei daugumoje kitų Kopenhagos centre esan- 
čių namų, Einarui su Greta čia buvo pakankamai erdvu ir šviesu 
tapyti. Jiedu vos neįsikėlė gyventi į vieną biurgerių namą Kristia- 
no uoste, kitoje Vidinio uosto pusėje, kur dailininkai įsikurdavo 
prie cemento maišymo gamyklų bei importuotojų kartu su prosti- 
tutėmis ir lošiančiais girtuokliais. Greta aiškino, kad gali gyventi 
bet kur, kad joks būstas jai neatrodys per daug aptriušęs. Tačiau 
Einaras, kuris penkiolika pirmųjų gyvenimo metų miegojo po 
šiaudų stogu, nusprendė kitaip, ir jiedu įsikūrė „„Našlių namuose“. 

Per vieną kvartalą nuo Naujojo uosto kanalo stovinčio namo 
fasadas buvo nudažytas raudonai. Mansardos langai kyšojo iš sta- 
taus molinėmis čerpėmis dengto stogo, kuris nuo samanų buvo 
pajuodavęs, stoglangiai buvo iškirsti pačiame viršuje. Kiti šalia 
esantys pastatai buvo išbaltinti kalkėmis, su aštuonių plokščių du- 
rimis, nudažytomis ruda dumblių spalva. Priešingoje gatvės pu- 
sėje gyveno gydytojas Mioleris, kurio pagalbos šaukdavosi nak- 
tį gimdančios moterys. Gatve, kuri baigėsi akligatviu Vidiniame 
uoste, retai prapukšėdavo automobiliai, todėl čia buvo taip tylu, 
kad girdėdavosi drovios mergaitės riksmo aidas. 

— Privalau grįžti prie savo darbo, — neištvėręs tarė Einaras, pa- 
vargęs stovėti ir kentėti batelius, kurių alavinės sagtys skaudžiai 
spaudė kojas. | 

— Ar tai reiškia, kad nenori apsivilkti jos suknelės? 

Kai Greta ištarė žodį „suknelė“, Einaras pajuto, kaip kaista pil- 
vas, ir gėdos gumulas ima kilti krūtine. 

— Ne, nemanau, - atsakė jis. 

— Net ir kelioms minutėms? — paklausė žmona. — Man reikia 
nutapyti suknelės kraštą prie jos kelių. 

Greta sėdėjo šalia Einaro kėdėje su pintų virvių sėdy- 
ne ir per šilkinę kojinę glostė jo blauzdą. Žmonos ranka veikė 
hipnotizuojamai; jos prisilietimas vertė Einarą užsimerkti. Jis nie- 
ko negirdėjo, tik tylų šiurkštų Gretos nago, braukiančio per šilką, 
krebždesį. 

Staiga Greta liovėsi glosčiusi. 

— Atleisk, — tarė ji. — Man nereikėjo to prašyti. 

Dabar Einaras pamatė, kad beicuoto uosio drabužinės durys 
pravertos ir joje kabo Anos suknelė. Ji buvo balta, su karoliukais 
puoštomis palankomis ir rankogaliais. Lango stiklas buvo įskilęs, 
ir suknelė švelniai siūbavo ant pakabos. Ji buvo kažkuo ypatinga — 
dulsvai spindintis šilkas, nėriniais puošta viršutinė dalis, kabliu- 
kais susegami rankogaliai ir prasiskleidę maži praskiepai gundė 
Einarą ją paliesti. 

— Ar ji tau patinka? — paklausė Greta. 

Einaras ketino atsakyti „ne“, bet tai būtų melas. Suknelė jam 
patiko, ir Einaras beveik jautė, kaip po oda įsitempia raumenys. 

— Tada apsivilk ją kelioms minutėms. 

Greta atnešė suknelę prie Einaro ir pridėjo jam prie krūtinės. 

— Greta, — išlemeno Einaras, — 0 jei aš... 

— Tiesiog nusivilk marškinius. 

Jis taip ir padarė. 

- Ojei aš... | 

— Užsimerk. 

Einaras pakluso. 

Net ir užsimerkęs stovėdamas prieš žmoną be marškinių Eina- 
ras pasijuto nepadoriai. Regėjosi, kad Greta jį užtiko darant tai, ko 
Einaras buvo prižadėjęs vengti, — tai nebuvo panašu į neištikimy- 
bę, o labiau priminė blogą įprotį, kurio atsikratyti buvo davęs žodį, 
pavyzdžiui, gerti degtinę Kristiano uosto kanalo baruose arba lo- 

voje valgyti mėsos kukulaičius, arba sklaidyti zomšines kortas su 
merginų nuotraukomis, kurias nusipirko vieną popietę, kai jautėsi 
vienišas. | 

— Ir kelnes, — paliepė Greta. 

Ji ištiesė ranką ir mandagiai nusigręžė. Miegamojo langas buvo 
praviras, ir nuo žvarbaus, žuvimi prakvipusio oro Einarui pašiurpo 
oda. 

Einaras skubiai užsimovė suknelę per galvą ir pataisė sterblę. 
Jo pažastys ir juosmuo suprakaitavo. Nuo išmušusio karščio vyras 
panoro užsimerkti ir grįžti į tuos laikus, kai buvo berniukas, ir 
tai, kas kadaravo jam tarp kojų, buvo mažas ir bevertis daikčiukas 
tarsi baltas ridikas. 

— Gerai, — sausai pagyrė Greta. 

Tada ji pakėlė teptuką prie drobės. Greta prisimerkė, tartum 
apžiūrinėdama savo nosies galiuką. 

Keistas jausmas užplūdo Einarą, stovintį ant skrynios. Pro jį 
skverbėsi saulės šviesa, ore tvyrojo silkių kvapas. Suknelė visur, 
išskyrus rankoves, buvo laisva, ir Einaras jautėsi tarsi būtų pasinė- 
ręs į šiltą vasaros jūrą. Lapė vaikėsi pelę, ir Einaro galvoje aidėjo 
tolimas balsas: tyliai verkė išsigandusi maža mergaitė. 

Einarui pasidarė sunku žiūrėti atmerktomis akimis ir toliau ste- 
bėti skubius lyg žuvies Gretos rankos judesius, kai ji dėjo dažus 
ant drobės, paskui atitraukdavo ranką, tarsi mokyklos varpeliu 
žvangindama sidabrinėmis apyrankėmis. Einarui taip pat buvo 
sunku galvoti apie dainuojančią Karališkajame teatre Aną, palen- 
kusią smakrą dirigento batutos link. Einaras tepajėgė sutelkti dė- 
mesį į šilko apdarą, tarsi tvarstis prigludusį prie odos. Tačiau kaip 
tik taip jis jautėsi pirmą sykį: šilkas buvo toks plonas ir lengvas 
lyg balzame sumirkyta marlė, švelniai prigludusi prie gyjančios 
odos. Jo jau nebetrikdė ir tai, kad stovi prieš savo žmoną, nes ji 


tapo Einarui svetima susikaupusi moteris. Palengva Einaras pa- 

sinėrė į svajonių pasaulį, kuriame Anos suknelė nepriklausė nie- 
kam, net jam. 

Einaro akių vokai apsunko, studija ėmė skęsti prieblandoje, at- 
sidusęs jis nusvarino pečius, Edvardas IV knarkė miegamajame, ir 
kaip tik tą akimirką pasigirdo varinis Anos balsas: 

— Tik pažvelkite į Einarą! 

Einaras atsimerkė. Greta ir Ana nušvitusiais veidais ir prasi- 
žiojusios rodė į jį. Edvardas IV pradėjo loti. O Einaras Vegeneris 
nepajėgė pajudėti. 

Greta paėmė iš Anos lelijų puokštę, kurią jai padovanojo prie 
galinių teatro durų laukiantis gerbėjas, ir įgrūdo Einarui į rankas. 
Atlošęs galvą tarsi mažas trimitininkas Edvardas IV ėmė globėjiš- 
kai bėgioti ratu aplink Einarą. Abi moterys dar truputį pasijuokė, o 
Einaro akys pritvinko ašarų. Jį skaudino šis juokas ir baltų lelijų, 
nuo kurių rūdžių spalvos piestelių apdulkėjo suknelės sterblė, ryš- 
kiai pūpsančios Einaro strėnos, kojinės ir išskleisti sudrėkę delnai. 

— Tu esi kekšė, — švelniai šaukė apačioje gyvenantis jūrinin- 
kas. — Velniškai graži kekšė. 

Apačioje įsivyravusi tyla reiškė, kad Žmona atleisdama bu- 
čiuoja savo vyrą. Tada Greta su Ana ėmė juoktis dar garsiau, ir 
kai Einaras jau ketino jų paprašyti išeiti iš studijos, kad galėtų ra- 
miai nusivilkti suknelę, Greta tyliu, atsargiu ir nepažįstamu balsu 
pareiškė: 

— Gal pavadinkime tave Lile? 


Antras skyrius 


kj 

Kilusi iš Kalifornijos tapytoja Greta Vegener buvo dvidešimt 
devynerių. Jos mergautinė pavardė buvo Vod, Gretos senelis 
Epslis Heivenas Vodas praturtėjo nuomodamas žemę, o tėvas, 
Epslis Jaunesnysis, susikrovė dar didesnius turtus iš apelsinų gi- 
raičių. Prieš atvykdama gyventi į Daniją, tada jau sulaukusi de- 
šimt metų, Greta toliausiai iš Pasadenos buvo nuvykusi tik į San 
Franciską, kur kartą žaisdama su lanku prie tetos namo Nob Hile 
netyčia pastūmė savo dvynį brolį po karieta. Karlailas liko gyvas, 
bet jo blauzdoje atsirado neišnykstantis ilgas blizgus įspaudimas; 
kai kurie žmonės tvirtino, kad brolis pasikeitė neatpažįstamai. Pa- 
augusi Greta tvirtindavo, kad Karlailas niekada neturėjo to, ką ji 
vadino vakarietišku stuburu. | 0 

— Vieni Vodai jį turi nuo prigimties, — pareiškė Greta, kai jai 
buvo dešimt. Jau tada ji buvo aukšta mergaitė ir kartojo daniškus 
posakius laivo, plaukiančio į Daniją, tikmedžio denyje, — o kiti 
neturi. 

Danai tikrai neturėjo vakarietiško stuburo; ir kodėl turėtų jį tu- 
rėti? Tad Greta jiems atleisdavo — bent jau dažniausiai. Ji buvo 


22 David Ebershoff 


ypač atlaidi Einarui, savo dailės profesoriui ir antrajam vyrui. 
1925 metų pavasarį jie jau buvo vedę daugiau kaip šešerius me- 
tus: kartais rytais Gretai atrodydavo, kad jie susituokę tik šešias 
savaites, o kartais — kad šešis gerai nugyventus gyvenimus. 

Einaras ir Greta pirmą sykį susitiko Karališkojoje dailės akade- 
mijoje 1914 metų rugsėjo 1-ją, prabėgus vos kelioms savaitėms po 
triukšmingų kaizerio Žygių per Liuksemburgo ir Belgijos kalvas. 
Gretai buvo septyniolika. Einaras buvo įžengęs į trečią dešimtį 
ir jau tapybos dėstytojas, viengungis, kuris drovėjosi paauglių ir 
greitai sutrikdavo jų draugijoje. Net tada Greta buvo plačių pečių 
ir tvirtos laikysenos, susiformavusios ankstyvą vaikystę praleidus 
ant žirgo. Plaukus ji buvo užsiauginusi iki juosmens, ir keliose dar 
dujiniais žibintais apšviečiamose Kopenhagos gatvėse tai atrodė 
provokuojamai. Danai jai atleisdavo, nes Greta buvo iš Kaliforni- 
jos, kurios beveik nė vienam jų neteko matyti, bet danai įsivaizda- 
vo, kad ten žmonės gyvena datulių palmių šešėlyje stūksančiuose 
atviruose namuose, o daržuose iš juodos dirvos prasikala aukso 
luitai. 

Kartą Greta išsipešiojo antakius, kurie daugiau jau nebeužaugo. 
Jai taip buvo tik patogiau. Kas rytą Greta nusipiešdavo antakius 
vaškuotais pieštukais, kuriuos pirkdavo parduotuvės ,Magasin du 
Nord“ belangėje trečio aukšto salėje. Čia diskretiškai apsipirkda- 
vo moterys, norinčios pasigražinti. Greta turėjo įkyrų įprotį spau- 
dyti sporas ant nosies, kai tik atsiversdavo knygą, ir dėl to odoje 
atsirado keli taškelio dydžio randeliai, kurie jai kėlė rūpesčių. Ji 
manė esanti aukščiausia mergina Kopenhagoje, nors tai tikriausiai 
nebuvo tiesa, nes laiba gražuolė, mero meilužė Greta Jansen, kuri 
net vidudienį vilkėdama krištolo karoliukais puoštą chalatą nardy- 
davo po viešbučio „Hotel d“Angleterre“ fojė parduotuves, buvo 
aukštesnė. 

Kad ir kaip ten būtų, Greta manė, kad ji niekada neištekės. Kai 
jaunuolis — dieviško veido nykstančios aristokratiškos giminės 

danas arba amerikiečio plieno magnato sūnus, metams atvykęs 
keliauti po Europą, — pakviesdavo ją į baletą arba pasiūlydavo 
paplaukioti Kristiano uosto kanalais, Gretai pirmiausia į galvą 
ateidavo ta pati mintis: „Manęs taip lengvai nepagausi.“ Ji teno- 
rėjo būti išsilavinusi moteris: amžinai jauna ir galinti nevaržoma 
kasdien tapyti, kol pro langą sklinda šviesa, ir turinti vienintelę 
draugiją — aštuonių žmonių grupelę, kuri susirenka vidurnaktį jos 
mėgstamoje „Sebastiano“ užeigoje greitomis išgerti porą vyšnių 
trauktinės „Peter Heering“ stikliukų, kol pirmą valandą nakties 
pasirodys policininkas ištįsusiu veidu ir palieps uždaryti užeigą. 

Tačiau net Greta žinojo, jog tai ne tik kvaila, bet ir neįmanoma. 
Jaunajai panelei Gretai Vod niekas niekada neleis šitaip gyventi. 

Kai buvo maža mergaitė, savo dailyraščio sąsiuvinyje ji be pa- 
liovos rašydavo: „Greta, Greta, Greta“, sąmoningai praleisdama 
pavardę Vod, tarsi norėdama patikrinti, kaip jaustųsi vadinama pa- 
prasta senąja Greta, nors niekas jos taip niekada nevadino. Greta 
norėjo, kad niekas nežinotų apie jos šeimą. Net būdama paauglė 
ji niekada nenorėdavo pasigirti savo ryšiais. Greta niekino visus, 
kurie labai pasikliaudavo savo protėviais. Kokia prasmė? 

Į Daniją ji atvyko dar būdama mergaitė, kai tėvas, ilgarankis 
vyras su vešliomis žandenomis, pradėjo eiti pareigas ambasadoje. 

— Kodėl tu to nori? — paklausė Greta, kai tėvas jai pirmą sykį 
pranešė apie naujas pareigas. 

— Greta, — subarė motina, — būk mandagi. Juk jis — tavo tėvas. 

Greta pamiršo, kad tėvo motina ir jos pačios senelė Gerda Karl- 
sen, kurios garbei jai davė Gretos vardą, buvo danė šiaudų spalvos 
plaukais. Užaugusi Bornholmo saloje Gerda garsėjo raudonomis 
kaip kraujas aguonomis, kurias užsikišdavo už ausų, — ir tuo, kad 
pirmoji šeimoje išvyko iš tos Baltijos jūros salos išplaukdama ne 
į Kopenhagą, kaip elgdavosi dauguma smalsių jaunuolių, trokš- 
tančių atsiskirti nuo savo šeimos, o į Pietų Kaliforniją. Tais laikais 
toks žingsnis reiškė beveik tą patį, ką pasakyti savo šeimai, kad 

emigruoji į Mėnulį. Kelis mėnesius padirbėjusi namų darbinin- 
ke sėkmingai pasirinktoje rančoje močiutė atkreipė į save Epslio 
Vodo Vyresniojo dėmesį, ir netrukus aukšta mergina iš Bornhol- 
mo, kurios aguonomis padabinti plaukai siekė klubus, tapo Ka- 
lifornijos matrona. Kai Gretos tėvas pasakė, kad su šeima grįžta 
į Daniją, ji pasielgė truputį netaktiškai — tą turėjo pripažinti net 
Greta — nepajėgdama pastebėti ryšio ir suvokti, kad šitaip tėvas 
nori atlyginti žalą savo motinai, mėlynakei Gerdai Karlsen Vod, 
kuri žuvo, kai jos sūnus, Epslis Jaunesnysis, tada dar jaunuolis, 
nusivedė prie Pasadenos uolos krašto, kad nufotografuotų krašto- 
vaizdžio fone, ir paskui apimtas siaubo stebėjo, kaip subyra skruz- 
džių išvarpyta žemė, o jo motina skrieja žemyn į kanjoną ir žūva 
pakibusi ant gumbuoto platano šakos. 

Karališkojoje akademijoje 1914 metų rudenį Gretai atrodė, kad 
dauguma, ypač administracijos darbuotojai, liežuvauja apie du da- 
lykus: apie karą ir apie ją. Kad ir kur nueitų, Greta, kurios šviesūs 
plaukai tarsi šleifas driekdavosi iš paskos, visada sukeldavo su- 
maištį. Ypač Pietų Kalifornijoje. Dar pernai, kai ji grįžo į Pasa- 
deną tęsti vasaros teniso ir jodinėjimo pamokų, Gretai į akis krito 
vaikinas, važnyčiojantis mėsininko vežimą. Jo plaukai buvo juodi 
ir garbanoti, vaikinas savo karšta ranka prisitraukė Gretą ant per 
vežimą permestos lentos ir jiedu kartu važinėjosi Vilšyro bulvaru. 
Greta stebėjo, kaip vaikinas geležinėmis žnyplėmis iškrauna šon- 
kaulius ir ėriuko šoninę prie Hankoko parko namų. Grįžtant namo 
vaikinas ne sykį mėgino ją pabučiuoti, ir tai nuvylė Gretą, kuri 
pirmą kartą suabejojo dėl savo ilgų gelsvų plaukų. Kelionės pa- 
baigoje vaikinas atsisveikino ištardamas: „Iki pasimatymo.“ Greta 
tik gūžtelėjo pečiais ir nuėjo į savo kambarį. Tačiau kitą rytą prie 
pusryčių stalo jos motina pro sučiauptas lūpas pareiškė: 

— Greta, mieloji, gal galėtum tai paaiškinti? 

Motina išskleidė savaitraščio American Weekly blanką. Jame 
tebuvo mįslingas raštelis: „Ar jaunoji Greta Vod ketina siekti mė- 

sininko karjeros?“ Ištisas savaites virš dvaro tvyrojo grėsmės būti 
viešai išjuoktai šešėlis. Kas rytą, kai laikraščius nešiojantis ber- 
niukas sušvilpdavo susikišęs pirštus į burną, visa šeimyna susting- 
davo vietoje. Ši istorija taip ir nebuvo išspausdinta, bet apkalbos, 
žinoma, galiausiai pasklido. Dvi dienas be paliovos skambėjo te- 
lefonas antro aukšto koridoriuje. Gretos tėvas nebegalėjo pietauti 
miesto centre esančiame „Kalifornijos“ klube, o jos motinai teko 
gerokai prisikamuoti, kol rado kitą mėsos tiekėją. Netrukus tėvai 
nutraukė vasaros atostogas Kalifornijoje, ir Greta grįžo į Kopen- 
hagą, kur spėjo pamatyti rugpjūčio Šiaurės pašvaistę ir virš Tivo- 
lio parko sproginėjančius fejerverkus. 

Tą rugsėjį, baigiantis jaunystei, ir kai karo aidas girdėjosi net 
audros debesyse, Greta įstojo į Karališkąją akademiją. Pirmą užsi- 
ėmimų dieną Greta nustebo, kai Einaras, nenusivalęs kreidos dul- 
kių po ankstesnės paskaitos, stovėdamas prie lentos, jos paklausė: 

— Panele, kokia jūsų pavardė? 

Kai ji atsakė, Einaras — tiksliau, profesorius Vegeneris, kaip 
apie jį tada galvojo Greta, — pasižymėjo grupės dienyne ir tęsė 
paskaitą. Jis dar sykį pažvelgė į Gretą savo rudomis ir išplėstomis 
tarsi lėlės akimis, paskui skubiai nusuko žvilgsnį į šalį. Spręsdama 
iš Einaro baikštumo Greta pradėjo galvoti, kad jis savo gyvenime 
niekada nebuvo sutikęs amerikietės. Ji permetė plaukus per petį, 
tarsi mojuotų vėliava. | 

Paskui, mokslo medžių pradžioje, kažkas, matyt, pašnibž- 
dėjo Einarui apie Gretos tėvą 1r ambasadą, o gal net papasakojo 
apie mėsininko vežimą — taip, net tada paskalos perskriedavo per 
Atlantą — nes Einaras Gretos draugijoje ėmė jaustis dar nepato- 
giau. Greta nusivylė, kad Einaras — vienas tų vyrų, kurie nepajėgia 
patogiai jaustis būdami greta turtingos merginos. Šis nusivylimas 
ją deginte degino, nes Greta niekada nesiprašė būti turtinga; tie- 
sa, ji taip pat niekada dėl to ir neprieštaravo, bet vis tiek. Einaras 
nepajėgė jai patarti, nei kuriuos paveikslus verta pamatyti „Kuns- 

tudstillingen“ galerijoje, nei nupasakoti patogiausią kelią į dailės 
reikmenų parduotuvę prie komunalinės ligoninės. Greta pakvietė 
Einarą į priėmimą Amerikos ambasadoje, surengtą iš Konektikuto 
atvykusio laivų statyklos savininko garbei, bet Einaras atsisakė. 
Jis taip pat nesutiko palydėti Gretą į operą. Kai jiedu kalbėdavo- 
si, Einaras į ją beveik nežiūrėdavo. Tačiau Greta į jį žiūrėdavo ir 
tada, kai jiedu susitikdavo, ir iš tolo, pro langą, kai Einaras greitais 
smulkiais žingsneliais kirsdavo akademijos kiemą. Einaro krūtinė 
buvo plokščia, galva apvali, oda pablyškusi, o akys tokios tam- 
sios, kad Greta nepajėgė atspėti, kas slypi jų gelmėse. Tiesiog kal- 
bėdama su juo Greta galėdavo priversti Einarą išrausti nuo kaklo 
“iki smilkinių. Einaras buvo tarsi vaikas, ir tai žavėjo Gretą, iš da- 
lies dėl to, kad ji visada buvo tokia per daug suaugusi ir tiesmuka, 
jog Žmonės su Greta net tada, kai ji dar buvo maža, elgdavosi kaip 
su suaugusia. 

Kartą ji paklausė: 

— Ar jūs vedęs, profesoriau? 

Nuo šio klausimo Einaras pradėjo nevaldomai mirksėti. Sučiau- 
pęs lūpas jis išsunkė: „Ne“, tarsi šis žodis jam būtų nežinomas. 

Studentai šnibždėjosi apie profesorių Vegenerį. 

— Jis kilęs iš nykštukų šeimos, — pareiškė viena mergina. 

— Iki penkiolikos metų buvo aklas, — tvirtino kita. 

— Jis gimė pelkėje, — šaipėsi vaikinas, kuris siekė pelnyti Gretos 
dėmesį. 

Vaikinas tapė graikų statulas, ir Gretai atrodė, kad už jį ir jo 
paveikslus nieko nuobodžiau negali būti. Kai vaikinas pakvietė 
pasivažinėti apžvalgos ratu Tivolio parke, Greta tiesiog pavartė 
akimis. 

— Ką gi, profesorius Vegeneris tavęs tikrai nepakvies, jei tu to 
lauki, — įpykęs tarė vaikinas ir spyrė į guobą. | 

„ Namie motina, kuri niekaip negalėjo pamiršti incidento su mė- 
sininko vežimu, atsargiai apžiūrinėdavo Gretą, kai tik ši grįždavo 

vėliau vakare, bet nuo židinio sklindančioje šviesoje nieko nebuvo 
įmanoma įžvelgti Gretos akyse. 

— Greta, mieloji, jei nepasirūpinsi, kas tau asistuotų per gimta- 
dienio pobūvį, būsiu priversta prašyti, kad kažkas tave lydėtų. — 
Motina siuvinėjo salone prie židinio, o Greta išgirdo, kaip Karlai- 
las viršuje, savo kambaryje, mušinėja į sieną teniso kamuoliuką. — 
Išsų tikra, kad grafienės fon der Reke sūnus norėtų eiti kartu su 
tavimi, — aiškino ponia Vod. — Žinoma, jis nemoka šokti, bet yra 
gana dailus, jeigu nekreipsime dėmesio į tą siaubingą kuprą, tiesa? 

Gretos motina pakėlė smailėjantį į apačią veidą. Liepsna židi- 
nyje tik vos vos ruseno, Karlailo kamuoliuko smūgių, nuo kurių 
virpėjo sietynas, garsai užliejo kambarį. 

— Kada gi jis liausis? — piktai paklausė ponia Vod. — Kvailas 
teniso kamuoliukas. — Ji sulankstė siuvinį, įsitempusi atsistojo ir 
kaltinamai mostelėjo ranka į Karlailo kambario pusę. — Tikiuosi, 
Karlailas visada galės gelbėti padėtį, - tarė ji atsidusdama. Paskui, 
kai liepsnos židinyje staiga šoktelėjo aukštyn ir apšvietė saloną, 
pridūrė: —- Žinoma. Karlailas visada padės. Gal tau vertėtų eiti su 
Karlailu? Jis taip pat dar nesusirado merginos, kurią galėtų vestis 
į pobūvį. Judu galėtumėte eiti kartu, juk tai judviejų gimtadienis. 

Tačiau Greta, kuri liko stovėti salono tarpduryje, protestuoda- 
ma iškėlė aukštyn rankas ir atšovė: 

— Karlailas? Aš negaliu eiti su Karlailu! Tada man nebus links- 
ma. Be to, aš esu visiškai pajėgi pati susirasti sau porą. 

Motina kilstelėjo pilkus tarsi balandžio plunksnos antakius. 

— Tikrai? Ką? 

Atsakydama Greta pajuto, kaip nagai jai įsminga į delnus. 

— Tiesiog palauk ir pamatysi. Atsivesiu tą, ką noriu. Neketinu 
citi į pobūvį su broliu. — Žaisdama su savo plaukais ji įsispitrijo 
į motiną. Viršuje vis dar girdėjosi teniso kamuoliuko kaukšėji- 
mas. — Tiesiog palauk ir pamatysi, — pakartojo Greta. — Šiaip ar 
taip, man sukaks aštuoniolika. 

Kitą savaitę Greta pasivijo Einarą ant Karališkosios akademi- 
jos laiptų. Jis įsikibo į turėklus, kai Greta uždėjo delną ant jo riešo 
ir paklausė: 

— Ar galiu su jumis pasikalbėti? 

Buvo jau vėlu, laiptinėje nesimatė nė gyvos dvasios, vyravo 
visiška tyla. Profesorius Vegeneris vilkėjo rudą kostiumą su pa- 
rudavusia balta apykakle. Rankose jis laikė knygos dydžio drobę. 

— Rengiame vakarienę, skirtą mano gimtadieniui atšvęsti, — pa- 
aiškino Greta. — Man sukaks aštuoniolika. Man ir mano dvyniui 
broliui. — Paskui pridūrė: — Pagalvojau, kad galbūt ir jūs norėtu- 
mėte dalyvauti. 

Atrodė, kad Einaras suvalgė kažkokio supuvusio maisto — jo 

veidas išblyško. 

— Panele, — galiausiai išlemeno jis, —- galbūt jūs užsirašykite į 
kitą seminarą. Taip būtų geriausia. 

Einaras palietė gerklę, tarsi ten būtų įstrigę kažkas trapaus ir 
brangaus. 

Tada Greta suprato, kad kai kuriais požiūriais profesorius Ve- 
generis yra net jaunesnis už ją. Jo veidas buvo berniukiškas, burna 
maža, 0 ausys amžinai paraudusios. Blyškiai rusvi plaukai išdy- 
kėliškai karojo ant kaktos. Tada kažkas liepė Gretai suimti del- 
nais Einaro veidą. Jis truputį atšoko, pajutęs merginos pirštus ant 
savo skruostų, bet paskui stovėjo nejudėdamas. Greta laikė del- 
nais siaurą profesoriaus galvą jausdama, kaip karščiu pulsuoja jo 
smilkiniai. Greta nepaleido Einaro veido, o šis nesipriešino. Tada 
ji pabučiavo profesorių. Maža drobė atsidūrė tarp jųdviejų. Kaip 
tik tuo metu Greta suprato, kad Einaras Vegeneris yra tas, kurio 
ji nori ne tik kaip poros per savo aštuonioliktąjį gimtadienį, bet ir 
kaip sutuoktinio. 

— Jūs labai gražus, — pagyrė Greta. 

— Ar galiu eiti? — paklausė Einaras. 

— Į mano gimtadienį? 

— Na, ne... 

— Žinoma, kad galite ateiti į mano gimtadienį. Dėl to jus ir 
kviečiu. | | 

Tada abu nustebo, kai Einaras atsuko veidą į Gretą, kad pasibu- 
čiuotų antrą kartą. | 

Tačiau prieš gimtadienio pobūvį, Gretai nesulaukus aštuonioli- 
kos, tėvas nusprendė, kad Europoje jau nesaugu. Netrukus po to, 
kai Vokietija užpuolė Prancūziją, Gretos tėvas išsiuntė savo šeimą 
iš Danijos namo. 

— Jei kaizeris žygiuos per Belgiją, kas jį sulaikys, kad neįkeltų 
kojos ir čia? — paklausė jis prie šviesaus medžio stalo valgomajame. 

— Teisingai, — pritarė Gretos motina, skrajodama po kambarį su 
pakavimo šiaudų ryšuliais. 

Įlipusi į laivą „Princesė Dagmar“ ir nieko KEN anas išskyrus 
kišenėje saugomą trumpą Einaro raštelį, kuriame buvo parašyta: 
„Prašau man atleisti. Tikriausiai taip bus geriausia“, Greta jautėsi 
tarsi pabėgėlė. 

Dabar, prabėgus daugiau nei dešimčiai metų, drėgną 1925 
metų pavasarį, Gretai atrodė, kad ji saugo kažkokią paslaptį apie 
savo vyrą. Prabėgus kelioms pirmosioms savaitėms, kai Einaras 
pozavo vilkėdamas Anos suknelę, Greta su vyru apie tai daugiau 
nesikalbėjo. Jiedu plušėjo prie savo molbertų ir vengė vienas kito. 
Anos portretas buvo baigtas, ir dabar Greta ieškojo kito užsaky- 
mo. Kelis sykius per vakarienę arba abiem skaitant knygas vėlai 
vakare, kažkas versdavo Greta pagalvoti apie suknelę ir jai kilda- 
vo noras pavadinti vyrą Lile. Tačiau jai pavykdavo susilaikyti. Tik 
kartą ji atsakė į vyro klausimą: „Kas tai buvo, Lile?“, 17 kaipmat 
atsiprašė. Jiedu abu nusijuokė, ir Einaras pabučiavo Gretą į kaktą. 
Daugiau Greta apie tai negalvojo, ir Lilė buvo ne daugiau kaip 
spektaklio, kurį jiedu matė Liaudies teatre, personažas. 

Paskui, vieną vakarą, Greta laikraštyje Politiken skaitė apie so- 
cialliberalus. Nuo lempos aplink kėdę sklido šviesos kūgis. Priėjęs 

Einaras įsitaisė prie Gretos kojų ir padėjo galvą jai ant kelių. Skai- 
tydama laikraštį Greta jautė šiltą galvos sunkumą. Ji ėmė glostyti 
vyro plaukus, kartkartėmis pakeldama ranką, kad galėtų atversti 
kitą puslapį. Baigusi skaityti, Greta sulankstė laikraštį ir, išsitrau- 
kusi pieštuką iš chalato kišenės, pradėjo spręsti kryžiažodį. 

— Aš apie ją galvojau, — tarė Einaras. 

— Apie ką? 

— Mažąją Lilę. 

— Tai kodėl mums dar sykį nepažiūrėjus to spektaklio? — pasiūlė 
Greta truputį kilstelėdama veidą nuo kryžiažodžio ir nuo laikraščio 
raidžių išterliotu pirštu perbraukdama vėjaraupių randą. 

Greta galėdavo ką nors pasakyti visai to neturėdama omenyje, 
nes jautė poreikį prieštarauti, būti radikali ir nuolat viduje kun- 
kuliavo. Kai jiedu susituokė, Greta pateikė kelis visiškai absur- 
diškus siūlymus: gal mums iškeliauti į Pasadeną skinti apelsinų? 
Gal mums savo bute įkurti mažą kliniką Rytų gatvės prostitutėms? 
Gal mums vertėtų persikelti gyventi į kokią nors neutralią vietovę, 
pavyzdžiui, Nevadą, kur niekas nežinos, kas mes? Tokie dalykai 
sakomi santuokoje, ir, laimė, dauguma jų maži, juodi ir nekenks- 
mingi, tiesiog tvyro aukštyn kojomis tarsi miegantys šikšnospar- 
niai. Bent jau šitaip manė Greta; ką apie tai galvojo Einaras, ji 
negalėjo pasakyti. 

Kartą ji mėgino nutapyti miegantį šikšnosparnį — juodą dvigu- 
bą odos plėvę ant negyvos pelės — bet nepavyko. Gretai nepakako 
technikos įgūdžių, kad galėtų pavaizduoti ištęstus pirštus, mažą, 
sugniaužtą kumštį ir pilkus, permatomus, išskleistus sparnus. Ji 
nesimokė tapyti gyvūnų galūnių. Einaras, kuris kartkartėmis savo 
peizažuose nutapydavo paršavedę arba žvirblį, arba net Edvardą 
IV, žadėjo Gretą pamokyti. Tačiau vos tik jie pradėdavo pamoką, 
kas nors nutikdavo: ateidavo telegrama iš Kalifornijos, skalbėja 
gatvėje suskambindavo savo varpeliais, pritvirtintais prie pirštų, 
paskambindavo vienas Einaro užsakovų, kurie dažniausiai bū- 

davo žilaplaukiai, tituluoti ir gyvendavo atsitvėrę nuo pasaulio 
siauromis žaliomis langinėmis, visą laiką užkabintomis nedideliu 
kabliuku. 

Kartą Greta ėjo į „Našlių namus“ iš susitikimo su galerijos 
savininku, kuris vėliau atsisakė jos paveikslų. Prekiautojas, pa- 
trauklus vyras, kuriam ant kaklo buvo panašus į šokolado dėmę 
apgamas, ne visai atstūmė Gretą; bet Greta iš to, kaip jis pirštais 
barbeno į smakrą, suprato, kad jos paveikslai nepadarė įspūdžio. 

— Tik portretai? — paklausė prekiautojas. Jis, kaip ir visi kiti Ko- 
penhagoje, žinojo, kad Greta yra ištekėjusi už Einaro Vegenerio. 
Greta tai jautė, nes galerijos savininkas iš jos tikėjosi Žavių pei- 
zažų. — Ar niekada nepagalvojote, kad jūsų paveikslai yra galbūt 
per daug... —- prekiautojas ieškojo tinkamo žodžio, — entuziastingi? 

Šie žodžiai įsiutino Gretą, ir ji pajuto, kaip kaista po suknele 
su frako atlapais. Per daug entuziastingi? Ar gali entuziazmo būti 
per daug? Ji pagriebė iš prekiautojo rankų aplanką su drobėmis ir 
apsigręžė. Kai Greta užlipo į „Našlių namų“ laiptinės viršų, jos 
veidas vis dar buvo įkaitęs ir drėgnas. 

Atidariusi duris Greta išvydo kėdėje su pintų virvių sėdyne sė- 
dinčią merginą ir iš pradžių nesuprato, kas ji. Mergina buvo atsi- 
gręžusi į langą, rankose laikė knygą, o jai ant kelių gulėjo susi- 
rangęs Edvardas IV. Mergina vilkėjo mėlyną suknelę su nusega- 
ma balta apykakle, o ant jos kaklo blizgėjo viena Gretos auksinių 
grandinėlių. Mergina — ar Greta ją pažįsta? — kvepėjo mėtomis ir 
pienu. 

Apačioje gyvenantis jūrininkas šaukė ant savo žmonos, ir kie- 
kvieną sykį, kai pro grindlentes atsklisdavo žodis „„kekšė“, mergi- 
nos kaklas parausdavo. Paskui raudonis dingdavo. „Kekšė“, — be 
paliovos šaukė vyras, ir merginos kakle raudonis tai įsiliepsnoda- 
vo, tai išnykdavo. 


— Lilė? — galiausiai ištarė Greta. 

— Tai nuostabi knyga, — atsakė Lilė pakeldama Kalifornijos 
istoriją, kurią Gretos tėvas atsiuntė dėžėje kartu su cukruotomis 
citrinomis, ,„Grynuoju Pasadenos ekstraktu“ ir džiuto maišu euka- 
liptų žvangučių, kurių garais Greta kaitindavo veidą. 

— Nenoriu tavęs trukdyti, — tarė Greta. 

Lilė kažką vos girdimai sumurmėjo. Edvardas IV pastatė ausis 
ir tingiai suurzgė. Buto durys vis dar buvo praviros, o Greta nebu- 
vo nusivilkusi palto. Lilė vėl ėmė skaityti knygą. Greta pažvelgė 
į baltą Lilės kaklą, kyšantį iš apykaklės. Moteris nežinojo, ką jos 
vyras ketina daryti toliau. Ji tikino save, kad Einarui tai svarbu ir 
kad reikėtų pasekti jo pavyzdžiu, — tai Gretai nebuvo būdinga. Ji 
stovėjo tarpduryje uždėjusi ranką ant rankenos, o Lilė apšviesta 
saulės tyliai sėdėjo kėdėje. Ji nekreipė dėmesio į Gretą, kuri vy- 
lėsi, kad Lilė pakils ir paims jos ranką. Tačiau taip neįvyko, ir 
galiausiai Greta suprato, kad reikėtų Lilę palikti vieną, tad uždarė 
buto duris ir tamsiais laiptais nusileido į gatvę, kur sutiko moterį 
iš Kantono ir pasakė, kad šiandien skalbinių nebus. 

Kai Greta vėliau grįžo į „„Našlių namus“, Einaras tapė. Jis mū- 
vėjo languotas tvido kelnes ir liemenę, marškinių rankovės buvo 
paraitotos iki alkūnių. Iš apykaklės ir dideliu mazgu surišto kakla- 
raiščio kyšojo maža galva. Einaro skruostai buvo rausvi, o mažos 
putlios lūpos čiulpė teptuko riešutmedžio kotą. 

— Man sekasi, — linksmai tarė Einaras. — Pagaliau pavyko tin- 
kamai sumaišyti spalvas, kad galėčiau nutapyti sniegą ant viržių. 
Nori pažiūrėti? 

Einaras tapydavo tokius mažus peizažus, kad drobes galėjai iš- 
laikyti rankoje. Šis paveikslas buvo tamsus, vaizduojantis pelkę 
žiemos prieblandoje; klampią žemę ir dangų skyrė tik plonas pur- 
vino sniego sluoksnis. | 

— Ar tai Mėlyndančio pelkė? — paklausė Greta. 

Einaro peizažai jai jau pradėjo pabosti. Ji niekaip negalėjo su- 
prasti, kaip vyras pajėgia juos be paliovos tapyti. Einaras šįvakar 
baigs tapyti šiuos viržius, o rytoj vėl pradės kitą tokį patį paveikslą. 

Ant stalo gulėjo ruginės duonos kepalas. Einaras sumanė nu- 
pirkti maisto, kas jam nebūdinga. Ten taip pat stovėjo dubuo sų 
krevetėmis ant ledo ir lėkštė pjaustytos jautienos. Šalia glaudėsi 
dubenėlis marinuotų svogūnėlių, priminusių Gretai karoliukus, 
kuriuos verdavo vaikystėje, kai brolis dėl luošumo vis dar negalė- 
jo žaisti lauke. 

— Ar čia buvo Lilė? 

Greta jautė poreikį apie ją užsiminti, nors žinojo, kad Einaras į 
klausimą neatsakys. 

— Maždaug valandą. Gal kiek trumpiau. Ar neužuodi jos kva- 
po? Jos kvepalų? | 

Einaras skalavo teptukus stiklainyje, kuriame vanduo pamažu 
blyškiai balsvėjo kaip pienas, kurį Greta turėdavo pirkti, kai po 
karo grįžo į Daniją. 

Greta nežinojo, ką sakyti; negalėjo atspėti, ką vyras norėtų 
išgirsti. 

— Ar ji grįš? 

— Tik jei tu to panorėsi, — atsakė Einaras atgręžęs Gretai nugarą. 

Vyro pečiai buvo ne platesni nei berniuko. Jis buvo toks laibas, 
kad Gretai kartais atrodydavo, jog gali du sykius apsivyti ranko- 
mis aplink Einarą. Ji stebėjo, kaip virpa vyro dešinysis petys jam 
skalaujant teptukus, ir kažkas viduje liepė atsistoti Einarui už nu- 
garos, paimti jį už rankų ir pašnibždėti į ausį, kad nejudėtų. Greta 
tenorėjo, kad Einaras nevaržytų savo troškimų, bet tuo pat metu 
jautė nenumaldomą poreikį apkabinti vyrą ir pasakyti, ką jis turėtų 
daryti dėl Lilės. Šitaip jiedu stovėjo „Našlių namų“ palėpės bute, 
pro langus skverbėsi sutemos, o Greta tvirtai laikė įsitempusias 
Einaro rankas. Galiausiai ji tarė, nes tik tai teatėjo į galvą: 

— Tegul sprendžia Lilė. Lai daro, ką tik nori. 

Birželį rotušėje miestas rengė dailininkų pokylį. Greta visą sa- 
vaitę kišenėje laikė kvietimą svarstydama, ką su juo veikti. Ei- 
naras neseniai pareiškė nebenorįs daugiau vaikščioti į pokylius. 
Tačiau Greta turėjo kitą sumanymą; Einaro akyse ji įžvelgė ilgesį, 
dėl kurio vyras nenorėjo prisipažinti. 

Vieną vakarą teatre Greta švelniai paklausė: 

— Gal norėtum eiti kaip Lilė? 

Greta taip paklausė, nes spėjo, kad kaip tik to Einaras nori. Jis 
niekada neprisipažins, kad to trokšta; Einaras apskritai retai prisi- 
pažindavo dėl bet ko, nebent Greta paragindavo, tada atsiskleis- 
davo tikrieji vyro jausmai, ir žmona kantriai klausydavo kumščiu 
parėmusi smakrą. 

Jiedu sėdėjo Karališkajame teatre, galerijoje. Raudonas kėdžių 
porankių aksomas buvo nusitrynęs, 0 avanscenoje matėsi užrašas 
„EJBLOT TIL LYST“* (*Daniškai: ne tik dėl malonumo. — Vert. 
past.) Juodos ąžuolo grindys tą popietę buvo išvaškuotos, ir ore 
tvyrojo salstelėjęs ligoninės kvapas, kuris Gretai priminė, kaip 
kvepia jų butas, kai Einaras jį išvalo ir išplauna grindis. 

Einaro rankos drebėjo, jo kaklas paraudo. Juodu sėdėjo beveik 
prie pat elektros sietyno su dideliais dulsvo stiklo rutuliais. Šviesa 
krito ant Einaro skruostų, kur dauguma vyrų nešioja žandenas. Jo 
barzda buvo tokia skysta, kad vyras skusdavosi tik kartą per savai- 
tę; ant viršutinės lūpos augo keli plaukeliai, kuriuos Greta pano- 
rėjusi galėtų suskaičiuoti. Vyro skruostai priminė arbatinių rožių 
spalvą, ir kartais Greta, dirstelėjusi akies krašteliu, jų pavydėdavo. 

Orkestras derino instrumentus rengdamasis pasinerti į „Trista- 
ną ir Izoldą“. Šalia Einaro ir Gretos sėdinti pora patyliukais nusi- 
movė vakarinius batelius. | 

— Maniau, kad susitarėme, jog šiemet į pokylį neisime, — ga- 
liausiai tarė Einaras. 


— Galime ir neiti. Tiesiog pagalvojau, kad... 

Šviesos ėmė gesti, ir pasirodė dirigentas. Kitas penkias valan- 
das Einaras sėdėjo įsitempęs, suspaudęs kojas ir tvirtai kumštyje 
sugniaužęs programą. Greta žinojo, kad jis Lilę laiko tarsi savo 
jaunesne seserimi, kuri ilgą laiką buvo išvykusi, bet dabar turėtų 
grįžti. Ana tą vakarą dainavo Izoldos tarnaitę. Jos balsas sužadino 
Gretos mintis apie anglis krosnelėje, ir nors jis buvo ne toks gra- 
žus kaip sopranas, bet šiltas ir teisingai užapvalintas; kaip kitaip 
galėtų skambėti tarnaitės balsas? 

— Įdomiausios mano pažįstamos moterys nėra itin gražios, -- 
vėliau paaiškins Greta, kai pakišusi ranką po karšta vyro šlaunimi 
gulės lovoje; ją apims miegas, ir Greta nepajėgs suvokti, kur yra: 
Kopenhagoje ar Kalifornijoje. 

Kitą dieną, kai Greta grįžo iš susitikimo su kitu galerijos sa- 
vininku, kuris buvo per daug baikštus ir nereikšmingas, kad at- 
sisakydamas pirkti suerzintų Gretą, ji priėjo pabučiuoti vyro. Jo 
skruoste ir plaukuose tarsi Lilės šmėklą užuodė likusį mėtų ir pie- 
no kvapą. 

— Ar Lilė vėl buvo čia? 

— Visą popietę. 

— Ką ji veikė? 

— Ji buvo nuėjusi į Fonesbecho parduotuvę ir nusipirko kelis 
mažmožius. 

— Viena? — pasitikslino Greta. 

Einaras linktelėjo. Jis buvo baigęs tapyti ir sėdėjo kėdėje su 
riešutmečio porankiais, jo rankose čežėjo išskleistas laikraštis Po- 
litiken, o prie kojų susirangęs gulėjo Edvardas IV. 

— Ji prašė tau pasakyti, kad nori eiti į pokylį. 

Greta nieko neatsakė. Ji jautėsi taip, tarsi kažkas aiškintų nau- 
jas salono žaidimo taisykles: Greta klausėsi, linksėjo, bet iš tiesų 
mintyse sau kartojo: tikiuosi, kad viską geriau suprasiu, kai žaidi- 
mas prasidės. 

— Tu nori, kad ji eitų, tiesa? — paklausė Einaras. — Ar nepriešta- 
rausi, kad į pokylį vietoj manęs eis ji? 

Sukdama plaukų galiukus į mazgą Greta sumurmėjo: 

— Visiškai neprieštarausiu. 

Naktimis Greta gulėdavo lovoje uždėjusi ranką ant Einaro 
krūtinės. Kai jiedu susituokė, Einaro močiutė padovanojo rogių 
formos bukmedžio lovą. Ji buvo mažoka, kaip ir viskas Vegene- 
rių šeimoje, išskyrus Einaro tėvą. Per daugelį metų Greta įprato 
miegoti lovoje įstrižai, ant Einaro kojų užkėlusi savąsias. Kartais, 
kai kildavo abejonių dėl šio Danijoje susikurto gyvenimo, Greta 
pasijusdavo esanti maža mergaitė, o Einaras, tarsi porceliano lėlės 
veidu ir dailiomis pėdomis, būdavo jos mėgstamiausias žaisliukas. 
Miegančio vyro lūpos būdavo surauktos ir blizgėdavo. Plaukai iš- 
sidriekdavo aplink galvą tarsi vainikas. Greta net nepajėgė suskai- 
čiuoti, kiek naktų ji būdavo prabudusi ir stebėdavo sapnuojančio 
Einaro mirksinčias ilgas blakstienas. 

Gilią naktį miegamojo tylą drumstė tik kelto, plaukiančio į 
Bornholmą, Baltijos jūros salą, iš kurios, išvyko Gretos močiutė, 
sirenos ūkčiojimas. Greta vis dažniau prabudusi gulėdavo ir mąs- 
tydavo apie Lilę, jos kaimišką veidą su drebančia plika viršutine 
lūpa ir tokiomis rudomis bei pavandenijusiomis akimis, kad Greta 
negalėjo atspėti, ar netrukus jos neapsiašaros. Galvodavo ir apie 
mėsingą Lilės nosį, dėl kurios ji atrodė tarsi mergaitė, kurios kū- 
nas dar tik formuojasi. 

Lilė buvo dar drovesnė nei Einaras. Bent jau 1š pradžių. Kalbė- 
dama ji panarindavo galvą ir kartais atrodydavo tokia baikšti, kad 
nepratardavo nė žodžio. Išgirdusi paprastą klausimą, pavyzdžiui, 
„Ar girdėjai apie siaubingą gaisrą Karališkosios Grenlandijos pre- 
kybos bendrovės dokuose?“, ji spoksodavo į Gretą arba Aną, o 
paskui nusigręždavo. Lilei labiau patikdavo rašinėti raštelius ir 


išdėlioti juos bute arba palikti ant beicuoto uosio drabužinės ar 

Gretos molberto krašto atvirukus, pirktus iš neregės moters prie 
geležinių Tivolio parko vartų. 

Tačiau pokylyje nebus nė vieno man pažįstamo žmogaus. Ar 
tikrai galvoji, kad turėčiau eiti? 

Ar sąžininga palikti Einarą? Ar jis neprieštaraus? 

O kartą parašė: 

Nemanau, kad esu pakankamai graži. Patark. 

Prieš išeidama Greta atsakydavo į raštelius 1r atremdavo juos į 
vazą su kriaušėmis. 

Per vėlu. Aš jau visiems pasakiau, kad tu ateisi. Nesijaudink, 
visi mano, kad Lilė yra Einaro pusseserė iš Mėlyndančio. Keli 
žmonės klausė, ar reikia tau poros, bet aš pasakiau, kad ji nereika- 
linga. Tu neprieštarausi, tiesa? Nemanau, kad tu tam buvai - kaip 
čia teisingiau pasakyti? — pasirengusi. | 

Vakarais Einaras ir Greta vakarieniaudavo su draugais mėgsta- 
moje kavinėje prie Naujojo uosto kanalo. Kartais Einaras lengvai 
pasigerdavo nuo degtinės ir vaikiškai girdavosi kurios nors savo 
parodos sėkme. 

— Visi paveikslai buvo parduoti! — džiūgaudavo jis, tuo primin- 
damas Gretai Karlailą, kuris be paliovos girdavosi gerais geome- 
trijos pažymiais arba gražiu nauju draugu. 

Tačiau Einaro kalbos kėlė keblumų Gretai, kuri stengdavosi 
nesiklausyti, kai tik būdavo aptariami piniginiai reikalai; be to, 
ką ji galėjo pasakyti? Ar jiedu galėjo apsimetinėti, kad pinigai 
nė vienam jų nėra svarbūs? Greta per lėkštę su plikais ir taukuo- 
tais lašišos kaulais spoksodavo į kitapus stalo sėdintį Einarą. Ji 
niekada vyrui nepasakojo nei apie turtinio pasitikėjimo fondą, 
kurį tėvas įsteigė išsiųsdamas dukrą į Daniją, nei apie kiekvie- 
no apelsinų skynimo sezono pabaigoje pervedamus į Ūkininkų 
banką pinigus. Ji tai darė ne iš savanaudiškumo, bet todėl, kad 
per daug nerimavo, jog pinigai gali ją paversti kitokia, ir tos 
kitokios draugija nepatiks jai pačiai. Vieną apmaudžią dieną ji 

nupirko visus ,„Našlių namus“, bet neprisivertė apie tai pasakyti 
Einarui, kuris kas mėnesį Ūkininkų banko tarnautojui truputį 
pagiežingai įteikdavo čekį už buto nuomą. Net Greta suprato, 
kad padarė klaidą, bet kaip dabar ją ištaisyti? 

Kai tik Einaras susijaudindavo, imdavo kumščiais daužyti 
į stalą, o jo plaukai užkrisdavo ant veido; marškinių apykaklė 
atsisegdavo atidengdama glotnią rausvą krūtinę. Visame Eina- 
ro kūne, išskyrus minkštas, mažas kaip virtinukai krūtis, nebu- 
vo jokių riebalų. Greta patapšnodavo jam per riešą norėdama, 
kad vyras lėčiau gertų degtinę — šitaip elgdavosi jos motina, 
kai Greta, dar būdama mergaitė, Slėnio medžiotojų klube ger- 
davo ypatinguosius tenisininkų kokteilius. Tačiau Einaras, re- 
gis, niekada nesuprasdavo jos ženklo, nes pakeldavo grakštų 
stikliuką prie lūpų ir šypsodavosi visam stalui, tarsi ieškoda- 
mas pritarimo. | 

Einaras fiziškai buvo neįprastas vyras; Greta tai žinojo. Apie 
tai ji pagalvodavo, kai Einaro marškiniai dar labiau prasiseg- 
davo, ir visi sėdintys prie stalo galėdavo dirstelėti į jo krūtinę, 
kuri buvo tokia pat nepadori, kaip pradėjusios bręsti mergaitės 
krūtys. Dailūs Einaro plaukai ir visiškai glotnus smakras galėjo 
sukelti apgaulingą įspūdį. Jis buvo toks gražus, kad retsykiais 
pagyvenusios moterys Karaliaus parke pažeisdavo įstatymą ir 
pasiūlydavo jam tulpių, nuskintų viešame gėlyne. Einaro lūpos 
buvo rausvesnės už lūpdažius, kuriuos Greta pirkdavo parduo- 
tuvės ,„Magasin du Nord“ trečiame aukšte. 

— Paaiškink jiems, kodėl nebūsi pokylyje, — pasiūlė kartą 
Greta per vakarienę. 

Oras buvo šiltas, ir jie valgė prie stalelio lauke šviečiant Ži- 
bintui. Prieš tai kanale susidūrė du laivai, tad ore tvyrojo žibalo 
ir suskilusios medienos kvapas. 

— Pokylyje? — paklausė Einaras pakreipdamas galvą. 

— Greta sako, kad atvyksta tavo pusseserė iš Jutlandijos, — įsi- 
terpė Helena Albek, Karališkosios Grenlandijos prekybos bendro- 
vės sekretorė. 

Vilkėdama mažą žalią suknelę su nuleistu juosmeniu ji atrodė 
nedidukė; kartą, būdama girta, ji paėmė Einaro ranką ir užsidėjo 
sau ant kelių. Einaras kaipmat pasipriešino, ir tai patiko Gretai, 
kuri šį incidentą matė pro virtuvės durų plyšį. 

— Mano pusseserė? — sutrikęs paklausė Einaras. 

Jo viršutinė lūpa sudrėko, bet Einaras daugiau nepratarė nė Žo- 
džio, tarsi būtų netekęs amo. 

Šitaip nutiko ne kartą. Kai Greta paminėdavo Lilę kuriai nors 
draugei, net Anai, Einaras susiraukdavo, tarsi nežinotų, kas yra toji 
Lilė. Paskui jiedu su Greta apie šį vaikišką nesusipratimą niekada 
nekalbėdavo: kokia Lilė? Ak, taip, Lilė. Mano pusseserė? Taip, 
mano pusseserė Lilė. Kitą dieną viskas vėl kartodavosi. Regėjosi, 
kad jųdviejų maža paslaptis yra tik Gretos, kuri Einarui už nugaros 
rengia sąmokslą. Greta norėjo atvirai tai aptarti su Einaru, bet pas- 
kui nusprendė to nedaryti. Galbūt ji baiminosi, kad toks pokalbis 
gali sugniuždyti Einarą. Arba kad jam nepatiks Gretos kišimasis. 
Arba, ko Greta labiausiai baiminosi, kad Lilė išnyks visam laikui, 
pabėgs plevėsuodama savo nusegama suknelės apykakle, ir Greta 
liks viena „„Našlių namuose“. 


Trečias skyrius 


K 

Einaro tėvas augino javus, bet jo ūkis žlugo, ir tėvas buvo paša- 
lintas iš Viržyno kultivavimo draugijos. Jis pirmą sykį paliko mo- 
tinos kaimiškus namus Mėlyndantyje, kai nujojo į Skageną, patį 
Danijos pusiasalio smaigalį, pasiimti nuotakos, kuri siuvo žvejų 
tinklus. Jis pernakvojo pajūrio užeigos namuose su stogu iš jūros 
dumblių 1r auštant pabudo, kad apsiverstų. Antrą ir paskutinį sykį 
tėvas išvyko 'iš Mėlyndančio ir grįžo į Skageną su savo negyva 
žmona ir į languotą vilnonę skraistę suvystytu kūdikiu Einaru. 
Kadangi Skageno apylinkėse žemė buvo įšalusi ir per kieta kasti 
kapui, Einaro motiną įvyniojo į žvejų tinklą ir tarsi inkarą nuleido 
į ledinę jūrą. Prieš savaitę pilkos bangos nuplovė užeigos namus 
su jūros dumblių stogu į Kategato sąsiaurį, tad šįsyk Einaro tėvas 
nakvojo tinklų dirbtuvėje tarp surūdijusių tinklų nėrimo adatų ir 
virvių, gaubiamas raktažolių kvapo, kuriuo gyva kvepėjo Einaro 
motina. 

Einaro tėvas buvo aukštas, bet silpnas, nes jo kaulai buvo 
trapūs. Jis vaikščiojo pasiramsčiuodamas aliuminio lazda ir lai- 
kydamasis už baldų. Kai Einaras buvo mažas, jo tėvą prie lovos 

buvo prirakinusios ligos, kurias gydytojas tiesiog vadino retomis. 
Dienomis Einaras įsliūkindavo į tėvo kambarį, kai šis miegoda- 
vo. Vaikas matydavo ant tėvo lūpų susikaupusias putas. Tada ber- 
niukas ant pirštų galiukų prisiartindavo paglostyti tėvo auksinių 
garbanų. Einaras visada troško turėti tokius tankius plaukus, kad 
sidabrinės šukos juose laikydavosi tarsi blizgučiai ant kalėdinės 
eglutės. Tačiau tėvo liga, paslaptinga negalia, išsiurbusi jo energi- 
ją, kiaušinių formos akis pavertusi padūmavusiomis ir švelniomis, 
O pirštus pageltusiais ir trapiais, buvo dar patrauklesnė nei plau- 
kai. Einarui tėvas — įkalintas beverčiame, švokščiančiame, truputį 
dvokiančiame kūno kevale vyras, —- buvo gražus. Vyras, įspraustas 
į kūną, kuris jam jau nebetarnavo. 

Kartais Einaras įsiropšdavo į mažą bukmedžio lovą ir palįsda- 
vo po gagos pūkų antklode. Močiutė užkamšė antklodės skylutes 
pipirmėčių kramtomosios gumos gumulėliais, ir dabar lova kve- 
pėjo šviežiai. Einaras atsiguldavo įsikniaubęs galva į pagalvę, o 
mažasis Edvardas II vizgindamas baltą uodegą susirangydavo tarp 
berniuko ir jo tėvo. Šuo dejuodavo, dūsaudavo ir paskui nusičiau- 
dėdavo. Einaras jį mėgdžiodavo. Berniukas taip elgėsi todėl, nes 
žinojo, kad tėvas labai myli Edvardą II, ir norėjo, kad tėvas ir jį 
taip mylėtų. 

Gulėdamas lovoje Einaras jausdavo silpną šilumą, sklindančią 
nuo tėvo kaulų, ir matydavo pro naktinius marškinius atsikišusius 
šonkaulius. Kakle tvinksėjo pažaliavusios ir išsekusios venos. Ei- 
naras paimdavo tėvo ranką ir laikydavo, kol močiutė, smulkaus 
kvadratinio kūno moteris, ateidavo prie durų ir pašnibždomis liep- 
davo vaikui pasitraukti. 

— Tu tik pabloginsi jo būklę, — aiškindavo močiutė, kuri buvo 
per daug užsiėmusi laukuose ir su kaimynais, atėjusiais pareikšti 
užuojautos, kad turėtų laiko rūpintis Einaru. 

Tačiau Einaras ne tik žavėjosi tėvu, bet ir juo piktinosi, o kar- 
tais keikdavo, kai pelkėje kasdavo durpes. Ant stalelio prie tėvo 

lovos stovėjo senovinė Einaro motinos, vainiku aplink galvą ap- 
suktais plaukais ir spindinčiomis akimis, nuotrauka. Kai tik Eina- 
ras ją pakeldavo, tėvas kaipmat atimdavo ir perspėdavo: 

— Tu drumsti jos ramybę. 

Prieš lovą stovėjo beicuoto bukmedžio drabužinė su motinos 
drabužiais, sukabintais tiksliai taip, kaip motina juos buvo pali- 
kusi tą dieną, kai gimė Einaras. Stalčius su fetriniais sijonais, į 
kurių palankus įsiūti akmenėliai, kad vėjas jų nepakeltų; stalčius 
su pilkais tarsi dangus vilnoniais apatiniais drabužiais; kelios ant 
pakabų kabančios gabardino suknelės su pūstomis rankovėmis; 
dabar jau pageltusi motinos vestuvinė suknelė, suvyniota į ploną 
audeklą, kuris prisilietus suirtų. Taip pat buvo ir virvele užrišamas 
maišelis, kuriame barškėjo gintaro karoliai, juoda kamėjos segė ir 
žiedas su mažu briliantu. 

Kartkartėmis, kai laikinai pagerėdavo sveikata, tėvas išeidavo 
iš namų. Kartą, kai valandą prašnekėjęs pas kaimynus prie virtu- 
vės stalo grįžo namo, tėvas rado Einarą, kuriam tuo metu buvo 
septyneri, besirausiantį po stalčius, su aplink kaklą apvytais ginta- 
ro karoliais ir geltonu šaliku ant galvos, primenančiu gražius ilgus 
plaukus. 

Tėvas išraudo, 0 jo akys tarsi prasmego akiduobėse. Berniukas 
girdėjo, kaip tėvas piktai šnopuoja. 

— Negalima to daryti! — subarė tėvas. — Mažiems berniukams 
negalima šitaip elgtis! 

— Kodėl? - paklausė mažasis Einaras. 

Tėvas mirė, kai Einarui buvo keturiolika. Duobkasiai papil- 
"domai užsiprašė dešimt kronų, kad iškastų ilgesnę duobę, į kurią 
tilptų karstas. Šventoriuje močiutė, kuri dabar jau buvo palaidoju- 
si visus savo vaikus, padavė Einarui mažą užrašų knygelę alavo 
viršeliais. 

— Užrašinėk joje savo mintis, — patarė močiutė. 


———— 

Jos veidas buvo plokščias ir apvalus tarsi lėkštė; jame matėsi 
palengvėjimas, kad keistas, neduodantis naudos sūnus pagaliau 
pasitraukė. Užrašų knygelė buvo kortų dydžio, prie jos nugarėlės 
stručio odos kilpomis buvo pritvirtintas lazurito pieštukas. Močiu- 
tė ją nugvelbė iš miegančio vokiečių kareivio, kai per 1864 metų 
karą Vokietijos Konfederacija okupavo Jutlandiją. 

— Paėmiau knygelę, o paskui jį nušoviau, — kartais pasakodavo 
močiutė slėgdama sūrį. 

Vietovė buvo pavadinta Mėlyndančiu pirmojo Danijos kara- 
liaus garbei. Niekas iš tiesų nežinojo, kada ji buvo įkurta ir iš kur 
čia atvyko Žmonės, nors sklandė mitai apie naujakurius iš Grenlan- 
dijos, praradusius viltį ką nors užauginti šioje akmeningoje žemė- 
je ir paleidusius ganytis avis. Tai tebuvo pelkių apsuptas kaimas. 
Mėlydantyje viskas amžinai būdavo šlapia: kojos, šunys, o pava- 
sarį kartais ir kilimai bei koridorių sienos. Per žliugsinčią Žemę 
ėjo nutiestas medinis šaligatvis, vedantis prie pagrindinio kelio ir 
už jo besidriekiančių javų laukų. Kasmet šaligatvis nugrimzdavo 
gilyn per mergaitės delną, ir gegužę, kai įšalas ištirpdavo į gaba- 
liukus, ne didesnius už žuvų žvynus, Mėlyndančio vyrai į geltonas 
tvirtos žemės krūvas iš naujo įkaldavo persikreipusias lentas. 

Vaikystėje Einaras turėjo draugą, vardu Hansas, gyvenantį mū- 
rinėje viloje kaimo pakraštyje, kurioje buvo pirmasis kaime te- 
lefonas. Kartą, kai berniukai dar nebuvo tapę artimais draugais, 
Hansas iš Einaro paėmė vieną erę, kad šis galėtų pakelti telefono 
ragelį. Einaras nieko neišgirdo, tik tuščią tylą. 

— Jeigu turėtum kam paskambinti, žinok, kad tau leisčiau, — 
pareiškė Hansas, apkabindamas Einarą per pečius ir švelniai 
pasiūbuodamas. 

Hanso tėvas buvo baronas. Motina, kurios žili plaukai buvo 
tvirtai sugarbiniuoti, su sūnumi kalbėjo tik prancūziškai. Apatinė 
Hanso veido dalis buvo šlakuota, be to, jis kaip ir Einaras buvo 
žemesnis už daugumą berniukų. Tačiau kitaip nei Einaras Han- 

sas kalbėjo greitai, gergždžiančiu balsu, kaip visada susijaudinu- 
sio, gero berniuko, kažką pasakojančio savo geriausiam draugui, 
iš Korsikos kilusiai auklei ir diakonui paraudusia nosimi. Han- 
sas vakarais išsekęs ir laimingas užmigdavo akimirksniu ir staiga 
tapdavo tylesnis nei pelkė. Einaras tai žinojo, nes kai tik tekdavo 
nakvoti viloje, iki aušros gulėdavo nesudėdamas bluosto, kadangi 
būdavo per daug susijaudinęs, kad pajėgtų užmerkti akis. 

Hansas buvo dvejais metais vyresnis už Einarą, bet, regis, tai 
nieko nereiškė. Keturiolikmetis Hansas buvo per mažo ūgio pagal 
savo amžių, bet aukštesnis už Einarą. Dvylikmečiui Einarui dėl 
neproporcingai, bet dailiai per didelės pagal kūną galvos draugas 
atrodė suaugesnis už visus pažįstamus berniukus. Hansas suprato 
suaugusiuosius, kurie valdė pasaulį: berniukas žinojo, kad suau- 
gusiems nepatinka, kai jiems prikišama dėl nenuoseklumo. 

— Ne, ne, nieko nesakyk, — liepdavo jis, kai pasiligojęs Einaro 
tėvas, kuris beveik be paliovos aimanuodavo, jog yra pririštas prie 
lovos, nusimesdavo gagos pūkų antklodę ir lėkdavo prie arbatinio, 
kai tik ponia Bor arba ponia Langė užsukdavo pasidalyti gandais. 

Arba suglaudęs pirštus taip, kad jie primindavo peleką, Hansas 
patardavo Einarui nesakyti tėvui, kad nori tapti dailininku. 

— Tu dar ne sykį persigalvosi, tad kodėl jam dabar kelti rū- 
pesčių? — sakydavo Hansas suglaustais pirštais liesdamas Einaro 
ranką. | | 

Nuo šio prisilietimo pasišiaušdavo Einaro rankos maži juodi 
plaukeliai ir pašiurpdavo oda. Kadangi Hansas labai daug žinojo, 
Einaras nuspręsdavo, kad draugas tikrai yra teisus. 

— Svajonių nereikia pasakoti, — kartą dėstė Hansas Einarui, kai 
mokė jį įsiropšti į seną ąžuolą, augantį pelkės pakraštyje. Medžio 
šaknys buvo paslaptingai apraizgiusios riedulį, tokį baltą ir nusėtą 
žėručio taškeliais, kad saulėtą dieną negalėjai į jį pažvelgti nepri- 
sidengęs akių. — Aš noriu pabėgti į Paryžių, bet neketinu niekam 
apie tai pasakoti. Tai mano paslaptis. Vieną dieną aš dingsiu. Tik 

tada žmonės sužinos, — pareiškė Hansas supdamasis ant šakos že- 
myn galva. 

Jo marškiniai nuslinko žemyn ir atidengė dygstančius krūtinės 
(luobutėje plaukelius. Jeigu Hansas pasileistų ir nukristų, jis tekš- 
telėtų į atvirą burbuliuojantį dumblą. 

"Tačiau Hansas niekada nepanirdavo į pelkę. Kai Einarui suka- 
ko trylika, jiedu su Hansu tapo geriausiais draugais. Tai nustebino 
Linarą, kuris iš tokio berniuko kaip Hansas laukė tik paniekos. Ta- 
čiau Hansas kviesdavosi Einarą žaisti tenisą prie vilos esančiame 
svidrių korte, kuriame linijos buvo pažymėtos milteliniu cukrumi. 
Pamatęs, kad Einaras nemoka tiksliai smūgiuoti rakete, Hansas iš- 
mokė jį teisėjauti, tvirtindamas, kad tai yra dar svarbiau nei Žaisti. 
Vieną popietę Hansas su savo broliu, kurių iš viso turėjo keturis, 
nusprendė paerzinti motiną ir žaisti tenisą nuogi. Einaras, vilkė- 
damas megztinį, sėdėjo ant kerpėmis apaugusio akmens po raus- 
vu popieriniu skėčiu, kurį Hansas jam išskleidė saugodamas nuo 
saulės. Einaras mėgino teisėjauti objektyviai, nors iš tiesų buvo 
pasirengęs padaryti viską, kad laimėtų Hansas. Tad sėdėdamas ant 
akmens jis skaičiavo taškus: „Keturiasdešimt — myliu Hansą... taš- 
kas Hansui“, o Hansas su broliu slydinėjo svidrėmis vaikydamie- 
si kamuoliuką. Jų linksmai rausvi peniai tabalavo tarsi šnaucerių 
uodegos, ir nuo šio vaizdo Einaras kaito po skėčiu, kol galiausiai 
Hansas laimėjo. Tada visi trys berniukai nusišluostė rankšluos- 
čiais, o Hansas uždėjo šiltą nuogą ranką ant Einaro nugaros. 

Hansas turėjo iš popieriaus ir balzos pagamintą aitvarą, kurį 
baronienė jam atvežė iš Berlyno. Aitvaras buvo povandeninio 
laivo formos, ir Hansui labai patikdavo ji laidyti. Jis atsiguldavo 
liucernoje, tarp kojų įsprausdavo virvės ritę ir stebėdavo, kaip ai- 
tvaras sklendžia virš pelkės. 

— Kaizeris turi lygiai tokį pat aitvarą, — aiškindavo Hansas įsi- 


kandęs smilgą. 

Jis mėgino išmokyti Einarą laidyti aitvarą, bet šiam niekaip ne- 
pavykdavo pagauti oro srovės. Ryžių popieriaus aitvaras pakilda- 
vo aukštyn kartu su vėjeliu, bet tuojau pat krisdavo žemėn; ir Ei- 
naras kiekvieną sykį matydavo, kaip krūpteli Hansas, kai aitvaras 
nukrinta ant žemės. Berniukai pribėgdavo prie apversto aitvaro. 
Einaras teisindavosi: 

— Nežinau, kas atsitiko, Hansai. Labai atsiprašau. 

Hansas pakeldavo aitvarą, nupurtydavo pienes ir atsakydavo: 

— Nieko jam neatsitiko, visai kaip naujas. 

Tačiau Einarui taip ir nepavyko išmokti paleisti aitvaro; tad 
vieną sykį, kai berniukai gulėjo aukštielninki liucernoje, Hansas 
pasiūlė: 

— Imk. Tu valdysi. 

Jis įspraudė Einarui tarp kelių virvės ritę ir vėl atsigulė į pievą. 
Einaras jautė po savimi išraustus lapių urvus. Kiekvieną sykį, kai 
aitvaras timptelėdavo virvę, ritė imdavo suktis, ir Einaro nugara 
išsiriesdavo. 

— Gerai, — pagyrė Hansas. — Valdyk ritę keliais. 

Einaras ėmė vis labiau priprasti prie besisukančios ritės, 0 ai- 
tvaras kilo ir leidosi žemyn kartu su paukščiais. Berniukai juokėsi. 
Saulė svilino jų nosis. Hansas nendre kuteno Einarui pilvą. Einaro 
veidas buvo taip arti draugo, kad jis per žolę jautė Hanso kvėpa- 
vimą. Einaras panoro atsigulti prie Hanso taip arti, kad susiliestų 
judviejų keliai, ir tą mirksnį regėjosi, kad Hansas yra atviras bet 
kam. Einaras pasislinko arčiau prie savo geriausio draugo, o tą 
akimirką vienintelis plaukęs danguje debesėlis išnyko, ir saulė ap- 
švietė berniukų veidus. Kaip tik tuo metu, kai Einaras patraukė 
savo kaulėtą kelį arčiau Hanso, piktas vėjo gūsis truktelėjo aitvarą, 
ir ritė išslydo iš Einaro kelių. Berniukai stebėjo, kaip aitvaras-po- 
vandeninis laivas sklendžia virš guobų, iš pradžių pakyla, bet pas- 
kui krinta į patį vidurį juodos pelkės, kuri praryja aitvarą, tarsi tai 
būtų sunkus akmuo. 

— Hansai, — išlemeno Einaras. 

— Nieko tokio, — priblokštas sušnibždėjo Hansas, — tik nesakyk 
mano mamai. 

Vasarą, likus metams iki Einaro tėvo mirties, abu draugai žai- 
dė močiutės durpinių samanų laukuose. Dumblas šniokšdamas 
skverbėsi pro jų batus. Buvo šilta, berniukai žaidė laukuose nuo 
pat ryto, staiga Hansas palietė Einaro riešą ir paklausė: 

— Einarai, mielasis, kas bus pietums? 

Buvo beveik vidudienis, ir Einaras žinojo, kad namie nebus 
nieko, išskyrus tėvą, kuris miega savo lovoje pusiau gulomis. 

Tuo metu Hansas jau buvo pradėjęs bręsti. Draugui sukako 
penkiolika, ir jo kūnas pradėjo didėti, kad derėtų su galva. Gerklė- 
je iškilo Adomo obuolys, ir dabar Hansas buvo gerokai aukštes- 
nis už Einarą, kuris, sulaukęs trylikos, vis dar neūgtelėjo. Hansas 
stumtelėjo Einarą namų link. Virtuvėje Hansas atsisėdo gale stalo 
ir už apykaklės užsikišo servetėlę. Einaras anksčiau niekada nebu- 
vo ruošęs valgio, tad sutrikęs stovėjo prie viryklės. 

— Uždek ugnį. Užvirk vandens, — tyliai patarė Hansas. - Įmesk 
kelias bulves ir ėriuko mentę. — Paskui truputį neaiškiu, bet staiga 
sušvelnėjusiu balsu pridūrė: — Einarai, pavaidinkime. 

Hansas rado prie viryklės kabančią močiutės prijuostę su švy- 
lio juostelėmis, atnešė ją Einarui ir atsargiai užrišo ant juosmens. 
Tai darydamas Hansas palietė Einaro sprandą, tarsi nuo jo būtų 
reikėję nubraukti plaukus. 

— Niekada nesi žaidęs šio žaidimo? — karštu ir saldžių balsu 
sušnibždėjo Einarui į ausį Hansas neatitraukdamas pirštų su ap- 
kramtytais nagais nuo bičiulio sprando. 

Hansas ėmė stipriau veržti prijuostę, kol Einaras buvo privers- 
tas kilstelėti šonkaulius ir nustebęs su dėkingumu įkvėpti. Tuo 
metu, kai Einaro plaučiai prisipildė oro, į virtuvę įtapnojo tėvas. 
Jis stabtelėjo išsproginęs akis ir plačiai išsižiojęs. 

Einaras pajuto, kaip prijuostė krinta ant pėdų. 


48 David Ebershoff 


— Palik berniuką ramybėje! — suriko tėvas su pakelta lazda ar- 
tindamasis prie Hanso. 

Durys užsitrenkė, virtuvė staiga tapo tamsi ir maža. Einaras 
girdėjo, kaip per purvą žliugsi Hanso, traukiančio pelkės link, ba- 
tai. Taip pat išgirdo švokščiantį tėvo kvėpavimą, paskui pajuto, 
kaip tėvo kumštis trenkia jam į žandą. Tada per pelkę ir balas su 
buožgalviais, virš durpinių samanų lauko atsklido traukiantis pa- 
prastą dainelę Hanso balsas: 

Kartą prie pelkės gyveno senelis. 

Jis turėjo dailų sūnų ir tingų šunelį. 


Ketvirtas skyrius 


X 

Aštuonioliktąjį gimtadienį Greta sutiko stovėdama paniuru- 
si prie laivo „Princesė Dagmar“ turėklų. Į Kaliforniją ji nebuvo 
grįžusi nuo tos vasaros, kai įvyko incidentas su mėsininko veži- 
mu. Pagalvojusi apie baltintą mūrinį namą ant kalvos, nuo kurios 
matosi Išdžiūvusio upelio kanjonas su erelių lizdais, apie besilei- 
džiančios saulės nurausvintą Šventojo Gabrieliaus kalną, Greta 
pajuto, kaip užplūsta gailestis. Ji žinojo, jog motina norės, kad ji, 
Greta, leistų laiką su jos draugų dukromis — Henrieta, kurios šei- 
mai priklausė naftos verslovės vandenyno pakrantėje, El Segun- 
de; Margareta, kurios šeima buvo laikraščio savininkai; Dote Ane, 
kurios šeima turėjo didžiausią Kalifornijoje rančą, žemės plotus 
į pietus nuo Los Andželo, ne ką mažesnius už visą Daniją. Gre- 
tos tėvai tikėjosi, kad ji elgsis taip, tarsi būtų viena iš jų, niekada 
neišvykusi iš namų, tapusi jauna kaliforniete, kuria ir gimė: pro- 
tinga, išsilavinusia, mokančia jodinėti ir tylia. Slėnio medžiotojų 
klube būdavo rengiami Kalėdų debiutančių pokyliai, per kuriuos 
merginos, vilkėdamos baltomis muslino suknelėmis ir į plaukus 
įsisegusios baltų puansetijų Žiedus, leisdavosi laiptais. 

— Kaip gerai, kad grįšime į Pasadeną tuo metu, kai tau reikės 
atsiskleisti, — grįžtant „,Princese Dagmar“ beveik kasdien čiauškė- 
davo Gretos motina. — Reikia dėkoti Dievui už vokiečius! 

Gretos kambarys name ant kalvos buvo su arkiniu langu, išei- 
nančiu į galinę pievelę ir rožyną, kuriame per rudens karščius gė- 
lių žiedlapiai paruduodavo. Nors kambarys buvo šviesus, bet per 
mažas tapyti. Prabėgo vos dvi dienos, ir Gretai tapo ankšta name, 
kuriame buvo trys aukštai miegamųjų ir kurio galiniais laiptais 
aukštyn žemyn mediniais sandalais taukšėjo japonės tarnaitės, tar- 
si čia kažkas slopintų jos vaizduotę. 

— Mama, privalau nedelsdama — net rytoj — grįžti į Daniją! Čia 
jaučiuosi per daug suvaržyta, — skundėsi Greta. — Galbūt tau su 
Karlailu čia gerai, bet aš jaučiuosi bejėgė. Tarsi būčiau pamiršusi, 
kaip reikia tapyti. 

— Greta, brangioji, tai neįtikėtina, — atsakė motina, kuri rūpino- 
si, kad arklidės būtų skubiai pertvarkytos į garažą. - Kaip Kalifor- 
nijoje galima jaustis suvaržytai? Ir dar lyginti ją su mažyte Danija! 

Greta sutiko, kad tai nelogiška, bet būtent taip ji jautėsi. 

Tėvas atsiuntė Karališkųjų mokslinės kontrolės draugijų pa- 
skelbtą Danijos statistinę apžvalgą. Greta praleido savaitę studi- 
juodama apžvalgos grafikus bei jausdama ir savigailą, ir ilgesį: 
pernai Danijoje buvo 1 467 000 kiaulių ir 726 000 avių. Vištų iš 
viso buvo 12 000 000. Skaitinėdama duomenis Greta atsi gręždavo 
į arkinį langą. Ji įsiminė šiuos skaičius būdama įsitikinusi, kad ne- 
trukus jų prireiks, nors negalėjo pasakyti kam. Ji ir vėl pamėgino 
įkalbėti motiną: 

— Ar galiu grįžti? Man nusispjauti į vokiečius! 

Jausdamasi vieniša Greta nueidavo į Išdžiūvusio upelio kan- 
joną, kur sausos upės dugne paukščiai sėjikai ieškojo vandens. 
Rudenį kanjonas būna išdegęs, šalavijų, garstyčių krūmokšnių, 
dykumų levandų ir dvokiančių lelijų gyslos tampa trapios ir paru- 
davusios; bugienių, kavos, šeivamedžių ir žagrenių uogos sudžiū- 

va ant šakelių. Oras Kalifornijoje buvo toks sausas, kad Gretai 
ji jautė, kaip įtrūksta ir ima kraujuoti vidinė nosies pertvara. Pa- 
jutusi danguje sklandantį vanagą prieš Gretą nuskuodė sterblinė 
žiurkė. Pučiant gaiviam vėjeliui virpėjo ąžuolų lapai. Greta pri- 
siminė siauras Kopenhagos gatveles, kur pastatai buvo įsikibę į 
kelkraštį tarsi senolis, kuriam baisu žengti į gatvę. Ji taip pat pri- 
siminė Einarą Vegenerį, kuris dabar atrodė miglotas tarsi sapnas. 
Kopenhagoje visi Gretą pažinojo, bet niekas iš jos nieko nesi- 
tikėjo; ji buvo egzotiškesnė už juodaplaukę skalbėją, atkeliavusią 
per visą žemyną iš Kantono ir dabar dirbančią mažose Rytinės 
gatvės krautuvėlėse. Kopenhagoje Gretai, kad ir kaip ji pasielg- 
tų, buvo rodoma pagarba. Danai lygiai taip pat toleravo daugybę 
ekscentriškų grafienių, siuvinėjančių savo samanomis apžėlusiuo- 
se dvaruose. Kalifornijoje ji vėl buvo panelė Greta Vod, dvynė 
Karlailo sesuo, apelsinų plantacijų paveldėtoja. Į ją be paliovos 
krypdavo žvilgsniai. Los Andželo apygardoje buvo ne mažiau 
kaip dešimt vyrų, tinkamų Gretai į jaunikius. Visi žinojo, kad Gre- 
ta persikels gyventi į kitapus Išdžiūvusio upelio kanjono stūksantį 
itališko stiliaus namą ir užpildys širmomis pertvertus žaidimų ir 
vaikų kambarius. 
— Dabar nėra reikalo laukti, — ragino mama jau pirmąją savaitę 
joms sugrįžus. — Nepamirškime, kad tau jau sukako aštuoniolika. 
Žinoma, niekas taip pat nepamiršo mėsininko vežimo. Dabar 
kitas berniukas atveždavo mėsos, bet kai tik kieme pasigirsdavo 
vežimo dardėjimas, baltintame name visi trumpam sutrikdavo. 
Luošas Karlailas, kuriam žvarbiame Danijos ore visą laiką 
skaudėjo koją, rengėsi stoti į Stanfordo universitetą; Greta pirmą 
sykį pavydėjo broliui, kuriam bus leista po ryškia Palo Alto saule 
klibikščiuoti per smėliu barstytą kiemą į auditoriją, o ji tuo metu 
bus priversta sėdėti kambaryje su stoglangiais ant kelių pasidėjusi 
eskizavimo bloknotą. 

Ji pradėjo vilkėti tapytojo chalatą ir priekinėje kišenėje laikė 
Einaro raštelį. Sėdėdama kambaryje su stoglangiais rašydavo jam 
laiškus, nors būdavo sunku sugalvoti, ką pranešti. Greta nenorė- 
jo pasakyti Einarui, kad nuo tada, kai išvyko iš Danijos, nieko 
netapė. Nenorėjo rašyti ir apie orą, apie ką motina tikrai parašy- 
tų. Laiškuose ji dėstė, ką darys, kai grįš į Kopenhagą: vėl įstos į 
Karališkąją akademiją; pamėgins surengti savo paveikslų parodą 
Laisvųjų dailininkų galerijoje; įtikins Einarą, kad šis eitų kartu į 
jos devynioliktąjį gimtadienį. Pirmąjį mėnesį Kalifornijoje Greta 
eidavo išsiųsti laiškų į paštą Kolorado gatvėje. 

— Laiškas gali keliauti ilgai, - perspėdavo tarnautojas pro bron- 
zinius langelio skersinius. 

Greta atšaudavo: 

— Tik nesakykite, kad vokiečiai sunaikino ir paštą! 

Greta pasiguodė Akiko, tarnaitei japonei su varvančia nosimi, 
kad taip gyventi negali. Tarnaitė nusilenkė ir atnešė jai sidabro tau- 
rėje plūduriuojančią kameliją. Kažkas turi pasikeisti, tikino save 
Greta degdama pykčiu, nors niekam konkrečiai, išskyrus Kaizerį, 
pykčio nejautė. Ji buvo laisviausia mergina Kopenhagoje, gal net 
ir visame pasaulyje, o dabar tas bjaurus vokietis beveik sužlugdė 
jos gyvenimą! Tremtinė — štai kas ji dabar. Ištremta į Kaliforniją, 
kur rožių krūmai užauga iki trijų metrų aukščio, o naktimis kan- 
jone stūgauja kojotai. Ji negalėjo patikėti, kad tapo mergina, kuri 
kasdien nelaukia nieko daugiau, išskyrus šūsnies laiškų, nors tarp 
jų Einaro žinutės niekada nebūdavo. 

Greta nusiuntė telegramą tėvui maldaudama leidimo grįžti į 
Daniją. 

— Jūrų linijos jau nebesaugios, — atsakė tėvas. 

Greta paprašė motinos, kad leistų kartu su Karlailu studijuoti 
Stanforde, bet motina atšovė, kad vienintelė jai tinkama mokymo 
įstaiga yra Septynių seserų institutas snieguotuose rytuose. 

— Jaučiuosi, tarsi būčiau gniuždoma, — pasiguodė motinai Greta. 

— Nebūk tokia teatrališka, — atšovė ponia Vod dalindama nuro- 
dymus, kaip atsėti žiemos gazonus ir aguonų lysves. 

Kartą Akiko tyliai pabeldė į Gretos kambario duris ir nuleidusi 
galvą padavė jai brošiūrą. 

— Atleiskite, — atsiprašė Akiko. 

Brošiūroje buvo skelbiama apie Pasadenos menų ir amatų 
draugijos susirinkimą. Greta pamanė, kad tai mėgėjų draugija, 
besididžiuojanti paryžietiškomis paletėmis, ir brošiūrą išmetė. Ji 
grįžo prie savo eskizų bloknoto, bet nepajėgė sugalvoti, ką piešti. 

Po savaitės Akiko vėl išdygo prie Gretos durų. Ji įteikė antrą 
brošiūrą. 

— Atleiskite, — vėl atsiprašė Akiko, delnu prisidengusi burną, — 
bet manau, kad jums patikti. 

Tik kai Akiko įteikė trečią brošiūrą, Greta nusprendė nueiti į 
susirinkimą. Draugijai priklausė vieno aukšto namas kalno papė- 
dėje. Prieš savaitę geltonas kaip saulėgrąža kalnų liūtas iššoko iš 
žemaūgių pušų kelio gale ir pagriebė kaimyno kūdikį. Draugijos 
nariai apie tai tik ir tekalbėjo. Darbotvarkė buvo pamiršta, ir užvi- 
rė diskusija apie šią sceną vaizduojančią freską. 

— Pavadinkime ją „„Puolantis liūtas“, — pasiūlė kažkas. 

— O kodėl nesukūrus mozaikos? — įsiterpė kitas draugijos narys. 

Draugijos nariai daugiausia buvo moterys, bet matėsi ir keli 
vyrai, daugelis kurių dėvėjo fetrines beretes. Kai per susirinkimą 
imta artėti prie bendros nuomonės, kad kolektyvinis paveikslas 
turi būti padovanotas miesto bibliotekai Naujųjų metų dieną, Gre- 
ta pasitraukė į salės galą. Ji buvo teisi. 

— Jūs neprisidėsite? — paklausė kažkoks vyras. 

Tai buvo Tedis Krosas, balta kakta ir ilgu, į kairę pakreiptu ka- 
klu. Kaip tik Tedis Krosas pasiūlė išeiti iš susirinkimo ir apsilan- 
kyti jo keramikos studijoje Kolorado gatvėje, kur degimo krosnyje 
dieną ir naktį degė riešutmedžio trinkos; jo dešinysis kelis buvo 
raumeningesnis, nes dešine koja Tedis mindavo puodžiaus rato 

pedalą. Tedis Krosas taps Gretos vyru, kai jiedu pasilinksmins per 
Kalėdų debiutančių pokylį Slėnio medžiotojų klube; ir Didžiojo 
karo pabaigoje jis žus Gretos akyse. 

Tedis buvo antras vyras, kurį Greta įsimylėjo. Ji mylėjo Tedį 
už vazas laibais kaklais, kurias jis formuodavo iš balto molio ir 
sutrinto stiklo. Greta mylėjo jo tylų, apžėlusį šeriais veidą ir pra- 
žiotą burną, kai Tedis nardindavo keramiką į glazūros vonias. Te- 
dis buvo braškių augintojų iš Beikersfildo sūnus; nuo markstymosi 
vaikystėje aplink jo akis liko neišnykstančios raukšlės. Jis klausi- 
nėdavo Gretą apie Kopenhagą, jos kanalus, karalių, bet niekada 
nieko nekomentuodavo, — veide judėdavo tik akių vokai. Greta 
papasakojo, kad Kopenhagoje buvo į ją įsimylėjęs puikus peiza- 
žų tapytojas, bet Tedis tik spoksojo tylėdamas. Jis niekada nebuvo 
nuvykęs toliau negu Modžavė ir vienintelį kartą lankėsi viename 
iš Apelsinų giraitės bulvaro didžiųjų namų, kai jį pasamdė sukurti 
koklius židiniams ir keramines plyteles miegamojo grindims. 

 Gretai labai patiko skirti jam pasimatymus; vestis į teniso kortų 
paviljonus, kuriuose tą rudenį buvo rengiami Pasadenos šokiai su 
vakariene; puikuotis Tedžiu prieš Slėnio medžiotojų klubo mergi- 
nas, šitaip tarsi pareiškiant, kad Greta nėra viena iš jų, jau nėra — 
šiaip ar taip, juk ji buvo pagyvenusi Europoje. Panorėjusi Greta 
galėjo įsiropšti į mėsininko vežimą arba pasirinkti keramiką sau 
į porą. 

Kaip 1 buvo galima tikėtis, Gretos motina atsisakė įsileisti 
Tedį Krosą į namus. Tačiau tai nesutrukdė Gretai vaikštinėti su 
juo po Pasadeną arba lankytis pas nuobodžias Henrietą, Margare- 
tą ir Dotę Aną jų ūksminguose soduose. Šios merginos nepriešta- 
raudavo dėl Tedžio draugijos, ir Greta pagalvojo, kad jos vaikiną 
tiesiog ignoruoja. Greta sužinojo, kad jo keramika labai paklausi, 
tad kai Tedis atvykdavo į pobūvį su molio likučiais panagėse, tai 
jam teikdavo pagarbaus žavumo. Gretos motina, kuri per šokių 
su vakariene pobūvius dažnai sakydavo, jog ji bet kurią akimirką 

vietoj „persenusios Europos“ rinktųsi trapiąją Kaliforniją, tapšno- 
davo Tedžio ranką, kai tik jiedu susitikdavo viešai, ir šis gestas 
siutindavo Gretą. Motina žinojo, kad viešai atstūmusi Tedį Krosą, 
patektų į savaitraščio American Weekly puslapius. 

— Jie tave niekina, — paaiškino Greta Tedžiui per vieną iš 
pobūvių. 

— Tik kai kurie, - atsakė Tedis. 

Regis, jis buvo laimingas sėdėdamas su Greta prie baseino ant 
pintos sofos. Dykumų vėjas draskė palmių lapus, o už langų ūžė 
svečiai. „O, kad jis žinotų!“ — pagalvojo Greta, pasirengusi kovoti. 
Su kuo reikia kovoti, ji nežinojo, bet buvo pasirengusi. 

Paskui vieną dieną atkeliavo virvele perrištas korespondencijos 
paketas, ir Akiko prie Gretos durų paliko mėlyną voką. Greta ilgai 
į jį Žiūrėjo ir kilojo delne. Ji negalėjo patikėti, kad Einaras parašė 
laišką, o galvoje ėmė suktis mintys, ką jis galėjo pasakyti: „Regis, 
karas netrukus baigsis, ir mudu turėtume iki Kalėdų vėl susitikti.“ 
Arba: „Pirmu garlaiviu atplaukiu į Kaliforniją.“ O gal net: „Tavo 
laiškai man reiškia daugiau nei galiu išsakyti žodžiais.“ 

„Tai įmanoma, - įtikinėjo save Greta, pasidėjusi laišką ant ke- 
lių. — Jis galėjo apsigalvoti. Viskas įmanoma.“ 

Paskui Greta atplėšė voką. 

Laiško kreipinys buvo „Brangi panele Vod“, o jame parašy- 
ta tik tiek: „Turint galvoje įvykius pasaulyje ir visa kita, tikiuosi, 
kad mudu daugiau niekada nepasimatysime, ir tai tikriausiai bus 
geriausia.“ 

Greta sulankstė laišką ir įsikišo į kišenę. „Kodėl Einaras taip 
galvoja? — klausė ji savęs, chalato kraštu šluostydamasi ašaras. — 
Kodėl jis neturi jokios vilties?“ 

Deja, Greta nesugalvojo, ką ji galėtų padaryti. 

Tada Akiko grįžo prie Gretos durų ir pranešė: 

— Tai ponas Krosas. Jis skambina. 

Kalbėdama telefonu antro aukšto koridoriuje ir taip, kad gir- 
dėtų motina, Greta paprašė Tedį lydėti ją į debiutančių pokylį. Jis 
sutiko, bet su viena sąlyga — Greta privalo liautis nerimavusi dėl 
to, kaip Tedis sutars su jos motina. 

— Ketinu ją pakviesti šokti, ir tada pamatysi, — pareiškė Tedis. 

Tačiau Greta tik pavartė akis pagalvojusi, kad Tedis nesuvokia, 
į ką jis ketina įsivelti. Kai ji padėjo ragelį, motina tarė: 

— Ką gi, dabar tai jau padaryta, tik nepamiršk jam padėti išsi- 
rinkti tinkamą fraką. 

Gretos debiutančių grupėje buvo septynios merginos. Jas lydė- 
jo jaunuoliai, grįžę namo šventėms iš Harvardo ir Prinstono arba 
iš karinių bazių Tenesio valstijoje ir San Franciske. Kamuojama 
astmos mergina pakvietė Karlailą, jos plaučiai buvo per silpni, kad 
reikėtų patikimo šokių partnerio. Greta, kuri pirmą sykį pradėjo 
galvoti, kad privalės pamiršti viską apie Einarą Vegenerį, rengėsi 
pokyliui repetuodama reveransus. 

Balta suknelė su ampyro stiliaus liemeniu Gretai niekada neti- 
ko. Ji buvo per pečius paraukta ir truputėlį per trumpa, nes matėsi 
pėdos. Bent jau taip atrodė Gretai; ji tepajėgė galvoti apie savo il- 
gas, stambias pėdas, kurios pasimatys, kai leisis Slėnio medžiotojų 
klubo paradinio holo laiptais. Laiptų turėklai buvo apvynioti am- 
žinai žaliuojančių augalų, obuolių ir raudonų lelijų girliandomis. 
Pasirišę baltus kaklaraiščius svečiai stoviniavo išsibarstę klube 
ir gurkšnodami pastiprintus ypatinguosius tenisininkų kokteilius 
mandagiai stebėjo, kaip septynios debiutantės lipa žemyn. Klu- 
bą puošė keturios kalėdinės eglutės, o židiniuose tamsios liepsnos 
graužė rausvas trinkas. 

Viena mergina atsinešė sidabrinę viskio gertuvę su perlamu- 
triniu kamščiu. Ji ir kitos debiutantės, kol puošėsi ir segėsi į plau- 
kus puansetijų lapus, siuntė gertuvę ratu. Nuo viskio vakaras tapo 
šviesesnis, tarsi klubo valdytojas būtų visu ryškumu įjungęs sie- 

ninius šviestuvus. Tamsios liepsnos židiniuose atrodė tarsi žvėrys, 
kurie netrukus iššoks pro groteles. 

Nusileidusi laiptais Greta padarė gilų reveransą, smakru beveik 
paliesdama rytietišką kilimą. Klubo nariai paplojo stengdamiesi 
neišpilti punšo iš savo puodelių. Tada jį įžengė į pokylių salę ir 
ten išvydo laukiantį Tedį Krosą. Ryšėdamas baltą kaklaraištį jis 
atrodė aukštesnis nei įprastai. Tedžio plaukai blizgėjo nuo toniko, 
jis atrodė kažkoks nepažįstamas: tamsiai gelsvais plaukais, raukš- 
lėtais paakiais, rusvai įdegusiu veidu ir su nervingai besikilojančiu 
Adomo obuoliu atrodė beveik kaip danas. 

Vėliau tą vakarą, kai baigėsi valsai ir buvo patiekta kepta jau- 
tiena bei braškės su Oregono šampanu, Greta su Tedžiu išslinko iš 
klubo rūmų ir nužingsniavo teniso kortų link. Naktis buvo giedra 
ir Šalta, tad Gretai teko pasikelti suknelę, kad ant palankų nepri- 
sirinktų rasos. Ji buvo lengvai apsvaigusi ir žinojo, kad prieš tai 
nevykusiai pajuokavo apie braškes ir Tedžio tėvus. Greta jo išsyk 
atsiprašė, bet pagal tai, kaip Tedis ant stalo padėjo sulankstytą ser- 
vetėlę, suprato, kad vaikinas jaučiasi truputį įskaudintas. 

Greta sugalvojo nueiti į teniso kortus, tarsi mėgindama atsi- 
prašyti Tedžio už viską ir už jos keistą gyvenimą Pasadenoje, į 
kurį netikėtai panardino jaunuolį. Tačiau ji neturėjo jokio plano, 
nepagalvojo, ką pasiūlys Tedžiui. Jiedu priėjo prie toliausiai esan- 
čio korto paviljono, kuriame stovėjo vandens aušintuvas ir žaliai 
dažyta pinta sofa. Ant šios sofos, kuri atsidavė sausa, termitų iš- 
graužta mediena, jiedu pradėjo bučiuotis. 

Greta nevalingai pagalvojo, kad Tedžio bučinys labai skiriasi 
nuo Einaro. Stovėdama prieš veidrodį „Princesės Dagmar“ kajutė- 
je ji pabučiavo savo atvaizdą. Plokščias šaltas paviršius kažkodėl 
priminė Einaro bučinį, ir Greta pradėjo galvoti apie tą bučinį ant 
Karališkosios akademijos laiptų kaip kažką panašaus į savo at- 


vaizdo pabučiavimą. Tačiau Tedžio bučinys buvo visiškai kitoks. 

Jo lūpos buvo šiurkščios ir tvirtos, o ūsai draskė burną. Prigludęs 
prie jos kaklo Tedžio kaklas buvo tvirtas ir kietas. 

Pokyliui -tebevykstant klubo rūmuose, Greta nusprendė pa- 
spartinti įvykius. Ji žinojo, ką turi daryti toliau, bet prireikė kelių 
minučių susikaupti. Uždėti savo delną ant jo... Ak, apie tai buvo 
sunku net pagalvoti, o ką jau kalbėti apie įvykdymą! Tačiau Greta 
norėjo taip pasielgti, bent jau taip manė, ir buvo tikra, jog Tedis 
taip pat to nori, nes jo kaklas ir kieti tarsi metalinis šepetys ūsai 
smarkiai drebėjo. Greta suskaičiavo iki trijų, užgniaužė kvapą ir 
ištiesė ranką Tedžio kelnių prarėžo link. 

Tedis sulaikė jos ranką. 

— Ne, ne, — sustabdė jis, paėmęs už Gretos riešo. 

Greta nesitikėjo, kad Tedis atsisakys. Ji žinojo, kad mėnesie- 
nos šviesos pakanka pažvelgus į Tedžio veidą pamatyti, kaip jis 
stengiasi išsaugoti padorumą, tad Greta nežiūrėjo, nes tai ją labai 
sutrikdytų. Mergina prisiminė, kaip pastarąjį sykį leido vyrui iš- 
tarti „ne“: dabar juodu su Einaru skiria žemynas ir vandenynas, 
nekalbant apie karą. 

Greta su Tedžiu, kuris nepaleido savo nuospaudomis nusėtos 
rankos nuo merginos riešo, dar truputį pasėdėjo ant pintos sofos 
tolimiausiame Slėnio medžiotojų klubo korte. 

Greta ir vėl paklausė savęs, ką daryti toliau, tik šįsyk, tarsi 
būtų varoma iki šiol nepatirto poreikio, įsikniaubė veidu Tedžiui 
į kelius. Greta pradėjo naudoti visus triukus, apie kuriuos skaitė 
romanuose, pirktuose nepadorioje Kopenhagos centrinės geležin- 
kelio stoties dalyje, ir apie kuriuos pasakojo plepios, ištvirkusios 
lietuvės tarnaitės, tvarkančios motinos namus. Tedis vėl bandė 
protestuoti, tačiau kiekvienas „ne“ iš jo lūpų sklido vis silpniau. 
Galiausiai jis atleido savo ranką. 

Kai jiedu baigė, Gretos suknelė buvo susiglamžiusi ir susime- 
tusi prie juosmens. Tedžio frakas kažkokiu būdu praplyšo. Greta, 
kuri dar niekada nebuvo taip greitai ir taip toli pažengusi, gulėjo 

po plonu ir ilgu Tedžio kūnu jausdama, kaip į jos krūtinę stuksena 
vyro širdis, ir tarp savo kojų užuosdama jo sūriai karstelėjusį kva- 
pą. Greta jau žinojo, kas bus toliau, tad susitaikydama su likimu 
apsivijo rankomis Tedžio nugarą ir tarė sau: „Man tai tinka, jei tik 
Tedis ištemps mane iš čia.“ 

Jiedu susituokė paskutinę vasario dieną namo, esančio Apelsinų 
giraitės bulvare, sode. Tarnaitės japonės nubarstė pievelę kamelijų 
žiedlapiais, o Tedis vilkėjo naują fraką. Svečių buvo nedaug - at- 
vyko tik pusbroliai bei pusseserės iš San Marino, Hankoko Parko 
ir Niuport Byčo. Jų kaimynė, iš Čikagos atvykusi ir nuolat kram- 
tanti gumą turtinga paveldėtoja, taip pat dalyvavo, nes ponia Vod 
pro sukąstus dantis iškošė, kad jai teko tą patį iškentėti dėl savo 
dukters. Tedžio tėvai buvo pakviesti, nors niekas nesitikėjo, kad 
jie atvyks; ne visada įmanoma vasarį iš Beikersfildo atvykti Krai- 
go Maršruto plentu. 

Tuoj po vestuvių ir trumpo medaus mėnesio San Diego „Ko- 
ronado“ viešbučio liukse, kur Greta kasdien verkė — ne todėl, kad 
ištekėjo už Tedžio, bet dėl to, jog dabar dar labiau nutolo nuo savo 
mylimos Danijos ir tokio gyvenimo, kurio troško, — Gretos tėvai 
išsiuntė jaunuosius gyventi į Beikersfildą. Ponia Vod nupirko Gre- 
tai su Tedžiu nedidelį ispaniško stiliaus namą su raudonų čerpių 
stogu ir Sevilijos grotelėmis ant langų bei mažu garažu, apaugusiu 
bugenvilijomis. Ponia Vod taip pat išsiuntė Akiko gyventi su jais. 
Beikirsfildo namo laiptų turėklai buvo kaltinio plieno, o tarpduriai 
arkiniai. Prie namo glaudėsi inksto formos baseinas, o name —- ne- 
didelė svetainė su knygų lentynomis, į kurią reikėjo nusileisti laip- 
tais. Namas skendėjo finikinių palmių giraitėje, 0 jo viduje visada 
būdavo vėsu ir vyravo prieblanda. 

Tedžio tėvai buvo kartą atvykę į svečius; jiedu buvo susikūpri- 
nę, o rankos nuo braškių lengvai paraudusios. Tėvai gyveno kelių 
hektarų dydžio priemolio lauke dviejų kambarių name, suręstame 
iš eukalipto lentų. Jų akis dengė saulės suformuotos odos klostės, 

ir Gretos svetainėje tėvai beveik nepratarė nė žodžio, tik nervingai 
laikėsi įsikibę vienas į kitą ir apžiūrinėjo prieš juos atsivėrusius 
turtus: ispaniško stiliaus namą, plenere tapytą paveikslą, kaban- 
tį virš židinio, Akikos sandalų taukšėjimą, kai ši atnešė padėklą. 
Greta ponams Krosams įpylė šaltos kinrožių arbatos su ledais, ir 
jie visi susėdo ant baltų sofų, kurias ponia Vod užsakė Gampo par- 
duotuvėje. Visi jautėsi nesmagiai ir apgailestavo, kad įvykiai susi- 
klostė būtent taip. Greta nuvežė vyresniuosius Krosus namo savo 
dviviečiu automobiliu, kuriame ponia Kros buvo priversta susiran- 
gyti ant pono Kroso kelių. Sparčiai temo, automobilis dūmė keliu, 
ir laukais sklido ankstyvo pavasario žvarba. Provėžose švilpavo 
vėjas keldamas į orą purvo purslus. Greta turėjo įjungti valytuvus, 
kad nuo priekinio stiklo nugramdytų smėlingą priemolį. Tolumoje 
Krosų iš lentų suręstame name aukso spalva degė šviesa. Vėjas taip 
smarkiai kėlė dulkes, kad Greta nieko, išskyrus šviesą name, ne- 
matė, ir atrodė, kad ji galvoja apie tą patį, apie ką ir ponai Krosai, 
nes kaip tik tą akimirką ponia Kros tarė: 

— Čia gimė Tedis. 

Ponas Krosas, apkabinęs savo žmoną, pridūrė: 

— Jis visada sakydavo, kad grįš. 

Likusią pavasario dalį Greta snūduriuodavo ant baltos sofos 
svetainėje. Ji nekentė Biekersfildo ir ispaniško stiliaus namo, kar- 
tais netgi nekęsdavo savyje augančio kūdikio. Ne kartą ji buvo 
pajutusi neapykantą ir Tedžiui Krosui. Popietėmis Greta skaity- 
davo, o Tedis visada atnešdavo šiltą kompresą ant kaktos. Gretos 
pilvas sparčiai didėjo, ir ją kasdien vis labiau pykino. Prieš gegužę 
Ji svetainėje leisdavo ir naktis, nes jautėsi per daug pasiligojusi ir 
sunki, kad pajėgtų lipti laiptais. Tedis taip pat miegodavo šalia jos 
ant sudedamosios lovos. 

Birželio pradžioje Beikersfildą užplūdo vasaros karščiai; prieš 
devintą valandą ryto temperatūra pasiekdavo trisdešimt aštuonis 
laipsnius. Akiko iš popieriaus lankstydavo Gretai vėduokles; Te- 

dis atnešdavo ne karštus, o šaltus kompresus. Kai Greta rimtai su- 
negalavo, Akiko girdė ją iš lakuoto puodelio šalta žaliąja arbata, o 
Tedis garsiai skaitė eilėraščius. 

Tačiau vieną dieną, kai Tedis buvo išvykęs į Pasadeną iš savo 
senosios studijos, kurios jis neuždarė, pasiimti puodžiaus rato, 
karščiai ir Gretos negalavimai baigėsi. Greta kartu su Akiko, kurios 
plaukai buvo juodi kaip varno sparnas, pagimdė pamėlusį berniuką 
su aplink kaklą, tarsi mažas kaklaraištis, apsivijusia virkštele. Greta 
Jį pakrikštijo Karlailu. Kitą dieną jiedu su Tedžiu palaidojo kūdi- 
kį vyresniųjų Krosų eukaliptų lentų namo kieme, vėjo pustomame 
priemolyje, šnibždančių braškių laukų pakraštyje. 


Penktas skyrius 


kj 


Lilė manė, jog besidriekianti per Kopenhagą grįsta akmenimis 
maža gatvelė yra tamsi ir gana saugi, kad čia būtų galima atlikti 
slaptą reikalą. Gatvelė buvo per siaura žibintams įrengti, atver- 
tas vienoje pusėje langas beveik siekdavo namą kitoje pusėje. Čia 
gyvenantys žmonės šykščiai apšviesdavo kambarius, išeinančius 
į gatvę, tad namai skendėjo tamsoje, šviesa degė tik keliose dar 
veikiančiose parduotuvėlėse bei užeigose. Viena jų buvo turkiška 
kavinė, kurioje lankytojai sėdėjo ant vitrinoje išdėliotų aksominių 
pagalvėlių. Toliau stovėjo viešnamis su langinėmis uždangstytais 
langais, o jo bronzinis durų varpelis buvo spenelio formos. Dar 
toliau buvo baras rūsyje, į kurį, kai Greta su Lile ėjo pro šalį, sku- 
biai įslinko sudžiūvęs vyras vaškuotais ūsais, kad galėtų susitikti 
su panašiais į save. 

Lilė vilkėjo plono audinio suknelę su drobine jūrininko apy- 
kakle ir rankogaliais. Jai einant suknelė tyliai šiugždėjo, 1r Lilė 
buvo sutelkusi mintis tik į šį garsą, stengdamasi negalvoti apie tai, 
kas jos laukia. Greta jai paskolino perlų vėrinį, kurį Lilė apsisuko 
aplink kaklą tris kartus, šitaip beveik visą jį paslėpdama. Lilė taip 

pat dėvėjo aksominę kepuraitę, pirktą tą rytą Fonesbecho parduo- 
tuvėje, ir į ją buvo įsmeigusi Gretos karališkosios peteliškės for- 
mos geltonųjų deimantų ir onikso segę. 

— Esi tokia graži, kad noriu tave pabučiuoti, — pagyrė Greta 
besirengiančią Lilę. 

Greta buvo tokia susijaudinusi, kad apkabino Lilę ir ėmė bute 
su ja šokti valsą, o Edvardas IV tai matydamas pradėjo loti. Lilė 
užsimerkė — po tuo nelemtu pudros sluoksniu vokai atrodė sustin- 
gę ir sunkūs! — ir įsivaizdavo, kad Kopenhaga — tai miestas, kuria- 
me ir Lilė, ir Einaras gali gyventi kaip vienas asmuo. 

Gatvelė baigėsi rotušės aikšte, esančia prieš Tivolio parką. 
"Tryško fontanas su drakonais, o priešais „Palace“ viešbutį stūkso- 
jo kolona su pora vikingų, pučiančių trimitus. Aikštė buvo gyva, 
žmonės rinkosi į vidurnakčio pokylį, čia staipėsi prigūžėję norve- 
„ų turistai, nekantriai laukiantys rytdienos dviračių lenktynių iš 
Kopenhagos į Oslą. 

Greta neragino Lilės. Leido jai stovėti Rotušės aikštės pakraš- 
lyje ir laukė, kol! Einaro vidų užpildys Lilė tarsi į skudurinę lėlę 
įkišama ranka. 

Stovėdama prie kylančio aukštyn daugiau nei šimtą metrų ro- 
tušės bokšto, dengto vario lakštais ir su keturių ciferblatų laikro- 
džiu, Lilė jautėsi taip, tarsi saugotų didžiausią pasaulio paslaptį — 
ji netrukus apkvailins visą Kopenhagą. Tuo pat metu kita jos dalis 
žinojo, kad tai bus sunkiausias žaidimas, kokį tik yra tekę žaisti. 
Lilė prisiminė tą vasarą Mėlyndantyje, kai sudužo povandeninio 
laivo formos aitvaras. Atrodė, kad tuneliu slenka Einaras Vege- 
ncris mažu apvaliu veidu. Lilė pažvelgė į juodą suknelę vilkinčią 
Gretą ir pajuto dėkingumą už visa, kas jos laukė. Staiga iš niekur 
atsirado Lilė. Taip, tai atsitiko tik Gretos dėka. 

Žengiantys į miesto rotušę žmonės buvo puošnūs ir linksmi, jų 


skruostai įraudę nuo šviesaus alaus. Merginos vilkėjo pastelinių 

spalvų sukneles ir vėdavosi vėduoklėmis klausinėdamos viena ki- 
tos, kur yra garsių dailininkų paveikslai. 

— Kur Einaras Nylsenas? - klausė viena. 

— Ar čia Erikas Heningsenas? 

Jauni vyrai vaškuotais ūsais rūkė Sumatros cigarus. Čia matėsi 
ir jaunų pramonininkų, kurie greitai užsidirbę pinigų iš masinės 
indų ir puodų, kuriuos liejo šnypščiantys įrengimai, gamybos at- 
vyko prasibrauti į aukštuomenę. 

— Tu manęs nepaliksi? — paklausė Gretos Lilė. 

— Niekada. 

Tačiau Lilė jau buvo susijaudinusi. 

Rotušės pastato viduje buvo dengtas kiemas, puoštas itališkojo 
renesanso stiliumi. Iš trijų pusių jį supo kolonomis paremtos ga- 
lerijos. Viršuje tamsavo susikertančių medinių sijų skliautas. Sce- 
noje grojo orkestras, o kieme stūksojo ilgas stalas su austrių padė- 
klais. Šimtai žmonių šoko, dailių vyrų rankos glėbė lieknų moterų 
mėlynai dažytais akių vokais liemenis. Dvi merginos sėdėdamos 
ant suolo ir kikendamos kažkam rašė raštelį. Čia taip pat maišė- 
si frakuotų, susikišusių rankas į kišenes ir šaudančių akimis vyrų 
būrelis. Lilė jaudinosi. Ji vos galėjo visa tai pakelti. Pradėjo imti 
panika, supratus, kad jai čia ne vieta. Jau ketino išeiti, bet buvo 
per vėlu. Lilė atsidūrė pokylyje, jo dūmai ir muzika jau smelkėsi 
per akis ir ausis. Jeigu Lilė pasakytų, kad ketina išeiti, Greta tik 
pasiūlytų nusiraminti, patartų nesinervinti, nes apskritai nėra dėl 
ko jaudintis, skėstelėtų rankomis ir nusijuoktų. 
| Šalia Lilės stovėjo mergina, vilkinti suknelę su petnešėlėmis, 
rūkanti sidabrinę cigaretę ir kalbanti su labai tamsaus veido vyru, 
kuris tikriausiai buvo pietietis. Moteris buvo liekna, jos nugara 
dailiai raumeninga, o vyras atrodė taip ją įsimylėjęs, kad tepajėgė 
linkčioti, pritarti ir galiausiai bučiniu nutraukti jos kalbą. 


— Antai Helena, - tarė Greta. 

Kitame salės gale stovėjo Helena Albek, kurios juodi plaukai 
sLyrojo trumpai kirpti. Greta paaiškino, kad toks kirpimas dabar 
madingas Paryžiuje. 

— Eik su ja pasikalbėti, — pasiūlė Lilė. 

— Ir palikti tave? 

— Nesu tikra, ar noriu su kuo nors kalbėtis. 

Greta ėmė brautis pro šokėjus. Jos plaukai dailiai krito ant pe- 
čių. Ji pasibučiavo su Helena, kuri nekantravo kažką papasakoti. 
Karališkoje Grenlandijos prekybos bendrovėje Helena vadovavo 
paveikslų, gramofonų, lėkščių paauksuotais kraštais ir kitų pra- 
bangos daiktų, kurie vasarą kiekvieną antradienį būdavo išsiun- 
čiami laivais, prekybai. Dvejus metus Helena rūpinosi, kad Einaro 
paveikslai būtų sukrauti į dėžes ir nugabenti į Gothabą, kur agentas 
juos parduodavo aukcione. Per Šiaurės Atlantą pinigai grįždavo 
lėtai, bet kai jie atkeliaudavo, Einaras išdidžiai įteikdavo pinigus 
odiniame tarsi akordeonas sulankstytame aplanke. 

Šokėjai pasislinko, ir Gretos su Helena nebesimatė. Lilė sėdė- 
jo ant raudonmedžio suolo su išraižytomis undinėmis. Dengtame 
kieme buvo šilta, ir Lilė nusimetė šalį. Jai lankstant šalį prie suolo 
priėjo jaunuolis ir paklausė: 

— Ar galiu? 

Jis buvo aukštas, gelsvai rusvais plaukais, kurių tankios garba- 
nos leidosi žemiau smakro. Akies krašteliu Lilė stebėjo, kaip jau- 
nuolis žvelgia į kišeninį laikrodį, paskui sukryžiuoja ir vėl išskiria 
kojas. Nuo jaunuolio sklido šiurkštokas kvapas, o jo ausys buvo 
arba nuo šilumos, arba iš susijaudinimo paraudusios. 

Lilė iš mažos rankinės išsitraukė užrašų knygelę alaviniais vir- 
šeliais, kurią Einarui padovanojo močiutė, ir ėmė užsirašinėti pas- 
tabas apie šį vyrą. Jis primena Einaro tėvą jaunystėje, parašė Lilė. 
Tėvą, kai šis dar buvo sveikas ir dirbo durpinių samanų laukuose. 
Matyt, dėl to aš į jį spoksau. Dėl kokios kitos priežasties negaliu 
liautis į jį žiūrėjusi? Kodėl negaliu liautis Žiūrėjusi į jo ilgas pėdas 

ir šiurkščias žandenas, dengiančias pusę skruostų? Į erelišką nosį 
ir putlias lūpas. Į garbanotus plaukus. 

Vyras palinko arčiau. 

— Ar jūs reporterė? 

Lilė pakėlė žvilgsnį nuo savo kelių. 

— Tai gal poetė? 

— Nei viena, nei kita. 

— Tai ką jūs ten rašote? 

— Ak, tai, — atsakė Lilė, išsigandusi, kad vyras ją šnekina. — Tai 
visiški niekai. 

Nors Lilė sėdėjo šalia vyro, negalėjo patikėti, kad jis ją paste- 
bėjo. Jai atrodė, kad niekas jos nemato. Lilė jautėsi esanti beveik 
nereali. 

— Arjūs dailininkė? — toliau klausinėjo vyras. 

Lilė pasiėmė šalį bei rankinę ir tarė: 

— Atleiskite. 

Ji buvo labai nustebusi, kad čia atsidūrė, todėl nepajėgė kalbėti 
su vyru. Dabar ji dar labiau sukaito ir staiga pajuto norą nusimesti 
drabužius ir pasinerti į jūrą. Lilė išėjo iš salės pro duris, vedančias 
į galinį parką. 

Lauke pūtė gaivus vėjelis. Senas ąžuolas dengė mažytį parką 
tarsi saugodamas nuo įlipusio į rotušės bokštą šnipo. Kvepėjo ro- 
žėmis ir sukasta žeme. Pievelė buvo užlieta sidabrinės, tarsi žuvies 
skraiduolės sparnas šviesos. Žengusi kelis žingsnius Lilė išvydo 
už ąžuolo besibučiuojančią anksčiau matytą porelę: merginą, vil- 
kinčią suknelę su petnešomis, ir jos garbintoją. Vyras laikė moterį 
už šlaunies, jos suknelė buvo pakelta iki klubo, ir keliaraiščio seg- 
tukas spindėjo naktyje. 

Išsigandusi Lilė apsigręžė ir atsitrenkė tiesiai į vyrą, kuris ką 
tik prisėdo ant suolo. 

— Ar žinote, kas sakoma apie šį seną ąžuolą? 

— Ne. 


DANŲ MERGINA 67 


— Sakoma, kad suvalgius jo gilių ir sugalvojus norą, vienai die- 
nai galima tapti kuo tik panorėsi. 

— Kodėl jūs tai sakote? 

— Nes tai tiesa. 

Vyras paėmė Lilę už rankos ir nusivedė prie kito suolo. 

Paaiškėjo, kad jis yra tapytojas, vardų Henrikas Sandalas. Ne- 
seniai jis surengė paveikslų, kuriuose vaizduojamos Šiaurės jūros 
žuvys, parodą: kvadratines drobes su paprastosiomis ir gelsvape- 
lekėmis plekšnėmis, nesugaunamais smailagalviais otais. Greta 
matė šiuos paveikslus. Kartą ji grįžo namo, numetė krepšį bei rak- 
tus ir išplėstomis akimis ėmė pasakoti: 

— Nieko panašaus dar nebuvau mačiusi, — aiškino ji Einarui. — 
Privalai nueiti ir pats pamatyti. Kas galėjo pagalvoti, kad galima 
įsimylėti menkės galvą? 

— Ar jūs čia atėjote su kuo nors? 

— Su pusbrolio žmona. 

— Kas jis, tas pusbrolis? 

Lilė pasakė. 

— Einaras Vegeneris? — pakartojo Henrikas. — Aišku. 

— Ar jūs jį pažįstate? — paklausė Lilė. 

— Ne, bet jis — geras tapytojas. Geresnis nei dauguma Žmonių 
mano. — Henrikas nutilo. - Esu tikras, jog žinote, bet daugelis da- 
bar sako, kad jis senamadiškas. | 

Einaras pirmą kartą pajuto, kaip, apsirengęs Lile, apverčia pa- 
saulį aukštyn kojomis. Jis gali išnykti užsimaudamas per galvą 
liemenėlę su karpiniais puoštais kraštais. Einaras gali pasprukti iš 
visuomenės pakeldamas alkūnes ir tris sykius aplink kaklą apsivy- 
niodamas ispaniškus perlus. Jis gali sušukuoti savo ilgus švelnius 
plaukus ant veido ir pakreipti galvą tarsi nekantri paauglė. 

Tada Henrikas paėmė Lilės ranką. Ją išgąsdino vyro riešo plau- 
kai, nes iki šiol Lilė buvo laikiusi tik Gretos ranką. 

— Papasakokite apie save, Lile, - paprašė Henrikas. 

— Mano vardas reiškia gėlę. 

— Kodėl merginos sako tokius paikus dalykus? 

— Nes tai tiesa. 

— Netikiu merginomis, kurios sakosi esančios panašios į gėlę. 

— Nežinau, ką dar jums galėčiau papasakoti. 

— Pirmiausia papasakokite, iš kur jūs. 

— Iš Jutlandijos. Iš prie pelkės įsikūrusio Mėlyndančio kaimo. 

Ji papasakojo Henrikui apie liucernos laukus ir apie krušą, ku- 
rios ledo gabaliukai gali pramušti kaimiško namo sieną. 

— Jeigu duočiau jums suvalgyti gilę, — paklausė Henrikas, - kuo 
norėtumėte tapti? 

— Nė neįsivaizduoju 

— Tačiau sugalvokite norą. 

= Negaliu. 

— Gerai, tada nereikia. 

Henrikas papasakojo apie lenkų princą, kuris visoms savo ša- 
lies moterims panaikino papildomą darbo dieną, kai vieną dieną 
padirbus laukuose, kitą dieną reikėdavo padėti rengtis medžioklei; 
Henrikas norėjo tapti tokiu princu. 

Lilė nė nepajuto, kad jau vėlu — buvo pats vidurnaktis. Vėjas 
sustiprėjo, ir ąžuolas su smailais lapais palinko, tarsi norėtų pasi- 
klausyti, apie ką Henrikas šneka su Lile. Mėnulis pasislėpė, įsivy- 
ravo tamsa, tik pro rotušės duris sklido auksinė šviesa. Henrikas 
paėmė Lilės delną ir ėmė maigyti jos mėsingą nykštį, bet Lilei 
atrodė, kad ir delnas, ir nykštys priklauso kažkam kitam. Regėjosi, 
kad kažkas kitas ketino pareikšti į ją teises. 

— Mums šįvakar reikėjo susipažinti anksčiau, — tarė Henrikas. 
"Jo pirštai drebėjo sukiodami išlindusį švarko rankogalio siūlą. 

Lilė išgirdo Einaro juoką, kuris jos viduje atrodė tarsi burbu- 
liuojantis oro burbulas, truputį primenantis rūgštoką jo kvapą. 
Einaras kikeno, kad kitas vyras nevykusiai meilinasi. Ar jis kada 
nors yra sakęs Gretai ką nors panašiai absurdiško? Tikriausiai, ne; 

Greta būtų jam liepusi liautis taukšti nesąmones. Ji papurtytų savo 
sidabrines apyrankes ir vartydama akis sudejuotų: 

— Ak, dėl Petro meilės. 

Greta pagrasintų išeiti iš restorano, jeigu Einaras nesiliaus el- 
gęsis su ja kaip su vaiku. Ji kaipmat nukreiptų žvilgsnį į juodalo- 
pę menkę savo lėkštėje ir nekalbėtų tol, kol lėkštėje liktų tik acto 
padaže gulinti tuščia galva. Tada ji pabučiuotų Einarą ir palydėtų 
į namus. 

— Aš turiu susirasti Gretą, — tarė Lilė. 

Nuo uosto atslinko rūkas, ir Lilei pasidarė šalta. Štai kokia min- 
lis jai atėjo į galvą: ne Einaras, o Lilė nuogomis rankomis jaučia 
šaltį; ji jautė, kaip drėgnas oras šiaušia beveik nematomus plau- 
kelius, augančius ant sprando. Giliau, po plono audeklo suknele, 
liemenėle ir galiausiai po vilnonėmis užrišamomis kelnaitėmis 
Einarui taip pat pasidarė šalta, bet tik taip, kaip sušąla Žmogus 
stebėdamas kitą, be palto susigūžusį nuo šalčio. Einaras suprato, 
kad su Lile turi kažką bendra: pamėlusius tarsi austrės plaučius; 
pukšinčią širdį; jų paakiai dažnai būna paraudę nuo nuovargio. Ta- 
čiau galvoje buvo dvejos smegenys, tarsi graikinio riešuto puse- 
lės: Einaro ir Lilės. 

— Pasakykite Gretai, kad aš jus palydėsiu į namus, — pasiūlė 
Ilenrikas. 

— Tik jei pažadėsite palikti mane prie „Našlių namo“ kampo, — 
atsakė Lilė. — Einaras gali manęs laukti, ir jam nepatiks, jeigu pa- 
matys mane vieną su nepažįstamu vyru. Tada jiedu su Greta pradės 
nerimauti, ar aš esu pakankamai suaugusi gyventi Kopenhagoje. 
Jie jau tokie, visada svarsto, ką su manimi daryti, ir baiminasi, kad 
galiu prisišaukti bėdą. 

Plokščiomis, įraudusiomis ir suskilusiomis per patį vidurį lūpo- 
mis Henrikas pabučiavo Lilę. Jis staigiai palenkė galvą, pakštelėjo 
į lūpas ir atsitraukė. Paskui pakartojo dar sykį ir dar sykį, maigy- 
(amas Lilės ranką virš alkūnės, paskui glamonėdamas jos liemenį. 

Bučiuojantis su vyru Lilę labiausiai nustebino duriantys šeriai 
ir karšta, sunki jauno vyro ranka. Jo liežuvio galiukas buvo keis- 
tai glotnus, tarsi plikinančia arbata būtų nudeginęs visus nelygu- 
mus. Lilė norėjo atstumti Henriką ir pasakyti, kad jam negalima 
to daryti, bet staiga šis uždavinys pasirodė neįvykdomas. Tarsi jos 
ranka niekaip nebūtų pajėgusi atstumti Henriko, kurio garbanoti 
plaukai apsivijo aplink jos kaklą tarsi virvė. 

Henrikas pakėlė ją nuo geležinio suolo. Lilė baiminosi, kad 
Henrikas panorės ją apkabinti ir per suknelę pajus keistai sudėtą 
Lilės kūną — kaulėtą ir be krūtų, su skausmingai pūpsančiu iškili- 
mu tarpukojyje. Tempdamas už rankos jaunuolis nusivedė Lilę į 
šoninį rotušės koridorių. Jo galva linksmai siūbavo tarsi marione- 
tės; ji buvo apvali ir kaulėta, o kakta šiek tiek mongoliška. Galbūt 
todėl Einaras nesivaržydamas pagriebė drėgną Henriko kumštį ir 
nusekė iš paskos; tai buvo tik žaidimas, Lilės žaidimo dalis, o žai- 
dimai beveik nieko nereiškia. Žaidimai — ne menas, ne tapyba; ir 
jokiu būdu ne gyvenimas. Niekada anksčiau — ir net ne šiąnakt, 
spausdamas delne suprakaitavusią Henriko ranką — Einaras nelai- 
kė savęs nenormaliu ar iškrypusiu. Jo gydytojas, kai Einaras per- 
nai nuėjo pasitarti, kodėl nepavyksta susilaukti vaikų, paklausė: 

— Einarai, ar kada nors geidžiate ko nors kito nei savo žmonos? 
Pavyzdžiui, kito vyro? 

— Ne, niekada. Visiškai, — atsakė Einaras. — Jūs klaidingai 
įtarinėjate. 

Einaras papasakojo gydytojui, kad jis taip pat sunerimsta prie 
Orstedo parko tualetų išvydęs vyrus, mėtančius skubius, išsigan- 
dusius žvilgsnius ir su perdėtai rausva veido oda. Homoseksualis- 
tas! Nieko panašaus! 

Todėl dabar Einaras laikydamas Henriko ranką bėgo galiniu 
koridoriumi su kabančiomis ant poliruotų sijų Danijos vėliavomis. 
Todėl ir suklupo avėdamas garstyčių spalvos batelius, kuriuos pir- 
mą sykį balandžio mėnesį jam davė Greta, kai jai reikėjo nutapyti 

porą kojų. Todėl leido siaurai liemenėlei varžyti žingsnį: Einaras 
žaidė. Jis tai žinojo. Greta taip pat. Tačiau Einaras taip pat visiškai 
nieko nežinojo apie patį save. 

Rotušės aikšte nubildėjo tramvajus draugiškai ir liūdnai skam- 
bindamas varpeliu. Trys girti norvegai juokdamiesi sėdėjo ant fon- 
tano krašto. 

— Kur reikia eiti? — paklausė Henrikas. 

Lauke, atviroje aikštėje, kurioje iš greta stovinčio prekybos ve- 
žimėlio sklido kavos ir sausainių, pabarstytų prieskoniais kvapas, 
jis atrodė žemesnis. Nuo paslapties Einarą išmušė karštis, ir jis 
tepajėgė Žiūrėti į fontaną, bronzinę dvynių trimitininkų skulptūrą 
ir stačius namų, supančių aikštę, stogus. 

— Kur reikia eiti? — dar sykį paklausė Henrikas. 

Jis pažvelgė į dangų. Vyro šnervės virpėjo. 

Tada Einarui į galvą šovė mintis; Lilės mintis. Nors mintis at- 
rodė ir keista, bet ji buvo tokia: sklęsdamas virš Rotušės aikštės 
Einaras stebi Lilę, kuri ryžtingomis lūpomis šnibžda Henrikui: 
„Eime.“ Jis girdi Lilės mintis: Greta niekada nesužinos. Ką Lilė 
turėjo galvoje sakydama, kad Greta nesužinos, Einarui išsiaiškinti 
nepavyko. Kai Einaras, tolimas paskolinto kūno savininkas, susi- 
ruošė paklausti Lilės, ką ji turi omenyje, kai sklęsdamas virš jos 
tarsi sukantis ratus vaiduoklis norėjo palinkti ir paklausti — ne visai 
taip pat, kaip vairuotojas kryžkelėje klausia, kuriuo keliu pasukti, 
bet beveik taip — „Ko Greta nesužinos?“, kaip tik tuo metu Lilė, 
kurios rankos buvo įraudusios nuo karščio, suknelės kraštai suimti 
į saują, kurios smegenų pusė buvo įsielektrinusi nuo minčių, paju- 
to, kaip kažkas šiltas iš nosies varva ant lūpų. 

— O Dieve, jūs kraujuojate! — sušuko Henrikas. 

Lilė pakėlė ranką prie nosies. Kraujas buvo tirštas ir tekėjo per 
burną. Nosyje skambėjo iš rotušės sklindanti muzika. Su kiekvie- 


nu kraujo lašu Lilė jautėsi švaresnė ir tuščia. 

— Kas atsitiko? — paklausė Henrikas. — Kaip tai įvyko? — šaukė 
jis, o kraujas, tarsi atsidėkodamas už Henriko rūpestį, ėmė plūsti 
smarkiau. — Aš iškviesiu pagalbą. 

Lilei nespėjus sustabdyti, Henrikas per Rotušės aikštę nudūmė 
prie žmonių, sėdančių į automobilį. Jis jau ketino pirštu pabaksno- 
ti per petį moteriai, laikančiai atidarytas dureles. Lilė pamatė, kaip 
Henriko pirštas 1š lėto išsitiesia. Tada ji suprato. 

Lilė mėgino sušukti: „„Ne!“, bet nepajėgė pratarti nė žodžio.. 
Henrikas baksnojo į juodą tvirtą Gretos, kuri išėjo įsodinti Hele- 
nos į Karališkosios Grenlandijos prekybos bendrovės oficialų au- 
tomobilį, nugarą. 

Atrodė, kad Greta net nemato Henriko. Ji regėjo tik Lilę ir jos 
vaiskų kraują, tykštantį ant Rotušės aikštės. Gretos veidas įsitem- 
pė, ir Lilei pasirodė, kaip ji išgirdo Gretą šnibždant: „O, ne. Dėl 
Dievo meilės, ne.“ 

Lilė nespėjo nė mirktelėti, kaip Gretos mėlynas šalis, tas, kurį 
Lilė slapčia skolindavosi, buvo prispaustas prie jos nosies. Lilė 
susmuko ant Gretos rankų ir išgirdo tylius, tarsi lopšinė žodžius: 

— Lile, kaip tu? Ak, Lile, prašau, laikykis. — Paskui: — Ar jis 
tave sužalojo? | 

Lilė papurtė galvą. 

— Kaip tai įvyko? — paklausė Greta nykščiais trindama Lilės 
smilkinius. | 

Lilė nepajėgė nieko pasakyti, tik stebėjo, kaip Henrikas, išsi- 
gandęs Gretos, bėga per Rotušės aikštę. Jo kojos buvo ilgos ir grei- 
tos, garbanoti plaukai plaikstėsi, dailių pėdų taukšėjimas į grindinį 
atrodė vaiduokliškai panašus į Einaro tėvo skeltą antausį, kai šis 
aptiko Einarą pasirišusį senelės prijuostę, o Hansas tuo metu buvo 
priglaudęs lūpas prie jo kaklo. 


Nd 

Tą vasarą agentas, pardavęs Einaro darbus, sutiko dvi savai- 
tes eksponuoti dešimt Gretos paveikslų. Šios paslaugos pageidavo 
Einaras: ,,„Mano žmoną pradeda apimti neviltis“ — tokiais žodžiais 
spausdintame firminiame blanke pradėjo jis laišką ponui Rasmu- 
senui, nors Greta apie tai neturėjo sužinoti. Deja, ji atplėšė laišką, 
kurį Einaras prašė išsiųsti, palaikydama jį virš garų ir atklijuoda- 
ma nagu — tiesą sakant, ji neturėjo jokios svarios priežasties, bet 
kartais Gretą užvaldydavo smalsumas ir ji norėdavo sužinoti, ką 
Einaras veikia nebūdamas kartu: ką skaito, kur pietauja, su kuo ir 
apie ką kalba. „Taip elgiuosi ne dėl to, kad esu pavydi, - įtikinė- 
jo save Greta atsargiai vėl užklijuodama voką. — Ne, tiesiog esu 
įsimylėjusi.“ 

Rasmusenas buvo praplikęs našlys siauromis tarsi kinas aki- 
mis. Jis gyveno su dviem vaikais bute netoli Amalienborgo pilies. 
Kai Rasmusenas pažadėjo iškabinti naujausius Gretos paveikslus, 
jai kilo pagunda pasakyti, kad tokia pagalba nereikalinga. Dar sykį 
pagalvojusi Greta suvokė, kad ši pagalba iš tiesų reikalinga. Eina- 
rui ji koketiškai pareiškė: 

— Nežinau, ar tu kalbėjai su Rasmusenu. Tačiau, laimė, jis sutiko. 

Ravnsborgadės gatvėje esančioje parduotuvėje ji nupirko de- 
šimt kėdžių ir jų pagalvėles iš naujo apmušė raudonu Damasko 
šilku. Greta pastatė kėdes prieš kiekvieną galerijoje iškabintą 
paveikslą. 

— Kad būtų galima pamąstyti, — paaiškino ji Rasmusenui staty- 
dama kėdes. | 

Tada ji parašė visiems Europos laikraščių redaktoriams, kurių 
sąrašą Einaras sudarė per daugelį metų. Kvietimas skelbė svarbų 
debiutą — Gretai buvo sunku rašyti šiuos žodžius, nes jie skambėjo 
labai pagyrūniškai ir prekeiviškai, bet Einaro raginama ji vis tiek 
parašė. 

— Jeigu taip reikia, — nusileido ji. 

Greta asmeniškai nunešė kvietimus į laikraščių Berlingske Ti- 
dende, Nationaltidende ir Politiken redakcijas, iš kurių pilkas ke- 
pures dėvintys tarnautojai pašaipiai ją išvarė. 

Gretos paveikslai buvo labai dideli ir blizgūs, nes moteris juos 
padengė gamtine derva, kurią pati sukūrė iš lako. Paveikslai taip 
blizgėjo ir buvo tokie kieti, kad juos galėjai valyti tarsi langus. 
Keli atėję į galeriją kritikai susibūrė aplink raudonu Damasko šil- 
kų muštas kėdes ir vaišinosi medaus sausainiais, kuriuos Greta 
išdėliojo sidabriniame dubenyje. Ji palydėjo kritikus, kurių maži 
bloknotai tebebuvo atversti ir tušti, kas Gretai kėlė nerimą. 

— Tai Anos Fonsmark portretas. Žinote, mecosoprano, — aiškino 
Greta. — Kiek turėjau vargo, kol prikalbinau ją pozuoti! — Arba: — 
Šis vyras — karaliaus kailiadirbys. Ar pastebėjote kampe audinių 
ratą, simbolizuojantį jo amatą? 

Pasakiusi ką nors panašaus Greta kaipmat pasigailėdavo; jos 
komentarų lėkštumas tvyrojo ore, tarsi būtų aidu atsimušęs nuo 
lakuotų paveikslų. Greta kartais pagalvodavo apie motiną ir pa- 


rausdavo. Tačiau kitąsyk ją užplūsdavo nesutramdoma energija, 

neleidžianti mąstyti, planuot ir kurti intrigų. Ši energija buvo tarsi 
skystis, tekantis jos vakarietišku stuburu. 

Greta turėjo sau pripažinti, kad dalis kritikų čia atėjo tik dėl to, 
kad ji yra Einaro Vegenerio žmona. ' 

— Kaip Einarui sekasi tapyti? — paklausė keli. — Kada galime 
likėtis kitos jo parodos? 

Vienas kritikas atėjo todėl, kad Greta kilusi iš Kalifornijos, ir 
norėjo išgirsti apie ten dirbančius plenere dailininkus — tarsi Greta 
„alėtų ką nors Žinoti apie barzdotus vyrus, maišančius savo dažus 
akinamoje Niguelio lagūnos saulės šviesoje. 

Galerija Kristalgadės gatvėje buvo ankšta ir per karščius, kurie 
užplūdo kaip tik per Gretos parodą, kvepėjo sūriais iš kaimynys- 
(ėje įsikūrusios parduotuvės. Greta nerimavo, kad fontinos sūrio 
kvapas prasismelks į jos drobes, bet Einaras paaiškino, jog tai ne- 
įmanoma, nes paveikslai dengti šelaku. 

— Į juos niekas negali prasismelkti, — pareiškė Einaras, ir jo 
žodžiai, kai buvo ištarti ir sklandė tarp jųdviejų tarsi šikšnospar- 
nis, —- nuskambėjo žiauriai. 

Kitą dieną grįžusi į butą, Greta rado Lilę siuvinėjančią plau- 
kų tinklelį. Adatos blykčiojo jai ant kelių. Nei Einaras, nei Greta 
laip ir neišsiaiškino, kodėl Lilei per menininkų pokylį iš nosies 
pasipylė kraujas. Tačiau maždaug po mėnesio nosis ir vėl pradėjo ' 
kraujuoti — tris liepos dienas 1š eilės pliūptelėjo šilto kraujo srove- 
lės. Einaras sakė, kad tai niekis, bet Greta sunerimo kaip motina, 
stebinti pradėjusį kosėti sūnų. Neseniai Greta pradėjo vidurnaktį 
išlipti iš lovos 1r traukti prie molberto, kad galėtų tapyti išbalusią 
Lilę, susmukusią Henrikui ant rankų. Paveikslas buvo didelis, be- 
veik natūralaus dydžio 1r savo ryškiomis spalvomis bei plokščio- 
mis formomis tikroviškesnis nei Gretos prisiminimai apie išėjusią 
iš menininkų pokylio kraujuojančią Lilę. Įstrižame fone matėsi 
lontanas su spjaudančiais vandenį drakonais ir bronziniai vikin- 
gai, pučiantys trimitus. Trapi Lilė užėmė visą paveikslą. Ją laikė 

apkabinęs vyras, kurio plaukai krito Lilei ant veido. „Niekada ne- 
pamiršiu šio vaizdo, — kartojo sau tapydama Greta. — To augančio 
siaubo, sumišimo ir pykčio, kurį vis dar jaučiu stuburo slankste- 
liais.“ Ji suprato, kad kažkas pasikeitė. 

— Ar tu jau seniai čia? — paklausė ji Lilės. 

— Mažiau nei valandą. — Adatos ir toliau blizgėjo jai ant ke- 
lių. — Buvau išėjusi. Perėjau Karališkąjį parką, paskui siuvinėjau 

ant suolo. Ar jau matei rožes? 
| — Ar tai tikrai geras sumanymas? Tau būti lauke? Visiškai vienai? 

— Nebuvau viena, — atsakė Lilė. — Susitikau su Henriku. Ant 
suolo. 

— Henrikas, — pakartojo Greta. — Suprantu. 

Akies krašteliu Greta tyrinėjo vyrą. Ji negalėjo suprasti, ko Ei- 
naras nori iš Lilės, bet štai jis sėdi segėdamas rudą sijoną ir vil- 
kėdamas baltą palaidinę su rauktomis rankovėmis bei avėdamas 
senamadiškus batelius su alavo sagtimis, kuriuos jam Greta davė 
tą pirmąją dieną. Taip, štai jis čia. Neaiškus gailestis užstrigo Gre- 
tos gerklėje: ji norėjo labiau ir tuo pat metu mažiau prisidėti prie 
Lilės apsireiškimų. Greta suprato, kad niekada neatspės, kaip rei- 
kia teisingai pasielgti. 

— Kaip laikosi Žuvų tapytojas? — paklausė Greta. 

Lilė palinko į priekį ir pradėjo pasakoti apie neseniai įvykusią 
Henriko kelionę į Niujorką, kur jis vakarieniavo su ponia Rokteler. 

— Jis tampa reikšmingu tapytoju. — Toliau Lilė ėmė pasakoti, 
ką meno pasaulio žmonės kalba apie Henriką. - Ar žinojai, kad jis 
našlaitis? — paklausė ji ir papasakojo apie Henriko jaunystę, kai šis 
buvo junga Šiaurės jūroje žvejojančioje škunoje. 

Paskui Lilė pasigyrė, jog Henrikas jai Karališkajame parke ant 
suolo priešais karpytą gyvatvorę pareiškė, kad dar nebuvo sutikęs 
tokios merginos kaip ji. 

— Akivaizdu, kad tu kritai jam į akį, - tarė Greta ir pamatė, kaip 
nukaista Lilės veidas. 

Greta ką tik grįžo iš galerijos, kurioje nieko neįvyko — jos de- 
šimt paveikslų kabojo ant sienos neparduoti. Ir dabar staiga už- 
griuvo visa tai: vyras, segintis lygų rudą sijoną; pasakojimas apie 
Ilenriką, kurį ponia Rokfeler pakvietė pavakarieniauti Naciona- 
liniame menų klube Greimersio parke; keista mintis apie Lilę su 
Ilenriku ant suolo Rozenborgo pilies bokštų šešėlyje. 

— Pasakyk, Lile, — netikėtai paklausė Greta, — ar kada nors bu- 
čiavaisi su vyru? 

Lilė nuščiuvo su siuviniu ant kelių. 

Klausimas, regis, pats savaime išsprūdo Gretai iš lūpų. Ji nie- 
kada apie tai nespėliojo, nes Einaras visada būdavo seksualiai ne- 
rangus ir nerodydavo iniciatyvos. Gretai atrodė neįmanoma, kad 
Iinaras kada nors trokštų tokių keistų UE ykų Juk be Gretos Eina- 
ras niekada nebūtų atradęs Lilės. | 

— Ar Henrikas yra pirmas? — kamantinėjo Greta. —- Pirmas, kuris 
tave pabučiavo? 

Suraukusi antakius Lilė susimąstė. Pro grindų lentas atsklido 
nuo bulvių degtinės pragertas jūrininko balsas. 

— Nemeluok man! — šaukė jis. — Žinau, kada tu man meluoji! 

— Mėlyndantyje, — pradėjo Lilė, - buvo berniukas, vardu Hansas. 

Šitaip Greta pirmą sykį išgirdo apie Hansą. Lilė kalbėjo apie 
Ji pagauta ekstazės, iškėlusi sugniaužtus kumščius. Pasakodama 
Gretai apie Hanso triukus karstantis į seną ąžuolą, apie jo gergž- 
džiantį ploną balsą, apie povandeninio laivo formos aitvarą, kuris 
nuskendo pelkėje, Lilė buvo tarsi apimta transo. 

— Ir tu nuo to laiko iš jo nesulaukei jokios žinios? — paklausė 
Greta. 

— Kaip suprantu, jis išvyko gyventi į Paryžių, — atsakė Lilė vėl 
pradėdama siuvinėti. — Jis prekiauja meno kūriniais, bet tik tiek ir 
težinau. Parduoda meno kūrinius amerikiečiams. 

Tada Lilė pakilo, nuėjo į miegamąjį, kur Edvardas IV urzgė per 
miegus, ir uždarė duris. Maždaug po valandos, kai pasirodė Eina- 

ras, regėjosi, kad Lilės čia niekada nebuvo. Jeigu ne pieno ir mėtų 
kvapas, būtų galima pagalvoti, kad Lilė iš tiesų visai neegzistuoja. 
Prabėgus dviem savaitėms nė vienas Gretos paveikslas nebuvo 
parduotas. Ji savo nesėkmės jau nebegalėjo kaltinti ekonomikos 
nuosmukiu, nes Didysis karas buvo pasibaigęs prieš septynerius 
metus, o Danijos ekonomika pukšėjo ir šnopavo augdama. Tačiau 
nesėkminga paroda nenustebino Gretos. Nuo tada, kai jiedu su- 
situokė, Einaro reputacija buvo užgožusi Gretos. Jo maži tamsūs 
paveikslai, vaizduojantys viržynus ir audras, — kai kurie jų iš tie- 
sų tebuvo tik pilki potėpiai juodame fone — kasmet uždirbdavo 
vis daugiau kronų. Tuo tarpu Greta nieko neuždirbdavo, išskyrus 
korporacijų direktorius, kurie nesutikdavo nusišypsoti, bet duoda- 
vo užsakymų. Dauguma jos tapytų portretų — Anos, aklos moters 
prie Tivolio vartų, o dabar Lilės — liko nepastebėti. Iš tiesų, kas 
pirktų ne Einaro, o Gretos darbus, ne subtilius, jaukius daniškus, 
O ryškius, drąsius amerikietiškus paveikslus? Kas Danijoje, kurio- 
je devynioliktojo amžiaus tapybos stilius vis dar buvo laikomas 
naujovišku, išdrįstų girti ne Einaro, o Gretos stilių? Taip Gretai 
atrodė; net Einaras paragintas pripažindavo, kad tai gali būti tiesa. 
— Negaliu pakęsti tokios savijautos, — kartais guosdavosi Greta 
paniurusi iš pavydo, kurio negalėjo atmesti kaip nereikšmingo. 
Tačiau vienas paveikslas sulaukė dėmesio. Tai buvo triptikas, 
nutapytas ant vyriais sujungtų lentų. Greta jį pradėjo kitą dieną po 
pokylio rotušėje. Jame visu dydžiu buvo vaizduojama merginos 
galva: susimąsčiusi, jos akių vokai pavargę ir paraudę; mergina, 
išbalusi iš baimės, įdubusiais skruostais; labai susijaudinusi slys- 
tančiais iš segtuko plaukais ir drėgnomis lūpomis. Greta naudojo 
plonų triušio plaukų teptuką ir kiaušinių temperą, tad merginos 
oda atrodė permatoma, švytinti tarsi jonvabalis. Šio paveikslo ji 
nusprendė nedengti šelaku. Stovėdami prieš šį paveikslą keli kri- 
tikai išsitraukė pieštukus iš švarko krūtinės kišenių. Išgirdus, kaip 
grafito galiukai krebžda bloknotuose, Gretos širdis ėmė spurdė- 

ti. Vienas kritikas nusikosėjo; antras, prancūzas su nedidele pilka 
karpa ant akies kraštelio, kreipėsi į Gretą: 

— Čia taip pat jūsų paveikslas? 

Tačiau paveikslas „Triguba Lilė“ negalėjo išgelbėti parodos. 
Rasmusenas, žemo ūgio vyras, kuris neseniai buvo nuplaukęs į 
Niujorką iškeisti Hamershojaus ir Krojerio paveikslų į Pensilva- 
nijos plieno bendrovių akcijas, sukrovė Gretos paveikslus į dėžes, 
kad juos grąžintų. 

— Pasiliksiu tą su mergina konsignacijai, — pareiškė jis įrašyda- 
mas paveikslą į apskaitos dokumentus. 

Tik po kelių savaičių laišku, adresuotu Rasmuseno galerijai, at- 
keliavo iškarpa iš Paryžiaus meno žurnalo. Straipsnyje buvo pateik- 
ta Skandinavijos meno apžvalga; tarp daugybės pastraipų, skirtų ta- 
lentingiausiems Danijos tapytojams, trumpai buvo užsiminta - dau- 
gelis turbūt to nė nepastebėjo — apie Gretą. ,„Nevaldoma, egzaltuota 
vaizduotė, — buvo rašoma apie Gretą. — Jos nutapytas jaunos mer- 
ginos portretas galėtų gąsdinti, jeigu nebūtų toks gražus.“ Daugiau 
apžvalgoje nebuvo nieko parašyta. Ji buvo paviršutiniška, kokios 
dažniausiai apžvalgos ir būna. Rasmusenas persiuntė iškarpą Gre- 
tai, kuri ją perskaitė jausdama tokį jausmų maišalą, apie kurį nie- 
kam negalėtų papasakoti. Labiau nei pagyrimas Gretą nustebino tai, 
kad Einaro pavardė net nebuvo paminėta. Danijos meno apžvalgoje 
apie Einarą nebuvo nė žodžio. Greta įkišo iškarpą į beicuoto uosio 
drabužinės stalčių. Ji atsidūrė po sepija atliktų Tedžio portretų lito- 
grafijomis ir tėvo laiškais iš Pasadenos apie apelsinų derlių, kojotų 
medžiokles ir Santa Monikos dailininkių klubą, į kurį Greta galėtų 
įstoti, jei nuspręstų visam laikui išvykti iš Danijos. Greta niekada 
nerodys šio straipsnio Einarui. Recenzija priklauso jai; pagyrimo 
žodžiai skirti jai. Šiaip ar taip, jai nėra reikalo dalytis. 

Tačiau Greta negalėjo tik perskaityti recenziją, paskui sulanks- 
tyti ir įgrūsti į stalčių. Ne, ji privalėjo reaguoti, tad išsyk parašė 
kritikui siūlydama savo mintį. 

„Dėkoju už turiningą recenziją, — pradėjo laišką Greta. — Ji už- 
ims ypatingą vietą mano iškarpų segtuve. Jūsų žodžiai per daug 
malonūs. Tikiuosi, kad mane susirasite, kai kitą kartą būsite Ko- 
penhagoje. Mūsų miestas nedidelis, bet dailus. Kažkodėl man re- 
gisi, kad jūs jo gerai neapžiūrėjote. Norėčiau jūsų paprašyti dar 
vieno dalyko. Mano vyras peizažistas Einaras Vegeneris prarado 
artimo vaikystės draugo pėdsakus. Vyras tik žino, kad draugas 
gyvena Paryžiuje ir galbūt prekiauja paveikslais. Gal jūs kar- 
tais jį, baroną Hansą Aksgilą, pažįstate? Jis kilęs iš Jutlandijos, 
Mėlyndančio. Mano vyras norėtų jį rasti. Matyt, vaikystėje jiedu 
buvo nepaprastai artimi. Kalbant apie Mėlyndantyje, kuris iš tiesų 
tėra pelkė, kartu praleistą vaikystę mano vyrą apima nostalgija, 
kas dažnai nutinka vyrams, kai jie prisimena savo vaikystę. Pagal- 
vojau, kad jūs galite būti girdėjęs apie Hansą, nes meno pasaulis 
yra mažesnis, nei mes manome. Jeigu turite jo adresą, būtų labai 
malonu. Prašom atsiųsti jį man, o aš būtinai perduosiu Einarui. Jis 
bus dėkingas.“ 

Aš 

Prabėgus savaitei po menininkų pokylio Lilė tris vakarus pa- 
ciliui susitiko su Henriku Karališkajame parke. Vis dar nepasiti- 
kėdama savimi ji panoro susitikti tik prieblandoje, kuri birželio 
mėnesį ateidavo tik po vėlyvos vakarienės. Kas vakarą rengian- 
tis, traukiant sijoną iš drabužinės, ruošiantis slaptam susitikimui, 
Lilę apimdavo sunkus kaltės jausmas. Greta priekiniame kamba- 
ryje skaitydavo laikraštį, ir Lilė pudruodamasi, dažydamasi lūpas 
ir grūsdama į liemenėlę susuktas kojines beveik fiziškai jausdavo 
Gretos žvilgsnį. Lilė ant pirštų galiukų apeidavo Edvardą IV, ku- 
ris gulėdavo išsidriekęs ant ovalaus kilimo priešais veidrodį. Ji 
atidžiai apžiūrėdavo veidrodyje savo profilį — iš pradžių iš kairės, 
paskui iš dešinės. Ji apgailestaudavo, kad turi palikti Gretą vieną 
su laikraščiu ir iš skaitymo lempos sklindančiu šviesos kūgiu, bet 
ne taip smarkiai, kad atsisakytų susitikti su Henriku prie sutarto 
metalinio gatvės Žibinto. 

— Ar išeini? — paklausė Greta pirmą vakarą, Lilei patraukus pa- 
radinių durų link kaip tik tuo metu, kai ėmė stūgauti Bornholmo 
kelto sirena. 

— Pasivaikščioti, — atsakė Lilė. — Įkvėpti gryno oro. Lauke per 

daug gražu, kad sėdėčiau namte. 
„— Tokiu metu? 

— Jeigu neprieštarauji. 

— Neprieštarauju, — atsakė Greta parodydama į laikraščių, ku- 
riuos ji vis dar norėjo perskaityti prieš miegą, krūvą prie savo 
kojų. — Tačiau visiškai viena? 

— Būsiu ne visai viena, — tardama šiuos žodžius Lilė neišdrįso 
pažvelgti į Gretą ir nudelbė akis į grindis. — Susitinku su Henri- 
ku. — Paskui: — Mudu tik pasivaikščiosime. 

Lilė stebėjo Gretos veidą. Jos skruostai trūkčiojo ir atrodė, kad 
Greta griežia dantimis. Ji atsisėdo ant skaitymo kėdės ir suglamžė 
laikraštį ant savo kelių. 

— Neužsibūk per ilgai, — galiausiai perspėjo. 

Henrikas privertė Lilę laukti prie gatvės žibinto beveik dvide- 
šimt minučių. Ji pradėjo nerimauti, kad bičiulis galbūt apsigal- 
vojo, galbūt kažką apie ją suprato. Lilei buvo baisu vienai laukti 
gatvėje. Tačiau ją taip pat žavėjo laisvės pojūtis, tankūs tvinksniai 
kakle bylojo, kad gali daryti beveik viską, ko tik įsigeis. 

Kai Henrikas pagaliau atvyko, buvo uždusęs, o viršutinė lūpa 
suprakaitavusi. 

— Tapiau ir praradau laiko pojūtį, — teisinosi jis. — Ar jums, Lile, 
kada nors taip būna? Kai iš tiesų pamirštate, kas jūs ir kur esate? 

Šiltą vasaros vakarą jie pusvalandį pasivaikščiojo. Daug nekal- 
bėjo, ir Lilei atrodė, kad nėra apie ką kalbėti. Henrikas paėmė ją 
už rankos. Kai jiedu atsidūrė tuščioje gatvėje, kurioje slankiojo tik 
valkataujantis šuo, Henrikas pabučiavo Lilę. 

Kitus du vakarus jiedu ir vėl susitiko. Lilė kaskart išsmukda- 
vo iš buto lydima Gretos žvilgsnio, metamo per laikraščio kraštą. 
Abu sykius Henrikas vėlavo, atbėgo šnopuodamas, su dažais pa- 


nagėse, išsidraikiusiomis garbanomis. 

— Norėčiau kada nors susipažinti su Greta, — pareiškė Henri- 
kas, — kad jai įrodyčiau, jog nesu tas vyras, kuris pabėga nuo alps- 
lančios moters. 

Trečią vakarą jie užsibuvo iki vėlumos, kai nuskambėjo pa- 
skutinio tramvajaus skambutis, išmušė pirmą valandą nakties ir 
užsidarė barai. Kai jiedu ėjo per miestą, dairėsi į savo atspindžius 
vitrinose ir bučiavosi tamsiuose tarpduriuose, Lilė buvo įsikibusi 
į Henriko delną. Ji žinojo, kad reikia grįžti į „Našlių namus“, bet 
kažkas jos viduje troško amžinai būti gatvėje. 

Lilė neabejojo, kad Greta jos lauks nenuleisdama akių nuo pa- 
radinių durų. Tačiau kai grįžo, butas skendėjo tamsoje, tad Lilė 
nusiprausė veidą, nusirengė ir įlipo į lovą kaip Einaras. 

Kitą dieną Greta pareiškė, kad Lilei reikėtų liautis susitikinėti 
su Henriku. 

— Negi manai, kad tai sąžininga? — paklausė ji. — Šitaip jį ap- 
gaudinėti? Kaip tau atrodo, ką jis pagalvos? 

Tačiau Lilė ne visai suprato, ką Greta turi galvoje. Apie ką 
Henrikas gali kažką pagalvoti? Jeigu Greta aiškiai nepasakydavo, 
Lilė dažnai pamiršdavo, kas ji yra iš tiesų. 

— Nenoriu liautis susitikinėti su juo, — atšovė. 

— Tada prašau liautis su juo susitikinėti dėl manęs. 

Lilė pažadėjo pamėginti, bet net tardama šiuos žodžius žinojo, 
kad tai bus neįmanoma. Stovėdama priekiniame kambaryje, prie 
tuščio Einaro molberto, ji žinojo, kad meluoja Gretai. Tačiau ne- 
galėjo susivaldyti. Ji beveik negalėjo sutramdyti savęs. 

Tad Lilė su Henriku pradėjo susitikinėti slapta, dienai baigian- 
tis, kol jai dar neateidavo metas grįžti namo vakarienės. Iš pradžių 
Lilei buvo sunkų susitikinėti su Henriku dienos šviesoje, kai saulė 
plieksdavo į veidą. Lilė baiminosi, kad Henrikas pamatys, jog ji iš 
tiesų nėra graži arba dar blogiau. Lilė ant galvos užsirišdavo šalį 
ir sumegzdavo mazgą po smakru. Ji patogiai jausdavo su Henriku 
tik kino teatre „Rialto“, kur įsikibdavo į jo ranką; arba tylioje Ka- 

rališkosios akademijos bibliotekoje, kurios skaityklą temdė žalios 
drobės ir ritininės užuolaidos. 

Vieną vakarą Lilė liepė Henrikui susitikti Orstedų parke devin- 
tą valandą. Vandenyje plaukiojo dvi gulbės ir virš žolės driekėsi 
nusvirusios gluosnių šakos. Henrikas vėlavo, o kai atvyko, pabu- 
čiavo Lilę į kaktą. 

— Žinau, kad turime tik kelias minutes, — tarė jis plaukais per- 
braukdamas Lilei per kaklą. 

Tačiau tą vakarą Greta buvo priėmime Amerikos ambasadoje. 
Jos nebus namie kelias valandas, ir Lilė ketino pasakyti Henrikui, 
kad jiedu gali laisvai pavakarieniauti restorane su medžio plokš- 
tėmis kaltomis sienomis Pranciškonų kvartale. Jiedu galėtų pasi- 
vaikščioti Ilgosios linijos krantine kaip bet kuri kita danų pora, 
išėjusi į miestą puikų vasaros vakarą. Lilė vos galėjo patikėti, kad 
netrukus Henrikui, kuris įprato susitikti su ja ne ilgiau kaip dvide- 
šimt minučių, galės pranešti džiugią naujieną. 

— Noriu tau kai ką pasakyti, — tarė ji. 

Henrikas paėmė jos ranką ir pabučiavo, tada priglaudė ją sau 
prie krūtinės. 

— Ak, Lile, daugiau nieko nesakyk, — pertraukė jis. — Aš jau 
žinau. Dėl nieko nesijaudink, bet aš jau Žinau. 

Henriko veidas buvo atviras, antakiai pakelti. 

Lilė ištraukė savo ranką. Parke buvo tylu, juo grįžtantys namo 
darbininkai jau sėdėjo prie vakarienės stalo, o netoli tualetų sto- 
viniavo vyras ir degino degtukus vieną paskui kitą. Antras vyras 
praėjo pro šalį ir atsigręžė per petį pažiūrėti. 

„Ką Henrikas žino?“ — paklausė savęs Lilė, bet netrukus 
suprato. 

Henriko antakiai vis dar buvo pakelti, o Lilės kūnų perbėgo 
baisus drebulys, staiga pasirodė, kad čia atsirado trečias — Einaras, 


kuris tarsi būtų per žingsnį nuo intymiai prisipažįstančio Henriko 

ir viską girdėtų. Einaras, vilkintis jaunos merginos suknelę, flir- 
tuoja su jaunesniu vyru. Siaubingas reginys. 

Lilė vėl sudrebėjo. Priekyje stovintis vyras įėjo į tualetą, ir ne- 
trukus pasigirdo garsus apvirstančio šiukšlių kibiro trenksmas. 

— Bijau, kad daugiau nebegaliu su tavimi susitikinėti, — galiau- 
siai tarė Lilė. — Šįvakar privalau tau tarti sudie. 

— Apie ką tu kalbi? — nustebo Henrikas. — Kodėl taip sakai? 

— Tiesiog negaliu daugiau su tavimi susitikinėti. Ne dabar, — 
atsakė Lilė. 

Henrikas norėjo paimti jos ranką, bet ši ją atitraukė. 

— Tačiau man tai neturi jokios reikšmės. Ar tai viskas dėl to? 
Štai ką tau noriu pasakyti. Ar tai dėl to, jog tu manai, kad aš ne... 

— Ne dabar, - pakartojo Lilė ir paliko Henriką. 


beveik traškėjo po kojomis, ir ėmė kopti aukštyn taku, vedančiu 
iš parko. 

— Lile! — sušuko po gluosniu stovintis Henrikas. 

Liko dar kelios valandos, per kurias bus galima pakabinti į 
vietą Lilės suknelę, išsimaudyti ir pradėti kitą paveikslą. Einaras 
lauks Gretos, kuri, grįžusi namo, nusisegs skrybėlę ir paklaus: 

— Ar maloniai praleidai vakarą? 

Žmona pabučiuos jį į kaktą taip, kad abiem taps aišku, jog Gre- 
ta buvo teisi. 


Aštuntas skyrius 


4 


Li 


Per atostogas rugpjūčio mėnesį Greta su Einaru kaip ir kas vasarą 
grįžo į Mentoną, Prancūzijos uostą Italijos pasienyje. Po ilgos vasa- 
ros Greta su palengvėjimu atsisveikino su Kopenhaga. Traukiniui 
dundant pajūrio Alpėmis Greta jautėsi tarsi kažką paliekanti. 

Šiemet, patariami Anos, kuri gegužę dainavo Monte Karlo 
operoje, Greta su Einaru išsinuomojo butą Bojė gatvėje priešais 
Mentono municipalinį kazino. Buto savininkas buvo amerikietis, 
po karo atskubėjęs į Prancūziją supirkti uždaromų Provanso siuvi- 
mo fabrikų. Jis praturtėjo ir dabar gyveno Niujorke, sulaukdamas 
gausybės laiškų su pranešimais apie pelnus, gautus už paprastas 
namie nešiojamas sukneles be pamušalo, kurias parduodavo kie- 
kvienai namų šeimininkei į pietus nuo Liono. 

Butą puošė šaltos oranžinės marmuro grindys ir antra vonia, 
dažyta raudonai, o svetainėje — kiniška širma, inkrustuota aba- 
lonės kriauklėmis. Priekiniai langai išėjo į mažas terasas, kurios 
buvo gana plačios, kad tilptų keliolika vazonų su pelargonijomis 
ir dvi metalinės pintos kėdės. Ten Einaras su Greta, kuri užsikel- 
davo kojas ant turėklų, sėdėdavo karštais vakarais gaivindamiesi 

vėjeliu, kartkartėmis padvelkiančiuų nuo apačioje parke augančių 
citrinmedžių ir apelsinmedžių. Greta buvo pavargusi, tad jie kar- 
tais praleisdavo vakarą teištardami vienas kitam „labanakt“. 

Penktą atostogų dieną orai pasikeitė. Vėjai iš Šiaurės Afrikos 
prašvilpė virš pasišiaušusios Viduržemio jūros, akmeningo paplū- 
dimio ir, įsisukę pro praviras terasos duris, nuvertė kinišką širmą. 

Greta su Einaru snaudė raudonajame miegamajame, kai išgirdo 
trenksmą. Jiedu rado širmą nuvirtusią ant sofos. Už širmos buvo 
paslėpta buto savininko siuvamų jo fabrikuose naminių suknelių 
pavyzdžių kabykla. Baltos su gėlių raštais suknelės siūbavo ant 
kabyklos, tarsi vaikas būtų jas tampęs už kraštų. 

Greta pagalvojo, kad suknelės gana paprastos, su bjauriai at- 
verstais rankogaliais ir užsegamu priekiu, patogiu maitinti kūdikį 
krūtimi. Suknelės buvo tokios paprastos ir praktiškos, kad Greta 
net pajuto nedidelę antipatiją jas vilkinčioms moterims. Ji nuėjo 
pastatyti širmos. 

— Gal padėsi? — paklausė ji Einaro. 

Einaras stovėjo prie suknelių pavyzdžių kabyklos. Drabužių 
kraštai plaikstėsi jam prie kojų. Jo veidas buvo ramus, bet Gre- 
ta pastebėjo, kaip smilkiniuose tvinksi kraujagyslės. Matė, kaip 
dreba vyro pirštai, kurie jai visada buvo panašūs į pianisto, o ne į 
tapytojo. 

— Pagalvojau, kad mums vertėtų pasikviesti Lilę, — tarė Eina- 
ras. — Ji niekada nėra buvusi Prancūzijoje. 

Greta niekada nebuvo atstūmusi Lilės. Vasarą retsykiais pasi- 
taikydavo, jog kai Einaras pranešdavo, kad Lilė ateis vakarienės, 
Greta, išsekusi po dienos, praleistos nesėkmingoje parodoje, tar- 
davo sau mintyse: „(O Viešpatie, dabar man tetrūksta vakarienės su 
savo vyru, apsirengusiu moterimi.“ Tačiau ji užgniauždavo tokias 
mintis ir iki kraujo prikąsdavo lūpą. Greta žinojo, kad nepajėgs su- 
laikyti Einaro. Po nuotykio su Henriku suprato, kad Lilė sprendžia 
daug ką savarankiškai. 

Likus kelioms savaitėms iki išvykos į Mentoną, Lilė pradėjo 
rodytis popietėmis apie tai iš anksto nepranešdama. Kai Greta iš- 
eidavo iš „„Našlių namų“ į susitikimą, grįžusi rasdavo Lilę prie 
lango su nugaroje atsegta suknele. Greta padėdavo jai apsirengti 
ir užsisegti gintaro vėrinį. Radusi savo vyrą su atvira suknelės iš- 
kirpte ant blyškių pečių Greta kiekvieną sykį apstulbdavo. Ji nie- 
kada nieko nesakydavo nei Einarui, nei Lilei. Atvirkščiai, visada 
priimdavo Lilę, tarsi ši būtų atvykusi iš užsienio įdomi draugė. 
Padėdama Lilei apsiauti batus Greta niūniuodavo ir dalydavosi 
gandais. Paskui užsiversdavo kvepalų flakonėlį ant smiliaus ir 
švelniu piršto galiuku perbraukdavo Lilei per kaklą bei vidinę ran- 
kos pusę. Tada pastatydavo ją prieš veidrodį ir švelniu, intymių 
sutuoktinės balsu sušnibždėdavo: 

— Štai... labai graži. 

Greta visa tai darydavo pasišventimo skatinama, nes buvo į51- 
tikinusi, kad gali nepaisyti nieko pasaulyje, išskyrus savo vyrą. 
Taip pat ji elgdavosi ir su Tedžiu. Greta galėdavo priešgyniauti 
motinai, ginčytis su tėvu, niekinti visą Pasadeną 17 Kopenhagą, bet 
jos krūtinėje slypėjo begalinis pakantumas mylimam vyrui. Ji tuo 
niekada neabejojo, todėl leido Lilei įsibrauti į jųdviejų su Einaru 
gyvenimą. Kad tik Einaras būtų laimingas, įtikinėdavo save Greta. 
Galiu dėl jo padaryti viską. 

Tačiau Greta nebūtų savimi, jei šis atviras pasišventimas kar- 
tais jos neerzintų. Po slaptų Lilės pasimatymų su Henriku Greta 
pradėjo ją lydėti, kai šioji susiruošdavo pasivaikščioti Kopenha- 
gos gatvėmis. Lilė pareiškė, kad daugiau niekada nesusitiks su 
Henriku, kad jiedu išsiskyrė, bet Greta žinojo, kad yra daugybė 
kitų jaunų vyrų, kurie meilinsis Lilei tol, kol ši paraus ir puls jiems 
į glėbį. Tad Greta su Lile įsikibusios į parankę vaikštinėdavo de- 
koratyviniais krūmais apsodintu parku. Greta šaudydavo akimis 
tikrindama, ar skalda grįstuose takeliuose neišdygs potencialus 
garbintojas, žinodama, kokius jausmus Lilė savo drėgnomis ru- 

(omis akimis gali sužadinti jauniems danams. Kartą Greta nufoto- 
pralfavo Lilę prie Rozenborgo pilies vartų. Grakštus pilies pastatas 
L ilei už nugaros atrodė neryškus ir truputį grėsmingas. Kitą sykį 
Lilė sustabdė Gretą prie marionečių teatro ir atsisėdo kartu su vai- 
kais. Jos veidas buvo toks pat drovus, o kojos tokios pat nerangios 
kaip ir vaikų. 

— Greta? — vėl kreipėsi į žmoną Einaras, atsirėmęs į paprastų 
suknelių kabyklą. Kiniška širma vis dar gulėjo ant sofos. — Ar ne- 
prieštarausi, kad Lilė mus čia aplankytų? 

Greta pradėjo statyti širmą. Nuo pat atvykimo į Prancūziją 
dienos ji dar netapė. Greta nesutiko įdomių žmonių, kurių galėtų 
paprašyti pozuoti portretui. Oras buvo sunkus ir drėgnas, tad da- 
žai ant drobės prastai džiūvo. Šią vasarą Greta pradėjo keisti savo 
tapymo stilių, naudoti ryškesnes spalvas, ypač rausvą, geltoną ir 
aukso, vienodesnes linijas ir net didesnį formatą. Gretai tai buvo 
naujas tapymo būdas, tad prie tuščios drobės ji užtrukdavo ilgiau, 
kol pradėdavo tapyti. Ji nelabai pasitikėjo savo kūryba. Naujiems 
labai didelio formato ir pasteliniais tonais išreiškiamo džiaugsmo 
paveikslams reikėjo vidinio džiūgavimo, o Greta būdavo laimin- 
giausia, kai tapydavo Lilę. 

Greta pagalvojo apie Lilės, stovinčios terasoje visu ūgiu, por- 
tretą. Lengvas vėjelis pakeltų jos naminės suknelės kraštą, mažos 
rudos rožės, kuriomis išmarginta suknelė, dailiai susilietų, Lilės 
veidas būtų visiškai toks pat kaip ir Einaro šią akimirką — karštas, 
sunerimęs, oda taip įsitempusi ir įraudusi, kad, regis, tuoj sprogs. 

Greta su Lile ėjo į Bonaparto krantinėje įsikūrusį „„Orchidėjos“ 
restoraną. Jis garsėjo virtais kalmarais savo skystyje, bent jau taip 
rašė Hansas, siūlydamas ten vakare susitikti. Gatvėje parduotuvės 
jau buvo užsidariusios. Maži maišai su vakardienos šiukšlėmis gu- 
lėjo šalikelėje. Grindinio akmenys buvo išklibę ir provėžuoti. 

Hanso laiškas gulėjo Gretos kišenėje, ir eidama su Lile Sen 
Mišelio gatve uosto link ji trynė jo kraštelį vestuviniu žiedu. Vie- 

nas gražiausių daniškų papročių Gretai buvo tas, kad vedybinis 
žiedas mūvimas ant dešinės rankos. Kai grįžo į Daniją būdama 
našlė, ji sau prisiekė, kad niekada nenusimaus Tedžio dovanoto 
šlifuoto aukso žiedo. Tačiau paskui Einaras pasiūlė savo paprastą 
aukso žiedą. Greta negalėjo įsivaizduoti, kaip reikės nusimauti Te- 
džio žiedą, prisiminusi, kaip prieš įteikdamas jis nerangiai rausėsi 
kišenėse ieškodamas mažos aksominės dėžutės. Tada Greta supra- 
to, kad Tedžio žiedo nusimauti nereikės, ir dabar mūvėjo abu. Ji 
vienodai žaisdavo su abiem žiedais išsiblaškiusi sukiodama juos 
aplink pirštus. 

Greta niekada daug nepasakojo Einarui apie Tedį Krosą. Į Da- 
niją ji grįžo būdama šešių mėnesių našlė tą dieną, kai paskelbė 
paliaubas, ir jos pavardė vėl buvo Vod. Tedis mirė be jokios rimtos 
priežasties, aiškindavo Greta draugams, kai jos paklausdavo apie 
pirmąjį vyrą. Galų gale, pagalvodavo Greta, mirti dvidešimt ke- 
tverių metų gyvenant švarioje ir sausoje Kalifornijos kaitroje ga- 
lima tik todėl, kad pasaulis yra žiaurus. Iš tiesų čia nėra jokios lo- 
gikos. Žinoma, Tedis neturėjo vakarietiško stuburo — tai buvo dar 
viena likimo neteisybė. Kartais Greta užsimerkusi, kad sutramdy- 
tų gailestį, vis pagalvodavo, jog galbūt jai ir Tedžiui nebuvo lemta 
gyventi susituokus. Galbūt Tedis jos taip aistringai nemylėjo, kaip 
ji mylėjo jį. 

Greta su Lile beveik atėjo prie restorano, kai ji sustabdė Lilę 
1r tarė: 

— Nepyk, bet turiu tau mažą staigmeną. — Ji nubraukė Lilės 
plaukų sruogą nuo akių. — Atsiprašau, kad nepasakiau anksčiau, 
bet pagalvojau, jog tau bus lengviau išgirsti naujieną dabar. 

— Kokią naujieną? 

— Kad mudvi vakarieniausime kartu su Hansu. 

Lilė išbalo — buvo akivaizdu, kad ji viską suprato. Lilė priglau- 
dė veidą prie uždarytos mėsininko parduotuvės vitrinos. Viduje 

larsi rausvos gairelės ant virvių kadaravo paršeliai nudirta oda. 
Tačiau Lilė vis tiek paklausė: 

— Kokiu Hansu? 

— Liaukis. Nepanikuok. Tai Hansas. Jis nori tave pamatyti. 

Paryžiaus kritikas su karpa ant akies voko greitai atsakė į Gre- 
los laišką atsiųsdamas Hanso adresą ir dar pasiteiraudamas apie 
jos tapybą. Sulaukusi kritiko dėmesio Greta vos nepaskendo sva- 
jonėse. „Paryžietis klausinėja apie mano meną!“ — džiūgavo Greta 
atidarydama iš Arhuso atsiųstą laiškinio popieriaus dėžutę ir pri- 
pildydama rašiklį rašalu. Pirmiausia ji parašė kritikui klausdama: 
ar man yra vietos Paryžiuje? Ar mudu su vyru turėtume pagalvoti, 
kad verta išvykti iš Danijos, kur niekas nežino, ką apie mane gal- 
voti? Ar mūsų gyvenimas Paryžiuje būtų laisvesnis? 

Paskui Greta parašė Hansui: „Regis, mano vyras niekada jūsų 
nepamiršo, — pradėjo ji. — Kai jis svajoja prie molberto, žinau, kad 
galvoja apie jus, pakibusį ant ąžuolo šakos virš pelkės. Tada jis tarsi 
tampa vėl trylikos metų spindinčiomis akimis ir glotniu smakru.“ 

Įkopęs į ketvirto dešimtmečio vidurį, Hansas Aksgilas buvo 
smailianosis, 0 jo riešus dengė tankūs šviesūs plaukai. Jis tapo 
stambus, tvirtas vyras storu kaklu, kylančiu 1š krūtinės; Hanso iš- 
vaizda Gretai priminė seno platano kelmą jos Kalifornijos sodo 
gale. Einaras buvo apibūdinęs Hansą kaip smulkų berniuką, pelkių 
neūžaugą. Jį pravardžiavo Valnodu, arba Riešutėliu; žmonės sakė, 
kad jam tokia pravardė prilipo todėl, jog vasarą Hanso oda tapda- 
vo blyškiai ruda, tarsi būtų truputį suteršta amžinu Mėlyndančio 
dumblu, kurio bala tapo Hanso gimdymo lova, kai jo motinos ka- 
rieta apvirto per audrą su kruša, ir motina su dviem tarnaitėmis 
įstrigo viržyne turėdama tik žibintą ir vežiko drobinį švarką, ant 
kurio šis pasiūlė priimti kūdikį. 

Dabar, suprantama, Hansas buvo germaniškai stambus vyras. 
Jis kitiems rankas spaudė abiem delnais, kuriuos Hansas taip pat 
sunerdavo ant sprando, kai ką nors pasakodavo. Vyras gėrė tik 

šampaną arba gazuotą vandenį. Valgydavo tik žuvį, nors vieną 
sykį paragavo elnienos ir paskui mėnesį buvo praradęs apetitą. 
Hansas prekiavo paveikslais siūlydamas Danijos meistrų darbus 
turtingiems amerikiečiams, kurie kaupė paveikslus vien dėl skai- 
čiaus. Tai gana dažnai būna amoralus verslas, pripažino Hansas 
nusišypsodamas ir parodydamas du aštrius priekinius dantis. 

— Ne visada, bet gana dažnai, — paaiškino jis. Mėgstamiausia 
Hanso sporto šaka buvo tenisas. — Geriausia Prancūzijos dalis yra 
terre battue — raudonasis molis. Balti teniso kamuoliukai su guū- 
muotomis siūlėmis. Teisėjas, sėdintis aukštai savo kėdėje. 

Restoranas stovėjo kitoje gatvės pusėje priešais uostą. Ant šali- 
gatvio po dryžuotais skėčiais, įtvirtintais kibiruose su akmenimis, 
bolavo aštuoni staleliai. Į uostą plaukė grįžtančios namo jachtos. 
Poilsiautojai susikibę rankomis stovėjo prieplaukoje. Jų nugaros ir 
keliai buvo nusvilinti saulės. Ant restorano stalelių stovėjo vazelės 
su medetkomis, o staltiesės buvo uždengtos baltu popieriumi. 

Tik kai jie ketino sėsti prie stalo, kur Hansas laukė susidėjęs ran- 
kas ant sprando, Greta pradėjo nerimauti dėl savo plano. Tik dabar ji 
ėmė būgštauti, kad Hansas įžvelgs panašumą Einaro ir Lilės veiduo- 
se. Ką Greta darys, jei Hansas palinks per stalą ir paklaus: 

— Ar ši daili maža būtybė yra mano senas bičiulis Einaras? 

Tai atrodė neįtikėtina, bet vis tik ką Greta darytų, jei Hansas 
užduotų tokį klausimą? Ir ką darytų Lilė? Tada ji pažvelgė į Lilę, 
kuri atrodė dailiai vilkėdama naminę suknelę ir buvo įdegusi ant 
jūroje plūduriuojančio maudymosi plausto. Ne, čia yra ne kas ki- 
tas, o Lilė. Net Greta matė tik Lilę. Be to, pagalvojo ji, kai padavė- 
jas atstūmė kėdes nuo stalelio, o Hansas priėjo pabučiuoti Gretos, 
paskui Lilės, Hansas taip pat jau nepanašus į tą berniuką, kurį iš 
savo vaikystės apibūdino Einaras. 

— Taigi, papasakokite man apie Einarą, — paprašė Hansas, kai 
sriubinėje buvo patiekti savo sultyse virti kalmarai. 

Bijau, kad šįvakar jis yra vienas Kopenhagoje, — atsakė Gre- 
tn. Jis turi per daug darbo, kad galėtų atostogauti. 

Lilė linktelėjo ir priglaudė servetėlės kamputį prie burnos. 
|ansas atsilošė kėdėje ir šakute pasmeigė kalmarą. 

- Tai panašu į Einarą. 

Tada Hansas papasakojo, kaip Einaras nešdavosi į šalikelę paste- 
lių dėžutę ir ant riedulių piešdavo pelkę. Per naktį lietus nuplaudavo 
piešinius, tad kitą dieną Einaras vėl atsinešdavo dėžutę ir piešdavo. 

— Kartais jis piešdavo jus, — įsiterpė Lilė. 

— Ak, taip, ištisas valandas. Turėdavau sėdėti kelkraštyje, kad 
I inaras galėtų ant akmens nupiešti mano portretą. 

Greta pastebėjo, kad Lilė truputį atitraukė pečius atgal kilstelė- 
dama krūtis, primenančias lengvas kaip popierius, susiraukšlėju- 
sias mimozas, augančias virš Mentono stūksančiuose kalnuose. Ji 
beveik pamiršo, kad tai ne krūtys, o avokadų kauliukai, įvynioti į 
šilkines nosines ir sukišti į vasarinę liemenėlę, kurią tą rytą nupir- 
ko prie stoties esančioje universalinėje parduotuvėje. 

Greta taip pat atkreipė dėmesį į tai, kaip Lilė — gyvai spindin- 
čiomis po pudruotais vokais Einaro akimis — kalba su Hansu apie 
Jutlandiją. Tai, kad prieš atsakydama į Hanso klausimą, Lilė pri- 
kando lūpą ir pakėlė smakrą, bylojo apie jos ilgesį. 

— Žinau, kad Einaras norėtų su jumis kada nors susitikti, — pa- 
reiškė Lilė. — Jis man sakė, kad ta diena, kai pabėgote iš Mėlyndan- 
čio, buvo blogiausia jo gyvenime. Einaras sako, kad jūs vienintelis 
leisdavote jam ramiai piešti, ir tai jis suprato kaip pritarimą, jog 
būti tapytoju nėra blogai, kad ir kas nutiktų. 

Lilė atgniaužė delną, per daug kaulėtą ir smulkų, kad būtų jį 
galima laikyti vyro, ir ištiesė Hanso peties link. | 

Vėliau tą vakarą Lilė su Greta karieta parvažiavo į išnuomotą 
butą. Greta buvo pavargusi ir norėjo, kad Einaras nusivilktų su- 
knelę ir nusivalytų lūpas. | 

— Hansas nieko neatspėjo, tiesa? — paklausė ji sukryžiavusi ran- 
kas ant krūtų, kurios buvo dar plokštesnės už Lilės. 

„ Lubose kabojo dvi plikos elektros lemputės; šviesa išryškino 
Einaro raukšles kaktoje ir prie burnos. Vyro kakle virš gintaro ka- 
rolių staiga iškilo kauburėlis. Iš jo tamsių ertmių, kur rankos jun- 
giasi su pečiais ir kairė koja su dešine, sklido vyriškas šlapių lapų 
kvapas. 

Greta užmigo Einarui dar neatėjus į lovą. Pabudusi rado po 
vasarine antklode gulinčią Lilę, seginčią liemenėlę. Jos plaukai 
buvo susivėlę, blausios šviesos apšviestas veidas švarus su prade- 
dančiais skruostuose dygti šeriais. Lilė gulėjo ant nugaros, lengva 
antklodė buvo uždengusi kriaušių formos krūtis ir žemiau pūp- 
santį iškilimą tarp kojų. Lilė iki šiol niekada nebuvo miegojusi su 
Greta; juodvi kartu pusryčiaudavo vilkėdamos šilkinius kimono 
su gervių piešiniais, kartu pirkdavo kojines, ir Greta visada su- 
mokėdavo tarsi motina ar keistuolė bevaikė teta. Tačiau Einaras 
niekada nebuvo atėjęs į lovą apsirengęs kaip Lilė. Gretos širdis 
ėmė skausmingai daužytis krūtinėje. Ar tai irgi yra žaidimo dalis? 
Ar ji turėtų pabučiuoti Lilę kaip bučiuotų savo vyrą? 

Greta su Einaru intymiai suartėdavo nedažnai. Paprastai dėl to 
Greta kaltindavo save. Ji tapydavo arba skaitydavo iki vėlumos 
17 tuo metu, kai palįsdavo po antklode, Einaras jau miegodavo. 
Kartais Greta jį baksnodavo tikėdamasi prižadinti. Tačiau Einaras 
miegodavo kietai, ir netrukus Greta užmigdavo pati. Ji per naktį 
laikydavo vyrą apsikabinusi ir pabusdavo uždėjusi ranką ant jo 
krūtinės. Jųdviejų žvilgsniai susitikdavo ryto tyloje. Gretai dažnai 
kildavo noras paliesti Einarą ir ji pradėdavo glostyti jo krūtinę, 
paskui šlaunį, o Einaras kumščiais pasitrindavo akis ir iššokdavo 
iš lovos. 

— Ar kas nors negerai? — sušukdavo Greta, vis dar susisupusi į 
antklodę. 

- Ne, - atsakydavo Einaras leisdamas vandenį į vonią. — Viskas 
purai. 

Tais kartais, kai jiedu mylėdavosi, paprastai, bet ne visada, Gre- 
tos sukurstyti, ji vėliau pajusdavo, kad vyko kažkas nederama. Tar- 
si Ji jau negalėtų liesti Einaro, tarsi jis jau nebūtų jos Vyras. 

Lilė sukrutėjo lovoje. Ji gulėjo ant šono, o Lilės kūnas Gretai 
priminė ilgą virvę. Strazdanos nugaroje spoksojo į Gretą, vienin- 
(elis Zelandijos formos apgamas atrodė siaubingai ir buvo juodas 
larsi dėlė. Lilės klubas, iškeltas po susivėlusia vasarine antklode, 
atrodė tarsi sofos, stovinčios išnuomoto buto svetainėje, atkaltės 
viršutinė iškili dalis. Iš kur atsirado šis klubas, išlenktas tarsi vin- 
piuojantis pajūrio kelias Nicos pasienyje su Italija, tarsi pūstos 
vazos plonais kaklais, kurias Tedis užsikeldavo ant koja minamo 
puodžiaus rato? Regėjosi, kad tai moters, o ne jos vyro klubas. 
Gretai pasirodė, kad lovoje guli kažkoks nepažįstamasis. Ji galvo- 
jo apie šį klubą, kol į siauras buto terasas atkeliavo aušra ir lietus 
atvėsino kambarį, tad Lilė turėjo užsitraukti vasarinę antklodę iki 
smakro, kad būtų šilčiau, ir pūpsantis klubas dingo po įsitempusia 
antklode. Jiedu vėl užmigo, ir kai Greta pabudo, išvydo Lilę, lai- 
kančią du kavos puodelius. Lilė nusišypsojo, tada pamėgino vėl 
palįsti po antklode, bet kavos puodeliai pasviro. Greta stebėjo, kaip 
išsipylusi kava teka jos rankos link, ir Lilė pravirko. 

Vėliau, po pietų, kai Einaras, užsidaręs antrame miegamaja- 
me, rengėsi tapti Lile, Greta nuklojo lovą. Ji nutraukė suplėkusią 
antklodę, prisigėrusią Einaro, Lilės bei kavos kvapo, užmetė ant 
terasos turėklų ir prie kampo prikišo degtuką. Gretai kilo noras su- 
deginti antklodę. Netrukus antklodė užsiliepsnojo, ir Greta stebė- 
dama, kaip trūkinėja liepsnos pagraužti skuteliai, pagalvojo apie 
Tedį ir Einarą. Terasoje skrajojo antklodės skuta! ir juodi dūmai, 
vasaros vėjelio tai pakeliami aukštyn, tai bloškiami žemyn ir ga- 


liausiai nusileisdami ant vaškinių citrinmedžių ir apelsinmedžių, 


96 David Ebershoff 


augančių parke apačioje, lapų. Gatvėje stovinti moteris šūktelėjo 
Gretai, bet ji nekreipė dėmesio ir užsimerkė. 

Greta niekada nepasakojo Einarui apie gaisrą Tedžio kerami- 
kos studijoje Kolorado gatvėje. Priekiniame kabinete buvo negilus 
židinys, puoštas Tedžio oranžinėmis misionierių stiliaus plytelė- 
mis. Vieną sausio dieną pajutusi poreikį viską sutvarkyti, Greta 
sugrūdo kalėdines girliandas į židinį, kuriame jau ruseno ugnis. Iš 
trapių žalių šakelių ėmė sklisti balti, tiršti dūmai. Tada pasigirdo 
toks šaižus traškesys, kad Tedis atskubėjo iš savo dirbtuvės stu- 
dijos gale. Jis stovėjo tarpduryje. Vyro veide Greta išvydo klau- 
simą: „Ką tu darai?“ Paskui jiedu abu stebėjo, kaip iš rūkstančios 
girliandos pliūpteli liepsna; paskui įsiplieskė antra ir tarsi ištiesta 
ranka padegė pintą supamąją kėdę. 

Beveik akimirksniu užsiliepsnojo visas kambarys. Tedis ištem- 
pė Gretą į Kolorado gatvę. Jiedu pastovėjo ant šaligatvio vos ke- 
lias sekundes, kai liepsnos prasiskverbė pro dvigubus veidrodinio 
stiklo langus. Greta su Tedžiu žengė į važiuojamąją gatvės dalį, 
vairuotojai spoksojo išsižioję, pasibaidę arkliai staigiai metėsi į 
šalį nuo degančio pastato, automobiliai stengėsi jį aplenkti. 

"Tai, ką tuo metu galėjo pasakyti Greta, atrodė niekinga. Ji sau 
be paliovos kartojo, kad atsiprašymas skambėtų tuščiai. Liepsnos 
kilo virš gatvių žibintų ir telefono laidų, kurie paprastai būdavo 
nukarę nuo sutūpusių mėlynųjų kėkštų. Reginys buvo baisus, bet 
Greta tepajėgė ištarti: „Ką aš padariau?“ 

— Galėsiu viską atkurti, — guodė ją Tedis. 

Viduje skilinėjo, sproginėjo, virto juodomis šukėmis šimtai 
vazų, plytelių, dvi Tedžio degimo krosnys, dokumentų spinta su 
užsakymais, jo susikurtas puodžiaus gyvenimas pavirto į nieką. 
Gretos lūpose vis dar buvo įstrigęs tas tuščias atsiprašymas. Re- 
gėjosi, kad jis prilipo prie liežuvio tarsi netirpstančio ledo kubelis. 
Kelias minutes Greta nepajėgė nieko daugiau ištarti. Paskui lieps- 
nos ir dūmų apimtoje gatvėje įgriuvo pastato stogas. 

— Aš nenorėjau. 

Greta spėliojo, ar Tedis ja patikės. Kai įvykio vietoje pasirodė 
susikaišiojęs pieštukus už rankoves laikančių guminių juostelių 
savaitraščio American Weekly reporteris, Gretai kilo klausimas, 
ar kas nors Pasadenoje ja patikės. 

— Žinau, — be paliovos kartojo Tedis. 

Jis paėmė Gretos ranką ir neleido daugiau nieko sakyti. Jiedu 
stebėjo, kaip nugriūna liepsnų apimta priekinė pastato siena, kaip 
gaisrininkai išvynioja savo plokščias, subliuškusias žarnas. Greta su 
Tedžiu stovėjo ir tylėdami žiūrėjo, kol vyro gerklėje pakilo drėgnas 
gumulas ir iš jo lūpų išsprūdo pranašaujantis nelaimę kosulys. 


Devintas skyrius 


Paklausta Einaro Greta papasakojo, ko jis nepajėgė prisiminti. 

— Nori pasakyti, kad neprisimeni? — pasitikslino ji. — Kad pa- 
prašei jo susitikti su tavimi dar sykį? 

Einaras sugebėjo prisiminti tik dalį praėjusio vakaro. Kai Greta 
pasakė, jog Lilė atsistojo ant pirštų galų, kad pabučiuodama pa- 
linkėtų Hansui labos nakties, Einaras taip sutriko, jog nusitempė 
metalinių pynučių kėdę į terasą ir beveik valandą spoksojo į parke 
augančius citrinmedžius. To negalėjo būti. Atrodė, kad Einaro ten 
tarsi nebuvo. 

— Jis džiaugėsi susipažinęs su Lile. Ir maloniai kalbėjo apie Ei- 
narą. Hansas nekantrauja vėl su tavimi susitikti. Ar tai prisime- 
ni? — paklausė Greta. Ji blogai miegojo — jos akys buvo beveik 
prasmegusios akiduobėse. — Tu jam pažadėjai, kad šiandien ir vėl 
galės susitikti su Lile. 

— Ne aš, - paprieštaravo Einaras. — Tai buvo Lilė. 

— Taip, — sutiko Greta. — Tai buvo Lilė. Aš vis pamirštu. 

— Jeigu tu nenorėjai, kad Lilė pas mus atvyktų, kodėl nepasakei? 

— Žinoma, norėjau, kad Lilė atvyktų. Tik... — Greta nutilo. — Tik 
nežinau, kaip, tavo nuomone, turėčiau su ja elgtis. | 

Ji atsigulė ant sofos ir ėmė pešioti kiniškos širmos kriaukleles. 

— Tau nieko nereikia daryti, — atsakė Einaras. —- Negi nesupranti? 

Einaras negalėjo suprasti, kodėl Greta per daug nesijaudinda- 
ma negali leisti Lilei atvykti ir išeiti. Jei tai neslegia Einaro, kodėl 
Greta taip nerimauja? Kodėl ji negali tiesiog tyliai priimti Lilės, 
kai ateis laikas tapyti jos portretą? Jei tik Greta nekamantinėtų Li- 
lės — nekalbant apie tiriamą Žmonos žvilgsnį, — kai šioji atslenka 
1r dingsta iš buto. Kartais pakakdavo tik žinoti, kad kitapus durų 
Greta laukia grįžtančios jos, ir Lilę išpildavo įsiūčio prakaitas, ku- 
ris pasijusdavo pažastyse. 

Tačiau Einaras žinojo, kad jam ir Lilei reikia Gretos. 

Hansas laukė Lilės ketvirtą valandą. Jiedu susitarė susitik- 
ti prieš municipalinį kazino, esantį Vidudienio promenadoje už 
akmeningo paplūdimio. Tą rytą Greta tapė svetainėje. Einaras 
mėgino tapyti koridoriuje, iš kurio matėsi rytinio šešėlio tamsiai 
raudonai nuspalvinti galinio Šv. Mykolo bažnyčios fasado akme- 
nys. Kas penkiolika minučių Greta, tarsi tylūs ant židinio atbrailos 
stovinčio laikrodžio ketvirčio valandos dūžiai sumurmėdavo: „Po 
galais.“ | 

Atėjęs pažiūrėti, Einaras pamatė, kad Greta sėdi atsilošusi kė- 
dėje. Drobės pakraštyje ji buvo uždėjusi kelis mėlynų atspalvių 
potėpius. Ant Gretos kelių gulėjo suodinas ir išterliotas eskizų blo- 
knotas. Edvardas IV gulėjo susirangęs prie jos kojų. Greta pakėlė 
akis, jos veidas buvo beveik toks pat baltas kaip Edvardo kailis. 

— Noriu tapyti Lilę, — pareiškė ji. 

— Ji čia bus vėliau, — atsakė Einaras. — Lilė sų Hansu susitiks tik 
ketvirtą. Gal po šio susitikimo? 

— Prašau, rask ją, — nežiūrėdama į vyrą ir tylesniu nei įprasta 
balsu paprašė Greta. 

Enaras nepanoro paklusti žmonai. Sau jis buvo pasakęs, kad 
Lilę iškvies po pietų, rytą praleis tapydamas, ką pastaruoju metu 
buvo apleidęs, ir nueis į turgų pirkti daržovių. Tačiau dabar Greta 
nori, kad jis būtų ne savimi, o Lile, kad mestų tapyti ir suteiktų 
Gretai galimybę dirbti. Einaras to nenorėjo. Tą akimirką jis nesiil- 
gėjo Lilės. Vyras jautė, kad Greta verčia jį rinktis. 

— Gal tau pakaks su ja valandos, kol atvyks Hansas? 

— Einarai, prašau, — pakartojo Greta. 

Dabar miegamojo drabužinėje kabojo kelios naminės suknelės. 
Greta sakė, kad jos bjaurios, jų stilius tinka tik auklėms, bet Einarui 
šios paprastos suknelės atrodė dailios, tarsi jas galėtų vilkėti pati 
įprasčiausia pasaulio moteris. Jis perbraukė nykščiu ant švininio 
vamzdžio sukabintas pakabas ir pirštais palietė iškrakmolytas apy- 
kakles. Suknelės su bijūnų raštais audinys buvo truputį per plonas; 
išmargintos varlių piešiniais suknelės biustas didokas, be to, ji su- 
tepta. Rytas buvo šiltas, ir Einaras rankove nusišluostė lūpas. Kaž- 
kas vertė jaustis, tarsi jo siela būtų uždaryta metaliniame narvelyje: 
širdis daužėsi kūtinėje, viduje spurdėjo Lilė, kuri pusiau prabudusi 
virpėjo ir trynėsi šonais į Einaro kūno grotas. 

Einaras išsirinko suknelę. Ji buvo balta, išmarginta kriauklių 
piešiniais. Suknelės kraštai siekė Einaro blauzdas. Balta ir rausva 
derėjo prie Einaro kojų, kurias nuspalvino Prancūzijos saulė. 

Durų spynos raktas klibėjo skylutėje. Einaras pagalvojo, kad ver- 
tėtų užsirakinti, bet žinojo, kad Greta niekada nejeis nepasibeldusi. 
Sykį, jų santuokos pradžioje, Greta užklupo Einarą vonioje dainuo- 
jantį liaudies dainą: kartą buvo senis, kuris gyveno pelkėje... Einaras 
žinojo, kad nieko bloga, jei jauna žmona randa savo vyrą besimau- 
dantį ir laimingai niūniuojantį sau po nosimi. Gulėdamas vonioje 
Einaras pamatė, kaip į Gretos veidą plūsta jaudulys. 

— Dainuok toliau, — paprašė ji prieidama arčiau. 

Tačiau Einaras vos pajėgė kvėpuoti, nes jautėsi toks apnuogin- 
tas ir susigėdęs, kad kaulėtas rankas sukryžiavo ant krūtinės ir pri- 

sidengė delnais tarsi figos lapeliais. Galiausiai Greta suprato, ką 
padarė, nes išeidama iš vonios tarė: 

— Atsiprašau. Man reikėjo pasibelsti. 

Einaras nusimetė drabužius ir nugara atsigręžė į veidrodį. Prie 
lovos stovinčios spintelės stalčiuje buvo medicininio pleistro ir 
žirklės. Pleistras buvo lipnus, jo tekstūra panaši į drobės. Einaras 
atsivyniojo ilgoką gabalėlį ir sukarpė į penkias dalis. Kiekvieną jų 
priklijavo prie lovos kojų krašto. Tada užsimerkęs ir jausdamas, 
kaip slysta savo sielos tuneliu, atitraukė savo penį ir priklijavo jį 
pleistru tuščioje vietoje žemiau kirkšnies. 

Apatiniai drabužiai buvo pagaminti iš kažkokios tąsios me- 
džiagos. Einaras buvo įsitikinęs, kad tai amerikiečių išradimas. 

— Nėra prasmės švaistyti pinigus šilkui, jeigu tą drabužį vilkėsi 
tik sykį arba du, — pareiškė Greta įteikdama Einarui pakuotę, o šis 
buvo per daug susidrovėjęs, kad prieštarautų. 

Kelnaitės buvo kvadratinio kirpimo ir sidabro spalvos, kaip 
širmoje inkrustuotos kriauklelės. Juosmenėlė buvo medvilninė, 
apsiūta lengvais nėriniais. Prie jos kabojo aštuoni maži bronziniai 
kabliukai kojinėms laikyti, ir šis mechanizmas Einarui vis dar at- 
rodė jaudinamai sudėtingas. Kai avokadų sėklos pradėjo pūti šil- 
kinėse nosinėse, Einaras į negilius liemenėlės kaušelius įdėjo dvi 
Viduržemio jūros kempinėles. 

Tada jis per galvą užsimovė suknelę. 

Einaras savo kosmetikos dėžutę pradėjo laikyti palete. Keli tep- 
tuko brūkštelėjimai per antakius. Lengvi potėpiai vokuose. Lūpų 
kontūras. Pereinantys iš vieno atspalvio į kitą dryžiai skruostuose. 
Tai tikrai buvo panašu į tapybą — tarsi teptukas tuščią drobę pa- 
verstų žiema Kategato sąsiauryje. 

Drabužiai ir skaistalai buvo svarbūs, bet tikrai transformacijai 
reikėjo pasinerti į vidinį tunelį ir pažadinti Lilę tarsi skambinant 
vakarienės kviečiančiu varpeliu. Jai visada patiko krištolo skam- 
besys. Transformacija reiškė, kad Lilė, drėgna ranka įsikibusi į 

Einaro delną, išlips iš to tunelio, tad reikės Lilę užtikrinti, jog šis 
ryškus ir triukšmingas pasaulis priklauso jai. 

Einaras. atsisėdo ant lovos ir užsimerkė. Iš gatvės sklido au- 
tomobilių keliamas triukšmas. Vėjas barškino terasos duris. Už- 
merktomis akimis Einaras regėjo, kaip tamsiame fone tarsi fejerver- 
kai Mentono uoste praėjusį šeštadienį sušvinta spalvotos šviesos. 
Einaras išgirdo, kaip širdis pradeda lėčiau plakti. Jis jautė lipnią 
juostą, užklijuotą ant penio, ir lengvą oro plevenimą gerklėje. Vyras 
aiktelėjo, ir jo rankų bei stuburo slankstelių oda pašiurpo. 

Pasipurtęs jis pasijuto Lile. Einaras išnyko. Šįryt Lilė pozuos 
Gretai. Ji vaikštinės krantine su Hansu delnu prisidengdama akis 
nuo rugpjūčio saulės. Apie Einarą bus tik užsimenama. 

Pasaulis išgirs, kaip Lilė ištars: 

— Einaras labai ilgisi Mėlyndančio. 

Jis ir vėl susidvejino, tarsi perskeltas graikinis riešutas ar peiliu 
pradaryta austrė. 

Lilė grįžo į svetainę. 

— Ačiū, kad taip greitai atėjai. 

Greta su Lile kalbėjo tyliai, tarsi ši galėtų subyrėti išgirdusi 
šaižų balsą. 

— Sėsk čia, — pasiūlė Greta, papurendama sofos pagalves. — Už- 
mesk vieną ranką ant sofos atkaltės ir pakreipk galvą į širmą. 

Sesija tęsėsi visą likusią ryto dalį ir popietę. Lilė sėdėjo sofos 
kampe ir žiūrėjo į kiniškoje širmoje iš kriauklelių išdėliotą sceną — 
žvejų kaimą, poetą pagodoje prie gluosnio. Ji išalko, bet liepė sau 
nekreipti į tai dėmesio. Jeigu Greta nesiliaus tapyti, Lilė pozuos. Ji 
tai darė dėl Gretos. Tai buvo jos dovana Gretai — vienintelis daly- 
kas, kurį Lilė galėjo duoti. Ji privalo būti kantri ir laukti, kol Greta 
pasakys, ką daryti. 

Vėliau tą popietę Hansas su Lile vaikštinėjo Mentono gatvė- 
mis. Jiedu sustodavo prie prekystalių, už kurių buvo parduodamas 
citrinų muilas, iš alyvmedžio išdrožtos figūrėlės ir cukruotų figų 

paketėliai. Jiedu kalbėjosi apie Jutlandiją, pilkai melsvą dangų, 
kiaulių ištryptą žemę ir šeimas, kurios šioje žemėje gyveno ketu- 
ris šimtus metų. Jų vaikai tuokėsi vieni su kitais suteršdami krau- 
ją. Kai tėvas mirė, Hansas tapo baronu Aksgilu, nors nekentė šio 
titulo. | 

— Dėl to aš ir išvykau iš Danijos, — aiškino jis. — Aristokratija 
miršta. Jeigu turėčiau seserį, esu tikras, jog mano motina norėtų, 
kad aš ją vesčiau. 

— Ar jūs dabar vedęs? 

— Bijau, kad ne. 

— Ar nenorite vesti? 

— Kartą norėjau. Kadaise buvo mergina, kurią norėjau vesti. 

— Kas jai nutiko? 

— Ji mirė. Paskendo upėje, — atsakė Hansas ir pridūrė: — Mano 
akyse. — Hansas sumokėjo pagyvenusiai moteriai už skardinę 
mandarinų muilo. — Tačiau tai atsitiko seniai. Aš dar buvau beveik 
berniukas. 

Lilė negalėjo sugalvoti, ką dar pasakyti. Ji sutrikusi stovėjo su 
Hansu šlapimu dvokiančioje gatvėje. 

— Kodėl jūs neištekėjusi? — paklausė Hansas. — Manyčiau, kad 
tokia mergina kaip jūs turėtų būti ištekėjusi ir vadovauti žvejybos 
bendrovei. | 

— Nenorėčiau vadovauti žvejybos bendrovei, — atsakė Lilė. Ji 
pažvelgė į dangų, kuris atrodė tuščias, nuobodus, be debesėlio ir 
ne toks žydras kaip Danijoje. Saulė virpėjo virš Hanso ir Lilės 
galvų. — Dar prabėgs nemažai laiko, kol būsiu pasirengusi tekėti. 
Tačiau norėčiau. 

Hansas sustojo prie atviros parduotuvės vitrinos nupirkti Lilei 
apelsinų aliejaus butelį. 

— Tačiau neprivalote laukti amžinai, — tarė jis. — Kiek jums 
metų? 

Kiek Lilei metų? Ji jaunesnė už Einarą, kuriam tuo metų buvo 
beveik trisdešimt penkeri. Kai Lilė atsirado ir Einaras pasitrau- 
kė, dingo metai, kurie raukšlėja kaktą ir kūprina pečius; metai, 
nuolankumu nutildę Einarą. Visiems pirmiausia į akis turėtų kristi 
stangri Lilės laikysena. Paskui jos tylus smalsumas. Ir trečias da- 
lykas — jį pastebėjo Greta — dar nesurūgusios merginos kvapas. 

— Tikrai negaliu pasakyti. | 

— Jūs neatrodote ta mergina, kuri būtų per daug drovi, kad iš- 
duotų savo amžių, — tarė Hansas. | 

— Nesu drovi, — atsakė Lilė. — Man dvidešimt ketveri. 

Hansas linktelėjo. Tai buvo pirmas išgalvotas dalykas apie 
Lilę. Tai pasakiusi Lilė manė, kad pasijus kalta pamelavusi. Ta- 
čiau priešingai, ji pasijuto truputį laisvesnė, tarsi pagaliau būtų 
pripažinusi nepatogią tiesą. Lilei yra dvidešimt ketveri; ji tikrai 
jaunesnė už Einarą. Jei būtų pasakiusi, kad yra to paties amžiaus 
kaip Einaras, Hansas būtų ją palaikęs keista apgavike. 

Hansas sumokėjo pardavėjai. Butelis buvo kvadratinis, rudas, 
jo kamštis — ne didesnis už Lilės mažąjį pirštelį. Lilė pamėgino 
ištraukti kamštį, bet šis nepasidavė. 

— Gal padėsite? — paprašė Lilė. 

— Nesate tokia bejėgė, — atkirto Hansas. — Truktelėkite dar sykį. 

Lilė taip ir padarė, šįsyk kamštis iššoko, ir jos šnerves pasiekė 
apelsinų kvapas, paskatinęs prisiminti Gretą. 

— Kodėl aš jūsų neprisimenu iš tų laikų, kai buvau berniukas? — 
paklausė Hansas. 

— Jūs išvykote iš Mėlyndančio, kai aš buvau dar visai maža. 

— Manau, kad tai tiesa. Tačiau Einaras niekada man nepasako- 
jo, kad turi tokią gražią mažytę pusseserę. 

Grįžusi į butą, Lilė rado Gretą svetainėje. 

— Ačiū Dievui, kad grįžai, — tarė Greta. — Šįvakar noriu dar 


truputį padirbėti. 

Greta nusivedė Lilę, vis dar tebelaikančią paketus su muilu ir 
apelsinų aliejumi, prie sofos. Ji atrėmė Lilę į pagalves ir pirštais 
lyg daugiadančiais spaustuvais suėmusi Lilės galvą atsuko ją į ki- 
nišką širmos pusę. | 

— Esu pavargusi, — pareiškė Lilė. 

— Tada miegok, — patarė Greta. Jos chalatas buvo išterliotas 
rausvais ir sidabro spalvos aliejiniais dažais. — Tiesiog atremk gal- 
vą į ranką. Aš ketinu dar truputį patapyti. 

Kitą popietę Hansas pasitiko Lilę prie buto vartų. Jiedu vėl 
vaikštinėjo siauromis gatvelėmis, apsivijusiomis aplink Sen Miše- 
lio kalvą, paskui nusileido prie uosto, kur du Žvejai rūšiavo 1š- 
trauktus jūrų ežius. Rugpjūčio pabaigoje Mentone būna karšta, 
oras drėgnas ir tvankus. Lilė pagalvojo, kad dabar kur kas šilčiau 
nei karščiausią dieną Kopenhagoje. Kadangi Lilė niekada nebuvo 
patyrusi tokio karščio — šiaip ar taip, tai jos pirmoji išvyka iš Da- 
nijos — toks oras ją sekino. Stovėdama šalia Hanso ir žiūrėdama į 
išpampusį nuo jūros ežių šlapią tinklą ji jautė prie nugaros prilipu- 
sią suknelę. Hanso kūnas buvo taip arti, kad Lilė ant savo rankos, 
kurią svilino saulė, tikriausiai jautė jo delną. Ar tai jo delnas, ar 
kažkas kita? Gal tiesiog karštas vėjelis? 

Du čigoniukai, berniukas ir mergaitė, prisiartino prie Lilės su 
Hansu mėgindami įsiūlyti pirkti mažą išdrožtą drambliuką. 

— Tikras dramblio kaulas, — įtikinėjo jie rodydami į dramblio 
iltis. — Gera kaina. 

Vaikai buvo maži, pajuodusiais paakiais ir spoksojo į Lilę taip, 
kad ši pasijuto nesaugi. 

— Eime, — paragino ji Hansą, kuris buvo uždėjęs ranką ant jos 
įkaitusio, sudrėkusio juosmens ir tempė šalin. —- Man reikia prigulti. 

Tačiau kai Lilė grįžo namo, ten jos laukė Greta. Ji įtaisė Lilę 
ant sofos priešais savo molbertą. 


— Sėdėk ramiai, — paliepė Greta, — aš dar nebaigiau. 

Kitą dieną Hansas pakrantės keliu nuvežė Lilę į Vilfranšą, savo 
kleles į jūrą. 

— Kitą sykį nepalikite Einaro! — šaukė jis tokiu pat džeržgian- 
čiu kaip vaikystėje balsu. — Net geras senasis Einaras privalo 
atostogauti! | 

Šiltas vėjas pūtė Lilei į veidą, ir atėjus vėlyvai popietei ji vėl 
pradėjo jausti silpnumą pilve. Hansas turėjo išnuomoti kambarį 
viešbutyje „Hotel de I Universe“, kad Lilė galėtų pailsėti. 

— Aš lauksiu apačioje, atsigersiu kavos ir anyžinės trauktinės, — 
tarė jis pakreipdamas skrybėlę. | 

Vėliau, išėjusi iš siauručio kambario, Lilė rado Hansą vestibiu- 
lio restorane „Restaurant de la Rėgence“. Ji vis dar buvo apsnūdu- 
si, tad teištarė: 

— Kartais tiesiog nežinau, kas man yra. 

Per kitą vienos dienos išvyką Hansas nuvežė Lilę į Nicą pirkti 
paveikslų antikvarinėse parduotuvėlėse. 

— Kodėl Greta niekada nenori vykti kartu su mumis? — paklausė 
Hansas. 

— Matyt, labai užsiėmusi tapyba, — atsakė Lilė. — Ji dirba dau- 
giau nei bet kuris mano pažįstamas. Daugiau nei Einaras. Kada 
nors ji taps garsi. Pamatysite. 

Tardama šiuos žodžius Lilė jautė į save nukreiptą Hanso žvilgs- 
nį, ir ją žavėjo, kad toks žmogus kaip Hansas kreipia dėmesį į jos 
nuomonę. Vienoje parduotuvėlėje, kurioje aptarnavo moteris su 
apaugusiu pūkeliais smakru, Lilė rado ovalų jaunuolio laidotuvių 
portretą. Jo skruostai buvo keistai dažyti, o akys užmerktos. Lilė 
nusipirko paveikslą už penkiolika frankų, o Hansas kaipmat iš jos 
perpirko už trisdešimt, paskui paklausė: 

— Ar šiandien gerai jaučiatės? 

Kasdien prieš išvykdama į keliones su Hansu Lilė pozuodavo 
Gretai ant sofos. Ant kelių ji laikydavo knygą apie Prancūzijos 

paukščius arba Edvardą IV, nes jos tuščios rankos nervingai trūk- 
čiodavo. Bute buvo tylu, tik iš gatvės atsklisdavo triukšmas, o ant 
židinio atbrailos stovintis laikrodis tiksėdavo taip lėtai, kad kie- 
kvieną popietę Lilė bent sykį pakildavo patikrinti, ar jis deramai 
prisuktas. Tada ji iškišdavo galvą pro terasos turėklus ir laukdavo 
tos valandos, kai prie vartų pasirodys Hansas. Jis įprato šaukti iš 
gatvės: 

— Lile! Skubėkite žemyn! 

Ir Lilė bėgdavo laiptais žemyn, nes neužtekdavo kantrybės 
laukti lifto su grotelėmis. | 

Tačiau prieš Hansui atvykstant Greta suplodavo rankomis ir 
tardavo: | 

— Štai! Nekeisk veido išraiškos — aš kaip tik to noriu. Lilė, ne- 
kantriai laukianti Hanso. 

Kartą Lilė su Hansu buvo lauko kavinėje Šv. Mykolo bažny- 
čios laiptų papėdėje. Keli čigoniukai purvinais drabužiais priėjo 
prie jų stalelio siūlydami atvirukus, kuriuose buvo nufotografuoti 
Žydrosios Pakrantės paplūdimiai, rankomis nuspalvinti pieštu- 
kais. Hansas nupirko vieną rinkinį Lilei. 

Oras buvo sunkus, saulė svilino Lilės kaklą. Alus jos stikle ėmė 
ruduoti. Hansas pradėjo žadinti Lilės lūkesčius, ir dabar ji spėlio- 
jo, ką šis apie ją galvoja. Hansas buvo nusivedęs ją pasivaikščioti; 
įsikibęs jai į parankę; dusliai kikenantis Hansas ir jo besiplaikstan- 
tys lininiai marškiniai; rugpjūčio saulėje vis tamsiau ruduojanti jo 
oda; Hansas, seniai pamiršta Valnodo pravarde, ėmė geriau pažinti 
Lilę, bet ne Einarą. Hansas jo nematė nuo tada, kai abu buvo dar 
berniukai. Lilė, o ne Einaras savo oda jautė kietus Hanso pirštų 
galiukus. 

— Labai džiaugiuosi su jumis susipažinusi, — tarė ji. 

— Aš taip pat. 


— Ir kad mudu šitaip pradedame vienas kitą pažinti. 

Hansas linktelėjo. Jis sklaidė atvirukų rinkinį, mėgstamiau- 
sius — su municipalinio kazino ir citrusinių vaismedžių giraitės 
kalvos papėdėje vaizdais — atidėjo, kad Lilė galėtų apžiūrėti. 

— Taip, jūs — nuostabi mergina, Lile. Kada nors jūs kurį nors 
jaunuolį padarysite labai laimingą. 

Tada Hansas, matyt, suprato, ką jaučia Lilė, nes padėjo į šalį 
savo cigaretę bei atvirukus ir tarė: 

— Ak, Lile? Galbūt jūs manote, kad... mudu? Tada labai atsipra- 
šau. Aš jums, Lile, esu tiesiog per senas. Tapau per didelis niurzga, 
kad jums tikčiau. 

Hansas pradėjo pasakoti Lilei apie merginą, kurią mylėjo ir ku- 
rios neteko. Jis pasiguodė, kad motina paprašė niekada negrįžti 
į Mėlyndantį, kai Ingrida — visa tai buvo labai seniai — pastojo. 
Jiedu įsikūrė Paryžiuje tapetais klijuotame bute priešais Panteoną. 
Mergina buvo liesa, tik pilvas pūpsojo, ir ilgomis šlakuotomis ran- 
komis. Vieną rugpjūčio popietę, ne tokią, kaip ši, pridūrė Hansas, 
linktelėdamas į dangų, jiedu nuėjo paplaukioti. Išskėtusi rankas, 
kad išlaikytų pusiausvyrą, Ingrida įbrido į prikritusią pageltusių 
lapų upę, kurios dugnas buvo nusėtas baltais akmenėliais. Hansas, 
valgydamas kumpį, stebėjo nuo kranto. Tada Ingridos kulkšnis pa- 
sisuko, ji suriko, ir ją pagriebė srovė. 

— Nespėjau laiku iki jos nusigauti, — apgailestavo Hansas. 

Išskyrus šią tragediją, Hansui sekėsi gerai. 

— Todėl, kad išvykau iš Danijos, — aiškino jis. — Gyvenimas ten 
man yra per daug tvarkingas ir organizuotas. Per daug jaukus. 

Greta kartais sakydavo tą patį, kai negalėdavo tapyti ir draugai 
juodu pakviesdavo prie švediško stalo. | 

— Čia per daug jauku, kad galėčiau dirbti, - sakydavo ji žvangin- 
dama sidabro apyrankėmis. — Per daug jauku, kad jausčiausi laisva. 

— Aš per ilgai gyvenau vienas, todėl nesu tikras, ar apskritai 


galėčiau vesti. Esu per daug įsikibęs į savo senus įpročius. 

— Ar nemanote, kad su santuoka mes visi turėtume sieti di- 
džiausias viltis? Ar santuoka nesuteikia žmogui daugiau pilnatvės 
nei gyvenant vienišam? 

— Ne visada. 

— Aš manau, kad ji tai duoda. Santuoka — tai tarsi trečias as- 
muo, — aiškino Lilė. — Ji sukuria dar kažką, ne tik du susituokusius. 

— Taip, bet tai ne visada būna geriausia išeitis, — prieštaravo 
Hansas. — Beje, iš kur jūs apie tai žinote? 

Tą akimirką Lilei nuojauta pakuždėjo pasitikrinti rankinę. Jos 
ranka užčiuopė tuščią metalinės kėdės atlošą. 

— Jos nėra, — Lilė ištarė taip tyliai, kad Hansas kilstelėjo kaktą 
ir paklausė: 

— Ko? 

— Nėra mano rankinės. 

— Čigonai, — pašokdamas pasipiktino Hansas. 

Kavinė buvo įsikūrusi nedidelėje aikštėje, į kurią vedė šešios 
gatvelės. Hansas pabėgėjo viena gatvele ir pamatė, kad čigonų ten 
nėra, tada nubėgo į kitą. Jo veidas įraudo. 

— Eime į policiją, — galiausiai pasiūlė jis palikdamas pinigus 
ant stalelio. 

Hansas perspėjo kitą moterį, kurios užrišama rankinė kabojo 
ant kėdės. Jis paėmė Lilę už rankos. Hansas tikriausiai pastebėjo 
išbalusį Lilės skruostą, nes švelniai jį pabučiavo. 

Rankinėje buvo tik nedidelis gniužulėlis pinigų ir lūpdažis. Tai 
buvo Gretos rankinė, vaikiška, su dirželiais. Išskyrus lūpdažį, ke- 
lias sukneles, dvi poras batelių, liemenėles ir apatinius drabužius, 
Lilė daugiau nieko neturėjo. Jos nevaržė nuosavybė, ir egzista- 
vimo pradžioje ją žavėjo tai, kad bet kada gali atsirasti arba vėl 
dingti ir nereikia dėl nieko rūpintis, tik žiūrėti, kad vėjas nepakeltų 
suknelės krašto. 

Policijos nuovada buvo įsikūrusi mažo centrinio parko aikštė- 
je, apsuptoje apelsinmedžių. Vakaro saulė atsispindėjo priekiniuo- 

se nuovados languose, ir Lilė girdėjo parduotuvių savininkų užda- 
romų langinių tarškėjimą. Tik dabar ji suvokė, kad keistoki saulės 
akiniai su atlenkiamais lęšiais, kuriuos Gretos tėvas atsiuntė iš Ka- 
lifornijos, liko rankinėje. Greta supyks, kad akiniai prapuolė ir kad 
Lilė nekreipė dėmesio į aplinkinius; vos Hansas su Lile priėjo prie 
policijos nuovados laiptų, kur purvinų baltų kačių šeima vartėsi 
ant nugarų, Lilė suprato, kad negali pranešti apie pavogtą rankinę. 
Ji sustojo ant laiptų. 

Lilė neturėjo nei paso, nei kito tapatybę patvirtinančio doku- 
mento; jai niekada neatėjo į galvą, kodėl jo galėtų prireikti, be to, 
niekas nesivargino paklausti; Lilė neturėjo net pavardės. 

— Nekelkime dėl to triukšmo, — pasiūlė ji. — Tai tik sena rankinė. 

— Tada jūs jos niekada nesusigrąžinsite. 

— Neverta dėl jos vargti, — užtikrino Lilė. — Be to, manęs laukia 
Greta. Tik dabar supratau, kad vėluoju. Neabejoju, kad Greta ma- 
nęs laukia. Ji norėjo tapyti šįvakar. 

— Greta supras. 

— Kažkas mano viduje kužda, kad Greta nori mane matyti ne- 
delsiant, — tvirtino Lilė. - Tiesiog jaučiu. 

— Na jau. Eime į vidų. 

Hansas paėmė Lilę už riešo. Patraukė, kad užliptų ant pirmo 
laiptelio. Jis vis dar elgėsi žaismingai, tėviškai. Hansas vėl truktelė- 
jo Lilės ranką, šįsyk spaudžiamas riešas suskaudo truputį stipriau, 
nors nebuvo skausmingesnis nei stiprus rankos paspaudimas. 

Ir kaip tik tą akimirką — Lilė niekaip nesuprato kodėl — jiedu 
su Hansu pažvelgė į Lilės suknelės priekį. Ant kriauklelių raštais 
išmargintos baltos naminės suknelės driekėsi apvali tamsiai rau- 
dona, beveik juoda, kraujo dėmė. Ji plito tarsi į tvenkinį įmesto 
akmenuko sukelti vandens ratilai. 

— Lile? Ar jūs susižeidėte? 

— Ne, ne, — užtikrino ji. - Man viskas gerai. Tačiau turiu grįžti 
namo. Pas Gretą. 

Lilė pajuto, kaip susitraukia ir grįžta atgal į tunelį, į savo irštvą. 

— Leiskite man padėti. Ką galėčiau padaryti? | 

Su kiekviena akimirka Hansas vis labiau tolo; jo balsas skam- 
bėjo tarsi sklistų geležiniu vamzdžiu. Viskas vyko panašiai kaip 
per pokylį rotušėje: Lilė nieko nejautė, nors stipriai kraujavo. Ji 
niekaip negalėjo suprasti, iš kur šis kraujas. Lilė buvo ir sunerimu- 
si, ir apstulbusi, tarsi vaikas, kuris netyčia užmušė gyvūnėlį. Tylus 
balsas galvoje šaukė: „Skubėk!“. Šis balsas buvo ir apimtas pani- 
kos, ir mėgavosi trumpa rugpjūčio popietės drama Mentone. Lilė 
paliko Hansą ant policijos nuovados laiptų, nėrė į siauras gatveles 
ir pabėgo, kaip nuo jos buvo pabėgę čigoniukai. Dėmė suknelėje 
plito nepaliaujamai ir pasibaisėtinai tarsi liga. 


Dešimtas skyrius 


kj 

Naujajam Gretos tapybos stiliui buvo būdingos šviesios paste- 
linės spalvos, ypač geltona, rausva ir ledo melsvumo. Ji vis dar 
tapė tik portretus ir naudojo dažus, kurie buvo atsiunčiami iš Miun- 
cheno stikliniuose buteliuose su nepatikimais kamščiais. Tačiau jei 
ankstesni jos paveikslai buvo rimti, tiesmuki ir oficialūs, tai len- 
gvabūdiški ir spalvingi naujieji, kaip sykį juos įvertino Lilė, atrodė 
tarsi saldainiai. Naujieji paveikslai buvo dideli ir vaizdavo perso- 
nažą, kuris dabar beveik visada buvo Lilė atvirame ore, aguonų 
lauke, citrinmedžių giraitėje arba Provanso kalvų fone. 

Tapydama Greta apie nieką negalvodavo ar bent jau taip jai at- 
rodė: mintys būdavo tokios pat šviesios kaip paletėje sumaišyti da- 
žali. Tapymas jai priminė automobilio vairavimą saulei plieskiant 
į akis, kai važiuojama aklai, bet pasitikint savimi. Geriausiomis 
dienomis Gretą apimdavo ekstazė, kai ji sukinėdavosi nuo dažų 
dėžės prie drobės ir jausdavosi, tarsi balta šviesa būtų užgožusi 
viską, išskyrus vaizduotę. Kai sekdavosi tapyti ir teptuko potė- 
piai tiksliai užfiksuodavo Lilės galvos linijas arba jos tamsių akių | 
gelmes, Greta galvoje išgirsdavo šiugždesį, primenantį krintančių 

bambuko lazda numuštų vaisių nuo tėvo apelsinmedžių keliamą 
garsą. Tapymas jai buvo tarsi vaisių skynimas: jis skambėdavo 
tarsi gražus, sodrus apelsinų, krintančių ant Kalifornijos derlingos 
žemės, dunksėjimas. | 

Tačiau Greta nustebo, kaip tą rudenį jos paveikslai buvo sutikti 
Kopenhagoje. Rasmusenas pasiūlė juos spalio mėnesį dvi savai- 
tes iškabinti savo galerijoje. Jos pirmasis triptikas „Triguba Lilė“ 
buvo parduotas išsyk, trumpai pasiginčijus violetines kiaulės odos 
pirštines mūvinčiam švedui ir jaunam Karališkosios akademijos 
profesoriui. Už miegančios ant sofos Lilės portretą Greta gavo 
daugiau nei 250 kronų; už Einaro paveikslus buvo mokama dau- 
giau, bet šio kaina buvo artimesnė už visas ankstesnes. 

— Man reikia matyti Lilę kasdien, — aiškino Greta Einarui. 

Greta imdavo ilgėtis Lilės, kai jos nebūdavo šalia. Moteris vi- 
sada keldavosi anksti, gerokai prieš auštant, dar nepasigirdus pir- 
majai kelto sirenai ar ratų dardėjimui gatvėje. Tą rudenį ji kartais 
keldavosi dar anksčiau, bute būdavo taip tamsu, kad net nematy- 
davo prieš save ištiesto delno. Prabudusi ji sėdėdavo lovoje. Šalia 
gulėdavo vis dar miegantis Einaras, o prie jo kojų — Edvardas IV. 
Vis dar klaidžiodama miglotame miego koridoriuje Greta spėlio- 
davo, kur Lilė. Ji skubiai išlipdavo iš lovos ir 1mdavo apžiūrinėti 
butą. „Kur Lilė dingo?“ — klausdavo savęs kilodama drobes prie- 
kiniame kambaryje ir atidarinėdama beicuoto uosio spintą. Tik at- 
šovusi paradinių durų velkę ir lūpomis nervingai kartodama tą patį 
klausimą, Greta visiškai išnirdavo iš tirštos miego miglos. 

To rudens vieną rytą Greta su Einaru tūnojo savo bute. Pir- 
mą sykį nuo balandžio jiems teko užkurti ugnį. Krosnis buvo trijų 
aukštų — trys juodos geležinės dėžės, užkeltos ant keturių kojų. 
Greta prikišo degtuką prie beržinių malkų tošies. Tošis užsilieps- 
nojo ir pradėjo deginti Žievę. 

— Tačiau Lilė negali ateiti kasdien, — paprieštaravo Einaras. — 
Nemanau, kad tu supranti, kaip yra sunku išsiųsti Einarą ir pa- 

kviesti Lilę. Prašyti, kad taip būtų kasdien, yra per daug. — Jis 
rengė Edvardą IV nertiniu, kurį padovanojo Žvejo žmona. —- Man 
tai labai patinka. Aš myliu Lilę. Tačiau tai sunku. | 

— Man reikia kasdien tapyti Lilę, — atkirto Greta. — Man reikia 
tavo pagalbos. 

Tada Einaras pasielgė gana keistai — jis perėjo per studiją ir 
pabučiavo Gretą į kaklą. Gretos nuomone, Einaras savyje buvo 
sukaupęs danišką šaltumą; ji negalėjo prisiminti, kada vyras pa- 
skutinį sykį ją bučiavo kitur nei į lūpas, — vėlai naktį, kai visur 
buvo tamsu ir tylu, tik retkarčiais pasigirsdavo, kaip prie daktaro 
Miolerio, gyvenančio priešingoje gatvės pusėje, durų triukšmingai 
tempiamas girtuoklis. 

Einaro kraujavimas pasikartojo. Po incidento Mentone jis jau- 
tėsi puikiai, bet neseniai vis dėlto prispaudė nosinę prie nosies. 
Greta stebėjo, kaip per medvilnę smelkiasi dėmė. Tai jai kėlė ne- 
rimą ir priminė paskutiniuosius mėnesius su Tedžiu Krosu. Tačiau 
kraujavimas liaudavosi taip pat staiga, kaip ir prasidėdavo, nelik- 
davo jokio pėdsako, tik paraudusios ir sudirgusios šnervės. 

Paskui, vieną vakarą, vos prieš savaitę, kai pirmasis šerkšnas 
padabino palanges, Greta su Einaru tyliai vakarieniavo. Keldama 
šakutę su silkės kąsniu prie burnos ji eskizavo savo bloknote. Ei- 
naras sėdėjo ir tingiai maišė šaukšteliu kavą — kaip spėjo Greta — 
svajodamas. Ji pakėlė akis nuo savo eskizo, kuriame buvo naujo 
paveikslo, vaizduojančio Lilę prie gegužės medžio, studija. Sėdin- 
čio kitapus stalo Einaro veidas pradėjo blykšti. Jo nugara labiau 
išsitiesė. Vyras atsiprašė ir pakilo ant kėdės palikdamas raudoną 
dėmę. 

Per kitas dvi dienas Greta mėgino klausinėti Einarą apie krau- 
javimą, iš kur jis kyla, bet kiekvieną sykį Einaras susigėdęs nu- 
sigręždavo. Gretos klausimai buvo tarsi smūgiai į veidą, nuo jų 
Einaro skruostas krūpčiodavo. Gretai buvo aišku, kad Einaras vi- 
liasi paslėpti nuo jos savo kraujavimą, valydamasis senais dažų 

skudurėliais, kuriuos vėliau išmesdavo į kanalą. Tačiau ji žinojo. 
Nuo Einaro sklisdavo šviežias durpių kvapas. Jo skrandis buvo 
sudirgęs. Rytais Greta matydavo kruvinus skudurėlius, prikibusius 
prie kanalo tilto akmeninių stulpų. 

Vieną rytą Greta nuėjo į paštą slapta paskambinti. Kai grįžo į 
studiją, Lilė gulėjo vyšnių spalvos šezlonge, pasiskolintame iš Ka- 
rališkojo teatro dekoracijų skyriaus. Jos naktiniai marškiniai taip 
pat buvo skolinti; juos dainuodama Dezdemoną vilkėjo išeinanti 
į pensiją sopranas, kurios kaklas buvo senas, pamėlęs, išvagotas 
iššokusių sausgyslių. Gretai atrodė, kad Lilė nenutuokia, kaip ji 
atrodo. Jeigu žinotų, šitaip negulėtų, praskėstomis kojomis, vie- 
na pėda ant žemės, kulkšnys girtai išsuktos. Prasižiojusi ir iškišu- 
si liežuvį Lilė atrodė tarsi būtų netekusi sąmonės nuo morfijaus. 
Gretai šis vaizdas patiko, nors jo nebuvo numačiusi. Praėjusią 
naktį Einaras nemiegojo, nes jį kamavo skrandžio spazmai ir, kaip 
nuogąstavo Greta, kraujavimas. 

— Susitariau dėl tavo vizito, - tarė Lilei Greta. 

— Pas ką? 

Lilės kvėpavimas padažnėjo, jos krūtinė kilojosi. 

— Pas gydytoją. | 

Lilė atsisėdo. Ji atrodė sunerimusi. Tai buvo vienas tų kartų, kai 
Greta išvydo Einarą, grįžtantį į Lilės veidą: staiga ant jos viršuti- 
nės lūpos išdygo tamsūs šeriai. 

— Man nieko nėra, — pareiškė Lilė. 

— Aš ir nesakau, kad yra, — pritarė Greta, artindamasi prie šez- 
longo. Ji užrišo atlasinius kaspinus ant Lilė rankovių. — Tačiau tu 
sergi, — toliau aiškino sugrūdusi rankas į chalato kišenes, kuriose 
laikė apkramtytus pieštukus, Tedžio Kroso, besimaudančio Santa 
Monikos paplūdimio bangose, nuotrauką ir mažą skiautelę sukru- 
vintos suknelės, kurią Lilė vilkėjo, kai grįžo į išnuomotą Mentone 
butą šaukdama Hanso vardą. 

— Man kelia nerimą tavo kraujavimas. 

Greta pažvelgė į Lilės veidą — jis atrodė gerokai susiraukęs iš 
gėdos. Tačiau Greta žinojo, kad yra teisi apie tai prabildama. 

— Privalome žinoti, kodėl tai vyksta. Jeigu tau nekelia skaus- 
mo... — pradėjo Greta ir pasipurtė, šaltis perbėgo jos nugara. „Kas 
vyksta su mano santuoka“, — paklausė ji savęs pešiodama kaspi- 
nėlius, įaustus į naktinių marškinių apykaklę. Jai reikėjo ir vyro, ir 
"Lilės. — Ak, Einarai. 

— Einaro čia nėra, — pareiškė Lilė. 

— Prašau pasakyti jam, jog susitiktų su manimi Centrinėje sto- 
tyje, kad spėtume į Rungstedo traukinį, išvykstantį 11:04, — papra- 
šė Greta. — Aš išeinu į dailės parduotuvę. 

Ji nuėjo prie drabužinės ir ėmė ieškoti šalio. 

— Kas bus, jei Einaras nespės laiku grįžti? — paklausė Lilė. - Jei 
aš iki to laiko jo nerasiu? 

— Jis grįš, — užtikrino Greta, paskui pridūrė: — Ar nematei mano 
šalio? Mėlyno su auksiniais kutais? 

Lilė nudelbė akis. 

— Manau, kad ne. 

— Jis buvo mano drabužinėje. Mano stalčiuje. Gal tu jį 
pasiskolinai? | 

— Regis, aš jį palikau „„Akselio“ kavinėje, — atsakė Lilė. —- Esu 
tikra, kad jį laiko po prekystaliu. Tuojau pat nueisiu ir atnešiu. At- 
leisk, Greta. Aš daugiau nieko neėmiau ir nieko neliečiau. 

Greta pajuto apmaudą. „Kažkas čia labai negerai“, — tarė ji sau, 
bet paskui nuvijo šią mintį šalin. Ne, ji neleis, kad pasiskolintas 
šalis temdytų santuoką. Be to, ar ne ji pati sakė Lilei, kad ši gali 
imti ką tik panorės? Juk ji labiau už viską nori įsiteikti Lilei. 

— Būk čia, — patarė Greta. — Tačiau, prašau, pasirūpink, kad 
Einaras spėtų į traukinį. 

„Akselio“ kavinės sienos buvo pageltusios nuo tabako dūmų. 
Karališkosios akademijos studentai čia ateidavo mėsos kukulių ir 
pilstomo alaus, kurį nuo ketvirtos iki šeštos valandos parduodavo 

už pusę kainos. Kai buvo studentė, Greta atsisėsdavo prie stalelio 
prie durų ir eskizuodavo pasidėjusi bloknotą ant kelių. Jeigu atėjęs 
draugas paklausdavo, ką ji piešia, ji tvirtai užversdavo bloknotą ir 
atsakydavo: | 

— Šį bei tą profesoriui Vegeneriui. 

Greta paklausė barmeno apie mėlyną šalį. 

— Mano pusseserė mano, kad jį paliko čia, — paaiškino ji. 

— Kas jūsų pusseserė? — paklausė barmenas šluostydamasis 
rankas į arbatos rankšluostį. 

— Gležna mergina. Ne tokia aukšta kaip aš. Drovi. 

Greta nutilo. Jai buvo sunku apibūdinti Lilę, pagalvoti apie tai, 
kaip ji sklando savame pasaulyje, apie jos plevėsuojančią baltą 
apykaklę ir rudas akis, pakeliamas išvydus dailius nepažįstamus 
vyrus. Gretos šnervės sutvinksėjo. | 

— Ar turite galvoje Lilę? — pasitikslino barmenas. 

Greta linktelėjo. 

— Puiki mergina. Atėjusi visada sėdasi ana ten, prie durų. Esu 
tikras, kad tai žinote, bet pasakysiu, kad vaikinai neriasi iš kailio 
norėdami sulaukti jos dėmesio. Ji kartu su vienu iš jų išgeria alaus, 
paskui, kai šis nusisuka, dingsta. Taip, ji paliko šalį. 

Barmenas padavė šalį, ir Greta apsirišo juo galvą. Tada ir vėl 
pajuto lengvą mėtų ir pieno kvapą. 

Lauke oras tvyrojo drėgnas, žvarbus ir prisigėręs druskos. Gre- 
tos vasaros įdegis jau buvo išblukęs, o rankos suskilinėjusios. Ji 
pagalvojo apie tai, kokia graži spalio mėnesį būna Pasadena su 
rudu kaip slyva saulės nudegintu Šventojo Gabrieliaus kalnu ir 
aplink kaminus apsivijusiomis bugenvilijomis. 

Centrinėje stotyje aidėjo skubančių keleivių Žingsniai. Ant 
medinių sijų burkavo balandžiai, jų kreidos spalvos išmatos buvo 
išmarginusios raudonojo ąžuolo lentas. Iš pardavinėjančio laikraš- 
čius ir saldainius berniuko, kurio pirkėjai paskui save ant grindų 
paliko popierėlių pėdsaką, Greta nusipirko mėtinukų. 

Atvykęs prie bilietų kasų Einaras atrodė sutrikęs. Jo skruostai 
buvo paraudę nuo trynimo, plaukai blizgėjo nuo toniko. Einaras 
atbėgo bėgte ir dabar susirūpinęs šluostėsi antakius. Tik dabar, kai 
išvydo vyrą minioje, Greta pagalvojo, koks jis smulkutis —- Einaro 
galva vos siekė kitų vyrų krūtinę. Toks jis atrodė Gretai. „Tu per- 
dedi jo gležnumą“, - įtikinėjo save Greta, ji pradėjo tikėti, kad Ei- 
naras kaulėtais riešais, mažu ir apvaliu užpakaliu yra beveik kaip 
vaikas. 

Einaras žiūrėjo į balandžius, tarsi pirmą sykį būtų atsidūręs 
Centrinėje stotyje. Jis nedrąsiai paklausė merginos su prijuoste, 
kiek valandų. 

Greta širdyje pasijuto nurimusi. Priėjusi prie Einaro pabučiavo 
vyrą ir pataisė švarko atlapą. 

— Štai tavo bilietas, — tarė. — Viduje parašytas gydytojo adresas. 
Noriu, kad jam pasirodytum. 

— Pirmiausia noriu, kad man kai ką pasakytum, — tarė Eina- 
ras. — Noriu, kad pritartum, jog man nieko nėra, — pareiškė jis 
siūbuodamas ant kulnų. 

— Žinoma, kad tau nieko nėra, — sutiko žmona suplodama del- 
nais. — Tačiau vis tiek noriu, kad tave apžiūrėtų gydytojas. 

— Kodėl? 

— Dėl Lilės. 

— Vargšė mergina, — užjaučiamai tarė Einaras. 

— Jei nori, kad Lilė liktų — turiu galvoje, su mumis — gydytojas 
privalo apie ją Žinoti. 

Pro juodu brovėsi popiečio pirkėjai, daugiausia moterys su pri- 
grūstais sūrio ir silkių krepšiais. 

Greta stebėjosi, kodėl ji vis dar kalba apie Lilę, tarsi ši būtų tre- 
čias asmuo. Jeigu Greta garsiai pripažintų, kad Lilė tėra jos vyras, 
vilkintis suknelę, tai Einarą sutriuškintų, — ji įsivaizdavo, kaip į 
krūvelę subyra smulkučiai Einaro kaulai. 

— Kodėl tu dabar taip elgies1? — paklausė Einaras. 

Išvydusi paraudusius vyro vokų kraštus Greta vos susivaldė 
nuo jo nenusigręžusi. 

— Aš myliu Lilę taip pat, kaip tu, labiau nei... — ji nutilo. —- Gy- 
dytojas gali padėti. 

— Kaip? Kaip kas nors kitas nei mes gali padėti Lilei? 

— Pažiūrėkime, ką pasakys gydytojas. 

Einaras pamėgino išsisukti paskutinį kartą: 

— Aš nenoriu važiuoti. Lilė nenorėtų, kad važiuočiau. 

Greta išsitiesė ir pakėlė galvą. 

— Tačiau aš noriu, kad tu važiuotum, — atšovė. — Aš esu tavo 
žmona, Einarai. — Ji parodė vyrui 8 platformą ir stumtelėjusi per 
juosmenį pasiuntė traukinio link. — Eik, — paragino. 

Einaras pro pardavinėjantį laikraščius ir saldainius berniuką 
popierėliais apšnerkštomis grindimis nušiūravo platformos link. 
Jo kūnas įsiliejo į pirkėjų minią, galva tapo viena iš šimtų, dau- 
giausia moterų, tvarkančių reikalus Kopenhagoje ir sustorėjusių 
nuo vaikų, moterų, kurių krūtys buvo nudribusios, o Einaro pūp- 
sančios, kurios vieną dieną — Greta netgi žinojo kada — pažvelgs į 
Einarą minioje ir matys tik save. 


Vienuoliktas skyrius 

Einaras sėdėjo prie lango, ant jo kelių žaidė vidudienio sau- 
"lė. Traukinys važiavo pro namus raudonų čerpių stogais, pro iš- 
džiaustytus skalbinius ir soduose mojuojančius rankomis vaikus. 
Prieš jį sėdėjo senyva moteris, rankomis įsikibusi į krepšio ranke- 
ną. Ji pasiūlė mėtinuką. 

— Važiuojate į Helsingorą? 

— Į Rungstedą, — atsakė Einaras. 

— Aš taip pat. — Kvadratinis nertas tinklelis laikė jos žilus plau- 
kus. Moters akys buvo melsvos, ausų speneliai plokšti ir nukarę. — 
Ten turite draugą? 

— Važiuoju susitikti. 

— Su gydytoju? 

Einaras linktelėjo, ir pagyvenusi moteris tarė: 

— Suprantu. — Timptelėjusi nertinį, paklausė: — Į radiologijos 
institutą? 

— Spėju, kad taip, — atsakė Einaras. — Mano Žmona susitarė dėl 


vizito. 

Jis atplėšė Gretos įduotą voką. Jame rado baltą kortelę, kurioje 
buvo Lilės praėjusią savaitę parašytas Gretai raštelis: „Kartais jau- 
čiuosi patekusi į spąstus. Ar ir tu taip jautiesi? Ar dėl to kalta aš? O 
gal Kopenhaga? Bučiuoju...“ 

— Jūsų kortelėje parašyta „Daktaras Heksleris“, — tarė senyva 
moteris. — Kitoje pusėje nurodytas jo adresas. Man pakeliui. Su 
malonumu jus nuvesiu. Žmonės sako, kad jis vadovauja geriausiam 
Danijoje radiologijos institutui. — Moteris prispaudė krepšį prie krū- 
tinės. — Taip pat kalbama, kad jis gali išgydyti beveik bet ką. 

Einaras padėkojo senyvai moteriai ir atsilošė sėdynėje. Šildė 
pro langą šviečianti saulė. Vyras nenorėjo vykti pas gydytoją. Kai 
Greta liepė susitikti Centrinėje stotyje, Einaro galvoje šmėstelė- 
jo vaizdas: žmona, aukštai iškėlusi smakrą virš minios, laukia jo 
atvykstant. Einarui kilo noras nepaklusti ir visiškai nepasirodyti 
stotyje. Jis įsivaizdavo, kaip palengva nusvyra Gretos smakras, 
slenkant minutėms ir valandoms, kai darosi vis aiškiau, kad Eina- 
ras neateis. Greta nušiūruoja namo, atidaro buto „Našlių namuo- 
se“ duris ir randa prie stalo laukiantį Einarą, kuris pasakytų: 

— Nenoriu eiti pas gydytoją. 

Greta patylėtų, paskui pritartų: 

— Gerai. 

— Atvažiavome, — perspėjo senyva moteris. — Susirinkite savo 
daiktus. 

Raudoni vaškiniai kukmedžių kankorėžiai buvo nukloję Rungs- 
tedo gatves. Rytą lijo, tad gatvėse jautėsi drėgnas amžinai žaliuo- 
jančių medžių kvapas. Senyva moteris giliai įkvėpė. Ji žingsniavo 
sparčiai, klubais plevendama sijoną. 

— Nesijaudinkite, — ramino ji. 

— Aš nesijaudinu. 

— Nieko bloga, jei žmogus jaudinasi. 

Jiedu pasuko į gatvę, kurioje už žemų sienų su geležiniais var- 
tais rikiavosi namai. Pro juos čiaudėdamas pravažiavo automobi- 

lis atidengtu viršumi. Vairuotojas, vyras odine golfo kepure, pa- 
mojavo moteriškei. 

— Atvykome, — tarė ji, kai abu atsidūrė prie sankryžoje prieš 
uostą stovinčio namo, kuris visiškai neišsiskyrė iš kitų ir jame ga- 
" lėjo būti įsikūrusi net kepykla. | | 

Moteris spustelėjo Einaro ranką truputį žemiau pažasties. Tada 
pasistatė apykaklę ir patraukė prie jūros. 

Daktaro Hekslerio apžiūros kabinete Einarui teko laukti beveik 
valandą. Pusė kabineto atrodė tarsi salonas, čia buvo patiestas ki- 
limas, stovėjo sofa, knygų lentynos ir vazone augantis chlorofitas. 
Kitos kabineto pusės grindys buvo išklotos guma, ten stovėjo vel- 
tiniu muštas stalas, stiklainiai su skaidriu skysčiu 1r didelis švies- 
tuvas su ratukais. 

Įėjęs į kabinetą daktaras Heksleris paklausė: 

— Ar slaugytoja jūsų nepaprašė nusirengti? 

Gydytojo smakras buvo ištįsęs ir giliai įskeltas, plaukai — sida- 
bro spalvos. Kai gydytojas atsisėdo į kėdę prieš Einarą, pasimatė 
„Argail“ kojinės. Bendrakeleivė sakė, kad gydytojas taip pat gar- 
sėja ir už klinikos lango augančiu rožynu, kuris buvo apkarpytas 
prieš Žiemą. 

— Bėdos santuokoje? — paklausė Heksleris. —- Ar teisingai suprantu? 

— Ne visai bėdos. 

— Kiek laiko esate vedęs? 

— Šešeri metai, — atsakė Einaras. 

Jis prisiminė vestuves parke esančioje Šv. Albano bažnyčioje; 
jaunas diakonas buvo anglas ir tą rytą skusdamasis įsipjovęs barz- 
dą. Lengvu kaip pro rausvo stiklo langus plūstantis ant vestuvių 
svečių kelių oras balsų šventikas pareiškė: | 

— Tai ypatingos vestuvės. Jaučiu kažką ypatinga. Po dešimties 
metų judu būsite nepaprasti. 

— Ar turite vaikų? — paklausė daktaras Heksleris. 

— Ne. 

— Kodėl? 

— Tiesą sakant, nežinau. 

— Jūs turite lytinių santykių, tiesa? — akmeninių veidu paklausė 
daktaras Heksleris, ir Einaras įsivaizdavo jį rožyne tokiu pat veidu 
labai nusiviliantį, kai randa žiedlapius ėdančią erkę. — Santykiau- 
jate reguliariai? 

Tuo metu Einaras jau buvo išsirengęs ir stovėjo tik su trumpikė- 
mis. Ant kėdės gulinti drabužių krūva atrodė liūdnai, iš kelnių juos- 
mens karojo baltos marškinių rankovės. Daktaras Heksleris rankos 
mostu pasiūlė sėstis ant sofos. Pro žarnelę su piltuvėliu gale jis liepė 
slaugytojai atnešti kavos ir dubenėlį cukruotų migdolų. 

— Ar būna ejakuliacija? — toliau klausinėjo gydytojas. 

Aplink Einarą ėmė augti pažeminimo plytų siena. Kiekvienas 
įžeidimas, iš pradžių iš Gretos lūpų, dabar iš daktaro Hekslerio, 
buvo tarsi kylančios sienos raudona skausmo plyta. 

— Kartais, — atsakė Einaras. 

— Gerai, — pritarė daktaras Heksleris ir atsivertė kitą blokno- 
to puslapį. Paskui pridūrė: — Jūsų Žmona sakė, kad jums patinka 
rengtis moterimi. 

— Ji tai pasakė? 

"Tuo metu į kabinetą įėjo slaugytoja garbanotais rausvais plau- 
kais. Ji padėjo kavą ir migdolus. 

— Cukraus? — paklausė slaugytoja. 

— Ponia Vegener man papasakojo apie merginą, vardu Lilė, — 
toliau dėstė daktaras Heksleris. 

— Atleiskite, pone Vegeneri, — įsiterpė slaugytoja, — ar norite 
cukraus? 

— Ne. Man nieko nereikia. 

Slaugytoja įpylė kavos daktarui Heksleriui ir išėjo. 

— Pone Venegeri, aš esu specialistas. Nėra tokio sutrikimo, ku- 
rio nebūčiau gydęs. Jeigu drovitės apie tai kalbėti, žinokite, kad 
manęs tai visai neglumina. 

Nežinia kodėl Einaras staiga panoro tikėti, kad daktaras Heks- 
leris supras; jei jis papasakos Heksleriui apie tunelį, vedantį į Lilės 
irštvą, ir jei pripažins, kad Lilė iš tiesų nėra jis pats, o kažkas kitas, 
daktaras pabaksnos pieštuku į lūpą ir tars: 

— Ak, taip. Nėra reikalo jaudintis. Esu tai matęs. 

— Kartais jaučiu poreikį rasti Lilę, — pradėjo dėstyti Einaras. 

Šį poreikį jis pradėjo laikyti alkiu. Ne visai tokiu, koks būna 
alkanas skrandis likus valandai iki vakarienės; jis panašesnis į tą, 
kai nevalgei kelis sykius ir jautiesi tuščias. Kai ima rūpėti, iš kur 
atsiras kita maisto lėkštė, jei ji apskritai atsiras. Nuo šio poreikio 
Einarui kartais svaigdavo galva. 

— Kartais apie ją galvodamas pritrūkstu oro, — aiškino Einaras. 

— Kurjūs jos ieškote? — paklausė daktaras Heksleris. | 

Storų akinių lęšių padidintos gydytojo akys atrodė tarsi mari- 
nuoti kiaušiniai aliejaus stiklainyje. 

— Savo viduje. 

— Ir ji ten būna visada? 

— Taip. Visada. 

— Ką pagalvotumėte, jeigu liepčiau jums nustoti rengtis kaip 
Lilė? — paklausė daktaras Heksleris palinkdamas į priekį savo 
kėdėje. 

— Ar manote, kad turėčiau, daktare? Ar galvojate, kad šitaip 
elgdamasis kažkam sukeliu skausmą? 

Einaras pasijuto toks mažas, kad regėjosi, jog prasmegs į tarpą 
tarp sofos pagalvių. Dabar jis užsinorėjo kavos, bet vos pajėgė 
pasiekti stalelį su kavinuku. 

Daktaras Heksleris įjungė apžiūros lempą, jos sidabrinis dubuo 
nušvito balta šviesa. 

— Pažiūrėkime, — tarė gydytojas ir atsistodamas spustelėjo Ei- 
naro petį. 

— Prašau atsistoti, — paliepė gydytojas pritraukdamas lempą su 
virpančiais ratukais. 

Jis nukreipė šviesą į Einaro pilvą. Keli šlakai prie bambos bliz- 
gėjo rudai, o keli juodi plaukeliai priminė Einarui kampe susikau- 
pusias dulkes. 

— Ar dabar ką nors jaučiate? — paklausė daktaras Heksleris pri- 
glausdamas delną prie Einaro pilvo. 

— Ne. 

— O dabar? 

— Ne. 

— O kaip dabar? 

— Ne. 

— Aišku. 

Gydytojas sėdėjo prieš Einarą ant plieninės kėdutės. Pastara- 
sis labiausiai troško, kad daktaras Heksleris pareikštų, jog su Lile 
ir Einaru nėra nieko bloga, tai, kad jiedu turi bendrą kūną, nėra 
didesnis nenormalumas nei pirštas be nago ar net ilgas daktaro 
Hekslerio smakras su tokia gilia duobute, kad joje beveik galėtų 
tilpti raktas. 

— O kaip čia? — paklausė gydytojas, mentele liežuviui prispaus- 
ti parodydamas į Einaro tarpkojį. — Ar galiu pažiūrėti? 

Einaras nuleido apatines kelnes, ir daktaro Hekslerio veidas su- 
stingo, judėjo tik šnervės, kurių poros buvo pilnos juodų taškelių. 

— Regis, viskas gerai, — tarė jis. — Galite vėl užsimauti. Atrodo, 
kad jūsų sveikata gera. Ar nenorite man nieko daugiau pasakyti? 

Kai Einaras papasakojo apie kraujavimą, daktaro Hekslerio pe- 
čiai susigūžė. 

— Taip, jūsų žmona kažką apie tai sakė. Ar kraujyje kas nors 
matosi? Ar jis būna sukrešėjęs? 

— Nemanau. 

Į sieną buvo įmūryta dar viena pažeminimo plyta. Einaras tepa- 
jėgė rasti vienintelį palengvėjimą užsimerkdamas. 

— Metas peršviesti rentgenu, — tarė daktaras Heksleris. Jis buvo 
nustebęs, kad Einarui niekada nebuvo daryta rentgenograma. — 

Tada pamatysime, ar kas nors negerai. Galbūt rentgenas pašalins 
šį jūsų troškimą. | 

Pamatęs, kaip gydytojo antakiai kilstelėjo virš akinių, Einaras 
suprato, kad jis didžiuojasi savo klinikos technika. Daktaras toliau 
kalbėjo apie rentgeno spindulius ir iš radžio druskų išsiskiriantį 
natūralų radį. 

— Paaiškėjo, kad jonizuojanti spinduliuotė — tai stebuklingas 
vaistas nuo įvairių negalavimų. Ji yra veiksminga gydant opas, 
išsausėjusią galvos odą ir, be jokios abejonės, impotenciją, — dėstė 
ramiai. — Spinduliuotė tampa populiariausiu gydymo būdu. 

— Ką ji padarys man? 

— Ji įsiskverbs į jūsų vidų, — atsakė daktaras Heksleris. Paskui 
tarsi būtų įsižeidęs pridūrė: — Ir jus išgydys. 

— Ar man tikrai to reikia? | 

Tačiau daktaras Heksleris tuo metu pro piltuvą jau dalijo 
nurodymus. 

Kai viskas buvo paruošta, prakaulus vyras su atsikišusiu Ado- 
mo obuoliu išvedė Einarą iš daktaro Hekslerio kabineto. Tai buvo 
daktaro asistentas Vlademaras. Jis nuvedė Einarą į patalpą, kurios 
sienos buvo išklotos plytelėmis, grindys nuožulnios, kad nubėg- 
tų skystis, o kampe matėsi metaliniu tinkleliu uždengta drenažo 
anga. Patalpos viduryje stovėjo vežimėlis su baltais drobiniais dir- 
žais, kurių sagtys blizgėjo ryškioje šviesoje. 

— Leiskite jus pririšti, — tarė Vlademaras. 

Einaras paklausė, ar tai būtina, ir Vlademaras, vartydamas 
Adomo obuolį, niurnėdamas patvirtino. | 

Rentgeno aparatas buvo apverstos L raidės formos, jo meta- 
linis korpusas nudažytas murzinai žalia spalva. Jis driekėsi virš 
vežimėlio, didžiulė lęšio akis buvo nukreipta į odos lopinėlį tarp 
Einaro bambos ir kirkšnies. Patalpoje matėsi tamsinto stiklo lan- 
gas, už kurio, kaip įsivaizdavo Einaras, daktaras Heksleris nuro- 
dinėjo, kurias svirtis su apvaliomis rankenėlėmis reikia nuspausti. 

Kai šviesos patalpoje pritemo, aparatas sukosėjo, paskui pradėjo 
dūzgėti, o jo korpusas vos pastebimai virpėti, Einarui į galvą šovė 
mintis, kad vizitai pas gydytojus ir tyrimai tik prasideda. Kažko- 
dėl vyras žinojo, kad rentgenograma nieko neparodys, ir daktaras 
Heksleris arba paskirs daugiau tyrimų, arba nukreips jį pas kitus 
specialistus. Ir tuo metu Einaras neprieštaravo, nes vardan Gretos 
1r Lilės verta imtis bet kokių priemonių. 

Einaras manė, kad rentgeno spindulių šviesa bus aukso spalvos 
ir taškuota, bet ji buvo nematoma, o Einaras nieko nepajuto. Iš 
pradžių jis pagalvojo, kad aparatas neveikia. Einaras vos neatsi- 
sėdo paklausti: 

— Ar kas nors negerai? 

Paskui aparatas pradėjo veikti intensyviau, ir jo dūzgimas tapo 
oktava aukštesnis. Įlenktas žalias metalinis korpusas pradėjo la- 
biau barškėti ir priminė kratomą kepimo skardą. Tada Einaras pa- 
galvojo, ar ką nors jaučia skrandyje, bet nebuvo tikras. Jis įsivaiz- 
davo, kad skrandyje knibžda švytinčios kirmėlės iš Mėlyndančio 
pelkės. Einaras spėliojo, ar iš tiesų jaučia šilumą ir svaigulį, ar tik 
įsivaizduoja. Jis atsirėmė alkūne, kad galėtų pažvelgti žemiau, bet 
pritemdytame kambaryje pilkai atrodantis pilvas jokių pokyčių 
nerodė. 

— Prašom nejudėti, — per piltuvo garsiakalbį perspėjo 
gydytojas. — Atsigulkite. | 

Tačiau nieko nevyko ar bent jau Einarui taip atrodė. Aparatas 
barškėjo, ir Einaro pilvu pasklido tuštumo pojūtis: jis negalėjo su- 
prasti, ar jaučia kokį nors karštį, ar ne. Paskui Einarui pasirodė, 
kad pajuto, kaip kažkas nudegina, bet, kai vėl pažvelgė, pilvas 
buvo visiškai toks pat. 

— Gulėkite ramiai, — vėl nuaidėjo Hekslerio balsas. — Tai rimta. 

Einaras negalėjo atspėti, kiek laiko veikia aparatas. Ar praėjo 
dvi minutės, o gal dvidešimt? Kada visa tai baigsis? Patalpa atrodė 
tamsesnė, beveik juoda, o apie žalią lęšį nuvilnijo geltonos šviesos 

žiedas. Einarui atsibodo ir staiga apėmė miegas. Jis pajuto, kaip 
pasunkėja kūnas. Norėjo paskutinį sykį pažiūrėti į pilvą, bet ran- 
kos nepajėgė judėti ir pasikelti. Kaip atsitiko, kad jis taip pavar- 
go? Regėjosi, kad galva — tai prie kaklo pritvirtintas švino rutulys. 
Gerklėje Einaras pajuto rytinės kavos skonį. 

— Pasistenkite užmigti, pone Vegeneri, - patarė Heksleris. 

Aparatas ėmė riaumoti dar garsiau, ir Einaras pajuto, kaip kaž- 
kas karšta prispaudžiama prie pilvo. 

Tada vyras suprato, kad kažkas negerai. Jis atsimerkė tik tiek, 
kad spėtų pamatyti, kaip kažkas įremia kaktą į tamsinto stiklo lan- 
gą, paskui prisiglaudžia antra kakta ir išterlioja stiklą. Jeigu čia 
būtų Greta, mieguistai pagalvojo Einaras, ji mane atrištų ir par- 
sivežtų namo. Greta spardytų žalią aparatą tol, kol šis išsijungtų. 
Patalpą sudrebino daužomo metalo garsai, bet Einaras nepajėgė 
pramerkti akių, kad pamatytų, kas atsitiko. Jeigu Greta būtų čia, ji 
suriktų Heksleriui, kad šis išjungtų tą prakeiktą aparatą. Jei Greta 
būtų čia... bet Einaras nepajėgė užbaigti minties, nes užmigo - ne, 
jis buvo nugrimzdęs giliau nei į miegą. 


Dvyliktas skyrius 


2 

Daktaro Hekslerio aparatui toliau tarškant, Greta priglaudė 
kaktą prie tamsinto stiklo lango. Galbūt ji suklydo, gal jos vyrui 
nereikėjo kreiptis į gydytoją. Greta svarstė, ar nevertėjo paklau- 
syti Einaro protestų. 

Kitapus lango pririštas prie vežimėlio gulėjo Einaras. Už- 
merktomis akimis jis atrodė gražus, žiūrint pro stiklą oda įgavo 
švelnų pilką atspalvį. Iš veido pūpsojo nedidelė nosis. 

— Ar jis tikrai jaučiasi patogiai? — paklausė daktaro Hekslerio 
Greta. | | 

— Beveik. 

Gretai kėlė rūpestį tai, kad Einaras nuo jos tolsta. Ji kartais su- 
nerimdavo, kad Einaras niekada nepavyduliaudavo, kai gatvėje 
sutiktas vyras nužvelgdavo jos krūtis; vienintelį kartą vyras apie 
tai užsiminė, kai buvo apsirengęs kaip Lilė, ir tada tik atsiduso: 
„Kokia tų laiminga.“ 

Kai prieš savaitę Greta konsultavosi su daktaru Heksleriu, šis 
pasakė, kad Einaro pilve gali būti auglys, lemiantis ir nevaisingu- 
mą, ir vyriškumo sutrikimus. 

— Pats tokio auglio nesu matęs, bet apie jį skaičiau. Šio au- 
glio gali būti neįmanoma pastebėti, ir vienintelė jo apraiška būna 
keistas elgesys. 

Greta iš dalies norėjo, kad ši teorija pasitvirtintų, kad riestas 
kaip dalgis skalpelis galėtų pašalinti auglį, kurio žievė yra kru- 
vinai oranžinės spalvos ir tvirta kaip persimonas. Tada Einaras 
grįžtų į jųdviejų santuoką. 

Kitapus lango pasigirdo metalo dardesys, bet daktaras Heks- 
leris nuramino: 

— Viskas gerai. 

Einaras rangėsi ant vežimėlio, į jo kojas įsirėžė raiščiai. Jie 
taip įsitempė, kad Greta pagalvojo, jog jie gali plyšti ir Einaro 
kūnas nuskries per patalpą. 

— Kada viskas bus baigta? — paklausė ji daktaro Hekslerio. — 
Ar esate tikras, kad viskas gerai? 

Sukiodama ant pirštų plaukų galiukus Greta tuo pat metu gal- 
vojo, ir kad nekenčia jų šiurkštumo, ir kad nežinotų, ką daryti, jei 
kas nors nutiktų Einarui. 

— Tyrimas rentgenu užtrunka, — paaiškino Vlademaras. 

— Ar jis nežalojamas? Regis, jis kenčia skausmus. 

— Ne, — nuramino daktaras Heksleris. — Gali atsirasti nedidelis 
paviršinis nudegimas arba opelė, bet nieko daugiau. 

— Jį truputį pykins, — pridūrė Vlademaras. 

— Tačiau tai jam bus naudinga, — guodė daktaras Heksleris. 

Gydytojo veidas buvo ramus, tik mirksėjo trumpos ir storos 
“juodos blakstienos. Tardamas kiekvieno sakinio pirmą skiemenį 
Heksleris mikčiojo, bet jo balsas skambėjo valdingai. Šiaip ar 
taip, į jo kliniką kreipiasi turtingiausi Danijos žmonės, kurių pil- 
vai karo nudribę žemiau diržo ir kurie karštligiškai gamindami 
guminius batus, mineralinius dažus, superfosfatą ar portlandce- 
mentį nebepajėgia valdyti to, kas yra žemiau diržo. 

— Ir jeigu į jūsų vyrą įlindo velnias, — pridūrė Vlademaras, — 
rentgeno spinduliai jį išvarys. 

— Todėl rentgeno spinduliai yra puikūs, — aiškino daktaras 
Heksleris. — Jie sudegina tai, kas bloga, ir palieka, kas gera. Ne- 
perdėsiu sakydamas, kad tai — stebuklas. 

Abu vyrai nusišypsojo, jų dantys atsispindėjo tamsintame sti- 
kle, o Greta pajuto, kaip kažkoks gailestis ima graužti krūtinę. 

Kai viskas buvo baigta, Vlademaras pervežė Einarą į palatą 
su dviem nedideliais langais ir sulankstoma širma su ratukais. 
Einaras miegojo visą valandą, o Greta tuo metu eskizavo. Ji piešė 
Lilę, miegančią instituto lovoje. Kas atsitiks, jei rentgenu bus ap- 
tiktas auglys ir daktaras Heksleris jį pašalins? Ar Greta daugiau 
niekada neišvys Lilės Einaro veide, jo lūpose, blyškiose žalsvose 
venose, tarsi upės žemėlapyje tekančiose vidine riešų puse? Ji 
susisiekė su daktaru Heksleriu pirmiausia norėdama palengvinti 
Einaro mintis — o gal savąsias? Ne, ji paskambino Heksleriu iš 
mažos kabinos pašte todėl, kad žinojo, jog privalo kažkaip pa- 
gelbėti Einarui. Ar ne jos pareiga pasirūpinti, kad Einarui būtų 
skirtas deramas dėmesys? Jei ji kada nors ir buvo sau ką nors pa- 
žadėjusi, tai niekada neleisti, kad vyras tiesiog išslystų iš jos glė- 
bio. Tik ne po Tedžio Kroso mirties. Greta pagalvojo apie kraują, 
trykštantį iš Einaro nosies ir prasismelkiantį per Lilės suknelės 
sterblę. | 

Einaras dejuodamas pasivartė lovoje. Jis buvo išblyš- 
kęs, skruostų oda įkritusi. Greta uždėjo vyrui ant kaktos šiltą 
rankšluostėlį. Ji vylėsi, kad Heksleris patars Einarui nevaržomam 
gyventi kaip Lilė; įsidarbinti pardavėja prie stiklinio Fonesbecho 
universalinės parduotuvės prekystalio. Greta taip pat norėjo būti 
ištekėjusi už skandalingiausio pasaulyje vyro. Ją visada erzin- 
davo, kai žmonės galvodavo, kad ištekėjusi ji trokšta visuotinai 
įprasto gyvenimo. Kai ji ištekėjo už Einaro, pusseserė iš Niuport 
Byčo parašė: „Žinau, kad dabar būsi tokia laiminga, kaip tavo 

motina ir tėvas“; Greta iš visų jėgų stengėsi neištrinti šios pusse- 
serės iš atminties. ,,„Tačiau aš nesu tokia, kaip jie, - tarė sau Greta 
sviesdama suplėšytą laišką į geležinę krosnelę. — Mudu nesame 
tokie, kaip jie.“ Tai įvyko gerokai anksčiau nei pasirodė Lilė, bet 
net tada Greta žinojo, kad ištekėjo už vyro, kuris nuves ten, kur 
ji dar niekada nėra buvusi. Pirmiausia ji tai įžvelgė Tedyje, bet su 
juo taip neįvyko. Tačiau Einaras buvo kitoks. Keistas. Jis atrodė 
tarsi ne iš šio pasaulio. Dažniausiai ir Greta jausdavosi taip pat. 

Už lango vėjyje drebėjo daktaro Hekslerio apnuoginti rožių 
krūmai. Kitas langas išėjo į jūrą. Danguje karojo juodi, tarsi būtų 
prisigėrę rašalo kaip ir vanduo debesys. Žvejų laivas pūškuoda- 
mas plaukė į uostą. Tačiau kaip Greta gali likti ištekėjusi už vyro, 
kuriam kartais kyla noras gyventi kaip moteriai? „„Neleisiu, kad 
mane kažkas sulaikytų“, — tarė sau Greta, pasidėjusi eskizų blo- 
knotą ant kelių. Jiedu su Einaru darys tai, ko norės. Niekas ne- 
sutrukdys jai elgtis taip, kaip ji užsimanys. Galbūt jiedviem teks 
persikelti gyventi ten, kur niekas jų nepažįsta. Kur niekas su jais 
nesikalbės — nebus jokių apkalbų, niekas nežinos nei jų pavardės, 
nei ankstesnės susikurtos reputacijos. Ten nebus nieko, išskyrus 
jų paveikslus ir tyliai šnibždančią Lilę. 

Greta įtikinėjo save, kad yra pasirengusi. Ji nežinojo, kam ar 
kur, bet buvo pasirengusi. 

Einaras vėl sukrutėjo lovoje mėgindamas pakelti galvą. Iš 
viršuje kabančios lempos krintančiame ant jo veido geltonos 
šviesos sraute jo skruostai atrodė įdubę. Juk dar šįryt jis atrodė 
visiškai sveikas. Tačiau galbūt Greta per pastaruosius mėnesius 
rodė nepakankamai dėmesio? Gal vyras susirgo tiesiog jos akyse, 
o Greta iki šiol nesugebėjo pastebėti? Ji buvo labai užsiėmusi 
tapydama ir pardavinėdama savo paveikslus, rašydama į Paryžių 
Hansui, kad rengia Lilės vizitą, ir klausdama, ar Žydų kvartale 


atsirastų butas su dviem stoglangiais — vienu jai ir kitu Einarui. 

Per šiuos rūpesčius Greta galėjo nepastebėti, kaip kažkas rimta 
įsirėžė jos vyro veide. Ji prisiminė Tedį Krosą. 

— Greta, — kreipėsi į ją Einaras, — ar man nieko nėra? 

— Viskas bus gerai. Dar truputį pailsėk. 

— Kas atsitiko? 

— Gavai didelę rentgeno dozę. Dėl to nereikia jaudintis. 

Oda žemiau jo bambos buvo truputį apdegusi. | 

Einaras įsikniaubė veidu į pagalvę ir vėl užmigo. Štai jis, 
Gretos vyras. Švelnia oda, maža galva ir truputį įdubusiais tarsi 
kūdikio smilkiniais. Išsiplėtusia kvėpuojant nosimi. Kvepiantis 
terpentinu ir talku. Paraudusiais, beveik liepsnojančiais paakiais. 

Greta vėl uždėjo rankšluostėlį ant Einaro kaktos. 

Kai galiausiai atvyko daktaras Heksleris, Greta ASIEMĖĖS 

— Pagaliau. 

Jiedu išėjo į koridorių. 

— Ar jis bus sveikas? 

— Rytoj jausis geriau, 0 poryt — dar geriau. 

Gretai pasirodė, kad raukšlėse aplink daktaro Hekslerio burną 
j1 pamatė susirūpinimą. 

— Rentgeno tyrimai nieko Nepargas: 

— Jokio auglio? 

— Nieko. 

— Tada kas jam yra? — paklausė Greta. 

— Fizinės sveikatos prasme visiškai nieko. 

— O kaip dėl kraujavimo? 

— Sunku tikrai pasakyti, bet, matyt, tai tik dėl maisto. Pasirū- 
pinkite, kad jis vengtų vaisių su kauliukais ir žuvies kaulų. 

— Ar tikrai manote, kad čia kaltas tik maistas? — Greta atsitrau- 
kė per žingsnį atgal. —- Daktare Heksleri, ar jūs tikrai tikite, kad 
jis — visiškai sveikas vyras? 

— Jo sveikata normali. Tačiau ar jis normalus a) Visiškai 
ne. Jūsų vyras nėra sveikas. 


134 David Ebershoff 


— Ką aš galiu padaryti? 

— Ar rakinate savo drabužinę? Kad negalėtų paimti jūsų 
drabužių? 

— Žinoma, ne. 

— Turėtumėte tai padaryti nedelsdama. 

— Ką tai duos? Be to, jis turi savų suknelių. 

— Kaipmat jas išmeskite. Jūs neturėtumėte to skatinti, ponia 
Vegener. Jeigu jis jaus, kad tam pritariate, gali manyti, jog nėra 
nieko bloga apsimetinėti Lile. — Daktaras Heksleris nutilo. — Jei 
išmesite, jis neturės jokių vilčių. Juk jūs to neskatinote, tiesa? Jo 
labui tikiuosi, jog niekada jam nesakėte, kad pritariate. 

Greta labiausiai nuogąstavo, kad dėl Lilės visa kaltė kažkokiu 
būdu bus suversta jai, kad ji kažkaip kenkia savo vyrui. Korido- 
riaus sienos buvo dažytos niūria geltona spalva ir subraižytos. 
Šalia kabėjo daktaro Hekslerio portretas, kokius anksčiau tapy- 
davo Greta. 

Vos prieš kelias savaites jai paskambino Rasmusenas praneš- 
damas, kad Lilė buvo užėjusi į galeriją. 

— Žinoma, aš ją pažinau iš jūsų paveikslų, — aiškino jis. — Ta- 
čiau kažkas buvo negerai. Lilė atrodė nusilpusi arba ištroškusi. 

Rasmusenas sakė, kad padavė Lilei kėdę, ir ši netrukus už- 
migo, ant jos lūpų atsirado sidabro spalvos seilių burbuliukas. 
Netrukus į galeriją atvyko baronienė Hagard su savo egiptiečių 
vairuotoju. Baronienei patikdavo save laikyti šiuolaikiškiausia 
aristokrate, tad ji niekaip negalėjo atsikvošėti nuo ironiškos pa- 
dėties — ji tai vadino „„modernizmu“ — aptikusi paveikslų persona- 
žą, miegantį prieš jį vaizduojančius paveikslus. Nuaidėjo švelnūs 
baronienės rankų, apmautų stručio pirštinėmis, aplodismentai, 
skirti „„visumai“. Galerijoje kabėjo penki paveikslai, nutapyti Pi- 
etų Prancūzijoje per rugpjūčio pabaigos karščius, ir visi jie buvo 
apšviesti taip, tarsi už paveikslų būtų spiginusi tingi Mentono 
saulė. Juose buvo vaizduojama Lilė tokia, kokia ji buvo dabar, 

užsnūdusi kėdėje: užsisklendusi savyje, egzotiška dydžiu ir poza, 
didele nosimi ir kaulėtais keliais, riebaluotais akių vokais ir nu- 
švitusiu veidu. | 

* — Baronienė nupirko visus penkis, — pranešė Rasmusenas. — O 
Lilė miegojo viso sandėrio metu. Greta, ar jai kas nors negerai? 
Tikiuosi, kad ne. Jūs jos nekankinate iki vėlumos, tiesa? Rūpin- 
kitės ja, Greta. Jūsų pačios labui. 

— Ar jums nekelia nerimo kraujavimas? — paklausė Greta dak- 
taro Hekslerio. —- Nė menkiausio? 

— Nė kiek ne daugiau nei jo manija jaustis moterimi, — atsa- 
kė gydytojas. — To pagydyti negali net rentgenas. Ar norėtumė- 
te, kad pakalbėčiau su Einaru? Galiu pasakyti, kad jis pats save 
žaloja. 

— Tačiau ar jis žaloja? — galiausiai paklausė Greta. — Turiu 
galvoje, ar iš tiesų? 

— Žinoma. Tikiuosi, kad sutiksite su manimi, ponia Vegener. 
Manau, kad pritarsite, jog turėsime imtis drastiškesnių priemo- 
nių, jei tai nesiliaus. Kad toks vyras kaip jūsų sutuoktinis negali 
gyventi visaverčio gyvenimo. Žinoma, Danija yra labai atvira. 
Tačiau kalbama ne apie atvirumą, o apie normalią psichikos 
būklę, ar ne tiesa, ponia Vegener? Ar sutinkate, kad jūsų vyro 
troškimai nėra visiškai psichiškai normalūs? Kad jūs ir aš, kaip 
atsakingi piliečiai, negalime jūsų vyrui leisti laisvai klajoti kaip 
Lilė? Net ir Kopenhagoje. Net kartkartėmis. Net jums prižiūrint. 
Manau, kad pritarsite, jog privalome padaryti viską, ko reikia, 
kad išvarytume iš jo tą demoną, nes kaip tik demonas yra jį apsė- 
dęs. Ar pritariate man, ponia Vegener'? Demonas. Ponia Vegener, 
ar pritariate? 

Kaip tik tą akimirką Greta, trisdešimtmetė kalifornietė, kuri 
galėjo suskaičiuoti bent tris atvejus, kai atsitiktinai vos nežu- 
vo — pavyzdžiui, antrasis, buvo tada, kai ji atsistojo ant rankų ant 
„Frederiko VIII“ , pirmą kartą atplukdžiusio jos šeimą į Dani- 

ją, kai Gretai buvo dešimt metų, turėklų — suprato, kad daktaras 
Heksleris labai mažai išmano, o gal ir nieko neišmano. Nuspren- 
dusi kreiptis. į jį Greta suklydo. Tada ji išgirdo Einarą dejuojant 
lovoje už sulankstomos širmos. 


"Antra dalis 


Tryliktas skyrius 


k 


Netoli Sevastopolio bulvaro, į šiaurę nuo Centrinių halių, buvo 
maža gatvelė, besidriekianti vos per du kvartalus. Bėgant metams 
gatvelės pavadinimas keitėsi. Kažkada ji buvo žinoma kaip Pipirų 
gatvė, nes čia klestėjo, o vėliau žlugo pipirų sandėlis. Kai ši ga- 
tvė vadinosi Savaitės, joje buvo viešbutis grįžtantiems kareiviams. 
Tačiau dabar ji buvo žinoma — bent jau šnekamojoje kalboje, nes 
mėlynai baltų pavadinimo lentelių nebuvo — kaip Nakties gatvė. 
Pastatai šioje gatvėje stovėjo pajuodę, palangės ir apleisti duji- 
niai šviestuvai, pisuaras-lovys purvini, sudriskęs tabako parduo- 
tuvės, kurioje taip pat prekiaujama kviečiais, degtine bei mergi- 
nomis, tentas suodinas. Ant namų durų bolavo numeriai, bet be 
gatvės pavadinimo. Regis, šioje gatvėje niekas, išskyrus tabako 
parduotuvės savininką, kurio rausvuose ūsuose įstrigdavo rytinės 
bandelės trupiniai, negyveno ir nesivertė nei teisėtu, nei neteisė- 
tu verslu. Durys su rauplėto stiklo langeliu buvo pažymėtos 22 


+ — 


pisuaras. Laiptų viršuje matėsi dar vienos apspardytos durys, o už 

jų — prekystalis, prie kurio sėdėjo moteris, save vadinusi madam 
Žasmin-Karton, ir jos beuodegė katė Sofi. 

Madam Žasmin-Karton buvo stora, bet dar jauna. Ant jos ran- 
kų žėlė stori rudi plaukai, kuriuose kartais įstrigdavo apyrankės 
iš aukso grandinėlių. Moteris pasiguodė Einarui, kad viena jos 
mergina ištekėjo už graikų princo palikdama madam su beuodege 
kate. Ji taip pat gyrėsi, kad jos „malonumų kambaryje“ yra lankę- 
si ambasadoriai, ministras pirmininkas ir ne mažiau kaip tuzinas 
grafų. 

Už penkis frankus madam Žasmin-Karton duodavo Einarui 
grandinėle prie bronzinio rutulio pritvirtintą raktą. Šiuo raktu jis 
atsirakindavo „salę Nr. 3“ — siaurą kambarį su žaliu vilnoniu aude- 
klu dengta kėde, vieliniu rūpestingai ištuštintu šiukšlių krepšiu ir 
dviem mažais langais su užtrauktomis juodomis naktinėmis užuo- 
laidomis. Lubose kabėjo elektros lemputė, apšviečianti žalią kėdę. 
Kambaryje tvyrojo amoniako ir kažko sūraus, kartaus bei drėgno 
kvapas. 

Buvo gegužė, kai po dviejų saulėtų ir šiltų dienų ateidavo viena 
šalta. Siaurame kambarėlyje visada būdavo šalta. Žiemą Einaras 
sėdėdavo žalioje kėdėje vilkėdamas paltą 1r stebėdavo iš burnos 
iškvepiamus garus. Pas madam Žasmin-Karton jis lankėsi gan ne- 
ilgai, kad žinotų iš tiesų, bet įsivaizdavo, jog rugpjūtį blankios sie- 
nos — pageltusios nuo tabako ir išmargintos dryžiais — išrasodavo. 

Šiandien Einaras nusimetė švarką su ant viršaus prisiūtomis ki- 
šenėmis ir madingą kilpinį diržą. Švarką, kaip ir beveik visus kitus 
drabužius, jam buvo nupirkusi Greta; ji manė, kad Einaras visiškai 
nenutuokia, kaip reikia rengtis Paryžiuje. Žinoma, išskyrus Lilės 
drabužius: sukneles su pažemintu liemeniu ir prie jų priderintus 
šilkinius kaspinus, rišamus ant galvos, vaikiškas pirštines iki al- 
kūnių, užsegamas perlų segtukais, batelius su netikrais briliantais 
puoštais kulkšnių dirželiais. Juos Lilė nusipirko pati. Einaras kas 
savaitę į marmelado stiklainį mesdavo Lilės kišenpinigius, kuri 

juos išleisdavo per dvi tris dienas. Lilė įkišdavo ranką pro siau- 
rą stiklainio kaklelį ir sužvejodavo santimus. Lilės pinigai — toks 
išlaidų straipsnis buvo Einaro biudžete. Savo gabardino kelnėse 
jis ieškodavo frankų, kad galėtų Lilei duoti daugiau. Jei nieko ne- 
rasdavo, Lilė kartais nubėgdavo pas Gretą, kuri, regis, vienintelė 
žinojo žodžius „taip“ ir „daugiau“. 

Einaras pakėlė juodą naktinę užuolaidą. Už išterlioto stiklo jis 
išvydo merginą, vilkinčią triko ir mūvinčią juodas kojines. Ji vie- 
ną koją buvo užkėlusi ant kėdės su lenkto medžio atkalte. Mergina 
šoko, nors muzika negrojo. Pro kitą langelį spoksojo vyras, pri- 
plojęs prie stiklo riebaluotą nosį. Nuo jo kvėpavimo stiklas apra- 
sojo. Regis, mergina jautė, kad ją stebi Einaras ir kitas vyras; prieš 
timptelėdama savo apdarą ji apsidairydavo, nors nežiūrėdavo tie- 
siai į jų priplotas nosis ir nuleisdavo smakrą. | 

Nuo raumeningų rankų mergina nusitraukė panašias į Lilės tu- 
rimas pirštines. Ji nebuvo graži: juodi plaukai įsielektrinę ir sausi, 
žandikaulis didžiulis tarsi arklio, klubai per platūs, o pilvas per 
siauras. Tačiau jos kuklumas savotiškai patrauklus, pagalvojo Ei- 
naras; buvo gražu žiūrėti, kaip ji tvarkingai sudeda ant kėdės at- 
kaltės pirštines, triko ir kojines, tarsi Žinotų, kad vėl jų prireiks. 

Netrukus mergina liko visiškai nuoga, tik stovėjo įsispyrusi į 

„batelius. Ji ėmė šokti dar energingiau, atkišusi kojų pirštus ir iškė- 
lusi rankas. Kai mergina atlošė galvą, pro odą išryškėjo jos baltai 
melsva trachėja. 

Einaras pas madam Žasmin-Karton lankėsi jau beveik šešis 
mėnesius, atvykdamas čia tomis popietėmis, kai Greta susitikda- 
vo su kolekcininkais ar žurnalų La Vie Parisienne, L“Illustration, 
kurių spausdinamus rašinius iliustruodavo, redaktoriais. Tačiau 
Einaras pas madam Žasmin-Karton lankydavosi ne dėl tos pačios 
priežasties kaip kiti vyrai, kurie prispaudavo savo atsikišusias no- 
sis prie mažų langelių ir liežuviais, tarsi jūrų ežiai žuvų pardavė- 
jo akvariume seilėdavo stiklą. Jis tenorėjo stebėti, kaip merginos 

išsirenginėja ir šoka, tyrinėti jų krūtų iškilumus bei svorį, stebėti 
jų tai prasiskečiančias, tai susiglaudžiančias, tai virpančias tarsi 
putelė įkaitinto pieno dubenyje šlaunis — pro riebaluotą lango sti- 
klą jis beveik girdėdavo, kaip barkši jų kelių kaulai. Einarui taip 
pat patiko šių moterų vidinė rankų pusė, kurioje tekėjo žalsvos, 
įkaitusios iš gėdos ir paniekos venos; taip pat ir pūpsantis žemiau 
bambos kapšelis — ši moterų kūno dalis jam primindavo pagal- 
vėlę, ant kurios per vestuves nešami žiedai. Einaras lankydavosi 
pas madam Žasmin-Karton, kad galėtų tyrinėti moteris, apžiūrėti, 
kaip jų kūnuose galūnės yra prijungtos prie liemens. Kaip mer- 
gina įsielektrinusiais juodais plaukais nuleidžia smakrą ir suglu- 
musi pridengia delnais minkštas krūtis. Kaip kita po jos šokanti 
mergina šviesiais garbanotais plaukais įsirėmusi kumščius į šlau- 
nis, kuriose styro tik kaulai, žingsniuoja pusapvaliame tamsiame 
kambaryje. Arba kaip praėjusį antradienį šokusi mergina, kurios 
Einaras anksčiau niekad nebuvo matęs, praskleidžia savo strazda- 
notas šlaunis ir trumpai atidengia lytinius organus. Mergina greitai 
suglaudė šlaunis ir paskui piktai šoko, prakaitas sruvo jos kaklu, 
o rausvų lytinių organų vaizdas degino Einaro akis net tada, kai 
užsimerkė stengdamasis pamiršti, kas jis ir kur yra; degino ir vė- 
liau, kai atsigulė šalia Gretos 1r mėgino užmigti degant žmonos 
naktinei lempai ir pieštukui storu galu krebždinant bloknotą su 
odos nugarėle, kuriame buvo Gretai padarę karjerą Lilės portretų 
eskizai. 

Dabar Einaras su Greta gyveno Žydų kvartale. Jiedu prieš tre- 
jus metus išvyko iš Kopenhagos. Tai buvo Gretos sumanymas. 
Kartą į „Našlių namus“ atėjo laiškas, ir Einaras prisiminė, kaip 
žmona jį paskubomis perskaitė, paskui pakėlė geležinės krosnelės 
dangtį ir įmetė laišką į ugnį. Jis taip pat prisiminė iš krosnelės 
trumpai švystelėjusią geltoną šviesą, kai liepsnos rijo laišką. Tada 
Greta jam pasakė, kad Hansas jiedviem siūlo persikelti į Paryžių. 

— Jis, taip pat ir aš manome, kad taip bus geriausia, — aiškino 
Greta. 

— Tačiau kodėl tu sudeginai laišką? — paklausė Einaras. 

— Nenoriu, kad jį pamatytų Lilė. Nenoriu, jog Lilė žinotų, kad 
Ilansas nori vėl ją pamatyti. 

Jiedu išsinuomojo butą tašytų akmenų name Senosios šventy- 
klos gatvėje. Butas buvo ketvirtame aukšte, palėpėje, su stačiame 
stoge iškirstais stonglangiais ir į gatvę išeinančiais langais. Galinė 
namo siena stūksojo atgręžta į kiemą, kuriame vasarą vielutėmis 
pririštuose prie palangių vazonuose augo pelargonijos ir ant 1š- 
temptų virvių džiūdavo skalbiniai. Namas su dvejomis didelėmis 
juodomis durimis ir išsirangiusiu šaligatvyje įėjimu stovėjo vos 
per vieną gatvę nuo „Roano“ viešbučio. Gatvė raitės siaura, bet 
žiemą gerai kanalizuojama. Gatvė su savo puikiais viešbučiais, 
pertvarkytais į vyriausybinius biurus arba džiovinto maisto im- 
portuotojų sandėliais, arba tiesiog apleistais pastatais su Žydų 
parduotuvėlėmis, kur Einaras su Greta sekmadieniais, kai visos 
kitos parduotuvės būdavo uždarytos, pirkdavo džiovintų L ir 
sumuštinių, kirto visą Žydų kvartalą. 

Butą sudarė du darbo kambariai. Einaro, su keliais pelkę vaiz- 
duojančiais peizažais, užkeltais ant didžiulių molbertų. Ir Gretos, 
su jos tapytais Lilės portretais, kurie būdavo parduodami dar ne- 
spėję išdžiūti, ir amžinai drėgna, stora dėme sienoje, kurioje ji 
maišydavo savo dažus, kol gaudavo tinkamus: rudus Lilės plau- 
kams, kurie vieną sykį pasimaudžius rugpjūčio jūroje tapdavo me- 
daus spalvos; violetiškai rausvus nutapyti raudoniui, kuris išmuš- 
davo Lilės kaklą; sidabriškai baltus, skirtus pavaizduoti jos alkū- 
nių vidinei pusei. Abiejuose darbo kambariuose stovėjo kušetės, 
užtiestos kilimais. Kartais Greta užmigdavo ant kušetės naktimis, 
kai būdavo per daug pavargusi, kad pajėgtų įlipti į jųdviejų ben- 
drą lovą galiniame kambaryje, apgaubtame tamsos, kuri Einarui 
atrodė tarsi kokonas. Išjungus šviestuvus miegamajame būdavo 

taip tamsu, kad Einaras nematydavo net prieš veidą ištiesto delno. 
Jam tai patiko, jis gulėdavo lovoje iki paryčių, kol pasigirsdavo 
tempiančio skalbinių virves skriemulio girgždėjimas ir kas nors iš 
kaimynų imdavo džiauti skalbinius. 

Vasaros rytais Lilė atsikeldavo ir omnibusu važiuodavo į Tiuilri 
krantinėje esantį „Solferino“ baseiną. Prie jo rikiavosi dryžuotų 
drobinių persirengimo kabinų, primenančių aukštas siauras pala- 
pines, eilė. Jose Lilė apsivilkdavo maudymosi suknelę, rūpestin- 
gai išlygindama sijono klostėtą apsiuvą, kad, jos nuomone, atro- 
dytų kukliai. Nuo tada, kai jiedu su Greta išvyko iš Danijos, Lilės 
kūnas pasikeitė, dabar jos krūtys tapo didesnės, jų raumenys su- 
minkštėjo ir užpildydavo maudymosi suknelės kaušelius. Guminė 
maudymosi kepuraitė prispausdavo plaukus atgal, patempdavo 
skruostus ir suteikdavo veidui su įkypomis akimis bei suplokštė- 
jusiomis lūpomis egzotišką išvaizdą. Lilė įprato su savimi nešiotis 
veidrodėlį, tad rytais drobinėje persirengimo kabinoje apžiūrinė- 
davo save vedžiodama veidrodėlį prie kiekvieno odos lopinėlio 
tol, kol baseino tarnautoja atitraukdavo drobę ir paklausdavo, ar 
madmuazelei nereikia pagalbos. 

Baigusi apžiūrą Lilė panerdavo į baseiną galvą laikydama virš 
vandens. Ji plaukiodavo trisdešimt minučių iškeldama virš galvos 
ranką tarsi vėjo malūno sparną ir sukiodama pečius, kol kitos prie 
baseino susirinkusios moterys — nes šis baseinas kaip ir arbatinė, 
kurioje Lilė kartais gerdavo kavą su sluoksniuotos tešlos rageliu, 
buvo skirtas tik moterims — susirinkdavo prie baseino krašto ste- 
bėti Lilės, kuri rodės tokia gracinga, ilgarankė ir, kaip vieningai 
kudakuodavo moterys, tokia puissante* (*Pranc. galinga. — Vert. 
past.). 

Lilei labiausiai patiko jausti, kaip jos galva slysta baseino pa- 
viršiumi tarsi maža antis; kitos moterys, vilkinčios vilnones mau- 
dymosi sukneles, ją stebi ir abejingai, ir liežuvingai suintriguotos; 
kaip ji išlipa iš baseino rodydama trumpai kirptus rankų nagus, 

kaip rankšluosčiu tapšnoja rankas, šluostydamasi nuo Senos atsi- 
spindėjusioje akinamoje šviesoje. Tada Lilė pagalvodavo, jog visa 
tai tapo įmanoma tik todėl, kad juodvi su Greta išvyko iš Danijos. 
Vasaros rytais sėdėdama baseino, pripildyto Senos vandens, pa- 
kraštyje Lilė jausdavosi esanti laisva. Paryžius ją išlaisvino. Greta 
ją išlaisvino. Lilei atrodydavo, kad Einaras kažkur tolsta. Einaras 
ją išlaisvina. Tada drebulys perbėgdavo jos drėgna nugara; sudre- 
bėdavo ir pečiai. 

Nusimetusi plaukimo suknelę persirengimo kabinoje ir atida- 
vusi tarnautojai rausvą rankšluostį, Lilė pasijusdavo tarsi atsidū- 
rusi giliame transe dėl savo gyvenimo ir galimybės taip gyventi, o 
pažvelgusi apačion ir tarp baltų, pašiurpusia oda šlaunų išvydusi 
susitraukusį daikčiuką tyliai aiktelėdavo. Tas daikčiukas Lilei at- 
rodydavo toks begėdiškas, kad jį slėpdama kaipmat suglausdavo 
šlaunis taip smarkiai, kad net sukaukšėdavo kelių kaulai; ji išgirs- 
davo prislopintą pliaukštelėjimą — tarsi per crescendo būtų atsi- 
trenkusios vieną į kitą dvi apvilktos veltiniu muzikinės lėkštės — ir 
šis garsas primindavo jai bei Einarui merginą pas madam Žas- 
min-Karton, kuri šoko niekindama žiūrovus ir taip stipriai trenk- 
davo keliais juos suglausdama, kad kaulų barkštelėjimas buvo gir- 
dimas net pro išterliotą stiklą. 

Šitaip Einaras — smulkaus sudėjimo danas — atsidurdavo pui- 
kiausio Paryžiaus moterų baseino persirengimo kabinoje. Iš pra- 
džių jis būdavo sutrikęs, kišeniniame veidrodėlyje jo veidas atro- 
dydavo sumišęs. Einaras negalėdavo suprasti, kur esąs, neatpa- 
žindavo išvirkščių dryžių drobinės persirengimo kabinos viduje. 
Neatpažindavo plaukiojančių ponių teškenimosi. Ant pakabos ka- 
bodavo tik paprasta ruda suknelė su dirželiu. Apačioje stovėdavo 
juodi bateliai su pleišto formos kulnais: Rankinėje tebuvo kelios 
monetos ir lūpdažis. Taip pat ant kėdės margavo užmestas plono 
audinio šalis, margintas kriaušių piešiniais. Einaras staiga pagal- 
vodavo, kad yra vyras, bet į savo butą negali grįžti neapsivilkęs šių 

drabužių. Tada jis pamatydavo dvigubus daniško gintaro karolius; 
močiutė juos nešiojo visą gyvenimą, net dirbdama durpinių sa- 
manų laukuose. Karoliai barškėdavo daužydamiesi į krūtinkaulį, 
kai močiutė stabtelėdavo užberti raudonosios lapės urvo. Močiutė 
padovanojo karolius Gretai, kuri negalėjo pakęsti gintaro, tad ati- 
davė juos Einarui; o Einaras prisimena, kaip padovanojo karolius 
smulkiai merginai, vardu Lilė. | 

Visos šios mintys ateidavo trūkinėdamos, palengva, jas suža- 
dindavo gintaro karoliai arba tarnautojos plekšnojanti per drobi- 
nes duris ranka, kai ši vėl klausdavo, ar madmuazelei reikia pa- 
galbos. Einaras kaip įmanydamas kruopščiau apsivilkdavo rudą 
suknelę ir apsiaudavo batelius. Degdamas iš gėdos jis užsisegdavo 
diržą, nors tuo metu jam atrodydavo, kad visiškai nieko neišmano 
apie painius moteriškos suknelės segtukus. Rankinėje būdavo vos 
keli frankai, ir Einaras žinodavo, kad per artimiausias tris dienas 
daugiau jų neatsiras. Tačiau vyras vis tiek nuspręsdavo į butą grįž- 
ti taksi, o ne pėsčias, nes netiko Paryžiaus gatvėse vilkėti rudą su- 
knelę. Šalis plevendavo ant kėdės atkaltės, ir Einaras neprisivers- 
davo užsirišti jo ant galvos ar apsivynioti aplink kaklą. Regėjosi, 
kad plono audinio šalis su geltonomis kriaušėmis jį pasmaugs. Jis 
priklausė kažkam kitam. 

Tad Einaras išvykdavo iš moterų baseino vilkėdamas Lilės 
drabužius, nenusiėmęs guminės maudymosi kepuraitės, įmesda- 
vo vieną franką į amžinai ištiestą tarnautojos delną ir tarsi maža 
antis baseino paviršiuje praplaukdavo pro pašnibždomis liežuvau- 
jančias prancūzes, kurios užsibūdavo prie baseino, kol ateidavo 
metas grįžti namo ir padėti tarnaitėms lenkėms ruošti pietus savo 
prijuostėtiems vaikams, o Einaras, šlapias, paraudusiomis akimis 
ir vilkintis Lilės drabužius grįždavo pas Gretą, kuri rytais pasista- 
tydavo rėmą ir eskizuodavo kito Lilės portreto studiją. 


*kkxk 

Kartą, gegužės pradžioje, Einaras sėdėjo Vogėzų aikštėje ant 
suolelio po medžiais. Vėjas blaškė fontano čiurkšles aptaškyda- 
mas Einaro kojas ir drėkindamas aplink pabarstytą auksingąjį 
smėlį. Rytą Lilė buvo nuėjusi paplaukioti. Po pietų Einaras grįžo 
pas madam Žasmin-Karton ir pro mažą juodo stiklo langelį stebė- 
jo, kaip ant grindų vyras mylisi su moterimi. Už tai teko sumokėti 
trigubai daugiau nei įprastai; madam Žasmin-Karton visą mėnesį 
reklamavo šį spektaklį virš langelių prisegtose kortelėse. Tvarkin- 
gai atspausdintos kortelės, reklamuojančios viešą lytinį aktą, Ei- 
narui priminė raštelius, kuriais Danijoje keisdavosi Lilė ir Greta: 
tarsi gaivus, skardus Kopenhagos oras būtų netinkamas būtiniems 
ištarti slaptiems žodžiams. 

Jaunuolis buvo aukštas ir gyslotas, tik ką išaugęs iš paauglys- 
tės amžiaus, melsvai balta oda, mieguistomis žydromis akimis ir 
taip išsišokusiais šonkauliais, kad juos buvo galima suskaičiuoti. 
Jis skubiai nusimetė pigų tvido kostiumą, tada padėjo nusirengti 
moteriai, kuri atrodė vyresnė. Jeigu neskaičiuoti jo paties, Einaras 
dar niekada nebuvo matęs lytiškai susijaudinusio vyro su atsiki- 
šusiu tarsi ietis organu. Vaikino organo galiukas buvo paraudęs, 
sudrėkęs ir piktas. Moteris jį lengvai priėmė ir tą akimirką, regis, 
buvo dėkinga. Jiedu daužėsi ant mažo tamsaus pusapvalio kamba- 
rio grindų, o prie visų langelių buvo prisiploję vyrų, pagal amžių 
galinčių būti vaikino seneliais, veidai. Netrukus vaikinas baigė, 
jo sėkla ištryško aukštu lanku ir nusileido ant susiraukšlėjusio 
moters veido. Jis atsistojo ir nusilenkė. Susukęs tvido kostiumą į 
gniutulą ir pasikišęs po pažastimi, vaikinas išėjo iš kambario. Tik 
tada, pažvelgęs į savo tarpkojį, Einaras pamatė sūrią dėmę, tarsi 
ant jo būtų išsivertęs puodelis su jūros vandeniu. Einaras suprato, 
nors įtarė, kad visada žinojo: jis norėjo, kad vaikinas būtų tai pa- 
daręs Lilei. Kad būtų ją pabučiavęs prieš įraustant vaikino krūtinei 
ir burnai persikreipiant iš malonumo. 

Paskui Einaras atsidūrė ant suolelio Vogėzų aikštėje. Jis pra- 
sisegė švarką, kad išdžiūtų skvernas, kurį buvo praskalavęs ma- 
dam dubenyje, skirtame rankoms plauti. Vaikai taškė vienas kitą 
fontane, rideno žvyruotais takeliais lankus, o viena mergaitė laidė 
šikšnosparnio formos aitvarą. Prie ratu sustatytų vežimėlių garsiai 
šnekučiavo auklės italės. Einaras nuo jų nusigręžė susigėdęs dėl 
dėmės ant skverno. Tą rytą prie baseino saulė maloniai šildė, bet 
dabar ji nuolat pasislėpdavo už debesų virtinių, ir parkas staiga 
papilkėdavo, vaikai tapdavo panašūs į popieriaus karpinius. Eina- 
ro skvernas nedžiūvo. Šlapia vilna jam priminė Mėlyndančio ūkio 
šunis, grįžusius namo po visos dienos varlių medžioklės. Šunys 
būdavo aplipę žemėmis, šlapi, jų kailis sukietėjęs, nuo jų niekaip 
nedingdavo drėgmės kvapas. 

Maža mergaitė klykdama paleido aitvarą. Virvelė išslydo jai iš 
rankos, ir dabar aitvaras vartėsi ore. Mergaitė pirštuku sekė krin- 
tančio aitvaro trajektoriją. Paskui pasileido bėgti. Įrištas į plaukus 
kaspinas plakėsi jai į ausis. Auklė sušuko liepdama sustoti. Italės 
veidas pasidarė įraudęs ir piktas. Ji liepė mažai mergaitei, Marti- 
nai, laukti prie vežimėlio. Aitvaras vartydamasis krito žemyn, jo 
Juodas popierius pleveno įtvirtintas rėme. Paskui aitvaras nukrito 
prie Einaro kojų. | 

Auklė dailia ranka sugriebė sulamdytą aitvarą ir sušvokštė. 
Paskui paėmė Martiną už riešo, nusivedė prie vežimėlio ir tvirtai 
priglaudė prie savęs. Kitos auklės stovėjo po medžiais sustūmu- 
sios savo vežimėlius į vieną vietą. Kai prie jų prisiartino Martina 
su savo aukle, šios įtariai apsidairė per petį. Grupelė auklių nudar- 
dėjo su vežimėliais, lydimos ratukų cypimo ir mergaitės verksmo. 

Tą akimirką Einaras suprato, kad kažkas privalo pasikeisti. Jis 
tapo vyru, kurio bijo parke su vaikais būnančios auklės. Jo suteršti 
drabužiai kelia įtarimą. 

Buvo 1929 metų gegužė, ir Einaras sau davė lygiai metus lai- 
ko. Kai saulė pasislėpė už debesų, parkas paskendo prieblando- 

Je. Medžiai su virpančiais tik ką prasikalusiais lapais atrodė šalti. 
Vėjas vėl ėmė taškyti ant žvyro fontano vandens čiurkšles. Jeigu 
lygiai po metų Lilė ir Einaras neatsiskirs, Einaras ateis į parką ir 
nusižudys. | 

Pagalvojęs apie tai vyras atsisėdo tiesiau. Jis nebegalėjo toliau 
kęsti šios sumaišties savo gyvenime. Greta dar iš Kalifornijos 
laikų turėjo sidabruotą pistoletą. Ji užaugo su pistoletu, įkištu į 
kojinę. Einaras grįš su pistoletu į parką ir tamsią gegužės naktį 
priglaus jį sau prie smilkinio. 

Einaras išgirdo besiartinančius žingsnius ir pakėlė žvilgsnį nuo 
savo kelių. Tai buvo Martina su geltona prijuoste. Mergaitė atrodė 
išsigandusi, bet pilna energijos. Ji liovėsi bėgti ir ėmė sėlinti ar- 
čiau. Tada ištiesė švelnią rankutę. Tarp Einaro ir mergaitės gulėjo 
aitvaro uodega — ant virvelės pririštų skudurinių kaspinėlių virti- 
nė. Martina norėjo paimti aitvaro uodegą, ir iš nežymios šypsenos 
susiraukusiame veidelyje Einaras suprato, kad mergaitė nori būti 
su juo draugiška. Ji pagriebė uodegą. Tada nusijuokė. Mergaitės 
veidas nušvito tarsi auksas. Kai mažoji tūptelėjo ir tarė: „„merci“, 
viskas, ką Einaras žinojo apie save, susiliejo į vieną visumą: ant 
juosmens užrištos prijuostės švylio raišteliai; jo galva, laikoma 
jaunose Gretos rankose; Lilė, avinti garstyčių spalvos batelius 
„Našlių namuose“; Lilė, šįryt plaukiojanti upės baseine. Einaras ir 
Lilė buvo viena visuma, bet atėjo metas juos atskirti. Tam Einaras 
turi vienerius metus. 

— Martina! — pašaukė auklė. 

Mergaitės bateliai su sagtimis įsirėžė į žvyrą. 

„Vieneri metai“, — tarė sau Einaras. 

Martina per petį vėl linksmai sušuko: 

— Mereci. 

Ji pamojavo rankele, o Einaras ir Lilė, kaip vienas asmuo, atsa- 
kydami taip pat pamojavo. 


Keturioliktas skyrius 


X 
S 

Praleidusi trejus metus Paryžiuje Greta dabar dirbo kaip nie- 
kada įtemptai. Rytais, kai Lilė būdavo išėjusi į parduotuves arba į 
baseiną, Greta baigdavo piešti iliustracijas žurnalams. Žurnale La 
Vie Parisienne* (* Pranc. Paryžiaus gyvenimas. — Vert. past.) dir- 
bo redaktorius, kuris beveik kas savaitę skambindavo, nervingu ir 
panikos apimtu balsu prašydamas greitai nupiešti naujausią „„Kar- 
men“ pastatymą operos teatre arba sukurti eskizą, iliustruojantį 
pasakojimą apie dinozaurų kaulų parodą Didžiuosiuose rūmuose. 
„Iš tiesų nėra reikalo imtis tokių darbų“, — įtikinėjo save Greta. 
Pastaruosius dvejus metus jos pavardė dažnai minėta žurnaluose; 
tačiau redaktorius telefonu cypdavo, kad jam reikia meno kūrinio. 
Smakru prispaudusi telefono ragelį prie peties Greta stebėdavo, 
kaip Lilė išsmunka iš buto, ir pagalvodavo: kodėl gi ne? Taip, ji 
sukurs eskizą. Taip, galės jį pateikti iki rytojaus ryto. „Tačiau pri- 
valau nedelsdama jį pradėti“, —- aiškindavo Greta dėdama ragelį 
ant šakučių, paskui atidarydavo langą, kad pamatytų Lilę, kurios 
rausvas pavasarinis paltas ryškiai išsiskirdavo niūrioje, lietaus 
permerktoje gatvėje, skubančią į „Buci“ turgų. 

Tik Lilei grįžus Greta pradėdavo rimtai dirbti. Tada ji išvirdavo 
Lilei puodelį arbatos ir tardavo: 

— Ateik ir sėskis čia. 

Greta įtaisydavo Lilę su lėkštele ir puodeliu arbatos rankose 
ant taburetės prie vazone augančios palmės. Kad ir koks būtų oras, 
Lilė visada į butą grįždavo sušalusi, drebančiomis rankomis. Greta 
baiminosi, kad ant Lilės kaulų yra per mažai raumenų, bet niekada 
nepajėgdavo jos priversti dar ką nors suvalgyti. Kraujavimas kar- 
todavosi kas keli mėnesiai ir prasidėdavo lėta kraujo čiurkšlele, 
nusidriekiančia per Lilės viršutinę lūpą. Tada Lilė kelias dienas 
gulėdavo lovoje, tarsi tuose keliuose tamsiai raudonuose lašuo- 
se būtų buvusi sukaupta visa jos energija. Greta buvo nuvedusi 
Einarą pas kelis gydytojus prancūzus, bet vos tik šie pradėdavo 
klausinėti (,„Ar yra dar kas nors, ką aš turėčiau žinoti apie jūsų 
vyrą?“), ji suvokdavo, kad nė vienas šių gydytojų negali pasakyti 
daugiau nei daktaras Heksleris. Ji nerimaudavo, kad Lilė ištisas 
dienas guli lovoje suteršdama paklodes, kurias vėliau Greta įgrūs- 
davo į už buto esančią krosnį šiukšlėms deginti. Tačiau po kelių 
dienų, kartais po savaitės, kraujavimas liaudavosi taip pat greitai, 
kaip ir buvo prasidėjęs. 

— Kaip nuobodu visą savaitę praleisti lovoje, — skųsdavosi Lilė 
sviesdama ant kilimo velenėlį pagalvei atremti. 

Jei Greta suskaičiuotų, paaiškėtų, kad jau yra nutapiusi dau- 
giau nei šimtą Lilės portretų: Lilės, plaukiojančios baseine; Lilės 
tarp vestuvių svitos narių; Lilės, turguje apžiūrinėjančios morkas. 
Tačiau dažniausiai Lilė buvo vaizduojama peizažo fone: viržyne, 
alyvmedžių giraitėje, prie žydro Kategato sąsiaurio. Jos akys visa- 
da būdavo rudos, didžiulės ir primerktos, išpešioti antakiai dailiai 
išriesti, plaukai nustumti nuo ausų, kad matytųsi prie kaklo nukarę 
gintaro auskarai. 


Einaras jau netapė. 

— Man sunku įsivaizduoti pelkę, — šaukdavo jis iš savo studijos, 
kurioje buvo tvarkingai sudėtos drobės ir dažai. 

Iš įpročio Einaras vis dar užsisakinėjo iš Miuncheno dažus, 
nors geriausi pasaulyje dažai buvo parduodami kitame upės kran- 
te, Seneljė parduotuvėje, kurios pardavėjo katė amžinai laukdavo- 
si kačiukų. Greta nekentė šios katės, nes jos išpampęs pilvas buvo 
nukaręs iki grindų, bet jai patikdavo šnekučiuoti su pardavėju, pa- 
varde Diu Brulis, kuris energingai kratydamas savo vandeikišką 
barzdelę kartodavo, kad Greta yra jo svarbiausia klientė. 

— O dar kai kas mano, kad moterys nemoka tapyti! — sakydavo 
jis Gretai išeinant iš parduotuvės su įvyniotais į laikraštį dažų bu- 
teliukais ir šnypščiant besiruošiančiai gimdyti katei. 

Senosios šventyklos gatvės bute buvo didokas pagrindinis 
kambarys, kuriame tilpo ilgas stalas ir dvi skaitymo kėdės prie 
dujinio židinio. Kambaryje taip pat stovėjo panaši į tas, kurios 
būna batų parduotuvėse, didelė apvali raudono aksomo otomanė, 
iš kurios vidurio kilo mušta audeklu kolona. Taip pat iš Pasadenos 
atsiųsta ąžuolinė supamoji kėdė su rudos odos pagalvėle. Greta 
pradėjo savo butą vadinti „casita“* (*/sp. kotedžas. — Vert. past.), 
nors jis, su lubomis ant įskilusių sijų ir stiklinėmis durimis su va- 
riniais varžtais, skiriančiomis kambarius, nepanėšėjo į kotedžą. 
Tačiau kažkodėl jis vertė Gretą galvoti apie kotėdžą prie Išdžiūvu- 
sio upelio kanjono, į kurį jiedu su Tedžiu Krosu persikėlė išvykę 
iš Beikersfildo. Iš samanomis apžėlusio vidinio kiemo plūstanti 
saulės šviesa padėdavo Tedžiui kasdien pabusti turint sumanymą, 
kokį naują puodą žiesti arba kokias dvi spalvas sumaišyti glazūrai. 
Kai jiedu ten gyveno, Tedis dirbdavo sparčiai ir nevaržomai. Sodo. 
gale augo avokadų medis, ant kurio užderėdavo daugiau žalių gra- 
natos formos vaisių nei Greta su Tedžiu pajėgdavo suvalgyti ar 
išdalinti. 

— Norėčiau būti kaip šis avokadų medis, — sakydavo Tedis. — 
Nuolat derėti. | | 

Dabar gyvendama Paryžiuje, kotedže, Greta save laikė tokiu 
avokado medžiu. Nuo jos riešutinio teptuko šakų be paliovos krito 
Lilės portretai. 

Kurį laiką Greta apgailestavo, kad Einaras apleido dailininko 
karjerą. Buto sienos nuo lubų lipdinių iki grindjuosčių buvo nu- 
kabinėtos jo peizažais. Šie paveikslai buvo tarsi konstanta, kuri 
kartais liūdnai primindavo jųdviejų aukštyn kojomis apsivertusius 
gyvenimus. Bent jau Gretos. Einaras niekada neprisipažindavo, 
kad ilgisi menininko gyvenimo. Tačiau Greta kartais šio gyveni- 
mo ilgėdavosi už savo vyrą ir nepajėgdavo suprasti, kaip Žmogus, 
savo gyvenimą pašventęs kūrybai, gali tiesiog liautis. Ji įtarė, kad 
senasis skatulys — poreikis su pilna minčių ir baimės krūtine atsi- 
gręžti į tuščią drobę — dabar persikėlė į Lilę. | 

Jau pirmaisiais jųdviejų gyvenimo Paryžiuje metais Hansas 
pradėjo pardavinėti Gretos paveikslus. Kadangi Gretos pieši- 
nius spausdino žurnalai, jos pavardė netrukus pradėjo skambėti 
Paryžiuje, Sen Žermeno bulvaro kavinėse, salonuose, kuriuose 
dailininkai ir rašytojai tingiai gulinėdavo ant zebrų kailių gerdami 
geltonųjų slyvų trauktinę. Paryžiuje taip pat buvo daugybė ame- 
rikiečių, kalbančių apie vienas kitą ir ypatingai amerikietiškai sę- 
kančių vieni kitus. Greta stengėsi nuošaliau laikytis nuo jų ratelio, 
kuris kas vakarą rinkdavosi Fleriuso gatvės 27-ajame name. Ji įta- 
riai žiūrėjo į amerikiečius ir žinojo, kad šie įtariai žvelgia į ją. Jų 
naktiniai liežuvavimai apie tai, kuris menininkas yra šiuolaikinis, 
o kuris ne, Gretos nedomino. Ji taip pat žinojo, kad šiuose pasipū- 
tėlių šaipūnų rateliuose nėra vietos nei jai, nei Lilei. 

Tačiau Lilės portretų paklausa nemažėjo, ir kai Greta pradėjo 
jausti, kad nepajėgs išlaikyti tempo, jai į galvą šovė mintis. Tuo 
metu ji tapė Lilę liucernos lauke Danijos kaime. Lilė pozuodama 
turėjo stovėti Gretos studijoje kumščiais įsirėmusi į klubus. Por- 
tretas pavyko gana lengvai, nors Greta turėjo įsivaizduoti ant Lilės 
veido krintančią blyškią Danijos vasariškos saulės šviesą. Tačiau 

fonas su už Lilės nugaros kylančia žole nelabai ją domino. Kad 
deramai nutapytų žolę ir tolumoje ledyninės kilmės ežerus, Gretai 
prireiktų kelių dienų; iš pradžių turėtų išdžiūti horizontas, paskui 
ežerai, tada pirmas žolės sluoksnis, paskui antras ir trečias. | 

— Gal galėtum už mane baigti šį paveikslą? — paklausė Einaro 
Greta. 

Buvo 1929 metų gegužė, ir Einaras visą popietę buvo išėjęs 
iš namų. Grįžęs į butą jis pasakė, kad popietę praleido Vogėzų 
aikštėje. 

— Stebėjau, kaip vaikai laido aitvarus. 

Vilkėdamas tvido kostiumą, o paltą užsimetęs ant rankos Eina- 
ras atrodė ypač plonas. 

— Ar nieko nenutiko? — paklausė Greta, kai Einaras atlaisvino 
kaklaraištį 1r nuėjo užsiplikyti arbatos. 

Vyro pečiuose Greta įžvelgė liūdesį, prislėgtą nuotaiką, kuri 
buvo niūresnė už visas ankstesnes; pečiai atrodė visiškai nusvirę. 
Einaro paduotas delnas dvelkė šalčiu ir nerodė gyvybės ženklų. 

— Man sunku suspėti vykdyti užsakymus. Gal galėtum nutapyti 
foną mano paveikslams? Tu geriau už mane žinai, kaip turi atro- 
dyti liucernos laukas. 

Užsikėlęs Edvardą IV ant kelių Einaras svarstė žmonos pagei- 
davimą. Jo marškiniai buvo susiglamžę, greta ant stalo stovėjo 
lėkštė su kriaušėmis. 

— Manai, kad galėčiau? — paklausė jis. 

Greta nusivedė vyrą į studiją ir parodė pusiau baigtą portretą. 

— Manau, kad horizonte turėtų būti ledyninės kilmės ežeras, — 
tarė ji. 

Einaras įsistebeilijo į pusiau baigtą paveikslą. Jis žvelgė abejin- 
gai, tarsi neatpažintų pavaizduotos merginos. Tada jo akyse palen- 
gva sušvito supratimas, vokai pasikėlė, antakiai išsilygino. 

— Trūksta kelių dalykų, — pareiškė jis. — Taip, čia turėtų būti eže- 
ras ir ant upelio kranto augantis pavienis gluosnis. Ir galbūt kaimo 

sodyba. Toli horizonte, kad nebūtų aišku, kas ten, tiesiog blyški ruda 
dėmė ar kažkas panašaus. Tačiau tikriausiai kaimo sodyba. 

Einaras tapė beveik visą naktį ir išsiterliojo marškinius bei kel- 
nes. Greta džiaugėsi matydama jį vėl dirbantį ir pradėjo galvoti 
apie kitus paveikslus, kuriuos galėtų nutapyti kartu su Einaru. Ji 
norėjo, kad Einaras turėtų darbo, net jei tai reikštų, kad mažiau 
popiečių teks praleisti su Lile. Rengdamasi gulti ji girdėjo, kaip 
Einaras studijoje barškina dažų buteliukais. Greta nekantraudama 
laukė ryto, kai galės paskambinti Hansui ir pasakyti, kad Einaras 
vėl tapo ir kad ji rado būdą pateikti dar daugiau Lilės portretų. 

— Nepatikėsi, kas man dabar padeda, — pasigirs ji. 

Greta prisiminė, kaip jie prieš trejus metus susitiko su Hansu 
Šiaurinėje stotyje. Tada jiedu pirmą sykį atvyko į Paryžių savo 
užrašų knygelėse turėdami vos kelis adresus. Hansas laukė stotyje, 
jo kupranugarių vilnos paltas tarsi smėlio spalvos kolona išsiskyrė 
iš juodus vilnonius drabužius vilkinčių žmonių minios. 

— Viskas bus gerai, — užtikrino jis Gretą, bučiuodamas ją į 
skruostą. 

Hansas su savo vairuotoju nuvežė juos į viešbutį kairiajame 
Senos krante, esantį už kelių kvartalų nuo Dailiųjų menų moky- 
klos. Tada pabučiavęs atsisveikino. Greta prisiminė, kaip jautėsi 
sugniuždyta, kad Hansas juodu pasitiko išskėstomis rankomis ir 
paskui taip greitai dingo. Ji stebėjo, kaip suplota Hanso galva ne- 
ria pro viešbučio fojė duris. Einaras tikriausiai buvo lygiai taip 
pat, o gal net labiau nusivylęs. 

— Kaip manai, gal Hansas nenorėjo, kad mudu atvyktume? — 
paklausė jis. 

Gretai taip pat kilo toks klausimas, bet ji priminė vyrui, kad 
Hansas yra labai užsiėmęs. Tiesą sakant, ji pajuto iš Hanso dvel- 
kiant niūrų nenorą, nes jis stovėjo tiesus ir tarsi plieninis kaip sto- 
ties stogą remiančios kolonos. 

— Kaip manai, gal mes Hanso skoniui esame per daug daniški? 
Per daug provincialūs? — kamantinėjo Einaras. 

Greta pažvelgė į savo vyro pelkingai rudas akis, drebančius 
pirštus, Edvardą IV ant jo rankų ir atsakė: 

— Tai jis provincialus, o ne mes. 

Viešbutyje jiedu išsinuomojo du kambarius su raudona apdaila, 
viename jų buvo niša su užuolaida. Viešbučio savininkė išdidžiai 
pareiškė, kad paskutines savo gyvenimo dienas šiuose kambariuo- 
se praleido Oskaras Vaildas. 

— Jis mirė nišoje, — paaiškino šeimininkė nuleisdama galvą. 

Greta šiam istorijos epizodui neskyrė daug dėmesio. Jis atrodė 
per daug niūrus, kad būtų galima priminti Einarui. Ieškodami buto 
jiedu šiuose dviejuose kambariuose pragyveno kelis mėnesius. 
Tačiau vos po kelių dienų viešbutis su susiraukšlėjusiais sienų ap- 
mušalais ir aprūdijusia praustuve ėmė atrodyti niūrus. Einaras pri- 
mygtinai tvirtino, kad jis mokės už būstą, todėl jiedu negalėjo per- 
sikelti į geresnes patalpas „„Rino“ ar „Eduardo VII“ viešbučiuose. 

— Nėra jokio reikalo kamuotis, - įtikinėjo Greta siūlydama pra- 
bangesnę aplinką, iš kurios galbūt būtų atsivėręs gražesnis vaizdas 
ir vakarais būtų galima tikėtis padoraus aptarnavimo, kai kamba- 
rinė atneštų kavos. 

— Ar tu iš tiesų kenti? — atšovė Einaras, tad Greta daugiau prie 
šio kausimo negrįžo. 

Ji pajuto įtampą, atsirandančią tarp jųdviejų kelionių metu. 

Kampe stovėjo nedidelė viryklė, ant kurios Greta užsivirda- 
vo vandens kavai. Jiedu įprato miegoti nišoje. Dėl įdubos lovos 
viduryje abu atsidurdavo prie sienos, pro kurią prasiskverbdavo 
kiekvienas cyptelėjimas kitame kambaryje. Einaras savo molbertą 
pasistatė kambaryje su niša; Greta įsikūrė antrame jausdama pa- 
lengvėjimą, kai jos durų spyna užstrigo ir ji galėjo dirbti netruk- 
doma. Tačiau bėda ta, kad Greta negalėjo viena tapyti. Jai reikėjo 
Lilės. 

Jiedu Paryžiuje praleido vos mėnesį, kai Greta pareiškė: 

— Nortu tai atšvęsti kartu su Lile. | 

Vyro akyse Greta išvydo siaubą, jo lėliukės iš pradžių išsiplė- 
tė, paskui susitraukė. Lilė Paryžiuje dar nepasirodė, nors ji buvo 
viena priežasčių, dėl kurios Vegeneriai išvyko iš Kopenhagos. 
Po vizito pas daktarą Hekslerį iš jo atėjo laiškas. Atplėšusi laišką 
Greta perskaitė Hekslerio grasinimą pranešti sveikatos apsaugos 
valdžios organams apie Einarą ir Lilę. „Jie gali kelti pavojų vi- 
suomenei.“ Greta įsivaizdavo, kaip gydytojas pro žarną su piltu- 
vu gale diktuoja laišką raudonplaukei sekretorei. Laiško sukeltas 
siaubas — kad be jos dar kažkas kitas gali pamėginti kontroliuoti 
Lilės ateitį — Gretą labai prislėgė, ir ji nepajėgė normaliai mąstyti, 
kai į butą įžengė Einaras, grįžęs iš Anos. Nespėjusi apsigalvoti 
Greta skubiai įmetė laišką į geležinę krosnelę. 

— Hansas parašė laišką, — pamelavo ji. —- Jis mano, kad mums 
derėtų persikelti gyventi į Paryžių. — Paskui pridūrė: — Išvyksime 
nedelsdami. | 

Lilė atvyko į Paryžių ir pasibeldė į Gretos viešbučio kambario 
duris. Dabar Lilės plaukai buvo ilgesni, tamsesnės rudos spalvos 
ir spindėjo kaip brangūs baldai, juos, sušukuotus atgal, prilaikė šu- 
kos su inkrustuotais mažais perliukais. Lilė vilkėjo suknelę, kurios 
Greta dar nebuvo mačiusi. Ji buvo violetinio šilko su apvalia gilia 
iškirpte, siekiančia tarpą tarp krūtų. 

— Nusipirkai naują suknelę? — paklausė Greta. 

Lilės kaklą ir skruostus išmušė raudonis. Gretai buvo įdomu, 
kaip Einarui pavyko suformuoti tarpą tarp krūtų. Ar jo krūtinė to- 
kia panaši į tešlą, kad ją buvo galima įsprausti į bręstančios mergi- 
nos korsetą ir sukelti krūtų įspūdį? 

Jiedu nuėjo į Garnjė rūmus pasiklausyti „Fausto“. Greta išsyk 
pamatė, kad vyrai dairosi į Lilę, kylančią laiptais su paauksuotais 
turėklais. 

— Tas juodaplaukis vyras žiūri į tave. Jei nesisaugosime, jis gali 
prieiti. 

Jydviejų vietos buvo šalia poros, ką tik grįžusios iš Kalifornijos. 

— Dvylika mėnesių Los Andžele, — pasakojo vyras. — Žmona 
turėjo mane iš ten tempte ištempti. 

Jis užsiminė, kad Naujųjų metų dieną abu lankėsi Pasadenoje ir 
stebėjo Rožių turnyrą. 

— Net į žirgų karčius buvo įpintos gėlės, — įsiterpė žmona. 

Paskui prasidėjo opera, ir Greta atsilošė kėdėje. Lilei sėdint iš 
dešinės, o vyrui, kuris neseniai vaikščiojo pro gimtuosius namus 
Apelsinų giraitės bulvare, iš kairės, Gretai buvo sunku sutelkti dė- 
mesį į savo tamsioje laboratorijoje apgailestaujantį daktarą Faus- 
tą. Jos koja drebėjo; Greta išsiblaškiusi sukiojo riešus. Ji žinojo, 
kad šįvakar kažkas įvyks. Kaip Karlailas apie ją sakydavo? Nėra 
prasmės stabdyti senąją gerąją Gretą, jei ši kažką sumanė. Niekas 
apskritai negali jos sustabdyti. 

Per pertrauką Lilė su ano vyro Žmona atsiprašė ir išėjo. Vyras, 
kuris buvo vidutinio amžiaus ir su barzda, palinko prie Gretos ir 
paklausė: | 

— Ar galėčiau vėliau kaip nors susitikti su jūsų pussesere? 

Tačiau Greta nesutiko, kad operoje sutiktas vyras pasimatytų 
su Lile. Lygiai taip pat vėliau ji uždraudė pati sau ilgėtis, nes nela- 
bai suprato, ko ilgisi. Kol jiedu su Einaru vis dar gyveno viešbuty- 
je, kuriame buvo apsistojęs Oskaras Vaildas, Hansas pasitikdavo 
Gretą tamsiame fojė ir nusivesdavo į savo biurą Rivoli gatvėje. 
Hansas sutiko pasikalbėti su Greta apie jos karjerą. Tačiau kai 
jiedu kirsdavo Devintąjį tiltą, Hanso ranka nuslysdavo Gretai ant 
juosmens, ir Hansas pareikšdavo: 

— Tikiuosi, neprivalau aiškinti, kad jūs labai graži. 

Kai tai atsitiko pirmą sykį, Greta tiesiog nustūmė Hanso ran- 
ką manydama, kad ji nuslydo atsitiktinai. Tačiau po savaitės pasi- 
kartojo. Paskui dar sykį. Ketvirtą kartą Greta sau tarė, kad neturi 

Ilansui leisti šitaip ją liesti. ,,Kaip aš galėsiu vėl pažvelgti Einarui 
į akis?“ — pagalvodavo, kai Hanso ranka glostydavo jos nugarą 
kertant upę. Vis dar žingsniuodama Greta nei išore, nei vidumi 
nejautė nieko kita, tik ranką ant savo nugaros. Staiga Gretai į galvą 
atėjo mintis, kad Einaras jau seniai nebuvo jos lietęs. 

Jiedu toliau žingsniavo į Hanso biurą, už priekinio kambario 
csančią belangę studiją su dokumentų spintomis. Ten Hansas ėmė 
ieškoti Gretai pavardžių Žmonių, su kuriais derėtų susisiekti. Jis 
atsivertė aplanką ir pirštu vedžiodamas klientų sąrašą aiškino: 

— Turėtumėte parašyti jam... ir jam... bet tikrai venkite šito. 

Stovinčiai šalia Hanso Gretai pasirodė, kad ji jaučia vyro pirštą 
ant savo rankos, bet tai buvo neįmanoma, nes Hansas atverstą ap- 
lanką laikė abiem rankomis. Paskui jai pasirodė, kad Hansas liečia 
jos liemenį; tačiau ne, Hansas nebuvo padėjęs aplanko. | 

— Kaip manote, ar mums čia seksis? — paklausė ji. 

Hansas plačiai nusišypsojo. 

— Ką turite galvoje? 

— Save ir Einarą. Paryžiuje. Kaip manote, ar mudviem čia vis- 
kas gerai klostysis? | 

Šypsena Hanso veide išnyko. | 

— Žinoma. Judu turite vienas kitą. —- Paskui pridūrė: — Tačiau 
nepamirškite manęs. | 

Hanso veidas buvo nežymiai palinkęs prie Gretos. Juodu kaž- 
kas skyrė — ne aplankas, bet kažkas kita. Abu nepratarė nė žodžio. 

Greta pagalvojo, kad Hansas negali būti jai skirtas. Jei kas ir 
galėtų turėti Hansą, tai tiktai Lilė. Nors kabinete buvo vėsu, Greta 
staiga pasijuto sukaitusi ir lipni, tarsi būtų padengta drėgna purvo 
plėvele. Ar ji padarė kažkokią nepataisomą klaidą? 

— Norėčiau, kad taptumėte mano agentu, — tarė ji, - kad pre- 
kiautumėte mano paveikslais. 

— Tačiau aš prekiauju tik senųjų meistrų darbais ir devyniolikto 
amžiaus paveikslais. 

— Galbūt atėjo metas jums atstovauti šiuolaikiniam tapytojui. 

— Tačiau tai būtų nelogiška, — atšovė Hansas ir paskui pridū- 
rė: — Klausykite, Greta, norėjau jums kai ką pasakyti. 

Tebelaikydamas rankoje aplanką jis prisiartino prie Gretos. 
Kambarys buvo blausiai apšviestas, ir Hansas atrodė tarsi paau- 
glys, dar nepripratęs prie savo naujo, didesnio kūno. 

— Daugiau nieko nesakykite, kol nesutiksite man atstovauti. 

Greta nevalingai perėjo į kitą rašomojo stalo pusę. Dabar tarp 
jos ir Hanso pūpsojo šūsnis dokumentų. Gretai kilo noras ir kad 
Hansas ją apkabintų, ir tuo pat metu per Devintąjį tiltą bėgte grįžti 
į viešbutį, kur tikriausiai laukia prie krosnelės drebantis Einaras. 

— Štai ką jums pasakysiu, — pareiškė Greta. — Suteikiu jums 
galimybę nuo šios akimirkos man atstovauti. Jeigu nuspręsite to 
nedaryti, esu įsitikinusi, jog kada nors pasigailėsite. 

Ji pasitrynė negilų randą skruoste. 

— Kodėl gailėsiuosi? 

— Todėl, kad vieną dieną sau paž YENE: „Aš galėjau ją turėti. 
Toji Greta Vegener galėjo būti mano.“ 

— Tačiau aš jūsų neatstumiu, — teisinosi Hansas, — negi 
nesuprantate? 

Tačiau Greta suprato. Ar bent jau suprato jo ketinimus. Tik ji 
"negalėjo sau paaiškinti, kodėl krūtinėje spurda kažkoks paukštelis, 
kodėl ji nesmerkia Hanso už tokį tiesmukišką norą suartėti? Kodėl 
jam neprimena, kad tai labai įskaudintų Einarą? Kodėl net nepajė- 
gia ištarti Einaro vardo? 

— Ar sutarėme? — paklausė ji. 

— Dėl ko? 

— Ar sutinkate man atstovauti? O gal man tuojau pat išeiti? 

— Greta, elkitės protingai. 

— Manau, kad taip ir elgiuosi. Tai protingiausias atsakymas, 
kokį tik galiu sugalvoti. 

Jie abu stovėjo įsirėmę į priešingus rašomojo stalo kraštus. Do- 
kumentai buvo prispausti bronziniais varlių formos prespapjė. Ant 

visų dokumentų matėsi jo pavardė. Hansas Aksgilas. Hansas Aks- 
pilas. Hansas Aksgilas. Tai Gretai priminė vaikystę, kai ji mokėsi 
kaligrafijos rašydama savo vardą: Greta, Greta, Greta. 

— Aš tai padarysiu, — tarė Hansas. 

— Ką? 

— Jums atstovausiu. 

Greta nežinojo, ką atsakyti. Ji padėkojo ir susirinko savo daik- 
tus. Paskui ištiesė ranką. 

— Manau, kad šia proga tinka paspausti ranką. 

Hansas paėmė jos ranką, kuri įstrigo jo delne tarsi spąstuose, 
bet paskui ją paleido. 

— Kitą savaitę atneškite man savo paveikslų, — tarė jis. 

— Kitą savaitę, — pakartojo Greta ir įžengė į Hanso biuro prie- 
kinį kambarį, pro kurio langus sklido saulės šviesa bei gatvės 
triukšmas ir kuriame nepailstamai tarškėjo sekretorės rašomoji 
mašinėlė. 


Penkioliktas skyrius 


kj 


Einarą prižadino kraujo kvapas. Jis atsargiai, kad netrukdytų 
Gretai, išlipo iš lovos. Žmona atrodė sunerimusi, jos veidą perkrei- 
pė blogas sapnas. Kraujas lėta karšta srovele tekėjo šlaunies vidine 
puse. Kraujo burbulas įstrigo nosyje. Einaras pabudo kaip Lilė. 

Antrame miegamajame aušra apšvietė beicuoto uosio drabuži- 
nę. Viršutinę jos dalį Greta buvo atidavusi Lilei. Apatiniai stalčiai 
vis dar priklausė Gretai ir buvo užrakinti. Veidrodyje Lilė pamatė 
kruviną nosį ir kraujo dėmę ant naktinių marškinių. Ji nesijaudino 
taip kaip Greta. Kraujas niekada Lilei nekėlė nerimo, jis atsirasda- 
vo ir išnykdavo, tad Lilė, prasidėjus kraujavimui, guldavo į lovą 
tarsi būtų peršalusi. Tempdama sijoną ant klubų ir braukdama per 
plaukus, kad nebūtų įsielektrinę, Lilė pagalvojo, kad šis kraujavi- 
mas tėra visumos dalis. Buvo birželis, nuo tos dienos, kai Einaras, 
sėdėdamas ant suolo parke, nusprendė, kad jo ir Lilės gyvenimai 
turi išsiskirti, praėjo mėnuo. Lilė jautė šio sprendimo grėsmę, tarsi 
nuo šiol laikas būtų jau ne begalinis. 

„Buci“ turguje džiūvo ryto rasa. Ten driekėsi nesuskaičiuojama 
daugybė prekystalių, kurių kiekvieną dengė cinkuotas stogas. Par- 

davėjai dėliojo ant stalų įskilusį porcelianą, komodas be rankenė- 
lių, drabužius. Viena moteris pardavinėjo tik dramblio kaulo žai- 
dimo kauliukus. Ji buvo įžengusi į penktą dešimtį, trumpais žilais 
plaukais ir nuskeltais priekiniais dantimis. Moteris buvo gimusi 
Alžyre ir vadino save madam Le Bon. Ji perprato Lilės skonį ir 
per išpardavimus Pasi rajone ieškodavo fetrinių sijonų bei baltų 
palaidinių su aplikuotomis apykaklėmis, kurios patiko Lilei. Ma- 
dam Le Bon žinojo Lilės batų dydį ir taip pat tai, kad Lilė neavės 
batelių, pro kuriuos matosi jos kojos pirštas be nago. Ji pirkdavo 
Lilei mažo dydžio liemenėles ir senovinius banginio ūsų korsetus, 
sukeliančius krūtis. Madam Le Bon taip pat žinojo, kad Lilei pa- 
tinka krištoliniai lašo formos auskarai, o Žiemą ji mėgsta mūvėti 
triušio kailio movą. 

Stumdydama nykščiu drabužius, sukabintus ant madam Le 
Bon pakabos, Lilė pastebėjo jauną vyrą aukšta kakta, vartantį 
iliustruotas knygas prie gretimo prekystalio. Jis buvo užsimetęs 
paltą ant rankos, o prie kojų pasistatęs drobinį lagaminą. Vyras 
stovėjo pakrypęs keistu kampu, tarsi visas jo svoris būtų perkeltas 
ant vienos kojos. Knygos, regis, vyro nedomino, nes jis atsainiai 
vartė puslapius vis dirstelėdamas į Lilę. Jų žvilgsniai susitiko du- 
syk; antrą kartą vyras nusišypsojo. 

Lilė atgręžė jam nugarą ir prisidėjo prie juosmens languoto vil- 
nonio audeklo sijoną. 

— Tai dailus sijonas, — tarstelėjo madam Le Bon sėdėdama kė- 
dėje. Iš sukabintų ant skalbinių virvės paklodžių ji buvo surentusi 
nedidelę matavimosi kabiną. — Pasimatuokite, — pasiūlė madam 
atitraukdama paklodę. 

Matavimosi kabinoje pro paklodes ryškiai švietė saulė. Sijonas 
puikiai tiko. Lilė išgirdo, kaip užsienietis klausia madam Le Bon, 
ar Ši prekiaujanti vyriškais drabužiais. 

— Bijau, kad jums nieko neturiu, — atsakė prekiautoja, — tik jūsų 
žmonai. 

Užsienietis nusijuokė. Paskui Lilė išgirdo stumdomas ant dra- 
bužių kabyklos vamzdžio pakabas. 

Kai ji išėjo iš matavimosi kabinos, užsienietis sklaidė ant stalo 
gulinčius megztinius. Jis pirštu braukė per perlines sagas ir tikri- 
no, ar neapspurę rankogaliai. 

— Turite gražių daiktų, — pagyrė jis ir nusišypsojo, iš pradžių 
madam Le Bon, paskui Lilei. 

Vyriškio žydros akys buvo didelės, o skruostų duobutėse matė- 
si keli raupų randai. Vyras buvo aukštas, o pūstelėjus vėjeliui pa- 
dvelkdavo jo skutimosi losjonas, ir Lilė užsimerkusi įsivaizdavo, 
kaip vyras pila geltoną toniką į delną, o paskui tapšnoja veidą ir 
kaklą. Lilė jautėsi taip, tarsi jį jau pažinotų. 

Madam Le Bon įrašė languoto vilnonio audeklo sijoną į parda- 
vimų knygą. Vyras padėjo megztinį ir lengvai raišuodamas prisi- 
artino prie Lilės. 

— Atleiskite, madmuazele, — kreipėsi jis prancūziškai iš lėto tar- 
damas žodžius, — paskui šiūruodamas kojomis dar labiau priartė- 
jo. — Tiesiog pastebėjau... | 

Tačiau Lilė nenorėjo su juo kalbėti; dar ne dabar. Ji pasiėmė 
maišelį su sijonu, skubiai padėkojo madam Le Bon ir pro matavi- 
mosi kabiną nėrė prie kito kiosko, kur plikagalvis vyriškis parda- 
vinėjo suskilinėjusias porceliano lėles. 

Kai Lilė grįžo namo, Greta jau buvo atsikėlusi ir su šlapiu sku- 
durėliu tvarkėsi bute. Šįryt turėjo atvykti Karlailas pasisvečiuoti 
per vasarą. Butą reikėjo valyti, kampuose prisirinko per daug dul- 
kių ir pūkų. Greta atsisakė samdyti tarnaitę. 

— Man jos nereikia, — pareiškė ji, pirštinėmis šluostydama dul- 
kes. — Aš ne iš tų moterų, kurios turi tarnaičių. 

Tačiau iš tiesų ji buvo kaip tik tokia moteris. 

— Jis bus po valandos, — pranešė Greta. Ji vilkėjo dailiai pri- 
gludusią prie kūno rudą vilnonę suknelę. — Ar tu būsi apsirengusi 
kaip Lilė? 

— Manau, kad galėčiau. 

— Tačiau aš manau, kad Karlailas neturėtų išsyk susipažinti su 
Lile. Ne su ja pirma. Ne anksčiau nei su Einaru. 

Greta buvo teisi, bet Einaras širdies gilumoje norėjo, kad kaip 
tik Lilė pirmoji susipažintų su Karlailu, tarsi ji būtų buvusi geres- 
nioji Einaro pusė. Jis pakabino drabužinėje languotą vilnonį sijoną 
ir nusirengė likdamas tik su tiesaus kirpimo šilkiniais apatiniais 
drabužiais. Šilkas buvo pilkos austrių spalvos, švelnus ir vaikštant 
tyliai šlamėjo. Einaras nenorėjo vietoj šilkinių apatinių drabužių 
mautis vilnonių kelnaičių bei marškinėlių, kurie graužė ir sulaikė 
šilumą, tad šiltą dieną jausdavosi tarsi patekęs į ugnį. Jis taip pat 
nenorėjo, kad Lilė būtų visiškai paslėpta drabužinėje. Einarui la- 
bai nepatikdavo, kai Lilę tekdavo slėpti. Užsimerkęs jis matydavo 
tik Lilę; nepajėgdavo įsivaizduoti savęs. 

Jis užsimovė kelnes ir išėjo iš buto. 

— Kur eini? — paklausė Greta. — Karlailas gali pasirodyti bet 
kurią akimirką. 

Danguje nesimatė nė debesėlio. Namai metė ant gatvės ilgus 
vėsius šešėlius. Nutekamajame latake susikaupusios šiukšlės gu- 
lėjo sušlapusios. Einaras jautėsi vienišas, tarsi niekas pasaulyje jo 
niekada nepažinotų. Gatvėje pakilo vėjo sūkurys, ir Einarui atro- 
dė, kad jis prasismelkia per šonkaulius. 

Jis nuėjo į gatvelę, esančią į šiaurę nuo Halių. Čia malėsi ne- 
daug žmonių, tik tarpduryje atsirėmęs tabako parduotuvėlės savi- 
ninkas, laukianti autobuso stora moteris ir sparčiai Žingsniuojantis 
vyras per ankštu kostiumu ir ant akių užsmauktu katiliuku. 

22 namo koridoriuje ant laiptų, vedančių prie madam Žas- 
min-Karton durų, gulėjo vynu sulaistytas šalis. 

— Jūs šiandien ankstyvas, — tarė madam glostydama katę. 

Ji padavė Einarui „salės Nr. 3“ raktą. Ši „salė“ tapo nuolati- 
ne Einaro patalpa. Fotelis buvo apmuštas žaliu vilnoniu audeklu. 
Kaip visada tuščia pintų vielučių šiukšliadėžė turėjo kelti menkai 

tikėtiną iliuziją, kad niekas daugiau šiuo kambariu nesinaudoja. 
Ant abiejų priešinguose kambario galuose esančių langų buvo 
užtrauktos juodos naktinės užuolaidos. Einaras visada pakeldavo 
dešinio lango užuolaidą. Timptelėdavo virvelę ir užuolaida triukš- 
mingai susisukdavo. Einaras jau negalėjo suskaičiuoti, kiek sykių 
sėdėjo žaliame fotelyje kvėpuodamas į langą, kol kitoje pusėje 
šokdavo mergina demonstruodama savo genitalijas. Tai tapo be- 
veik kasdieniu įpročiu, kaip ir maudymasis baseine ar pasivaikš- 
čiojimas iki Etjeno-Marselio gatvės kampe esančio „Pašto“ vieš- 
bučio paimti korespondencijos, daugiausia skirtos Gretai. Madam 
Žasmin-Karton niekada nebuvo iš jo paėmusi mažiau kaip du 
frankus ir nesiūlydavo nuolaidos, nors Einaras nebuvo įsitikinęs, 
ar jos pageidautų. Tačiau madam leisdavo jam būti „salėje Nr. 3“ 
kiek tik nori; kartais Einaras prasėdėdavo žaliame fotelyje visą 
pusdienį. Jis ten ir miegodavo. Kartą vyras nusipirko prancūzišką 
batoną, obuolį, griujerio sūrio ir pavalgė priešpiečius, kol moteris 
nukarusiu kaip smėlio maišas pilvu šoko aplink siūbuojantį arklį. 

Tačiau kito lango Einaras niekada nelietė todėl, kad žinojo, kas 
ten yra. Jis kažkaip jautė, kad, sykį pakėlęs tą užuolaidą, niekada 
negrįžtų prie dešinio lango. | 

Šiandien Einarui atrodė, kad „salėje Nr. 3“ yra tik vienas lan- 
gas — juodas mažas kairėje. Tad jis timptelėjo kairiojo lango užuo- 
laidos virvelę. Užuolaida pasikėlė, ir Einaras pažvelgė pro langelį. 

Kitapus lango esantis kambarys buvo dažytas juodai, su medi- 
nių lentų grindimis. Jame stovėjo nedidelė, taip pat juodai dažyta 
dėžė, ant kurios jaunas vyras buvo užkėlęs koją. Vyro kojos buvo 
plaukuotos, ir Einaras pagalvojo apie madam Žasmin-Karton ran- 
kas. Vaikinas atrodė vidutinio ūgio, šiek tiek apkūnokas per lie- 
menį, neapžėlusia krūtine. Jis stovėjo iškišęs liežuvį ir rankomis 
įsirėmęs į klubus. Kraipydamas klubus vaikinas judino savo pu- 


siau sustandėjusį penį, kuris vartėsi tarsi į krantą išmesta stinta. Iš 

jaunuolio šypsenos Einaras nusprendė, kad jis yra įsimylėjęs pats 
save. 

Einaras nesuvokė, kaip ilgai jis stebėjo jaunuolį, siūbuojantį 
ant kojų su padidėjančiu ir susitraukiančiu tarsi svirtis peniu. Jis 
neprisiminė, kaip atsiklaupė ant kelių ir prispaudė nosį prie sti- 
klo, bet suvokė atsidūręs kaip tik tokioje padėtyje. Einaras taip pat 
neprisiminė, kad būtų atsisegęs kelnes, bet jos gulėjo nusmuku- 
sios ant kulkšnių. Jis negalėjo pasakyti, kada nusivilko švarką bei 
marškinius ir nusirišo kaklaraištį, bet jie gulėjo sumesti į krūvą ant 
žalio fotelio. 

Į jaunuolio kambarį taip pat išėjo ir kiti langai. Viename jų, 
tiesiasi prieš save, Einaras išvydo lengvai besišypsantį vyrą. Ei- 
naras tepajėgė įžiūrėti tik šypseną, kuri atrodė tarsi būtų apšviesta 
iš vidaus. Iš spindinčios šypsenos galėjai suprasti, kad vyrui ap- 
sinuoginęs vaikinas patinka taip pat kaip ir Einarui. Kelias minu- 
tes stebėdamas vyro veidą Einaras sugebėjo pamatyti jo akis. Jos 
buvo žydros, ir Einarui pasirodė, kad vyro žvilgsnis sutelktas ne į 
jaunuolį, kuris dabar viena ranka laikė savo penį, o kita glamonėjo 
santimo monetos dydžio spenelį, bet į Einarą. Vyras dar plačiau 
pravėrė lūpas, ir jo šypsena ėmė spindėti dar ryškiau. 

Einaras išlipo iš kelnių ir nusviedė jas ant žalio fotelio. Jis buvo 
ir Einaras, ir Lilė. Vyras, vilkintis Lilės pilkas austrių spalvos mo- 
teriškas kelnaites ir prie jų priderintą liemenėlę, dailiai nukaru- 
sią nuo pečių. Lango stikle Einaras išvydo neryškų savo atspindį. 
Kažkodėl Einaras manė, kad jis neatrodo iššaukiamai. Jis jautė- 
si gražus — Einaras pirmą kartą pavartojo šį žodį apibūdindamas 
Lilę. Dabar Lilė jautėsi atsipalaidavusi, jos nuogi balti pečiai ir 
daili duobutė kaklo apačioje atsispindėjo lango stikle. Regėjosi, 
kad yra visiškai natūralu vyrui spoksoti į Lilę, vilkinčią intymius 
apatinius drabužius ir su nukarusiomis ant pečių liemenėlės pe- 
tnešėlėmis. Einaro viduje kažkas pykštelėjo tarsi drobinės nakti- 
nės užuolaidos ir aiškiau nei bet kada pasakė, kas jis yra iš tiesų: 

tik apgaulinga išorė. Numetus kelnes ir dryžuotą kaklaraištį, kurį 
Greta jam padovanojo per praėjusį gimtadienį, liko tik Lilė. Ei- 
naras tai žinojo visada. Jam liko vienuolika mėnesių. Duoti metai 
tirpo. Kambaryje buvo šilta, ir lango stiklo atspindyje Einaras pa- 
matė, kad išrasojusi Lilės kakta spindi tarsi mėnesiena. 

Jaunuolis šoko toliau tarsi nejausdamas, kad jį stebi Einaras ir 
kitas vyras. Šokėjas buvo užsimerkęs, jo klubai siūbavo, pažasty- 
se matėsi juodų plaukų kuokštai. Priešingame kambaryje esantis 
vyras ir toliau spoksojo į šokėją vis plačiau šypsodamasis. Šviesa 
kažkaip pasislinko, ir Einaras pamatė, kad vyro akys tapo beveik 
aukso spalvos. 

Stovėdamas prie lango Einaras ėmė per liemenėlę glamonėti 
savo krūtis. Speneliai buvo sukietėję ir skausmingi. Juos trinant, 
visu Einaro kūnu tarsi vandens ratilai nuvilnijo šiurpas. Jis paju- 
to silpnumą keliuose. Pakinkliai sudrėko. Einaras pasitraukė nuo 
lango, kad vyras matytų jį visu ūgiu, išvystų jo šilku apgaubtus 
klubus ir kojas, kurios, kitaip nei šokančio jaunuolio, buvo visiš- 
kai neapžėlusios. Einaras norėjo, kad vyras pamatytų Lilės kūną. 
Jis dar labiau pasitraukė nuo lango, kad vyras geriau jį matytų, bet 
jis pats iš šios „salės Nr. 3“ vietos vyro nematė. Tai buvo visiškai 
nesvarbu. Kelias minutes Einaras trynėsi į langą mėgdžiodamas 
merginų, kurias jis daugelį mėnesių stebėjo pro langą dešinėje, 
judesius. 

Kai Einaras prisiartino prie lango ir pažvelgė pro jį, nei vaiki- 
no, nei vyro jau nebuvo. Staiga Einaras sutriko. Kaip čia galėjo 
atsitikti, kad porai nepažįstamų vyrų jis parodė savo keistai sudėtą 
kūną, gaubiančią minkštą krūtinę liemenėlę ir vidines šlaunų pu- 
ses, kurios neryškioje šviesoje atrodė sidabriškai pablyškusios ir 
švelnios? Einaras atsisėdo į kėdę ant drabužių krūvos ir parietė 
kelius prie krūtinės. 

Tada pasigirdo tylus beldimas į duris, du sykius. Paskui vėl. 

— Kas ten? — atsiliepė Einaras. 

— Tai aš, — pasigirdo vyro balsas. 

Einaras nieko neatsakė, tik nejudėdamas sėdėjo kėdėje. To jis 
norėjo labiau už viską pasaulyje, bet nepajėgė prisiversti tai ištarti. 
kad širdis iššoks per gerklę. Einaras norėjo, kad vyras suprastų, 
jog yra laukiamas. Tyliai sėdėdamas kėdėje Einaras troško, kad 
vyras Žinotų, jog gali užeiti. 

Tačiau nieko neįvyko, ir Einaras pagalvojo, kad prarado... kaž- 
kokią galimybę. | 

Tada vyras skubiai įsmuko pro duris ir stovėjo atsirėmęs į jas 
nugara. Atvykėlio krūtinė sunkiai kilojosi. Jis buvo maždaug Ei- 
naro metų, bet pražilęs smilkiniuose, su žandenomis. Vyro oda 
buvo tamsi, nosis didelė. Jis vilkėjo juodą, iki kaklo užsegiotą pal- 
tą. Nuo vyro sklido kažkoks sūrus kvapas. Einaras nepajudėjo iš 
kėdės, o vyras atsidūrė vos per žingsnį nuo jo. Jis linktelėjo. Eina- 
ras priglaudė delną prie antakio. 

Vyras nusišypsojo. Jo dantys bolavo aštrūs, persikreipę. Atro- 
dė, kad atvykėlis turi daugiau dantų nei kiti žmonės. Einarui susi- 
darė įspūdis, kad apatinė vyro veido dalis — vien dantys. 

— Esi labai dailus, —- pagyrė vyras. 

Einaras susmuko kėdėje. Regis, vyrui patiko tai, ką išvydo. 
Jis atsisegė paltą ir praskleidė. Po paltu vilkėjo dalykinį vilnonį 
kostiumą su plačiais dryžiais. Rombu užsirišęs kaklaraištį vyras 
atrodė labai tvarkingai, išskyrus vieną dalyką: jo praskiepas buvo 
atsegtas ir iš ten žvelgė penio galiukas. 

Vyras žengė žingsnį arčiau prie Einaro. Paskui dar vieną. Jo 
penio galvutė išlindo iš apyvarpio. Iš penio sklido sūrus kvapas, ir 
Einaras pradėjo galvoti apie Jutlandijos paplūdimius, Skageno 54- 
siaurį, kuriame jo motina buvo palaidota išvalytame nuo dumblių 
žvejų tinkle, ir tada vyro penis atsidūrė vos per kelis centimetrus 
nuo jo burnos. Einaras užsimerkė. Jo galvoje praskriejo neryškūs 
vaizdai: užeigos namai su jūros dumblių stogu, laukuose sukrauti 

durpių briketai, baltas riedulys, nusėtas žėručio taškeliais, Hansas, 
keliantis jo įsivaizduojamus plaukus, kad užrištų prijuostę. 

Einaras prasižiojo. Jis beveik pajuto kažką kartaus bei šilto, ir 
tą akimirką, kai iškišo liežuvį, o vyras žengė artyn paskutinį žings- 
nį, kai suprato, kad Lilė čia liks Lilė, o Einaras netrukus išnyks, 
pasigirdo smarkus beldimas į duris, paskui dar sykį, tada atsklido 
piktas pasibjaurėjusios madam Žasmin-Karton riksmas tuojau pat 
išeiti, O jos beuodegė katė miaukė taip pat audringai, tarsi kas būtų 
užlipęs jai ant seniai prarastos uodegos. 

Kai Einaras išėjo iš madam Žasmin-Karton įstaigos, buvo 
ankstyva popietė. Šeimininkė davė mažiau kaip minutę laiko ap- 
sirengti ir liepė daugiau niekada čia nesirodyti. Einaras atsidūrė 
tamsioje gatvėje sutaršytais, nesukištais į kelnes drabužiais ir su 
kaklaraiščiu rankoje. Tabako parduotuvėlės savininkas stovėjo 
tarpduryje ir pešiodamas ūsus apžiūrinėjo Einarą. Daugiau gatvėje 
nieko nesimatė. Einaras vylėsi, kad tas vyras lauks jo prie madam 
Žasmin-Karton įstaigos ir jiedu nueis į už kampo esančią kavinukę 
išgerti kavos ir galbūt raudono vyno. Tačiau vyras nesirodė, ga- 
tvelėje kiurksojo tik tabako parduotuvėlės savininkas ir rudas šuo. 

Einaras nuėjo į tualetą. Nuo metalinio pisuaro sienelių sklido 
drėgmės kvapas. Prie praustuvo Einaras išsilygino drabužius ir 
užsirišo kaklaraištį. Mažas rudas šunelis sekė Einarui iš paskos 
prašydamas maisto. 

Einaras daugelį mėnesių ketino apsilankyti Nacionalinėje bi- 
bliotekoje ir pagaliau susiruošė. Bibliotekos pastatai užėmė visą 
kvartalą, apribotą Vivjeno, Kolbero, Rišeljė ir Mažųjų laukų ga- 
tvėmis. Hansas parūpino Einarui bibliotekos skaitytojo bilietą už 
jį parašydamas prašymą bibliotekos administracijai. Šimto vietų 
spaudinių skaityklos skaitytojų aptarnavimo stalas stovėjo patal-; 
pos viduryje, čia Einaras turėjo užpildyti asmeninį biuletenį ir nu- 
rodyti savo lankymosi tikslą: dingusios merginos paiešką. Ten jis 
taip pat popieriaus lapeliuose įrašė pageidaujamų knygų pavadini- 

mus. Skaitytojus aptarnavo mergaitiškai atrodanti bibliotekininkė 
pūkuotais skruostais, kurios kirpčiukai virpčiojo susegti iš rausvos 
kriauklės pagamintu segtuku. Bibliotekininkė vadinosi Ana-Mari 
ir kalbėjo taip tyliai, kad Einarui teko palinkti prie jos veido ir 
uostyti iš burnos sklindantį žemės riešutų kvapą. Kai jis padavė 
popieriaus lapelius su pustuziniu knygų apie lytinius sutrikimus 
pavadinimų, mergina paraudo, bet paskui ėmė ieškoti užsakytų 
leidinių. | 

Einaras atsisėdo prie ilgo skaityklos stalo. Už kelių kėdžių 
sėdintis studentas pakėlė galvą nuo sąsiuvinio, bet netrukus tęsė 
savo darbą. Patalpa buvo šalta, lempos šviesoje matėsi susikau- 
pusios dulkės. Ilgas stalas buvo subraižytas. Kambaryje girdėjosi 
verčiamų puslapių šiugždesys. Einaras sunerimo, kad atrodo įtar- 
tinai dėl savo amžiaus, suglamžytų kelnių ir nuo jo sklindančio 
lengvo prakaito kvapo. Gal reikėtų" susirasti tualetą ir apžiūrėti 
save veidrodyje? | 

Ana-Mari atnešė knygas prie jo stalo. 

— Šiandien užsidarome ketvirtą, — tepasakė ji. 

Einaras delnu perbraukė knygas; trys buvo vokiškos, dvi pran- 
cūziškos, paskutinioji — amerikietiška. Jis atsivertė naujausią — 
„Lytinis nestabilumas“, išleistą Vienoje ir parašytą profesoriaus 
Johano Hofmano. Profesorius Hofmanas vykdė eksperimentus su 
jūrų kiaulytėmis ir žiurkėmis. Vieno eksperimento metu jis Žiur- 
kių patinui užaugino pakankamai dideles krūtų liaukas, kad jomis 
būtų galima maitinti antrą vadą. „Tačiau, — rašė profesorius Hof- 
manas, — apvaisinti ne visada pavyksta.“ 

"Einaras pakėlė galvą nuo knygos. Studentas sėdėjo užmigęs 
ant savo sąsiuvinio. Ana-Mari krovė knygas į vežimėlį. Einaras 
įsivaizdavo esąs anksčiau buvęs Žiurkių patinas, kuris narve-ra- 
telyje dabar rieda jo galvoje. Žiurkės jau nesustabdysi. Per vėlu. 
Eksperimentas tęsiasi. Ką nuolat kartoja Greta? Kad blogiausia 
yra pasiduoti! Ji tai tvirtina mojuodama rankomis ir žvangindama 

sidabrinėmis apyrankėmis. Ir dar Greta sako: „Einarai, kada tu pa- 
galiau suprasi?“ 

Profesorius Hofmanas aprašė dokumentais pagrįstus atvejus, 
kai vištos rausvomis krūtinėmis išperėjo daugybę viščiukų, bet 
vieną dieną netikėtai paliko savo jauniklius, per vasarą pakeitė 
plunksnų spalvą ir iš lėto tapo gaidžiais. Kitą sezoną šie gaidžiai 
apvaisino savo vištidės vištas. „Skamba kaip stebuklas, bet tai tie- 
sa“, — rašė profesorius Hofmanas. 

Einaras prisiminė praėjusį mėnesį parke sau pačiam duotą pa- 
žadą, kad kažkas privalo pasikeisti. Gegužę pakeitė birželis, o mė- 
nesiai virto metais. Daugiau nei prieš ketverius metus ant lakuotos 
skrynios gimė Lilė. 

Ketvirtą valandą Ana-Mari paskambino bronziniu varpeliu. 

— Prašom savo medžiagą palikti ant stalo, — pranešė ji. 

Ana-Mari turėjo papurtyti studentą už peties, kad jį prižadintų. 
Į Einarą ji pažvelgė taip tvirtai sučiauptomis lūpomis, kad šios net 
pabalo, ir atsisveikindama linktelėjo galvą. 

— Ačiū, — padėkojo Einaras. — Jūs net neįsivaizduojate, kaip tai 
man padėjo. 

Bibliotekininkė paraudo ir vos pastebimai nusišypsojusi 
paklausė: 

— Ar man tas knygas atidėti? Ar jums prireiks jų rytoj? — Ji 
savo išblyškusiu ir ne ką didesniu už jauniklę jūrų žvaigždę delnu 
švelniai palietė Einaro ranką. —- Manau, jog Žinau ir kitų knygų. Aš 
jas iškelsiu rytoj rytą. Galbūt jūs kaip tik jų ieškote. — Ana-Mari 
trumpam nutilo. — Tai yra, jei norite. 


4 


Sešioliktas skyrius 
X 

Gretai kėlė nerimą, kad Karlailas velka koją eidamas žvyruo- 
tais Tiuilri parko takeliais. Kas vakarą jis mirkydavo koją iki ke- 
lio karčiosios druskos ir stalo vyno mišinyje. Šį balzamą pirmasis 
sugalvojo jo kambariokas iš Stanfordo, kuris vėliau tapo chirurgu 
La Džoloje. Karlailas dirbo architektu ir Pasadenos apelsinmedžių 
giraitėse, kuriose buvo nutiesti takai, kad jos virstų gyvenvietė- 
mis, statė vieno aukšto namus. Jie buvo maži, pastatyti Pasadenos 
politechnikos instituto dėstytojams, Vestridžo mergaičių moky- 
klos mokytojams, policininkams, atvykėliams iš Indianos ir Ili- 
nojaus, kurie Kolorado gatvėje buvo įkūrę kepyklas ir spaustuves. 
Karlailas atsiųsdavo nuotraukų, ir Greta kartais kumščiu parėmusi 
smakrą svajodavo apie tokį namą su vieliniu tinkleliu dengta mie- 
gamąja veranda ir kamelijų medžių šešėlių užliejamais langais; 
tiesą sakant, ji neįsivaizdavo savęs įsikeliančios į tokį mažą namą, 
bet kartais tiesiog norėdavo pasvajoti. 

Karlailo veidas buvo dailus ir pailgas, plaukai ne tokie švie- 


siai geltoni kaip Gretos ir garbanotesni. Jis nebuvo vedęs, vakarus 
leisdavo prie braižymo stalo arba ąžuolinėje supamojoje kėdėje, 

prisitraukęs žalio stiklo šviestuvą, kad galėtų skaityti. Savo laiš- 
kuose Gretai jis rašė apie merginas, kurios prisėdavo prie jo sta- 
lelio Slėnio medžiotojų klube arba dirbo jo padėjėjomis, bet nė 
viena šių merginų jam beveik nieko nereiškė. 

— Dar galiu palaukti, - rašydavo brolis laiškuose, o Greta, lai- 
kydama laišką prieš saulę prie lango, pagalvodavo: „Aš taip pat.“ 

Kotedžo svečių miegamojo sienos buvo muštos brokatu ir jame 
stovėjo geležinė lova. Greta nerimavo, kad kambaryje stovinčio 
šviestuvo su kutais puoštu gaubtu šviesos nepakaks. Gatvių kam- 
pe esanti mėsos parduotuvėlė paskolino cinkuotą vonią karčiųjų 
druskų ir baltojo vyno balzamui; paprastai į ją būdavo guldomos 
negyvos žąsys permestais per kraštą kaklais. 

Rytais Karlailas gerdavo kavą su raguoliu prie ilgo stalo kote- 
džo priekiniame kambaryje. Apvilkta pižama jo nesveika koja at- 
rodė tarsi plonas metalinis strypas. Iš pradžių Einaras išsmukdavo 
iš buto vos tik Karlailo kambario durų rankena pradėdavo suktis. 
Greta pastebėjo, kad Einaras drovisi Karlailo. Eidamas pro Kar- 
lailo duris jis stengdavosi žengti tyliau, tarsi nenorėdamas su juo 
susitikti koridoriuje po krištoliniu dubens formos šviestuvu. Per 
vakarienę Einaras sėdėdavo susigūžęs, tarsi jį kamuotų skausmai 
stengiantis kažką pasakyti. Greta spėliojo, ar tarp vyro ir brolio 
kas nors įvyko, gal jie aštriai apsižodžiavo arba įžeidė vienas kitą. 
Tarp jųdviejų karojo kažkas nematomas, kažkokia energijos gija, 
kurios bent jau kol kas Greta nepajėgė suprasti. 

Kartą Karlailas pakvietė Einarą į pirtį Maturino gatvėje. Pirtis 
labai skyrėsi nuo saulėto baseino prie Solferino tilto per Seną. Tai 
buvo vyrams skirtas baseinas pilnoje garų ir puoštoje iš vazonų 
karančiomis palmėmis sporto salėje su geltono marmuro plytelių 
sienomis. Vos tik grįžęs su Karlailu iš pirties Einaras užsirakino 
savo kambaryje. 

— Kas ten nutiko? — paklausė brolio Greta. 

— Nieko, — atsakė paraudusiomis nuo vandens akimis Karlai- 
las. — Jis tiesiog pareiškė nenorįs plaukti. Sakė, nežinojęs, kad ten 
reikia plaukioti nuogiems. — Paskui pridūrė: — Jis vos neapalpo tai 
išvydęs. Negi Einaras niekada nėra buvęs turkiškoje pirtyje? 

— Tai jo daniškas drovumas, — paaiškino Greta žinodama, kad 
sako netiesą. 

„Danai, — mintyse tarė ji, — sugalvotų bet kokią priežastį, kad 
tik galėtų nusimesti drabužius ir staipytis.“ 

Praėjus kelioms dienoms, kai atvyko Karlailas, vieną rytą už- 
suko Hansas apžiūrėti Gretos paveikslų. Ji turėjo du paveikslus: 
pirmasis buvo didelis Lilės, gulinčios Bornholmo paplūdimyje, 
portretas, antrasis — prie japoninės kamelijos krūmo stovinti Lilė. 
Pirmojo paveikslo fone matomą jūrą nutapė Einaras, kruopščiai 
pavaizduodamas vasaros žydrynę. Tačiau kamelijos krūmas jam 
nepavyko, nes Einaras nebuvo matęs gyvų kamelijų garbano- 
tų raudonų Žiedų bei spindinčių ir nedidelių tarsi gilės pumpu- 
rų. Greta buvo gavusi žurnalo Vogue užduotį — iliustruoti kitos 
žiemos paltų su lapės kailiu kolekciją — tad portretą su kamelijos 
krūmu tegalėjo baigti naktimis. Ji nemiegojo tris naktis kruopš- 
čiai tapydama kiekvieną gėlių su švelniai geltonu viduriu žiedlapį. 
Einaras su Karlailu tuo metu miegojo, tad studijoje, tik retsykiais 
pasigirsdavo Edvardo IV atodūsiai. 

Greta baigė tapyti portretą vos kelios valandos prieš Hansui 
atvykstant jį apžiūrėti. 

— Jis dar šlapias, — paaiškino Greta pildama kavą Hansui, Kar- 
lailui ir Einarui, kurio plaukų galiukai buvo drėgni. 

— Šis paveikslas geras, — pagyrė Hansas žiūrėdamas į portretą 
su kamelijos krūmu. — Labai rytietiškas. Dabar kaip tik tai patinka. 
Gal tau vertėtų pamėginti nutapyti ją, vilkinčią siuvinėtą kimono? 

— Nenoriu, kad ji atrodytų pigiai, — atsakė Greta. 

— Nedaryk to, — patarė Einaras taip tyliai, kad Greta nebuvo 
tikra, ar kiti išgirdo jo žodžius. 

— Aš ne tai turėjau galvoje, — teisinosi Hansas. 

Jis vilkėjo blyškios spalvos vasarinį kostiumą, sėdėjo sukryžia- 
vęs kojas ir pirštais barbeno į ilgą stalą. Karlailas tūnojo įsitaisęs 
ant aksominės otomanės, Einaras suposi supamojoje kėdėje. Trys 
vyrai pirmą sykį buvo drauge, ir Greta be paliovos dairėsi tai į už- 
kėlusį ant aksominės pagalvėlės koją brolį, tai į vyrą, kurio šlapi 
plaukų galiukai buvo prilipę prie plono kaklo, tai į Hansą. Gretai 
atrodė, kad kiekviename jų slypi skirtinga asmenybė, ir kiekvie- 
nam jų galėtų pritaikyti skirtingą šmaikštų apibūdinimą. Galbūt 
taip ir yra. Greta spėliojo, ar vyrai mano, kad ją apskritai pažįsta. 
Galbūt ji klydo, bet būtent taip jautėsi — tarsi kiekvienas vyras iš 
jos norėtų kažko kito. 

Hansas gerbdamas Gretos pageidavimą neberodė jai dėmesio, 
bet rūpinosi parduoti jos darbus. Kartais, kai jiedu atsidurdavo 
vieni galiniame Hanso biuro kambaryje arba Gretos studijoje, o 
Lilė būdavo išėjusi, Greta jausdavo į save įbestą Hanso žvilgsnį. 
Tačiau kai jis stovėdavo atgręžęs nugarą, Greta nevalingai spokso- 
davo į Hanso plačius pečius ir ant apykaklės krentančius šviesius 
plaukus. Greta žinojo, ko trokšta, bet prisiversdavo nuvyti šiuos 
troškimus šalin. „Tik ne dabar, kol Einaras vis dar yra...“ Greta 
pajusdavo, kaip jai suspaudžia krūtinę. Moteris manė, kad ši aistra 
ir širdies kančios turėtų kamuoti Lilę. Tik ne ją pačią, jau dau- 
giau ne, tik ne dabar, kai studija pilna nebaigtų portretų ir žurnalų 
užsakymų, kuriuos reikia atlikti, tik ne Gretą, turinčią lengvabū- 
dį vyrą, kurio kūnas silpnas, o mintys susipynusios, ir atvykusį į 
Paryžių brolį, kuris miglotai pareiškė atvykęs padėti, ir Hansą prie 
ilgo Gretos darbastalio ilgais pirštais barbenantį į pušinį stalviršį 
bei kantriai laukiantį, kol išdžius kamelijų dažai ir kol gaus antrą 
puodelį kavos, ir kol ji nutapys Lilę, vilkinčią kimono, tiesiog lau- 
kiantį, kol Greta puls jam į glėbį. 

Vieną vasaros popietę Greta išvyko iš šių namų. Diena buvo 
karšta, ore tvyrojo tiršti juodi automobilių išmesti dūmai. Miglo- 

tame danguje neryškiai švietė saulė, tad miesto žavesys atrodė 
priblėsęs. Smėlio spalvos namų fasadų akmenys priminė minkštą, 
šiltą sūrį. Moterys nosinaitėmis šluostėsi prakaitą nuo kaklo. 

Metro buvo dar karščiau, o laiptų turėklai lipo prie delnų. Dar 
lik birželis, tad Greta su Einaru išvyks atostogauti į Mentoną tik 
po kelių savaičių. Greta vos spėjo pagalvoti, ar jai pavyks — kaip 
buvo pati sau sakiusi, kažką šią vasarą pakeisti, — kai Žvygindamas 
bėgius sustojo traukinys. 

Greta išėjo iš metro Pasi rajone, kur oras atrodė vėsesnis. Pūtė 
lengvas vėjelis, ore tvyrojo nupjautos vejos kvapas, tryško fonta- 
nas. Greta išgirdo, kaip į raudoną molį dunksi teniso kamuoliukas 
ir kaip kažkas dulkina kilimą. 

Daugiabutis namas anksčiau buvo vila, pastatyta iš geltono 
granito su variniais puošiniais. Prie jo glaudėsi nedidelė pusapvalė 
įvaža, kurioje telkšojo automobilių tepalo balutės ir tarsi sargybi- 
niai augo du apvaliai kirpti rožių krūmai. Paradinės durys buvo 
stiklinės, puoštos geležies kaltiniais. Virš jų matėsi balkonas su 
praviromis durimis, pro jas blaškėsi užuolaida. Greta išgirdo iš 
pradžių moters, paskui vyro juoką. 

Ana išsinuomojo butą antrame aukšte. Ji tris vakarus turėjo dai- 
nuoti Karmen Garnjė rūmų teatre; po spektaklio Ana vidurnaktį 
vakarieniaudavo „Prunjė“ restorane, kur užsisakydavo šaltų krabų 
žnyplių. Pastaruoju metu Ana prisiekinėjo, kad daugiau niekada 
negrįš į Kopenhagą. 

— Ji man yra tiesiog per daug tvarkinga, — kartodavo Ana pridė- 
jusi ranką prie krūtinės. 

Duris atidarė Ana. Jos šviesūs plaukai buvo susukti į standų 
kuodelį prie sprando. Kaklo odoje įsirėžė neišnykstančios rudos 
riebalų sluoksnio raukšlės. Ana mūvėjo didelį žiedą su sprogstan- 
čios žvaigždės formos rubinu. Ji išgarsėjo operos pasaulyje; su- 
džiūvę jauni vyrai giliai įdubusiomis akimis siųsdavo jai branga- 
kmenius, i1mbierinius sausainius ir nervingai parašytus atvirukus. 

Svetainė buvo maža, joje stovėjo minkštasuolis su paauksuo- 
tomis kojomis ir pagalvėle, aptraukta imituojančiu gobeleną au- 
diniu. Plonoje vazoje stiebėsi pamerktos tigrinės lelijos su žaliais 
ir gyslotais žiedais. Juodą uniformą vilkinti tarnaitė buvo atnešusi 
limonado ir anyžių degtinės. Už kėdės stovėjo aukštas ir keistokai 
apsirengęs vyras — vasarą jis vilkėjo tamsiai mėlyną paltą. 

— Tai profesorius Bolkas, — supažindino Ana. 

— Aš taip ir supratau, — atsakė Greta. — Tačiau ar jums nekaršta? 

— Profesorius Alfredas Bolkas, — prisistatė vyriškis ištiesdamas 
Gretai ranką. — Man kažkodėl visada šalta, — tarė jis lengvai gūž- 
telėdamas paltu apgaubtais pečiais. 

Jo akys buvo tamsiai mėlynos, su aukso taškučiais. Tamsiai 
gelsvi tarsi kokybiška mediena sutepti aliejumi plaukai gulėjo su- 
šukuoti aukštyn ir garbanojosi prie kaklo. Profesorius buvo dide- 
liu mazgu pasirišęs mėlyno šilko kaklaraištį, prisegtą deimantiniu 
segtuku. Vizitines korteles jis laikė susidėjęs į sidabrinę dėžutę. 
Profesorius atvažiavo iš Drezdeno, kur vadovavo Municipalinei 
moterų klinikai. 

Tarnaitė patiekė profesoriui Bolkui kavos, užpiltos ant ledų. 

— Negaliu valgyti citrinų, — paaiškino jis pakeldamas savo 
stiklinę. 

Pro balkono duris dvelkė lengvas vėjelis, tad Greta atsisėdo ant 
sofos šalia profesoriaus. Kilstelėjęs pečius jis mandagiai nusišyp- 
sojo. Greta manė, kad jai derėtų palaukti, kol profesorius pradės | 
klausinėti, bet netikėtai pajuto poreikį kažkam išsipasakoti apie 
Lilę ir Einarą. | 

— Kalbėsime apie mano vyrą, — pradėjo ji. 

— Taip. Kaip suprantu, yra kažkokia mergina, vardu Lilė. 

Vadinasi, jis žino. Iš pradžių Greta sutriko nesusigaudydama, 
ką kalbėti. Taip, nuo ko pradėti? Ar viskas prasidėjo prieš ketve- 
rius metus, kai ji paprašė Einaro pasimatuoti Anos batelius? O gal 
buvo dar kažkas? | 

— Jis įsitikinęs, kad yra moteris, — tarė Greta. 

Profesorius Bolkas negarsiai sušvokštė pro dantis ir skubiai 
linktelėjo. 

— Tiesą sakant, — pridūrė Greta, ž aš irgi taip manau. 

Ji papasakojo apie sukneles trumpomis rankovėmis, garstyčių 
spalvos batelius ir specialiai pasiūtą liemenėlę; pranešė apie Ei- 
naro išvykas į baseiną prie Solferino tilto ir „„Buci“ turgų Kelto 
gatvėje. Greta taip pat papasakojo apie Henriką bei Hansą ir kelis 
kitus vyrus, dėl kurių spurdėdavo Lilės širdis, bet vėliau ją imdavo 
graužti neviltis. 

— Ji gana daili, toji Lilė, - pareiškė Greta. 

— Šie vyrai... tas Hansas... ar man derėtų dar ką nors apie juos 
žinoti? | 

— Nemanau. 

Greta pagalvojo apie Hansą, kuris galbūt kaip tik dabar savo 
galerijoje kabina portretą su kamelijomis. Ji nepaprastai nusivil- 
davo, kai Hansas, užsukęs į studiją, pirštais pasitrindavo smakrą 
ir atmesdavo paveikslą pareikšdamas, kad jis nėra geras. Tačiau 
tai įvykdavo nedažnai — du tris kartus per metus. Gretą šie žodžiai 
taip priblokšdavo, kad ji nepajėgdavo net pajudėti 1r palydėti Han- 
są iki durų. Kartais, kai įsivyraudavo ramybė, Greta svarstydavo, 
ar verta taip giliai krimstis. 

Ana pirmoji užsiminė apie gydytoją. 

— Gal jam reikėtų pas ką nors nueiti? — sykį pasiūlė ji. Juodvi 
su Greta buvo paveikslų rėmų parduotuvėje, esančioje toje pa- 
čioje gatvėje kaip ir viešbutis, kuriame kažkada gyveno Oskaras 
Vaildas. Parduotuvėje stovėjo dėžė su senais rėmais, kai kurie jų 
atrodė sunkesni nei penkiasdešimt kilogramų. Rėmai buvo apdul- 
kėję ir terliojo moterų sijonus. Paskui Ana pridūrė: — Man dėl jo 


neramu. 

— Aš juk tau pasakojau, kas nutiko pas daktarą Hekslerį Danijo- 
je. Nežinau, ar jis ištvertų dar vieną vizitą pas gydytoją. Bijau, kad 
tai jį visiškai sužlugdytų. 

— Ar tu nė kiek nesijaudini? Dėl jo išvaizdos? Dėl to, kad jis 
nepaprastai sulyso? Kartais man atrodo, kad iš jo liko tik šešėlis. 

Greta susimąstė. Taip, Einaras ir jai atrodė išblyškęs, o paakiai 
pamėlę. Oda tapo permatoma. Greta visa tai pastebėjo, bet ar 1a- 
biausiai ją jaudino išvaizdos pokyčiai? Ir jau ketveri metai regulia- 
riai pasikartojantis kraujavimas? Ji išmoko prisitaikyti prie Einaro 
transformacijos. Taip, atrodė, kad Einaras nuolat transformuojasi, 
tarsi šie pokyčiai — mįslingas kraujavimas, įdubę skruostai, ne- 
patenkintas geismas — niekada nesiliaus. Tačiau gerai pagalvojus, 
kuris gi žmogus nesikeičia? Juk kiekvienas nuolat virsta kažkuo 
nauju. Dėžėje su grandine prirakintu dangčiu Greta rado rėmą pa- 
auksuotais kraštais, kuris tobulai tiks naujausiam Lilės portretui. 

— Tačiau jei tu ką nors pažįsti, — kreipėsi į Aną Greta, — jei 
turi galvoje kažkokį gydytoją, aš su juo pakalbėčiau. Juk tai nepa- 
kenks, tiesa? 

— Norėčiau apžiūrėti jūsų vyrą, —- pasakė profesorius Bolkas. 

Profesoriaus žodžiai Gretai priminė Hekslerį ir jo Žvangantį 
rentgeno aparatą. Ji ėmė spėlioti, ar Einaras kada nors leisis nuve- 
damas pas kitą gydytoją. Profesorius gurkštelėjo kavos ir iš kiše- 
nės išsitraukė bloknotą. 

— Nemanau, kad jūsų vyras išprotėjęs, - ramino jis. — Esu tikras, 
kad kiti gydytojai jį apšauktų išprotėjusiu. Tačiau aš taip nemanau. 

Anos svetainėje kabėjo Lilės portretas. Jame buvo pavaizduota 
Lilė, sėdinti ant suolo parke. Už Lilės rankose laikydami skrybė- 
les šnekučiavosi du vyrai. Portretas kabėjo virš šoninio stalelio, 
apkrauto sidabriniuose rėmeliuose įrėmintomis Anos, su peruku ir 
kostiumu po spektaklio glebėsčiuojančios draugus, nuotraukomis. 
Parko sceną Greta nutapė prieš metus, kai Lilė kotedže pasirody- 
davo tris savaites, paskui dingdavo šešias. Tuo metu Greta mokėsi 

dirbti ir gyventi be vyro. Prieš metus, kai Einaras su ja kalbėdavosi 
lik kaip Lilė, Greta pati galvojo, kad vyras išprotėjo. Kartkartėmis 
jis atrodydavo tarsi būtų apimtas transo: Einaro akys taip patam- 
sėdavo, kad Greta jose nematydavo nieko, išskyrus savo pačios 
atspindį. | 

— Pažįstu panašų į jį vyrą, — aiškino profesorius Bolkas. — 
"Tramvajaus konduktorių. Jauną, gana gražų, net, sakyčiau, dailų, 
žinoma, išblyškusį ir truputį netvirtai stovintį ant kojų. Tas vyras 
yra nervingas, bet ar galima jį kaltinti už tai, kad atsidūrė tokioje 
padėtyje? Jis atėjo pas mane ir man pirmiausia krito į akis — nega- 
lėjau to nepastebėti — kad vyro krūtys didesnės nei daugelio paau- 
glių mergaičių. Tuo metu, kai jis pradėjo pas mane lankytis, vyras 
vadino save Ziglinda. Tai atrodė keista. Kartą jis atvyko į kliniką 
ir maldavo, kad jį priimtų. Kiti gydytojai atsakė negalį į munici- 
palinę moterų ligoninę priimti vyro. Jie nesutiko vyro apžiūrėti. 
Tačiau aš sutikau, ir vieną popietę — niekada to nepamiršiu — pa- 
mačiau, kad jis yra ir vyras, ir moteris. 

Greta pagalvojo, kad tarp vyro kojų be gyvybės ženklų kada- 
ruojantis tarsi labai seno žmogaus kūno atauga daikčiukas turėjo 
atrodyti siaubingai. 

— Ką jūs jam pasakėte? — paklausė ji. 

Vėjelis kilstelėjo užuolaidas, ir į kambarį atsklido žaidžiančių 
tenisą berniukų balsai, paskui motinos šūksnis eiti namo. 

— Pasakiau, kad galiu jam padėti. Padėti pasirinkti. 

Greta širdies gilumoje norėjo paklausti: „Ką pasirinkti?“. Ta- 
čiau išsyk suprato, nors nežinojo atsakymo. Nes net Greta, kuri 
pastaruoju metu dažnai pagalvodavo: „Ak, jei tik Einaras pasi- 
rinktų, kuo nori būti“, negalėjo įsivaizduoti, kad iš tiesų įmanoma 
rinktis. Sėdėdama ant sofos su paauksuotomis kojomis ji galvojo 
apie Einarą, kuris tam tikra prasme jau apskritai neegzistavo. Tarsi 
kažkas — taip, kažkas — jau būtų už jį pasirinkęs. 

— Kas nutiko tam vyrui? — paklausė Ana. 

— Jis pasakė norįs būti moterimi, kad trokšta tik vieno — būti 
mylimas vyro. Jis buvo pasiryžęs bet kam, kad tai įvyktų. Jis atė- 
jo į mano kabinetą užsidėjęs fetrinę skrybėlę ir vilkėdamas žalią 
suknelę. Pamenu, kad jis turėjo vyrišką kišeninį laikrodį, nes per 
mūsų susitikimą jį išsitraukė ir be paliovos dirsčiojo aiškindamas, | 
kad privalo išeiti, nes įprato savo dienas dalyti pusiau: rytais gy- 
vendamas kaip moteris, o popietėmis — kaip vyras. 

Tai įvyko prieš daugelį metų, kai aš dar buvau jaunas chirur- 
gas. Teoriškai žinojau, ką būtent galiu jam padaryti. Tačiau tada 
dar nebuvau atlikęs tokios sudėtingos operacijos. Tad visą mėnesį 
iki vėlumos skaitydavau medicininius straipsnius. Jei tik klinikoje 
moteriai atlikdavo gimdos šalinimo operaciją, aš ją stebėdavau am- 
fiteatrinėje operacinėje. Paskui tyrinėdavau pašalintą gimdą mūsų 
laboratorijoje. Galiausiai vieną dieną, kai buvau pasirengęs, pasa- 
kiau Ziglindai, kad noriu jai paskirti operacijos datą. 

Tuo metu vyras buvo netekęs svorio. Jis buvo gana silpnas. 
Matyt, buvo per daug išsigandęs, kad pajėgtų valgyti. Tačiau jis 
sutiko leisti man pamėginti. Kai pasakiau, kad galiu tai padaryti, 
vyras apsiverkė. Paaiškino, jog verkia todėl, kad jaučiasi tarsi kaž- 
ką žudytų. „Kažką aukočiau“, — tokie buvo jo žodžiai. 

Operaciją paskyriau ketvirtadienio rytą. Ji turėjo būti atliekama 
didelėje amfiteatrinėje operacinėje; daugybė Žmonių prašė leisti 
ateiti pasižiūrėti. Taip pat keli gydytojai iš Pirnos klinikos. Žino- 
jau, kad jei pasiseks, būsiu padaręs kažką nepaprasta, apie ką nie- 
kas nė svajote nesvajojo. Kas galėtų pagalvoti, kad įmanoma iš 
vyro tapti moterimi? Kas būtų rizikavęs savo karjera mėgindamas 
atlikti tai, kas atrodo tarsi mitas? Ką gi, aš ketinau rizikuoti. 

Profesorius Bolkas nusimetė paltą. 

— Tačiau anksti tą ketvirtadienio rytą nuėjusi į Ziglindos palatą 
slaugytoja paciento nerado. Jis buvo palikęs savo mantą: fetrinę 
skrybėlę, kišeninį laikrodį, žalią suknelę, viską. Tačiau pats buvo 
dingęs. 

Profesorius Bolkas išgėrė kavos likučius. 

Greta baigė gerti savo limonadą, ir Ana pakilo pašaukti tar- 
naitės („Gėrimų“, — kapotai paliepė ji). Greta atidžiai apžiūrinėjo 
profesorių, kairę koją užsikėlusį ant dešinio kelio. Šįsyk ji buvo 
įsitikinusi, kad neklysta; Bolkas — ne Heksleris. Jis suprato. „Jis 
toks, kaip aš“, —- pagalvojo Greta. Daugiau galvoti apie tai nereikė- 
J0; sprendimas trenkė tarsi smūgis tiesiai į galvą, nuo kurio akyse 
pasipylė kibirkštys. Greta šoktelėjo ant sofos; tada moteris, kuri 
kadaise Prancūzijos pietuose vos neužsimušė pati ir neužmušė 
Einaro staiga nepajėgdama suvaldyti jų automobilio 17 skriedama 
link uolos, iš kurios akmenų kalėsi mimozos, pagalvojo: „Privalau 
nuvežti Lilę į Drezdeną. Mudvi turime ten nuvykti.“ 


Septynioliktas skyrius 


kj 

Kitą dieną skaitytojus aptarnaujanti mergina Einarui parin- 
ko daugiau knygų, tarp jų: „Lytys; normalus ir nenormalus vy- 
ras; mokslinė lytinio amoralumo studija“ ir prieš dvidešimt metų 
Drezdene išleistą „Seksualinę krizę“. Šiose knygose daugiausia 
buvo aprašomos lytinės raidos teorijos, grindžiamos hipotezėmis 
ir atsitiktiniais eksperimentais laboratorijoje su žiurkėmis. Vokiš- 
koje knygoje Einaras perskaitė apie Bavarijos aristokratą, gimusį 
1r Su peniu, ir su vagina. Neįprastas šio vyro likimas — vaikystė- 
je jis buvo sutrikęs, tėvai jo išsižadėjo, vėliau vyras beviltiškai 
mėgino susirasti vietą pasaulyje — paskatino Einarą užsimerkti ir 
pagalvoti: „Taip, aš suprantu.“ Viename skyriuje buvo aprašytas 
mitas apie Hermį ir Afroditę. Knygoje aiškinama seksualinė pa- 
tologija ir reiškinys, pavadintas lytine tarpine grandimi. Kažkokiu 
būdu Einaras suprato, kad skaito apie save. Jis atpažino dvilypumą 
ir visiško susitapatinimo su kuria nors lytimi stoką. Skaitant apie 
bavarą, bukas, neryškus skausmas Einaro krūtinėje nurimo. 

Kai kurios knygos buvo senos, praėjusio amžiaus, apdulkėju- 
siomis nugarėlėmis. Verčiami jų puslapiai taip garsiai šlamėjo, kad 

Einaras išsigando, jog prie ilgo skaityklos stalo sėdintys studentai 
pakels galvas ir iš baimės jo veide, sumišusios su palengvėjimu, 
supras, kas jis yra iš tiesų. 

Ana-Mari padėdavo prieš Einarą knygas, atremtas į pasvirusį 
stovelį. Ji taip pat paskolino švininių karoliukų, įvyniotų į veltinį, 
vėrinį, kuris prilaikydavo atverstą puslapį, kol Einaras užsirašinė- 
davo ištraukas savo užrašų knygelėje su alavine nugarėle. 

Skaityklos stalai buvo platūs, su įkartomis, ir jie Einarui pri- 
minė Kopenhagos žuvų turgaus, įsikūrusio Senojo paplūdimio ga- 
tvėje, pardavėjų darbastalius, ant kurių moterys nukirsdavo galvas 
šapalams. Prieš Einarą ant stalo buvo pakankamai vietos išskleisti 
vėduokle kelias knygas atverstais smėlio spalvos puslapiais, ir jam 
ėmė atrodyti, kad šios knygos — tai jo maža saugi rėva. Skaity- 
damas knygas tais rytais, kai išslinkdavo iš buto, jausdavo, kad 
kiekvienas sakinys apie vyrus ir moteris jį saugos visus ateinančius 
metus, kai viskas pagal duotą sau pažadą pasikeis. 

Galiausiai Einaras prisiskaitė tiek, kad įsitikino, jog jis taip pat 
turi moteriškų organų. Jo kūne slypėjo Lilės organai ir raumenų 
klostės, paverčiančios ją tuo, kas ji yra. Iš pradžių buvo sunku 
patikėti, bet kai suvokė, kad tai ne psichikos sutrikimas, o fizinis 
trūkumas, viskas ėmė atrodyti logiška. Einaras įsivaizdavo, kad 
virš jo sėklidžių slypi įgrūsta gimda, o krūtys yra įstrigusios krū- 
tinės ląstoje. 

Skaitykloje jis praleido savaitę, ir kasdien ateidavo tokia aki- 
mirka, kai jį taip sukrėsdavo nauji atradimai, kad padėdavo galvą 
ant rankų ir tyliai pravirkdavo. 

Jei jis užsnūsdavo, Ana-Mari patapšnodama savo mažu baltu 
delniuku paragindavo vėl imtis darbo. 

— Jau vidudienis, — sakydavo ji, ir Einaras trumpam sutrikdavo: 
vidudienis? 

— Ak, taip. Vidudienis. 

Karlailas įprato siūlyti Einarui kartu praleisti popietę. 

— Gal susitiksime vidudienį? — kas rytą klausdavo Karlailas, kai 
Einaras, iš nekantrumo dėl to, kas jo laukia bibliotekoje, beveik 
praradęs nuovoką smukdavo pro paradinės duris. 

— Nežinau, ar galėsiu, — atsakydavo. 

— Kodėl? - klausdavo Greta. 

Karlailas žinojo, kad nereikia kviesti Gretos prisidėti prie jų. 
"Kartą jis papasakojo Einarui, kad net tada, kai jiedu su Greta buvo 
maži vaikai, sesuo nusivylusi atsidusdavo, jei Karlailas pasiūlyda- 
vo kartu traukti į šaudyklą Išdžiūvusio upelio kanjone pašaudyti 
iš lanko. 

— Ji visada būdavo per daug užsiėmusi, — aiškino Karlailas. — 
Skaitydavo Dikensą, rašydavo eilėraščius, piešdavo Šventojo 
Gabrieliaus kalno vaizdus, tapydavo mano portretus. Tačiau man 
jų niekada nerodydavo. Jei paprašydavau parodyti kurią nors ne- 
didelę akvarelę, Greta parausdavo ir sukryžiuodavo rankas ant 
krūtinės. 

Tad Karlailas atsigręžė į Einarą. Iš pradžių teko jį baksno- 
ti. Atrodė, kad Karlailo žydros akys, kurios buvo skaistesnės už 
Gretos, kažkaip pajėgia skaityti jo mintis. Einarui būdavo sunku 
sėdėti greta Karlailo, jis muistydavosi kėdėje, kilodavosi aukštyn 
1r žemyn. 

Karlailas nusipirko automobilį — sportinį „Alfa Romeo Sport 
Spider“. Automobilis buvo raudonas, ratai su stipinais, o prie du- 
relių pakopos kyšojo pritvirtinta raudona įrankių dėžė. Karlailui 
patikdavo važinėti atidengus brezentinį stogą. Prietaisų skydelis 
buvo juodas, su šešiomis skalėmis ir maža sidabrine rankena, į ku- 
rią Einaras galėdavo įsikibti, kai Karlailas atlikdavo staigų posūkį. 
Automobilio dugnas buvo iš banguoto plieno, ir kai Karlailas va- 
žinėdavo po Paryžiaus apylinkes, Einaras pro batų padus jausdavo 


iš variklio sklindantį karštį. 

— Tau tikrai reikėtų išmokti labiau pasitikėti žmonėmis, — kartą 
automobilyje patarė Karlailas, draugiškai perkeldamas ranką nuo 
pavarų svirties ant Einaro kelio. 

Jis vežė Einarą į teniso stadioną Atėji. Šalia Bulonės miško įsi- 
kūrusio stadiono betoninė taurė stiepėsi aukštyn pro tuopas. Buvo 
vėlyvas rytas, ir blyški saulė jau aukštai švietė žydrai baltame dan- 
guje. Išrikiuotos aplink stadioną vėliavos suglebusios karojo ant 
stiebų. Į teniso parką galėjai patekti pro geležinius vartus. Prie jų 
stovėjo vyrai, vilkintys žalius bleizerius ir užsidėję šiaudines skry- 
bėles, — tikrino žiūrovų bilietus perplėšdami juos pusiau. 

Tarnautojas įleido Einarą su Karlailu į žaliai dažytą nedidelę 
nuožulnią ložę. Joje stovėjo keturios pintos kėdės, ir ant kiekvie- 
nos pūpsojo dryžuota pagalvėlė. Ložė buvo prie pat teniso korto, 
dengto trupinto molio danga, kuri atrodė tokia raudona, kaip Lilės 
sykį Fonesbecho parduotuvėje pirkti skaistalai. 

Korte dvi merginos apšilinėjo. Viena jų buvo iš Liono; jos klos- 
tuotas baltas sijonas plaikstėsi tarsi burė, o sportininkė sklandė po 
kortą lyg škuna. Programoje buvo parašyta, kad kita mergina yra 
amerikietė iš Niujorko; ji buvo aukšta ir tamsi, trumpais ir spin- 
dinčiais tarsi aviatoriaus odinė kepurė plaukais. 

— Niekas nesitiki, kad ji laimės, — pasakė Karlailas apie 
amerikietę. 

Jis sėdėjo delnu prisidengęs akis nuo saulės. Karlailo smakras 
buvo visiškai toks pat kaip Gretos: kvadratinis, ilgokas, o burna pil- 
na sveikų dantų. Brolio ir sesers oda taip pat atrodė vienodai: paru- 
duodavo pabuvus saulėje vos vieną valandą, o prie kaklo šiurkštoka. 
Kaip tik Gretos kaklą naktimis aistringai bučiuodavo Einaras. Šią 
Gretos kūno dalį jam labiausiai patiko bučiuoti, net labiau nei lūpas: 
lūpomis paliesdavo ilgą žmonos kaklą ir švelniai čiulpdavo, laižyda- 
vo, kramsnodavo atvirą ir gyslotą kaklo lopinėlį. 


— Norėčiau kada nors aplankyti Kaliforniją, — prasitarė Einaras. 

Mačas prasidėjo, kamuoliuką padavinėjo amerikietė. Ji aukš- 
tai išmesdavo kamuoliuką, ir Einaras beveik matė, kaip užsimojus 
rakete susisuka Žaidėjos peties raumenys. Greta dažnai sakydavo, 
kad išgirdusi dunksint teniso kamuoliuką, pagalvoja apie krintan- 
čius ant žemės apelsinus; Einaras pagalvojo apie svidrėmis ap- 
augusį kortą už mūrinės vilos ir vėjo kedenamas cukraus pudra 
pažymėtas linijas. 

— Ar Greta kada nors yra apie tai užsiminusi? — paklausė Kar- 
lailas. — Kad norėtų grįžti namo? 

— Girdėjau ją sakant, kad daug kas turėtų pasikeisti, kol ji nu- 
spręs grįžti. 

Kartą Greta pareiškė, kad nė vienas jų nepritaptų Pasadenoje, 
kur gandai sklinda per slėnį taip pat greitai, kaip ir vėjelio nešami 
melsvieji kėkštai. 

— Ten ne vieta nei tau, nei man, — pareiškė Greta. 

— Įdomu, ką ji turi galvoje, - suabejojo Karlailas. 

— Tu pažįsti Gretą. Jai nepatinka, kai žmonės apie ją kalba. 

— Tačiau tam tikra prasme jai tai patinka. 

Amerikietė laimėjo pirmą geimą, jos žemai paleistas kamuo- 
liukas praskriejo beveik liesdamas tinklą 17 nusileido ant molio 
dangos visai netikėtoje vietoje. 

— Ar kada nors esi pagalvojęs apie kelionę? — paklausė Karlai- 
las. — Į Kaliforniją? Gal atvyktum tapyti žiemą? — Karlailas vėda- 
vosi programa ir sėdėjo ištiesęs nesveiką koją. — Atvyktum tapyti 
eukaliptų ir kiparisų? Arba apelsinmedžių giraičių? Tau patiktų. 

— Tik su Greta, - atsakė Einaras. 

Karlailas, kuris buvo visiškai panašus ir kartu nepanašus į savo 
seserį, paklausė: į 

— Tačiau kodėl? 

Einaras sukryžiavo kojas užkliudydamas priekyje stovinčią 
pintą kėdę. Mergina iš Liono prigludusiu prie kūno sijonėliu nu- 
sklendė per kortą ir atmušė klastingos amerikietės iš kairės pasiųs- 

t purvinai baltą kamuoliuką, kuris pergalingai nusileido varžovės 
aikštelės pusėje prie pat galinės linijos. Dailių, skrybėlėtų ir levan- 
(lomis bei žaliosiomis citrinomis kvepiančių žiūrovų minia ėmė 
džiaugsmingai šūkauti; paskui, kai stadionas nutilo, kad mergina 
iš Liono galėtų ramiai paduoti kamuoliuką, Karlailas tarė: 

— Aš žinau apie Lilę. 

Einaras pajuto dulkėmis atsiduodančio molio kvapą ir pro tuo- 
pas prasiskverbusį vėją. 

— Nesu tikras, ar Žinau, apie ką tu... | 

Tačiau Karlailas jį pertraukė. Jis atsirėmė alkūnėmis į kelius 
tr įsistebeilijęs į stadioną pradėjo Einarui pasakoti apie laiškus, 
kuriuos jam per praėjusius metus rašė Greta. Jie ateidavo kartą 
per savaitę, laiškai buvo stori — pustuzinis žydro plono popieriaus 
lapų, išmargintų sunkiai įskaitomais žodžiais; Greta laiškus rašė 
su tokiu įniršiu, kad nepalikdavo paraščių, smulkiu, glaustu raštu 
užpildydama puslapį nuo vieno krašto iki kito. „Yra tokia būtybė, 
vardu Lilė, — maždaug prieš metus pirmą sykį užsiminė sesuo. — 
Mergina iš Danijos pelkių, kurią aš priėmiau.“ Laiškuose buvo 
rašoma, kaip Lilė klaidžioja po Paryžių, kaip išsidraikiusiu ant 
žvyruoto tako sijonu klaupiasi parke pamaitinti balandžių. Gre- 
ta taip pat rašė, kaip Lilė ištisas valandas sėdi ant kėdės jos stu- 
dijoje Senosios šventyklos gatvėje, ir pro langą sklindanti šviesa 
krinta ant jos veido. Laiškai ateidavo beveik kas savaitę, ir juose 
būdavo pateikiama ankstesnių dienų, praleistų su Lile, santrauka. 
Laiškuose niekada nebuvo užsimenama apie Einarą, ir kai Kar- 
lailas savo laiškuose paklausdavo: „Kaip sekasi Einarui?“ arba 
„Perduok mano linkėjimus Einarui“, ar net kai sykį pasiteiravo: 
„Ar šiemet ne dešimtosios jūsų vedybų metinės?“, Greta niekada 
neatsakydavo į brolio klausimus. 

Kartą, prabėgus maždaug šešiems mėnesiams, kai laiškai buvo 
siunčiami kas savaitę, Karlailas savo laiškų dėžutėje rado ploną 
voką. Jis gerai prisimena tą dieną, nes juodi sausio mėnesio lietūs 

pliaupė visą savaitę, koją skaudėjo taip, tarsi karieta tik vakar ją 
būtų pervažiavusi. Karlailas, pasiramsčiuodamas bambuko lazda 
ir kitoje rankoje laikydamas skėtį, įvaža nuėjo prie laiškų dėžutės. 
Lietus išterliojo rašalą ant voko, Karlailas jį atplėšė tamsiame Pa- 
sadenos ąžuolu muštame koridoriuje. Varvant nuo plaukų lietaus 
lašams perskaitė vieno puslapio laišką. „Einaras mane palieka, — 
pradėjo savo laišką Greta. — Tu teisus. Po dešimties metų jis mane 
palieka.“ Karlailas ketino nedelsdamas važiuoti į paštą Kolorado 
gatvėje ir išsiųsti telegramą. Vilkdamasis neperšlampamą apsiaus- 
tą jis baigė skaityti laišką ir tik tada pradėjo suprasti, ką Greta turi 
galvoje. | 

Antras laiškas atėjo kitą dieną, paskui dar vienas. Juose buvo 
aprašoma Lilės veikla beveik padieniui. Laiškai buvo tokie pat 
prigrūsti žodžių kaip ir ankstesni, bet dabar tarp sakinių buvo 
įterpti mažyčiai merginos veido eskizai: Lilė užsidėjusi skrybėlę 
su prisegtomis išdžiovintomis žibuoklėmis; Lilė, skaitanti laikraš- 
tį Le Monde; Lilė, išplėstomis akimis žiūrinti į dangų. 

— Paskui Greta pradėjo man siųsti eskizus iš savo bloknoto. 
Savo Lilės portretų studijas. Lilę citrinmedžių giraitėje. Lilę ves- 
tuvių puotoje. — Karlailas nutilo, kol amerikietė padavė kamuoliu- 
ką. — Eskizai gražūs. Ji graži, Einarai. 

— Vadinasi, tu žinai. 

— Man nereikėjo daug laiko, kad suprasčiau, — atsakė Karlai- 
las. - Žinoma, aš apie tai žinau nedaug, — pridūrė jis. Mažas ru- 
das paukštelis nutūpė ant ložės turėklo ir kraipydamas galvą ėmė 
ieškoti sėklų. — Tačiau norėčiau padėti. Norėčiau susitikti su Lile. 
Pažiūrėti, ar galiu ką nors padaryti. Supranti, Greta elgiasi būtent 
taip — siuntinėja laiškus ir piešinius. Ji niekada nėra prašiusi pa- 
galbos. Matau, kad ji mano, jog tu pakęstum pagalbą, kuri reikštų 
daugiau nei Greta tau gali duoti. — Karlailas nutilo. — Jai tai sunku. 
Tu privalai nepamiršti, kad jai sunku. 

— Ji taip sakė? 

— Greta niekada nieko panašaus nepasakytų. Tačiau aš matau. 

Einaras su Karlailu toliau stebėjo teniso mačą. Diena buvo šil- 
la, ir merginos rankšluosčiais šluostėsi veidus. 

— Ar buvai pas gydytoją? — paklausė Karlailas. 

Einaras jam papasakojo apie daktarą Hekslerį. Vien tik ištarus 
jo pavardę Einarą supykino; jis beveik pajuto, kaip spazmai tampo 
Zarnyną. 

— Nesuprantu, kodėl negalėtum kreiptis į gydytoją, — pareiškė 
Karlailas. — Kam nors papasakoti, kaip jautiesi. Apie ką galvoji. 
Noriu tave nuvesti pas vieną specialistą. Aš pasidomėjau ir ketinu 
tave nuvesti pasikalbėti pas gydytoją, kuris galbūt padės. Padės 
tau tai išspręsti kartą ir visiems laikams. Nesijaudink, Einarai. Aš 
kai ką sugalvojau. | 

Einarui labiausiai į atmintį įstrigo akies krašteliu matomos il- 
gos Karlailo kojos, nesveikoji nepatogiai suriesta. Ir pradedanti 
korte prakaituoti amerikietė, jos palaidinėje, krūtų apačioje, plin- 
tanti prakaito dėmė. Ir merginos veidas, tamsus ir neišraiškingas; 
ir jos didelė galva, ir ilgos rankos, ir kažkas ne taip merginos 1š- 
vaizdoje. Galbūt rankoje pulsuojanti vena. O gal šešėlis virš lū- 
pos. Ir tai, kaip visas stadionas nusiteikė prieš ją, kai amerikietės 
persvara prieš merginą iš Liono ėmė augti. Regėjosi, kad prieš ją 
nusistatė visas pasaulis — visi, išskyrus Karlailą, kuris palinko prie 
Einaro ir paklausė: 

— Ar nenori, kad ji laimėtų? Ar nebūtų smagiau, jei laimėtų ji? 

Pirmiausia Karlailas nuvežė Einarą pas daktarą MakBraidą. Jis 
buvo su ambasada susijęs amerikietis psichiatras, turintis prakti- 
ką Tilžės gatvėje, tolėliau nuo pasų skyriaus. Daktaro MakBrai- 
do plaukai žėlė tankūs ir garbanoti, juodi ūsai Žžilstelėję, kaklas ir 
pilvas stambūs. Gydytojas vilkėjo standžiai iškrakmolytus baltus 
marškinius. Jis atvyko iš Bostono ir per susitikimą su Einaru nuo- 
lat vadino save „juoduoju airiu“. Gydytojui šypsantis burnos gilu- 
moje suspindėdavo auksiniai dantys. 

Daktaro MakBraido kabinetas buvo panašesnis į teisininko nei 
į gydytojo. Jo rašomasis stalas buvo su dvigubomis atramomis ir 
muštas žalia oda. Prie sienos rikiavosi knygų lentynos ir ąžuolinių 
dokumentų spintų eilė. Prie lango ant stovo gulėjo atverstas me- 
dicininis žodynas. Kol Einaras pasakojo apie Lilę, gydytojas jo 
klausėsi abejingu veidu stumdydamas ant nosies akinius aukštyn 
ir žemyn. Suskambėjus telefonui, daktaras MakBraidas nekreipė 
dėmesio į skambutį ir paragino Einarą pasakoti toliau. 

— Kiek ilgiausiai esate gyvenęs kaip Lilė? — paklausė jis. 

— Daugiau nei mėnesį, — atsakė Einaras. — Praėjusią Žiemą ji 
čia buvo ilgai. 

Vyras prisiminė praėjusią žiemą, kai labai dažnai guldamas 
į lovą nežinodavo, kuo bus, kai rytą atsikels. Vieną vakarą Lilei 
su Greta išėjus iš operos jas sustabdė atkištas peilis. Vagis buvo 
smulkaus sudėjimo vyras juodu paltu, o jo peilis žiemos mėne- 
sienoje neatrodė itin aštrus. Tačiau jis mojuodamas peiliu parei- 
kalavo atiduoti rankines. Vyras buvo kelias dienas nesiskutęs ir 
spardydamas koja Žemę kartojo: 

— Kalbu rimtai, madmuazelės. Nemanykite, kad mano ketini- 
mai nerimti. 

Kai Lilė siekė rankinės, Greta sulaikė ją už riešo perspėdama: 

— Lile, neduok. 

Tačiau vyras išplėšė Lilės rankinę ir siekė atimti iš Gretos, kuri 
sušuko: 

— Ne, to tai nebus! 

Greta pasileido bėgti operos teatro link, kuris vakare spindė- 
jo auksu. Lilė liko stovėti atsirėmusi į sieną, vagis buvo prieš ją. 
Vyras vėl spyrė į šaligatvį ir, regis, mėgino nuspręsti, ką daryti 
toliau. Nubėgusi kvartalą Greta atsigręžė. Lilei pavyko įžiūrėti tik 
jos siluetą: Greta stovėjo išskėtusi kojas ir kumščiais įsirėmusi į 
klubus. Paskui ji ėmė artintis prie Lilės ir vagies. Vyras nervingai 
nusišypsojo. 

— Ji išprotėjo, — pareiškė vagis spardydamas šaligatvį. 

Jis nukreipė peilį, ne ką didesnį už paprastą stalo įrankį, žemyn. 
Tada pasileido bėgti nuo Gretos. 

— Ar galvojate apie Einarą, kai būnate Lilė? — paklausė daktaras 
MakBraidas. | 

— Niekada. 

— Tačiau būdamas Einar galvojate apie Lilę? 

— Taip. 

— Apie ką tada galvojate? 

Gydytojas atsuko plunksnakočio dangtelį ir pasidėjo rašiklį ant 
švaraus popieriaus lapo. 

— Dažniausiai tiesiog stengiuosi atspėti jos mintis, — atsakė 
Einaras. 

Jis paaiškino, kad valgydamas cinamonu pabarstytą obuolių 
pyragą pagalvoja, ar nereikėtų gabalėlio palikti Lilei. Jei ginčijasi 
su mėsininku, kuris nykščiu spaudžia svarstykles, Einaras klausia 
savęs, ar Lilė taip pat ginčytųsi. Tada jis save įtikina, kad Lilė 
nepyktų ant prakaulaus, dailaus mėsininko neklusniais šviesiais 
plaukais; tad nebaigęs ginčo Einaras atsiprašo ir liepia mėsininkui 
baigti vynioti ėriuko gabalą. 

Daktaras MakBraidas kilstelėjo savo akinius. 

Kitapus gatvės esančioje kavinėje Einaro laukė Karlailas. Ei- 
naras pagalvojo, kad Karlailas, matyt, skaito Bėdekerio kelionių 
vadovą ir išsitraukęs už ausies užkištą pieštuką žymisi lankyti- 
nas vietas. Tikriausiai kaip tik dabar jis baigia gerti kavą ir Žiūri į 
laikrodį. | 

— O ką jaučiate vyrams? — paklausė daktaras MakBraidas. — Ar 
jų nekenčiate? 

— Ar nekenčiu vyrų? 

— Taip. 

— Žinoma, ne. 

— Nebūtų keista, jeigu jų nekęstumėte. 

— Tačiau aš jiems nejaučiu neapykantos. 

— O Lilė? Ką ji jaučia vyrams? 

— Ji irgi nejaučia jiems neapykantos. 

Daktaras MakBraidas įsipylė vandens iš sidabrinio ąsočio. 

— Ar jai patinka vyrai? 

— Nesu tikras, ar suprantu, ką turite galvoje. 

Gydytojas gurkštelėjo vandens. Einaras pamatė ant jo lūpų li- 
kusį stiklinės atspaudą ir staiga suprato, kad yra ištroškęs. | 

— Ar ji kada nors yra bučiavusi vyrą? 

Einaras svarstė. Kaip paprašyti stiklinės vandens, bet tai jam 
atrodė neįmanoma. Gal tiesiog atsistoti ir įsipilti? Tačiau ir tai at- 
rodė neįmanoma. Tad jautėsi tarsi vaikas sėdėdamas daktaro Mak- 
Braido kėdėje, apmuštoje geltonu vilnoniu audiniu, kuris jam kėlė 
niežulį. 

— Pone Vegeneri, klausiu tik todėl, kad... 

—Taip, — atsakė Einaras. — Ji yra bučiavusi vyrą. 

— Ar jai tai patiko? 

— Turėsite jos paklausti. 

— Maniau, kad jos ir klausiu. 

— Ar aš atrodau kaip Lilė? — sukluso Einaras. — Ar aš jums pa- 
našus į moterį? 

— Ne visai. 

— Ką gi, tada... 

Suskambo daktaro MakBraido telefonas ir jiedu abu sužiuro 
į juodą ragelį, kuris virpėjo su kiekvienu skambučiu. Galiausiai 
telefonas nutilo. 

— Bijau, kad esate homoseksualus, — galiausiai ištarė daktaras 
Makbraidas ir negarsiai spragtelėdamas užsuko plunksnakotį. 

— Manau, kad jūs nesuprantate. 


— Esate ne pirmas, kuriam taip atsitiko, — aiškino gydytojas. 

— Tačiau aš nesu homoseksualus. Tai ne mano bėda. Manyje 
pyvena kitas žmogus, — pareiškė Einaras kildamas iš kėdės. - Mer- 
pina, vardu Lilė. 

— Man labai skauda širdį, — toliau aiškino daktaras MakBrai- 
(las, — kai tokiems vyrams, kaip jūs, turiu pasakyti, kad niekuo 
jiems negaliu padėti. Man, kaip juodajam airiui, labai liūdna. — 
Apžiojęs stiklinę gydytojas gurkštelėjo vandens, paskui pakilo ir 
apėjo rašomąjį stalą. Uždėjęs ranką Einarui ant peties stumtelėjo jį 
durų link. — Galiu jums tik patarti tvardytis. Visada turėsite kovoti 
su savo geismu, pone Vegeneri. Nekreipti į jį dėmesio. Jeigu to 
nedarysite... ką gi, tada visada būsite vienišas. 

Einaras susitiko su Karlailu kavinėje. Jis žinojo, kad daktaras 
MakBraidas klysta. Dar ne taip seniai Einaras būtų patikėjęs gy- 
dytoju ir graužtųsi gailėdamas savęs. Tačiau Karlailui jis pasakė, 
kad tik tuščiai sugaišo laiką. 

— Niekas manęs nesupras, - guodėsi jis. - Nematau jokios prasmės. 

— Netiesa, — paprieštaravo Karlailas. — Privalome rasti tinkamą 
gydytoją. Tik tiek. Vadinasi, daktaras MakBraidas nežino, apie ką 
kalba. Na, ir kas? Tai nereiškia, kad turėtum prarasti viltį. 

— Kodėl tu tai darai? 

— Dėl to, kad tu esi nelaimingas. 

— Taip, esu nelaimingas, bet kodėl tu taip elgiesi? 

— Dėl Gretos. 

Po kelių dienų Karlailas nuvežė Einarą į „„Hidroterapijos įs- 
taigą“, ligoninę, garsėjančią nervų ligų gydymu. Ligoninė buvo 
įsikūrusi pakeliui į Medoną, ją nuo kelio slėpė jovarų giraitė. Prie 
vartų stovėjo sargas, kuris įkišęs galvą į automobilį paklausė, pas 
ką jiedu atvyko. 

— Pas daktarą Kristofą Mai, — atsakė Karlailas. 

Sargas juos nužvelgė prikandęs lūpą, tada padavė registracijos 
lapą. 

Ligoninės pastatas buvo naujas, gili cemento ir stiklo dėžė. Jis 
stovėjo jovarų ir platanų rumbuotais kamienais šešėlyje. Pirmo 
aukšto langus dengė plieninės grotos, kurių spynos ryškiai spin- 
dėjo saulėje. 

Prie paradinio įėjimo Einaras su Karlailu turėjo dar sykį pasi- 
rašyti, paskui trečią kartą, kai galiausiai atvyko prie daktaro Mai 
kabineto. Slaugytoja šviesiais garbanotais plaukais liepė palaukti 
mažame kambarėlyje, ir kai ji uždarė paskui save duris, susidarė 
įspūdis, kad kambarėlis yra visiškai izoliuotas. 

— Gretai nesakiau, kur mudu šiandien vykstame, — paaiškino 
Karlailas. 

Prieš kelias dienas Einaras nugirdo, kaip brolis ir sesuo jį 
aptarinėja. 

— Jam nereikia psichiatro, — pareiškė Greta, kurios balsas 
atsklido pro durų apačią. — Be to, manau, kad žinau, kas jam ga- 
lėtų padėti. Ir tas specialistas nėra psichiatras. Jis tikrai gali kažką 
padaryti. 

Paskui jos balsas pritilo, ir Einaras daugiau nieko neišgirdo. 

Daktaro Mai kabinetas buvo rudas ir jame jautėsi cigarečių kva- 
pas. Einaras išgirdo koridoriuje šlepsinčių kojų garsus. Ligoninė 
buvo kažkuo nemaloni, ir Einaras ūmai pajuto, kad kaip tik čia jam 
vieta. Rudoje kiliminėje dangoje matėsi vežimėlių ratukų Žymės, ir 
Einaras ėmė įsivaizduoti, kaip jį pririša prie vežimėlio, turinčio nu- 
vežti į giliausią ligoninės kampą, iš kurio jis niekada negrįš. 

— Ar tikrai manai, kad daktaras Mai gali man padėti? 

— Tikiuosi, bet turėsime pažiūrėti. — Karlailas vilkėjo indiško 
medvilninio dryžuoto audeklo švarkelį, nepriekaištingai išlygintas 
kelnes ir buvo pasirišęs geltoną kaklaraištį. Einarą žavėjo Karlailo 
optimizmas ir tai, kai jis, vilkėdamas vasariškus drabužius, sėdi 
kupinas vilčių. — Privalome bent jau pamėginti. 

Einaras žinojo, kad Karlailas teisus. Jis toliau taip gyventi ne- 
gali. Per pastaruosius šešis mėnesius gerokai nunyko jo kūno rau- 

menys; daktaras MakBraidas jį pasvėrė, ir kai mažas juodas sva- 
relis pasislinko į kairę, Einaras pamatė, kad sveria ne ką daugiau 
nei tada, kai buvo berniukas. Jis atkreipė dėmesį į keistą savo odos 
spalvą: pilkšvai žydrą lyg dangus auštant, tarsi jo kraujas kažkaip 
būtų pradėjęs lėčiau tekėti. Ir į susilpnėjusį kvėpavimą, dėl ko jam 
aptemdavo akyse pabėgus daugiau nei kelis žingsnius arba išsi- 
gandus dėl staigaus, šaižaus garso, pavyzdžiui, automobilio va- 
riklio čiaudėjimo. Ir į kraujavimą, kurio Einaras ir baiminosi, ir 
laukė. Pajutęs pirmą kraujo čiurkšlelę ant lūpos arba tarp kojų Ei- 
naras apsvaigdavo. Niekas nenorėjo to pripažinti, bet Einaras jau- 
tė, kad viduje jis yra moteris. Jis buvo skaitęs apie hermafroditų 
paslėptus moterų organus, kurie tarsi protestuodami kraujuodavo. 

Daktaras Mai atrodė malonus žmogus. Jo plaukai buvo tamsūs, 
Jis ryšėjo keistai panašų į Karlailo geltoną kaklaraištį. Jiedu abu 
dėl to nusijuokė, paskui daktaras Mai nusivedė Einarą į apžiūros 
kabinetą. | 

Kabineto sienos blizgėjo išklotos plytelėmis, o grotuotas lan- 
gas žvelgė į jovarų ir platanų parką. Kai daktaras Mai atitraukė 
sunkią žalią užuolaidą, Einaras išvydo apžiūros stalą. 

— Prašom sėsti, — pasiūlė gydytojas patapšnodamas per stalą. — 
Pasakykite, kodėl atvykote. 

Gydytojas stovėjo atsirėmęs į spintą su stiklinėmis durelėmis. 
Prie krūtinės jis laikė lentelę su prisegtais popieriaus lapais ir link- 
čiodamas klausėsi, kaip Einaras pasakoja apie Lilę. Kelis sykius 
daktaras Mai pasitaisė kaklaraiščio mazgą. Kartkartėmis jis kažką 
užsirašydavo. | 

— Tiesą sakant, nežinau, kokios pagalbos noriu, — prisipažino 
Einaras. — Nemanau, kad galiu toliau taip gyventi. 

— Kaip? 

— Nežinoti, kas esu iš tiesų. 

Šiais žodžiais daktaras Mai baigė pokalbį. Jis atsiprašė ir pa- 
liko Einarą sėdėti mojuojant kojomis ant apmušto veltiniu stalo. 

Parke slaugytoja vedžiojo jauną vyrą, vilkintį dryžuotą pižamą ir 
prasegtą chalatą. Vyras buvo barzdotas, jo Žingsniai atrodė netvir- 
ti, tarsi slaugytoja, kurios prijuostė siekė pėdas, buvo vienintelis 
vyrą palaikantis veiksnys. 

Grįžęs daktaras Mai padėkojo: 

— Ačiū, kad pas mane apsilankėte. 

Jis paspaudė Einaro ranką ir nuvedė pas Karlailą. 

Grįžtant į Paryžių abu ilgą laiką nepratarė nė žodžio. Einaras 
stebėjo Karlailo ranką, uždėtą ant pavarų perjungimo svirties, O 
Karlailas žvelgė į kelią. Galiausiai jis tarė: 

— Gydytojas nori guldyti tave į ligoninę. 

— Kodėl? 

— Jis įtaria šizofreniją. 

— Tačiau tai neįmanoma, — paprieštaravo Einaras. Jis pažvel- 
gė į Karlailą, kuris nenuleido akių nuo kelio. Prieš juodu važia- 
vo sunkvežimis, ir kiekvieną sykį, kai jis pataikydavo į duobę, iš 
sunkvežimio kėbulo ant „Spaiderio“ variklio gaubto pasipildavo 
žvyras. — Koks aš šizofrenikas? — pakartojo Einaras. 

— Jis norėjo, kad pasirašyčiau dokumentus guldyti tave išsyk. 

— Tačiau tai neteisinga. Aš nesu šizofrenikas. 

— Aš gydytojui pasakiau, kad tai nėra skubu. 

— Tačiau tu nemanai, kad aš šizofrenikas, tiesa? Tai tiesiog 
nelogiška. 

— Ne, nemanau. Tačiau kai tu aiškini... kai pasakoji apie Lilę, su- 
sidaro įspūdis, jog kalbi apie du žmones. Apie du atskirus žmones. 

— Nes taip ir yra. 

Vakaro eismas sulėtėjo, nes buvo partrenktas vokiečių aviga- 
nis; jis gulėjo kelio viduryje, ir kiekvienas automobilis turėjo šunį 
apvažiuoti. Šuo buvo negyvas, bet neatrodė sužeistas, jo galva gu- 
lėjo ant granitinio žiedinės sankryžos bordiūro. 

„ — Kaip manai, ar ir Greta šitaip galvoja? Ar ji tiki, kad aš 
išprotėjau? | 

— Visiškai ne, — užtikrino Karlailas. — Ji yra vienintelė, kuri 
labiausiai tiki Lilės egzistavimu. 

Jiedu pravažiavo pro vokiečių aviganį, ir eismas tapo laisvesnis. 

— Ar turėčiau paklausyti daktaro Mai? Ar manai, kad kurį laiką 
turėčiau pagulėti jo ligoninėje? 

— Turėsi apie tai pagalvoti, - atsakė Karlailas. 

Karlailas laikė juodą pavarų perjungimo svirties rutulį, ir Eina- 
ras jautė, kad jis nori kažką pasakyti. Pučiant vėjui ir autobusams 
kosėjant išmetamosiomis dujomis, kalbėti buvo sunku. Eismas 
mieste buvo intensyvus, ir Einaras pažvelgė į Karlailą, tarsi ragin- 
damas jį pasakyti, ko šis nori. Pasakyk man, apie ką galvoji, norė- 
jo ištarti Einaras, bet susivaldė. Kažkas tvyrojo ore tarp jųdviejų, 
be to, jiedu jau buvo Žydų kvartale prieš butą, ir kai „Spaiderio“ 
variklis užgeso, tas „kažkas“ išsisklaidė. 

— Nesakyk jai, kur mudu buvome, - perspėjo Karlailas. 

Po vakarienės Einaras pavargęs nuėjo gulti, o Greta atsigulė 
šalia jam dar nespėjus užsnūsti. 

— Guliesi neįprastai anksti, — tarstelėjo Einaras. 

— Šįvakar esu pavargusi. Kelias pastarąsias naktis dirbau. Šią 
savaitę pateikiau pustuzinį eskizų, nekalbant apie Lilės portretą 
jūros užliejamoje dumblėtoje seklumoje. — Paskui pridūrė: — Dai- 
liai nutapei foną. Man jis labai patinka. Hansas sakė tą patį. Norė- 
jau tau tai pasakyti. 

Einaras po vasariška antklode jautė šalia savęs šiltą Žmonos 
kūną. Greta keliu lietė jo koją, ranką buvo uždėjusi jam ant krū- 
tinės. Dabar jie tik vienas kitą teliesdavo, tačiau kažkaip šie prisi- 
lietimai atrodė net intymesni nei naktys santuokos pradžioje, kai 
Greta nurišdavo Einaro kaklaraištį ir atsegdavo diržą. Dabar su- 
lenkta Gretos ranka tarsi mažas žvėrelis kramsnojo jo krūtinę; kelis 
gulėjo raminamai prispaustas; žmonos kvėpavimas buvo karštas ir 
drėgnas; jos plaukai tarsi vijokliai apsivijo Einaro kaklą. 

— Ar manai, kad aš kraustausi iš proto? — paklausė jis. 

Greta atsisėdo. 

— Kraustaisi iš proto? Kas tau tai pasakė? 

— Niekas. Tačiau ar manai? | 

— Nieko absurdiškesnio nesu girdėjusi. Kas tau tai sako? Ar 
Karlailas tau ką nors pasakė? 

— Ne. Tiesiog kartais nežinau, kas su manimi dedasi. 

— Netiesa, — paprieštaravo Greta. — Mudu abu tiksliai žinome, 
kas su tavimi dedasi. Tavyje gyvena Lilė. Tavo sieloje slypi daili 
jauna moteris, vardu Lilė. Viskas labai paprasta. Tai neturi nieko 
bendra su išprotėjimu. 

— Man tiesiog buvo įdomu, ką tu apie mane galvoji. 

— Manau, kad esi drąsiausias vyras, kokį tik man yra tekę paži- 
noti, — atsakė Greta. — Dabar miegok. 

Ji tvirčiau sugniaužė kumštį, plaukų sruoga brūkštelėjo jam per 
kaklą ir atitraukė kelį. 

Prabėgo savaitė. Einaras visą dieną praleido tvarkydamas savo 
studiją, suvyniodamas senas drobes, kraudamas jas į kampą ir 
džiaugdamasis, kad patraukė jas iš akių. Einarui patiko tapyti foną 
Gretos paveikslams, bet jis pats nenorėjo nieko kurti. Kartais, kai 
pagalvodavo apie mestą karjerą, pasijusdavo, tarsi pagaliau būtų 
baigęs nuobodų darbą. O pagalvojęs apie daugybę savo paveikslų, 
vaizduojančių tamsias pelkes ir viržynus per audrą, nejausdavo 
nieko. Mintis, kad reikėtų sugalvoti kažką nauja, sumanyti naują 
sceną ir paskui nupiešti jos eskizą, jį sekindavo. Kažkas kitas nuta- 
pė visus tuos peizažus, įtikinėjo save Einaras. Ką jis sakydavo Ka- 
rališkosios akademijos studentams? Jei gali gyventi netapydamas, 
kaipmat mesk tapyti. Tada gyvenimas bus kur kas paprastesnis. 

Einaras miegodavo ilgai ir pabusdavo pavargęs. Kiekvieną rytą 
jis sau pažadėdavo, kad dieną pragyvens kaip Einaras, bet priėjęs 
prie drabužinės apsirengti jausdavosi, tarsi palėpėje būtų aptikęs 


savo protėvio mantą. 

Iš miegamojo vis dažniau pasirodydavo Lilė ir atsisėdavo Gre- 
tos studijoje ant taburetės. Ji sėdėdavo susigūžusi ir žaisdavo su 
šaliu ant kelių; arba atgręždavo Gretai, kuri tapydavo kitą portretą, 
nugarą ir žiūrėdavo pro langą tikėdamasi gatvėje išvysti Hansą 
arba Karlailą. 

Karlailas pasiūlė pasirodyti daktarui Biusonui, jaunesniajam 
Otėji psichiatrijos klinikos nariui. 

— Iš kur tu apie jį sužinojai? — paklausė Einaras Karlailo, kuris 
Paryžiuje per šešias savaites įleido gilesnes šaknis nei jis per trejus 
metus. 

Jis jau buvo pradėjęs antrą vizitinių kortelių dėžutę ir vadovavo 
savaitgalio kelionėms į Versalį bei San Malo. Taikos gatvėje įsikū- 
ręs siuvėjas atmintinai žinojo Karlailo marškinių dydį. 

Karlailui vežant į daktaro Busono kliniką Einaras pro metali- 
nes grindis jautė variklio karštį. 

— Man jo pavardę pasakė Hansas, — paaiškino Karlailas. 

— Hansas? 

— Taip. Buvau pas jį užsukęs. Pasakiau, kad vienam mano drau- 
gui reikia gydytojo konsultacijos. Nesakiau kokiam. 

— Tačiau jei jis... 

— Ne, - pertraukė jį Karlailas. Paskui pridūrė: — Na, ir kas, jei 
sužinos? Juk jis — tavo seniausias draugas, tiesa? 

Besidraikančiais vėjyje šviesiais plaukais Karlailas kaip nie- 
kada anksčiau panašėjo į savo dvynę seserį Gretą; jis nubraukė 
plaukus už ausų. 

— Hansas klausinėjo apie tave, — toliau aiškino Karlailas. — Sa- 
kėsi žinąs, kad su tavimi kažkas negerai. Sakė matęs tave vie- 
ną sykį einantį Luvro krantine, traukiantį Senos link ir vos tave 
bepažino. 

Karlailas žaidė su valytuvų valdymo svirtele, ir Einaras laukė, 
kada Gretos brolio ranka nuo mažos svirtelės vėl nusileis ant jo 
kelio. 

— Hansas sakė, kad praėjai pro jį nepastebėjęs, — pasakojo Kar- 
lailas. — Sakė, kad pašaukė tave vardu, bet tu praėjai pro šalį. 

Karlailo žodžiai nuskambėjo neįtikėtinai. 

— Praėjau pro Hansą? — pasitikslino Einaras. 

Automobilio stiklo atspindyje Eianaras matė neryškius savo 
kontūrus, tarsi jo čia ir nebūtų. | 

— Galbūt tau vertėtų jam papasakoti, — pasiūlė Karlailas. — Jis 
suprastų. 

Iš Ženevos kilęs daktaras Biusonas buvo maždaug Einaro am- 
žiaus. Tamsūs jo plaukai viršugalvyje stovėjo pasišiaušę, skruostai 
įdubę, nosis ilga. Kalbėdamas jis pakreipdavo galvą į kairę tarsi 
abejotų, ar kitu sakiniu reikia teigti, ar klausti. Biusonas susitiko su 
Einaru ir Karlailų mažame kabinete su atlošiama kėde, virš kurios 
kabojo sidabrinės apžiūros lempos gaubtas. Ten taip pat stovėjo 
vežimėlis sų ratukais, uždengtas žaliu audeklu. Ant audeklo iš- | 
skleistos vėduokle gulėjo tuzinas įvairių dydžių žirklių. Ant sienos 
kabojo atverčiamas plakatas, vaizduojantis žmogaus smegenis. 

Šįsyk pokalbyje kartu su Einaru dalyvavo ir Karlailas. Kažko- 
dėl jo draugijoje Einaras pasijuto mažas, tarsi žmonos brolis būtų 
Einaro tėvas, kuris ir atsakinės į klausimus, ir juos uždavinės. Gre- 
ta Karlailo Einaras beveik nepajėgė kalbėti. Langas išėjo į vidinį 
kiemą, kuris nuo lietaus buvo aptemęs, ir Einaras stebėjo, kaip 
pora slaugytojų nuskuba akmenimis grįstu taku. 

Daktaras Biusonas papasakojo, kaip jis gydo Žmones su sutri- 
kusiu tapatybės pojūčiu. 

— Paprastai jie nori ramybės, — aiškino gydytojas. — O tai reiš- 
kia, kad jie privalo pasirinkti. 

Karlailas užsirašinėjo, o Einaras staiga pagalvojo, kaip puiku, 
kad Gretos brolis sugebėjo atvykti iš Kalifornijos ir rūpintis juo 
taip, tarsi šis būtų jo svarbiausias projektas. Einaras Žinojo, kad 


Karlailas neprivalo to daryti, neprivalo stengtis suprasti. Kieme 

slaugytoja paslydo ant šlapių akmenų, o kai kolegė ją pakėlė, ji 
apvertė delną ir parodė, kad jis kruvinas. 

— Tam tikra prasme manau, kad pas mane atvykusiems Žžmo- 
nėms nusišypsojo laimė, — tvirtino daktaras Biusonas. Jis sėdėjo 
ant sukiojamos metalinės taburetės. Po chalatu gydytojas mūvėjo 
juodas kelnes ir juodas šilkines kojines. — Jiems nusišypsojo lai- 
mė, nes aš jų klausiu: „Kuo norite būti?“ Ir jie privalo pasirinkti. 
Tai nėra lengva. Tačiau ar mes visi nenorėtume, kad kažkas mūsų 
paklaustų, kuo norime būti? Galbūt truputį to norime. 

— Žinoma, — pritarė Karlailas kažką užsirašydamas savo 
bloknote. 

Einaras džiaugėsi turėdamas Karlailą, vežiojantį jį pas gydyto- 
jus, paskui po kiekvieno nesėkmingo vizito uždedantį rankas ant 
vairo ir guodžiantį: | 

— Nesijaudink. Rasime tau gydytoją. 

Einaras apsiramino, ir jo kvėpavimas tapo lėtesnis. Jis norėjo, 
kad jam padėtų ne kas kitas, o Greta. 

— Dabar metas pakalbėti apie mano procedūrą, — pareiškė dak- 
taras Biusonas. — Tai gana nauja operacija, aš ja Žaviuosi, nes ope- 
racija teikia labai daug vilčių. 

— Kokia ji? — paklausė Einaras. 

— Nenoriu, kad per daug susijaudintumėte, kai papasakosiu, nes 
susidaro įspūdis, kad ji kur kas sudėtingesnė nei yra iš tiesų. Ope- 
racija atrodo drastiška, bet tokia ji nėra. Tai gana paprasta operaci- 
ja, bet veiksminga žmonėms su elgsenos sutrikimais. 

— Ar manote, kad ji man gali būti veiksminga? 

— Esu tuo įsitikinęs, — atsakė daktaras Biusonas. — Ji vadinama 
lobotomija. 

— Kas tai? — paklausė Einaras. 

— Tai paprasta chirurginė procedūra, kai priekinėje smegenų 
dalyje nutraukiami nerviniai ryšiai. 

— Smegenų operacija? 

— Taip, bet ji nesudėtinga. Man nereikia atverti kaukolės. Čia ir 
slypi visas jos grožis. Man tereikia pragręžti kelias skylutes jūsų 
kaktoje, štai čia... ir čia. — Daktaras Biusonas palietė Einaro kak- 
tą, smilkinius ir tašką truputį aukščiau nosies. — Kai jūsų galvoje 
pragręšiu skylutes, galėsiu atskirti tas nervines skaidulas, kurios 
valdo jūsų asmenybę. 

— Tačiau iš kur jūs žinote, kurios skaidulos valdo mano elgseną? 

— Na, tai aš neseniai atradau. Ar neskaitėte apie mane laikraštyje? 

— Mus pas jus atsiuntė draugas, — paaiškino Karlailas. 

— Ką gi, jis turėjo matyti tuos straipsnius. Spaudoje apie tai 
buvo gana plačiai kalbama. 

— Tačiau ar tai saugu? — galiausiai paklausė Karlailas. 

— Taip pat saugu, kaip ir kitos procedūros. Klausykite, žinau, 
kad tai skamba radikaliai. Tačiau turėjau pacientą, kuris manė esąs 
ne du, o penki žmonės, aš įsiskverbiau į jo smegenis ir pagydžiau. 

— Kaip jis dabar jaučiasi? — paklausė Einaras. 

— Jis gyvena su savo motina. Labai ramus, bet laimingas. Tai 
motina atsiuntė jį pas mane. 

— Tačiau kas nutiks man? 

— Jūs atvyksite į ligoninę. Aš jus parengsiu operacijai. Svarbu, 
kad būtumėte pailsėjęs, ir jūsų kūnas nebūtų išsekęs. Paguldysiu 
jus į ligoninę, kad prieš patekdamas į operacinę jūs sustiprėtumė- 
te. Tai užtrunka visai neilgai. Paskui jūs ilsėsitės. Pati operacija tę- 
siasi tik kelias valandas. Paskui maždaug po dviejų savaičių būsite 
pasirengęs gyventi. 

— Ir ką aš galėsiu tada daryti? —paklausė Einaras. 

— Ak, maniau, kad jūs tai jau žinote, — atsakė daktaras Biusonas 
ištiesdamas koją ir užkliudydamas vežimėlį su ratukais. — Prieš 
atvykdamas operuotis privalėsite pats viską išsiaiškinti. Po opera- 
cijos būsite kitas Žmogus. 

— Ar iš tiesų viskas taip paprasta? — paklausė Karlailas. 

— Dažniausiai. 

— Tačiau kas aš būsiu, kai jūs tai padarysite? — pasiteiravo 
liinaras. | 

— To, — atsakė daktaras Biusonas, — kol kas dar negalime numa- 
lyti. Tiesiog pamatysime. | | 

Einaras išgirdo vandenį teškant į vidinio kiemo grindinio 
akmenis. Įsilijo, ir dabar lašai barbeno į langą. Daktaras Biusonas 
atsisėdo ant savo taburetės truputį plačiau. Karlailas ir toliau kaž- 
ką užsirašinėjo savo bloknote. Susižalojusi ranką slaugytoja išėjo 
į lauką pro duris su ovaliu langu. Jos ranka buvo subintuota. Ji nu- 
sijuokė kartu su savo kolege, ir abi merginos — joms buvo ne dau- 
giau kaip dvidešimt, matyt, jos buvo tik slaugytojų padėjėjos — nu- 
bėgo į kitą vidinio kiemo pusę, kur matėsi dar vienerios durys su 
ovaliu langu, ryškiai apšviestu aukso spalva ir nupraustu lietaus. 


Aštuonioliktas skyrius 


K 

Kai Greta ankstyvą 1929 metų rudenį susitiko su profesoriumi 
Bolku antrą kartą, ji atvyko su sąrašu klausimų, surašytų į blo- 
knotą, viršuje įrištą aliuminio spirale. Paryžius dabar buvo pilkas, 
medžiai purtė savo lapus. Išėjusios į gatvę moterys skubiai mau- 
davosi pirštines, o vyrai vaikščiojo susigūžę. 

Jiedu susitiko Šv. Antuano gatvėje esančioje kavinėje prie sta- 
lelio lango nišoje, ir Greta matė iš metro gelmių išnyrančius vyrus 
bei moteris nuo blogo oro rūškanais veidais. Profesorius Bolkas 
jos jau laukė ir buvo ištuštinęs savo espresso puodelį. Regis, jis 
buvo nepatenkintas, kad Greta vėluoja; ji atsiprašė — negalėjo pa- 
likti nebaigto paveikslo, be to, jai skambino telefonu — o profeso- 
rius sėdėjo akmeniniu veidu ir mažu nerūdijančiojo plieno peiliu- 
ku krapštė nykščio nago apačią. 

Jis gražus, pagalvojo Greta, pailgo veido ir smakru su duobu- 
te, primenančia obuolio apačią. Profesoriaus keliai nelabai tilpo 
po staleliu, kuris buvo apvalus ir išterliotas, marmuras suraižytas, 
aprūdijęs ir šiurkštus kaip šiferis. Marmuro gabalėlius gaubė nedi- 
delės varinės juostelės, tad Gretai buvo nepatogu palinkti į priekį, 

kad galėtų konfidencialiai pasišnekėti su profesoriumi Bolku, nes 
varinės juostelės įsirėžė jai į ranką. 

— Galiu padėti jūsų vyrui, — pareiškė profesorius Bolkas. 

Prie jo kojų stovėjo krepšys su paauksuota sagtimi ir pusiau 
apvaliomis rankenomis. Greta pagalvojo, ar galėtų viskas būti taip 
paprasta, kad profesorius Bolkas atvyktų su savo juodu krepšiu 
prie kotedžo durų ir kelias valandas praleistų vienas su Einaru. Ji 
save įtikinėjo, jog taip klausimas neišsispręs, bet norėjo, kad taip 
būtų, kaip kartais norėdavo, kad Karlailas į savo nesveiką koją 
įtrintų pakankamai šaltmėčių aliejaus ir ji pagytų, arba kaip norė- 
Jj0, jog Tedis Krosas sėdėtų saulėje tiek, kad iš savo kaulų išvarytų 
ligą. | 

— Tačiau kai baigsiu, jis jau nebus jūsų vyras, — toliau aiškino 
profesorius Bolkas atsegdamas savo krepšį. | 

Jis išsitraukė knygą, aplenktą žaliu imituojančiu marmurą po- 
pieriumi, kurios odinė nugarėlė buvo apspurusi ir nusidėvėjusi tar- 
si seno skaitymo krėslo sėdynė. 

Profesorius Bolkas rado reikiamą puslapį, tada pakėlė akis į 
Gretą priversdamas jos širdį stipriau plakti. Tame puslapyje buvo 
žmogaus kūno diagrama su parodytais kaulais ir organais, pažy- 
mėtais tokia gausybe lygiagrečių ir susikertančių linijų, kad Gretai 
priminė Bėdekerio Paryžiaus ir jo apylinkių žemėlapį, kuriuo nau- 
dojosi Karlailas, kai atvyko pirmą sykį. Profesorius Bolkas paaiš- 
kino, kad diagramoje pavaizduotas vidutinis vyras; jo rankos buvo 
išskėstos, o lytiniai organai nukarę tarsi vynuogių kekė. Puslapis 
buvo užlankstytas ir išmarkintas pastabomis pieštuku. 

— Kaip matote, — aiškino profesorius Bolkas, — vyro pilvas yra 
tuštuma. Lytiniai organai kabo išorėje. Pilve tėra žarnynas, kurį 
galima pertvarkyti. 

Greta užsisakė antrą puodelį kavos ir staiga užsinorėjo dubens 
ketvirčiais supjaustytų apelsinų; tai jai primintų Pasadeną. 

— Mane domina jūsų vyro pilvas, - pareiškė profesorius Bolkas. 

Gana keistas aiškinimo būdas, pagalvojo Greta, nors jai patiko 
profesorius Bolkas, o klausydama apie profesoriaus išsimokslini- 
mą pradėjo jausti jam šiltus jausmus. Profesorius studijavo Vie- 
noje ir Berlyne, „Šaritė“ ligoninėje, kur buvo vienas iš nedauge- 
lio, tobulinusių savo žinias ir chirurgijoje, ir psichologijoje. Per 
karą, kai Bolkas buvo jaunas chirurgas, kurio kojos vis dar augo, 
o balsas dar nenusileidęs iki boso žemumų, jis amputavo daugiau 
kaip penkis šimtus galūnių; jei skaičiuosime visus pirštus, kuriuos 
Bolkas nukirto mėgindamas išgelbėti granatos, kurios reagavimo 
laikas buvo šiek tiek trumpesnis nei.pažadėjo kapitonas, pusiau 
suniokotą delną. Bolkas operuodavo palapinėse, kurių sienos dre- 
bėdavo nuo bombų sukeltų sprogimo bangų; aukodavo koją, bet 
išgelbėdavo vyrą, ir visa tai darydavo degtuko šviesoje. Sanita- 
rai ant medinių neštuvų atnešdavo vyrus su išdraskytais pilvais 
ir užkeldavo pusgyvius ant profesoriaus Bolko operacinio stalo, 
kuris dar būdavo šlapias nuo prieš tai operuoto paciento kraujo. 
Kai Bolkui pirmą sykį atgabeno pacientą, kurio vidurinė kūno da- 
lis buvo tarsi pilnas žarnų dubuo, jaunas gydytojas nežinojo, ką 
daryti. Tačiau jam prieš akis gulėjo mirštantis jaunas vyras, kurio 
akys vartėsi akiduobėse maldaudamos padėti. Narkozės dujų bali- 
onai voliojosi beveik tušti, tad nebuvo galimybės vyrą visiškai nu- 
skausminti. Todėl Bolkas uždengė jaunuolio veidą marle ir ėmėsi 
darbo. 

Buvo žiema, ledo krušos gabalėliai daužėsi į palapinę, deglai 
užgesdavo, lavonai gulėjo sukrauti tarsi malkos, ir Bolkas nu- 
kepenys ir inkstai buvo nepažeisti — vaikinas galbūt gyvens, nors 
jau niekada negalės normaliai tuštintis. Bolko rankovės prisigėrė 
kraujo, ir visą valandą jis nenuėmė marlės nuo jaunuolio veido, 
nors šis iš skausmo buvo praradęs sąmonę, bet Bolkas žinojo, kad 
nepajėgs pažvelgti į trūkčiojančius agonijos apimtų vaikino akių 
vokus. Ne kažin ką matydamas jis stengėsi rūpestingai užsiūti pa- 

cientą. Vaikystėje Bolkas dirdavo kiaulėms odą, o kareivio vidu- 
riai nelabai skyrėsi nuo paršo: jie buvo šilti, slidūs ir tiršti, tad ki- 
šant į juos ranką atrodė, kad ji nardinama į karštą žiemos troškinį. 

Naktis darėsi vis gilesnė, bombardavimas aprimo, bet šlapdriba 
krito dar smarkiau, ir Bolkas pradėjo ant kareivio žaizdos tempti 
jo odos likučius. Jam padėjo slaugytoja sukruvinta prijuoste, froi- 
len Šėpers, ant kurios pacientas tik ką išvėmė savo vidurius ir aki- 
mirksnių mirė. Jiedu kartu ištempė kareivio odą šiek tiek žemiau 
krūtinkaulio, kad uždengtų pilvą. Froilen Šėpers laikė suėmusi 
raumenis, o Bolkas storesniu nei batų raišteliai siūlu siuvo kareivį 
taip tvirtai įtermpdamas jo odą kaip brezentinės lūžinėjančių tabu- 
rečių sėdynės jų palapinėje su krosnele ir kaminu, kuri kartu buvo 
ir valgykla. 

Jaunuolis išgyveno, bent jau iki tol, kol jį pakrovė į greitosios 
pagalbos sunkvežimį su lentynomis sužeistiesiems. Šios lentynos 
Bolkui priminė kepyklos sunkvežimius, svirduliuojančius per 
duobes žandarų turguje ir kasdien atvežančius duonos kepalėlius, 
kuriuos jis būdamas neturtingas, bet pasiryžęs tapti tokiu gydyto- 
ju, kuriuo žavėsis visa Vokietija, medicinos studentas valgydavo 
pietums. 

— Penki šimtai galūnių ir penki šimtai gyvybių, — pasakojo pro- 
fesorius Bolkas Šv. Antuano gatvėje įsikūrusioje kavinėje. — Sa- 
koma, kad aš išgelbėjau penkis šimtus gyvybių, nors dėl to nesu 
tikras. 

Lauke vėjas suplakė lapus prie įėjimo į metro. Užlipę ant jų 
žmonės paslysdavo, bet visi spėdavo laiku įsikibti į pažaliavusius 
varinius turėklus. Tačiau Greta vis tiek stebėjo ir laukė, kol kuris 
nors jų pargrius ir nusibrozdins ranką arba dar labiau susižalos; ir 
nors Greta nenorėjo to pamatyti, žinojo, kad taip būtinai atsitiks. 

— Kada galiu pamatyti jūsų vyrą? — paklausė profesorius Bolkas. 

Greta prisiminė Einarą ant Karališkosios akademijos laiptų; 
net tada — nors, dėl Dievo meilės, jis jau buvo profesorius — atro- 

dė kaip ką tik pradedantis bręsti berniukas, tarsi jiedu abu žinotų, 
kad rytą, pakėlęs ranką praustis, jis pažastyje atras pirmą rusvai 
auksinių plaukų kuokštą. Greta žinojo, kad Einaras niekada ne- 
buvo deramai fiziškai išsivystęs. Tačiau dabar ji spėliojo, ar kada 
nors jai tai buvo svarbu. Žaisdama su šaukšteliu kavos puodelyje 
ji pagalvojo, kad galbūt vertėtų išsiųsti profesorių Bolką atgal į 
Drezdeną be Einaro. Staiga jai parūpo, ką ji mylėjo labiau: Einarą 
ar Tedį Krosą. Greta mėgino įtikinti save, kad tai nesvarbu, nors 
pati tuo netikėjo. Kaip būtų gerai, jei ji galėtų nuspręsti ir tada 
nusiraminti patenkinta dėl to, ką sužinojo, bet nieko raminamo dar 
nesužinojo. Ir tada Greta pagalvojo apie Lilę: dailų kauliuką jos 
stuburo viršuje; jos grakščiai laikomas rankas, tarsi Lilė ketintų 
paliesti pianino klavišus; jos šnabždantį balsą, primenantį vėjelį, 
kuris žiemą Pasadenoje kedena plonyčius islandiškų aguonų žie- 
dlapius; jos sukryžiuotas ir ramias baltas kulkšnis. „Ką aš myliu 
labiau?“ — paklausė savęs Greta, o profesorius Bolkas kaip tik tuo 
metu atsikosėjo kilodamas Adomo obuolį ir pareiškė, tarsi dėl to 
nekiltų jokių abejonių: 

— Ką gi. Pasimatysiu su jumis ir Lile Drezdene. 

Tačiau Greta negalėjo vežtis Einaro į Drezdeną. Bent jau kol 
kas. Tam buvo daugybė priežasčių, tarp jų privati jos naujausių pa- 
veikslų, kuriuose Lilė buvo pavaizduota gulinti ant stalo, sudėjusi 
rankas ant pilvo ir užsimerkusi, tarsi būtų mirusi, paroda. Maži, 
gero žodyno dydžio paveikslai kabėjo salėje su parketo grindimis. 
Tuose namuose gyveno grafienė, kuri įsikūrė ne tik greta geriau- 
sios Paryžiaus siuvėjos, bet ir vaistininko, žinančio viską apie 
Normandijos purvo kaukes ir moteriškus skalavimo mišinius iš 
žaliųjų citrinų sulčių ir grynojo Pasadenos ekstrakto, kurio Greta 
jam duodavo mainais už kosmetinius reikmenis, pavyzdžiui, odos 
valymo prietaisą, kuriuo Lilė ėmė vis dažniau naudotis. 

Paveikslai — iš viso aštuoni — buvo parduoti po pietų Žmonėms, 
kurių automobilių vairuotojai laukė gatvėje apačioje prie atvertų 

„Niurburgo“ limuzinų su pakeliamu viršumi durelių. Nuo limu- 
zinų riešutmedžio apdailos atsispindėjo ankstyvo rudens saulė. 
Parodą surengė Hansas, kuris ne vienam laikraščio redaktoriui pa- 
reiškė, kad tai yra pirmasis debiutas, kurį būtina pamatyti. Hansas 
į švarko atlapą buvo įsisegęs opalo smeigtuką. Kiekvieną kartą, 
kai nuo grafienės sienų, puoštų šimtmečių senumo dažytais lipdi- 
niais, buvo nukabinamas paveikslas, Hansas spustelėdavo Gretos 
ranką. O Greta, nors pagrindiniame Ūkininkų banko filiale jos tur- 
tai nuolat augo, spindinčiomis akimis stebėjo, kaip atverčiamos 
čekių knygelės odiniais viršeliais ir kalkiniame popieriuje krebžda 
plunksnos. 

Tai buvo viena iš priežasčių, dėl kurių Greta negalėjo Einaro iš- 
syk vežti į Drezdeną. Kita priežastis — Karlailas, kuris ketino likti 
Paryžiuje iki Kalėdų. Greta žinojo, kad Karlailas yra panašus į ją 
bent jau vienu požiūriu: jis impulsyviai imdavosi projekto ir jautė 
viską nustelbiantį poreikį jį užbaigti. Greta niekada nebuvo paliku- 
si nė vieno paveikslo nebaigto. Net dabar ji galėjo pripažinti, kad 
daugelis jų — ypač tapyti ankstyvaisiais metais Danijoje — buvo 
nieko verti. Ak, jei tik ji galėtų grįžti į Kopenhagą tamsiausią naktį 
ir nutraukti nuo biurų, esančių Vakarų bei Šiaurinės Farimagsga- 
de gatvėse, sienų nuobodžius oficialius paveikslus, kuriuos sukūrė 
būdama jauna ir dar nežinodama, ko nori ar gali pasiekti! Ji prisi- 
minė neišdailintą pono Gliukštato, Rytų Azijos bendrovės ir Ko- 
penhagos laisvojo uosto finansininko, portretą; kurdama jo plaukų 
kuokštą Greta panaudojo paprastus sidabro dažus; o finansininko 
dešinė ranka, tvirtai spaudžianti plunksnakotį, buvo ne daugiau 
kaip kvadratinė neryški žmogaus kūno spalvos dažų dėmė. 

Greta žinojo, kad jiedu su Karlailu jaučia tą patį poreikį tęs- 
ti darbą; jų visiškai vienodų kūnų viduje slypėjo pasiekimų troš- 
kimas. Kartą Karlailas grįžo į kotedžą su naujienomis, dėl kurių 
Greta prisivertė pamerkti savo teptuką į terpentino stiklinę ir atsi- 
sėsti ant dieninės lovos. 

— Mudu su Einaru buvome pas kelis gydytojus, — pradėjo 
Karlailas. 

Važinėdamas automobiliu su nukeliamu viršumi Karlailas įde- 
gė, ir jo veidas dabar atrodė dar dailesnis, nei Greta prisiminė iš 
„anksčiau. Užsimerkus klausantis lygaus ir aiškaus brolio balso, 
Gretai atrodė, kad ji klausosi savo pačios kalbos įrašo. 

Karlailas papasakojo apie bergždžius vizitus pas gydytojus ir 
pažeminimus, kuriuos Einarui teko iškęsti. | 

— Jis gali pakęsti daugiau už kitus vyrus, - pagyrė Einarą Kar- 
lailas, ir Greta pagalvojo: „Taip, aš tai žinau.“ 

— Tačiau yra vienas gydytojas, — toliau dėstė Karlailas, — dakta- 
ras Biusonas. Jis mano, kad gali padėti Einarui. Gydytojas jau yra 
susidūręs su panašiais atvejais. Su žmonėmis, kurie mano, kad... — 
čia Karlailo balsas užlūžo, ko Gretai niekada neatsitikdavo, — ku- 
rie mano esą daugiau nei vienas asmuo. 

Karlailas papasakojo apie lobotomiją, aštrius mažus grąžtelius, 
kuriuos daktaras Biusonas buvo išdėliojęs ant vežimėlio su ratu- 
kais. Brolis aiškino taip, tarsi operacija būtų ne sudėtingesnė kaip 
pritrėkšti musę. 

— Manau, kad Einaras kaip tik to nori, — pareiškė Karlailas. 

— Blogai, nes aš taip pat radau gydytoją, — pertraukė jį Greta 

Ji išsunkė maltą kavą per verdančio vandens cilindrą ir dabar 
pylė gėrimą į puodelius. Nuėjusi į virtuvę Greta nerado grietinė- 
lės, ir kažkas jos viduje ėmė taip kunkuliuoti — tarsi ji vėl būtų 
maža mergaitė Pasadenoje, kuriai japonė tarnaitė neatnešė žadėtų 
cukruotų datulių — jog buvo priversta save tramdyti, kad nepradėtų 
trypti kojomis. Nors ji nekęsdavo savęs, kai tapdavo smulkmeniš- 
ka, bet kartais nepajėgdavo susivaldyti. 

— Gydytojas mano, kad gali padėti Einarui pasikeisti, — toliau 
aiškino Greta. 

Ji ketino pasiteisinti, kad nelabai sekasi rūpintis ir namais, ir 
darbu, nors norėtų galvoti, kad pavyksta, bet nusprendė, jog tai 

skambės nenuoširdžiai arba nedėkingai, arba dar kaip nors — ak, ji 
nežino, kaip, — ir staiga pajuto, kaip išmuša karštis po ilgu sijonu 
ir palaidine ankštomis rankovėmis, tada ėmė svarstyti, kodėl su 
broliu aptarinėja savo vyrą ir kodėl Karlailas apskritai turėtų čia 
ką nors spręsti. 

Tačiau Greta susivaldė. 

— Tačiau daktaras Biusonas mano, kad gali padėti Einarui pasi- 
keisti, — įrodinėjo Karlailas. - Ar tavo gydytojas siūlo tą patį? Ar 
jis ką nors kalbėjo apie tai, kad kaktoje reikia pragręžti skylutes? 

— Profesorius Bolkas mano galįs Einarą paversti moterimi, — 
atsakė Greta. — Ne psichologiškai, o fiziškai. 

— Tačiau kaip jis tai padarys? 

— Atlikdamas operaciją. Profesorius nori pamėginti atlikti tris 
operacijas, — aiškino Greta. 

— Bijau, kad nesuprantu. 

— Pasitikėk manimi. 

— Žinoma, kad tavimi pasitikiu. Tačiau kokios tai bus operacijos? 

— Transformuojančios. | 

— Ar jau pasakei Einarui? — paklausė Karlailas. 

— Dar ne. 

— Skamba labai pavojingai. 

— Ne pavojingiau nei siūlai tu. 

Karlailas sėdėjo ant aksominės otomanės iškėlęs koją. Gretai 
patikdavo, kai brolis viešėdavo jų namuose ir užpildydavo ryto 
valandas, kol Lilė miegodavo, būdavo su Greta, kai Lilė išeidavo 
tvarkyti reikalų arba paplaukioti baseine. Greta spėjo, kad kažko- 
kiu būdu yra be žodžių paprašiusi brolį jai padėti. 

— Neleisiu jam vykti pas daktarą Biusoną, — pareiškė Greta. — 
Po operacijos jis gali tapti kaip vaikas, beveik kaip kūdikis. 

— Tai turi nuspręsti Einaras, — atkirto Karlailas. — Jis yra suau- 
gęs ir spręsti turi pats. 

Brolis visada kalbėdavo logiškai, bet seseriai jis kartais atrody- 
davo per daug pragmatiškas. | 

Greta gurkštelėjo kavos. Ak, kaip ji nekenčia nebalintos! 

— Einaras pats privalo rinktis, — sutiko ji ir pridūrė: —- Žinoma. 

Ir tai buvo dar viena priežastis, dėl kurios Greta kol kas nega- 
lėjo vežti Einaro į Drezdeną. Ji privalės rasti dieną, kai bus laisva, 
o Einaras laimingas, kad neseniai buvo apsilankiusi Lilė, ir jos 
viešnagė buvo ne skausminga, o džiaugsminga: ji laimėjo badmin- 
tono rungtynes pievelėje už Anos buto arba vakare buvo nuėjusi 
1 „Gomon“ kino teatrą; tik po tokios dienos Greta galės Einarui 
paaiškinti, kokias jis turi galimybes nuspręsti dėl Lilės. Tai nebus 
lengva. Greta spėjo, kad Karlailui pavyko įtikinti Einarą dėl dak- 
taro Biusono gebėjimų ir lobotomijos, kuri jai atrodė ir siaubinga, 
ir žiauri, galimybių. Ji niekada neleistų Einarui kažką panašaus I1š- 
kęsti. Tačiau Karlailas dėl vieno buvo teisus: Einaras privalo pats 
nuspręsti. Greta turės priversti jį patikėti, kad Bolkas ryžtingiau 
nei bet kas pasaulyje gali pašalinti jųdviejų bėdą, kuri ir nulėmė, ir 
kartu sugriovė jų santuoką. Bolkas jau buvo grįžęs į Drezdeną, tad 
Gretai teks vienai įtikinti Einarą: paimti už rankos, nubraukti plau- 
kus už ausų ir paaiškinti, kokia spindinti viltis laukia Drezdene. 

Tačiau buvo ir dar viena priežastis, dėl kurios Greta dvejojo, ar 
vežti Einarą į Drezdeną. 

1918 metų kovą žiemos lietūs baigėsi, ir Pasadena žaliavo tarsi 
nefrito Buda, kurią Akiko laikė savo miegamajame Vodų dvaro 
trečiame aukšte. Greta su Tedžiu palaidojo savo kūdikį Karlailą 
Beikersfildo braškių lauke ir nuliūdę bei, kaip pabrėždavo ponia 
Vod neramiai žaisdama su savo žiedais, truputį sužaloti persikėlė 
gyventi į Pasadeną. 

Tačiau bent jau baigėsi lietūs, ir Pasadena sužaliavo. Laukus 
tarsi fetrinės antklodės užklojo sudygę žieminiai rugiai, didžiųjų 
žioveinių lysvės pasipuošė rausvais ir baltais žiedais, islandiškos 
aguonos sklandė virš dirvos. Apelsinmedžių giraitėse balti žiedai 

atrodė tarsi sniego kepurės. Gretai apelsinmedžių šaknys atrodė 
lyg alkūnės, besibraunančios iš drėgnos žemės; jos buvo dulsvos 
kūno spalvos ir žmogaus rankos storio. Lietus suminkštino žemę 
kirminams, kurie savo melsvai pilka oda priminė Gretai gimusio 
Karlailo pūlius. Ji niekada nepamirš kirmėlių spalvos virkštelės, 
susivijusios tarsi kamščiatraukis. Nei melsvų gleivių, uždengusių 
kūdikio akis ar jos pačios spindinčių skysčių, apgaubusių kūdikį | 
tarsi plona, riebaluota apsauginė antklodė, kurią savarankiškai su- 
kūrė Gretos kūnas. 

Greta tą pavasarį mąstė apie visa tai prižiūrėdama apelsinme- 
džių giraites, kol tėvas buvo išvykęs. Ji per purvynus apvažiuoda- 
Greta vadovavo darbininkams, daugiausia paaugliams berniukams 
iš Tekeito ir Tuksono, pasamdytiems rinkti krituolių. Po medžiu, 
kurio vaisiai buvo prieš laiką nukritę, Greta pamatė kirmėlių, be- 
sirangančių pro žemės grumstą, lizdą. Tai jai priminė Tedį ir jo ko- 
sulį. Beveik metus iš jo plaučių išsiskirdavo skrepliai, o naktimis 
paklodės permirkdavo nuo tokio šalto Tedžio prakaito, kad jai iš 
pradžių atrodė, jog vyras į jų lovą išpylė stiklinę vandens. Išgir- 
dusi pirmą kosulį, kuris grėsmingai tarsi sudaužyto stiklo sprogi- 
mas atsklido iš gerklės, Greta pasiūlė Tedžiui nueiti pas gydytoją. 
Jis ir toliau kosėjo, tad Greta pakeldavo telefono ragelį norėdama 
paskambinti daktarui Ričardsonui, vyrui kiaušinio formos galva, 
atvykusiam iš Šiaurės Karolinos. Tačiau Tedis ginčydavosi: 

— Man nieko nėra. Neisiu pas jokį gydytoją. 

Greta padėdavo telefono ragelį ir tik ištardavo: 

— Gerai. 

Ji palaukdavo, kol vyras išeidavo iš namų, ir tada paskambinda- 
vo. Kai Tedis kosėdamas užsidengdavo burną nosine, kurią Greta 
pati išlygindavo karštu lygintuvu, ji akies krašteliu dirstelėdavo, 
ar vyras ką nors iškosėjo. Kartais nosinė būdavo sausa, ir Greta 
tyliai atsidusdavo. Tačiau kitais kartais kosėjant su skrepliais iš 

Tedžio burnos į nosinę paplūsdavo balsvas skystis. Paskui dar ir 
dar, o galiausiai Tedis iškosėdavo tirštą kraujo krešulį. Kadangi 
ne Akiko, o Greta skalaudavo visus Tedžio skalbinius, taip pat ir 
nosines, ji matydavo, kiek kraujo vyras iškosėja. Gretai tekdavo 
kas vakarą keisti paklodes, o nosines ir kartais marškinius mir- 
kyti voniose su baliklių, kurio kartus chloro kvapas patekdavo į 
šnerves ir grauždavo akis. Pašalinti kraujo dėmes nebuvo lengva, 
ir Greta iki kraujo nusitrindavo pirštus stengdamasi išnaikinti dė- 
mes nosinėse, kurios jai primindavo skudurėlius, padėtus tapant 
prie molberto. Deja, persikėlus į kotedžą Pasadenoje, Greta visiš- 
kai netapydavo. Tačiau vis tiek, vos tik ji pakeldavo ragelį, Tedis 
prieštaraudavo: | 

— Neisiu pas jokį gydytoją, nes, dėl Dievo meilės, niekuo 
nesergu. 

Porą sykių Gretai pavyko iškviesti daktarą Ričardsoną į kote- 
džą. Tedis jį pasitikdavo užkritusiais ant akių plaukais įstiklintoje 
terasoje. 

— Žinote, kokios būna žmonos, — bambėdavo jis. — Visada jau- 
dinasi dėl niekų. Tačiau, daktare, man tikrai nieko nėra. 

— O kaip tavo kosulys? — pertraukdavo vyrą Greta. 

— Tai tik ūkininko sausas kosulys. Jei tu būtum užaugusi lau- 
kuose, taip pat kosėtum, — atsakydavo Tedis šypsodamasis, juok- 
damasis ir priversdamas daktarą Ričardsoną taip pat nusijuokti, 
nors Gretai Tedžio elgesys visai nebuvo juokingas. 

— Tikriausiai jums nieko nėra, — sutikdavo daktaras Ričardso- 
nas, — bet gal neprieštarausite, jei aš jus apžiūrėsiu? 

— Prieštarausiu. | 

Įstiklinta terasa buvo išgrįsta Tedžio savo studijoje išlietomis 
plytelėmis. Jos buvo gintaro spalvos ir paklotos naudojant juodą 
skiedinį. Žiemą plytelės būdavo per šaltos, kad ant jų galėtum sto- 

— Tada paskambinkite man, kai jo būklė pablogės, — sakydavo 
daktaras Ričardsonas, užsegdavo savo krepšį ir pasišalindavo. 

Greta, kuri labiau už viską norėjo būti gera žmona, trokštanti, 
kad vyras su draugužiais nesišaipytų iš egoistiškumo, pasalumo ir 
rėksmingumo, nubraukdavo plaukus už ausų ir tardavo: 

— Gerai. Jei nenori pasirodyti daktarui Ričardsonui, tai bent, po 
velnių, pasirūpink savimi. 

Tą 1918 metų pavasarį ji laikė žalesniu už visus kitus todėl, kad 
Tedis buvo sanatorijoje ir pro jo palatos langą matėsi ir Išdžiūvu- 
sio upelio kanjonas, ir Šventojo Gabrielio kalnai; Greta atsisėsda- 
vo į kėdę prie lango ir, kol Tedis miegodavo, apžiūrinėdavo žalu- 
mą. Sanatorija buvo rusvos spalvos tinkuotas pastatas su varpinės 
bokštu, stūksantis ant atbrailos virš kanjono. Teritoriją supo takas, 
apsodintas rožių krūmais. Kambariai buvo rombo formos su ran- 
kenėlėmis pasukamais langais, žvelgiančiais ir į šiaurę, ir į pietus. 
Tedžio lova buvo balta, geležinė, ir kas rytą slaugytoja ateidavo 
perkelti jį į supamąją kėdę, o paskui suvyniodavo čiužinį su mė- 
lynais dryžiais, kuris pūpsodavo lovūgalyje ant atvirų spyruoklių 
tarsi didžiulis iriso vyniotinis. 

Tedis sanatorijoje praleido beveik visą Žiemą, ir kas savaitę 
jo būklė ne gerėjo, o blogėjo. Jo skruostai įdubo, akis uždengė 
marška, primenanti sugižusį pieną. Greta atvykdavo rytais ir pir- 
miausia sijono krašteliu nuvalydavo jo akis. Tada sušukuodavo 
plaukus, kurie praretėjo ir ant galvos liko tik kelios bespalvės 
sruogos. Kartais Tedis iš ryto taip karščiuodavo, kad sudrėkdavo 
kakta, bet jis buvo per silpnas pakelti ranką ir nusišluostyti antakį. 
Ne sykį Greta atvykusi rasdavo Tedį supamojoje kėdėje prie lan- 
go, apšviestą saulės, karščiuojantį ir vilkintį flanelinį chalatą, kurį 
slaugytoja aprišdavo aplink sulysusį liemenį. Iš perkreipto veido 
Greta suprasdavo, kad Tedis mėgino pakelti ranką ir flaneline ran- 
kove perbraukti kaktą; prakaitas varvėdavo nuo smakro, tarsi Tedį 
būtų užklupusi liūtis. Tačiau ėjo kovas, žiemos lietūs jau baigėsi, 

ir visa Pasadena žaliavo; saulės šviesa ne degino tuberkuliozę Te- 
džio plaučiuose ir kaulų čiulpuose, o tik sukeldavo karščiavimą, 
tad prieš dešimtą valandą, kai būdavo atnešama pirma iš dviejų 
per dieną kinkano sulčių stiklinė, Tedis dėl karščiavimo prarasda- 
vo sąmonę. 

Atėjus balandžiui, Tedis miegodavo vis ilgiau. Greta sėdėdavo 
supamojoje kėdėje su nusitrynusiais baltais parankių apmušalais, 
o Tedis gulėdavo lovoje ant šono. Kartais jis per miegus vartyda- 
vosi, spyruoklės girgždėdavo, ir Gretai atrodydavo, kad tai aima- 
nuoja tuberkuliozės apimti vyro kaulai. Tedžio gydytojas, pavarde 
Haitaueris, ateidavo į palatą ant pigaus rudo kostiumo apsivilkęs 
baltą chalatą. Tedis ir toliau nesileido apžiūrimas daktaro Ričard- 
sono, kuris gydė ne tik visus Pasadenoje gyvenančius Vodus, bet 
ir Henrietos, Margaretos bei Dotės Anos šeimas. 

— Man visiškai tinka daktaras Haitaueris, - sakydavo jis. —- Man 
nereikia įžymybių gydytojo. 

— Koks, po velnių, įžymybių gydytojas? — piktindavosi Greta ir 
kaipmat imdavosi gailėtis, kad išsprūdo garsesnis žodis. 

Ji nenorėjo prieštarauti Tedžiui ir jokiu būdu jo neįskaudinti 
pareikšdama, kad žino daugiau už vyrą. Todėl ji mandagiai pa- 
kęsdavo kasdienius daktaro Haitauerio vizitus. Gydytojas visada 
skubėdavo ir dažnai savo storo popieriaus voke, pakištame po pa- 
žastimi, neturėdavo visų reikiamų dokumentų. Jis buvo išstypęs, 
norvegiškai šviesiais, tarsi labai skiesta kava, plaukais. Atvyko iš 
Čikagos, ir visų jo išsikišusių kūno dalių — nosies, ausų, gumbuotų 
pirštų — galiukai atrodė nušalę. 

— Kaip šiandien jaučiatės? — klausdavo daktaras Haitaueris. 

— Truputį geriau, — atsakydavo Tedis nuoširdžiai tuo tikėdamas 
arba nežinodamas, kad galima atsakyti ir kitaip. 

Daktaras Haitaueris linktelėdavo ir kažką pasižymėdavo savo 
popieriuose. Greta atsiprašydavo, kad turi paskambinti į giraitės 
kontorą, kur netrukus iš Tekeito turi atvykti grupė apelsinų rin- 

kėjų. Paskui, prispaudusi prie ausies ragelį slaugytojos poste, ji 
paskambindavo daktarui Ričardsonui ir pranešdavo: 

— Jo būklė blogėja. 

Sanatorijoje lankydavosi ir Gretos motina, dažniausiai po 
pietų, kai Tedis vieną valandą jausdavosi gerai. Greta su Tedžiu 
sėdėdavo tylėdami, kol ponia Vod tarškėdavo apie namo Del Mar 
paplūdimyje atidarymą arba apie Gretos tėvo telegramą, kurioje 
jis su dar didesniu entuziazmu nei laikraščiai pranešdavo, kad ka- 
ras artėja į pabaigą. Greta tyliai vildavosi, kad motina įsikiš taip, 
kaip tik ji viena gali: praskleis užuolaidas, išvers Tedį iš lovos, 
privers įlįsti į karštą mineralinę vonią ir priglaus prie lūpų puodelį 
arbatos su kukurūzų viskiu. 

— Na, pagydykime tave! — tartų ponia Vod trindama rankas ir 
nubraukdama išsidraikiusias plaukų sruogas už ausų. — Pakaks tos 
tuberkuliozinės nesąmonės! 

Greta slapta vylėsi, kad motina taip pasakys. Tačiau ji niekada 
taip nesielgė; ponia Vod paliko Gretai rūpintis Tedžiu. Vizito pa- 
baigoje ji užsimaudavo pirštines, per chirurginę kaukę pabučiuo- 
davo Tedį į kaktą ir tiesiog palinkėdavo: 

— Kai atvyksiu kitą sykį, noriu pamatyti tave sėdintį. 

Paskui ji prisimerkusi pažvelgdavo į Gretą. Koridoriuje, už pa- 
latos durų ponia Vod nusiimdavo chirurginę kaukę ir pamokydavo: 

— Greta, pasirūpink, kad jam būtų suteikta geriausia pagalba. 

— Jis nesutinka pasirodyti daktarui Ričardsonui. 

— Jis tiesiog privalo. 

Ir Greta vėl skambindavo daktarui Ričardsonui pranešdama 
apie vyro būklę. 

* — Žinau, — atsakydavo gydytojas. — Konsultavausi su daktaru 
Haitaueriu. Pasakysiu atvirai: nesu tikras, ar galėčiau jam dar kaip 
nors padėti. Tiesiog privalome laukti ir tada pamatysime. 

Kai Karlailas atvažiavo iš Stanfordo aplankyti Tedžio, jis nusi- 
vedė Gretą į šalį ir aiškino: 

— Man nepatinka tas Haitaueris. Iš kur jis atsirado? 

Greta paaiškino, kad gydytoją paskyrė sanatorija, bet brolis ją 
pertraukė: 

— Galbūt atėjo metas įsikišti daktarui Ričardsonui. 

— Aš bandžiau. 

— Gal aš galiu kaip nors padėti? 

Greta susimąstė. Ji girdėjo, kaip kitapus durų kosėja Tedis. Lo- 
vos spyruoklės drebėjo. Vyras garsiai švokštė gaudydamas orą. 

— Turėsiu apie tai pagalvoti. Taip, esu tikra, kad gali kažkuo 
padėti. Tiesiog turėsiu apie tai pagalvoti. 

— Tikriausiai supranti, kaip tai rimta? — paklausė Karlailas pa- 
imdamas seserį už rankos. | 

— Tačiau Tedis yra stiprus. 

Vėliau tą popietę, kai Karlailas išvažiavo ir saulė ėmė slink- 
ti kalvų viršūnėmis, o violetiniai šešėliai tarsi antklodės užklojo 
Pasadenos kanjonus, Greta paėmė šaltą Tedžio ranką. Vyro pul- 
sas buvo silpnas, ir iš pradžių Greta jo beveik neužčiuopė. Tačiau 
kraujagyslė tvinksėjo nedažnai ir vos juntamai. 

— Tedi? — kreipėsi Greta. — Tedi, ar girdi mane? 

— Taip, — atsakė jis. 

— Ar tau skauda? 

— Taip. | 

— Ar šiandien jautiesi nors kiek geriau? 

— Ne, — atsakė Tedis. — Bijau, kad jaučiuosi blogiau. Blogiau 
nei iki šiol. 

— Tačiau tavo būklė tikrai pagerės. Tedi? Ar gali man padary- 
ti paslaugą? Aš paskambinau daktarui Ričardsonui. Jis atvažiuos 
rytoj rytą. Prašau, leisk jam tave apžiūrėti. Tik tiek teprašau. Jis 
geras gydytojas. Jis mane išgelbėjo, kai buvau maža ir sirgau vėja- 
raupiais. Man temperatūra pakilo iki 41 laipsnio, ir visi, taip pat 1r 
Karlailas, mane jau buvo nurašę, o dabar štai esu stipri kaip ir visi 
kiti, o tos prakeiktos ligos neliko nė ženklo, tik šis mažas randelis. 

— Greta, mieloji, — sušvokštė Tedis, ir jo kaklo sausgyslės iššo- 
ko. - Aš mirštu, brangioji. Juk tu tai žinai. Man nepagerės. 

Tiesą sakant, iki šios akimirkos Greta to nežinojo. Žinoma, Te- 
dis miršta; jis panašesnis į mirusį negu į gyvą: jo rankos suglebu- 
sios, oda pageltusi, akys karščiuoja, plaučiai taip pritvinkę krau- 
jo ir skreplių, kad galėtų nugrimzti iki pat Ramiojo vandenyno 
dugno. Didžiausią nerimą kėlė Tedžio kaulai: jie buvo permirkę; 
juos naikino drėgna gyva ugnis. Greta pagalvojo, kad Tedį turėtų 
kankinti skausmai, dėl kurių jis niekada nesiskundė. Ji pati labai 
kankinosi, kad vyras yra priverstas kęsti skausmus. 

— Atleisk, — tarė Tedis. 

— Už ką? 

— Kad tave palieku. 

— Tačiau tu manęs nepalieki. 

— Atleisk, kad tavęs to prašau, — toliau atsiprašinėjo Tedis. 

— Ko? Apie ką tu kalbi? 

Ji pajuto, kaip nugara perbėgo panika. Palatoje buvo karšta 
nuo ligos tvaiko. Greta pagalvojo, kad reikėtų atverti langą. Įleisti 
vargšui Tedžiui truputį gaivaus oro. 

— Ar tu man padėsi? 

— Ką? 

Greta jo nesuprato ir pagalvojo, kad reikėtų paskambinti dakta- 
tui Ričardsonui ir pranešti, kad Tedis kalba nesąmones. Ji Žinojo, 
kad kalbėdamas telefonu sodriu pietietišku akcentu Ričardsonas 
paaiškintų, jog tai grėsmingas ženklas. 

— Paimk tą pagalvę... guminę. Užspausk man ją ant veido. Tai 
ilgai netruks. 

Greta sustingo. Dabar ji viską suprato. Tai buvo paskutinis 
vyro, kuriam norėjo įtikti labiau nei kam nors kitam visame pa- 
saulyje, prašymas. Labiau už viską Greta norėjo, kad Tedis paliktų 


šį pasaulį vis dar ją mylėdamas ir paskutinėmis mintimis būtų jai 

dėkingas. Guminė pagalvė buvo padėta ant supamosios kėdės; Te- 
dis mėgino pakelti ranką, kad galėtų ją parodyti. 

— Tiesiog palaikyk prispaudusi ją prie mano veido kelias minu- 
tes, — prašė Tedis. — Man taip bus lengviau. 

— Ak, Tedi, - suaimanavo Greta, —- negaliu to padaryti. Šįryt čia 
bus daktaras Ričardsonas. Palaukime jo. Tegul jis tave apžiūri. Jis 
gali žinoti, kas tavęs laukia. Tačiau pasistenk iki tol ištverti. Pra- 
šau, liaukis kalbėjęs apie tą pagalvę. Nerodyk į ją. 

Gretos juosmuo ir palaidinė po krūtimis sudrėko. Ji pasijuto 
tarsi karščiuojanti, kakta išrasojo, prakaito lašelis nuriedėjo už 
ausies. 

Atvėrusi langą ji pajuto gaivaus oro gūsį. Pagalvė buvo juoda, 
storais kraštais ir kvepėjo tarsi automobilio padanga. Tedis vis dar 
rodė į ją. 

— Taip, — ragino jis. — Atnešk ją čia. 

Greta palietė pagalvę, kurios apvalkalas buvo storas kaip karš- 
to vandens pūslės. Pagalvė gulėjo minkšta, tik pusiau pripūsta. 

— Greta, mieloji... prašau tik vieno paskutinio dalyko. Tiesiog 
prispausk man ją prie veido. Daugiau kęsti nebegaliu. 

Greta paėmė pagalvę, priglaudė prie krūtinės ir pajuto, kaip 
ją visą užplūsta gumos kvapas. Ji negalėtų to padaryti. Mirti po 
šiuo dvokiančiu senu daiktu ir paskutinį sykį gyvenime pajusti tik 
gumos kvapą būtų siaubinga. Tai būtų blogiau nei Tedį žudanti 
liga, tarė sau Greta pirštais braukdama per pagalvės tamprų kraštą. 
Blogiau nei Greta yra kada nors ką nors įsivaizdavusi. Ne, ji to 
negalėtų padaryti, tad išmetė pagalvę pro langą. Juodas kamšalas 
tarsi sužeistas varnas nuskriejo į apačioje plytintį Išdžiūvusio upe- 
lio kanjoną. 

Tedis prasižiojo ir iškišo liežuvį. Jis mėgino kažką pasakyti, bet 
neturėjo jėgų ir kaipmat užmigo. 

Greta priėjo prie vyro ir priartino delną prie jo burnos. Tedžio 
kvėpavimas nebuvo gilesnis nei drugelio sparnų sukeltas oro 

dvelksmas. Nusileidus sutemoms, sanatorijos koridoriai nuščiuvo. 
Mėlynieji kėkštai paskutinį sykį nėrė į už Tedžio lango augančią 
geltonąją pušį. Greta suėmė šaltą drėgną vyro ranką. Ji nebeturė- 
jo jėgų pažvelgti į Tedį, tad nusuko galvą į langą ir stebėjo, kaip 
Išdžiūvusio upelio kanjonas tampa juoda duobe. Šventojo Gabrie- 
liaus kalnas virto juodais, dideliais ir beveidžiais siluetais, stūk- 
sančiais virš slėnio, kuriame tarp kanjonų ir apelsinmedžių girai- 
čių gyveno Vodai. Greta sulaikė kvėpavimą, kol jai pasirodė, kad 
neteks sąmonės; o kai galiausiai įkvėpė ir rankogaliu nusišluostė 
ašaras, paleido Tedžio ranką. Ji vėl priartino delną prie vyro nosies 
ir tada, naktį, suprato, kad Tedis Krosas savo noru iškeliavo į kitą 
pasaulį. 


Trečia dalis 
Drezdenas 
1950 

Devynioliktas skyrius 

Einaro traukinys atvyko į Vokietiją. Jis sustojo suartuose ru- 
duose laukuose, kuriuos jau buvo padengęs sidabrinis šerkšnas. 
Už lango sausio danguje blankiai švietė saulė, lauką supantys bėr- 
žai stovėjo susigūžę nuo vėjo. Kiek tik akys užmatė, visur driekėsi 
lygūs laukai ir pilkas dangus. Daugiau nieko, tik žiemą paliktas 
traktorius, kurio raudona metalinė sėdynė virpėjo ant spyruoklių. 

Pasienio kontrolė pasus patikrino traukinyje. Einaras girdėjo 
pareigūnų balsus kituose kupė ir jų sunkių batų trepsėjimą kilimė- 
liu. Pareigūnai kalbėjo greitai, bet jų balsai skambėjo nuobodžiai. 
Pasigirdo moters, aiškinančios savo dokumentus, spigi aimana, ir 
vieno karininko atsakas: „Nein, nein, nein.“ 

Du karininkai įžengė į Einaro kupė, ir jam krūtinėje suspur- 
dėjo širdis, tarsi būtų dėl kažko kaltas. Karininkai buvo jauni ir 
aukšti, uniformos, kurios Einarui atrodė nepatogiai iškrakmolytos, 
ankštai aptempė jų pečius. Kepurių pridengti veidai spindėjo tarsi 
bronzinės rankogalių sagos, ir Einarui staiga pasirodė, kad kari- 
ninkai, vos tik išaugę iš jaunuoliško amžiaus, patys yra bronziniai: 
aukso spalvos, spindintys ir šalti. Nuo jų taip pat sklido metali- 

nis kvapas, matyt, taip kvepėjo vyriausybės skiriamas skutimosi 
kremas. Vienas karininkų buvo nusikramtęs nagus iki pat pirštų 
galiukų, o jo partnerio krumpliai raudonavo nubrozdinti. 

Netrukus Einaras pasijuto taip, tarsi karininkai būtų juo nu- 
sivylę, lyg jis, nesvarbu, dėl kokios priežasties, būtų nepajėgus 
pridaryti bėdų. Karininkas su nukramtytais nagais paprašė Eina- 
ro parodyti pasą; išvydęs, kad pasas daniškas, jis visiškai nustojo 
domėtis. Pasienietis atsivertė pasą tuo pat metu žiūrėdamas į savo 
partnerį. Nė vienas karininkų, kurie kvėpavo pro burną, netikrino 
Einaro dokumentų duomenų ir neiškėlė nuotraukos, darytos la- 
bai seniai pelėsiais priplėkusioje studijoje vos už kelių žingsnių 
nuo Apvaliojo bokšto, kad palygintų su Einaro veidu. Pirmasis 
karininkas numetė pasą Einarui ant kelių. Antrasis, kuris prisimer- 
kęs pažvelgė į Einarą, sudrebindamas bronzines rankogalių sagas 
pliaukštelėjo sau per pilvą, ir Einaras beveik tikėjosi išgirsti garsą, 
panašų į varpo skambesį. Tada abu karininkai pasišalino. | 

Paskui traukinys vėl įsibėgėjo ir po pietų skriejo per Vokietijos 
laukus, kuriuose pavasarį sudygs ryškiai geltonai žydinčių ir sklei- 
džiančių gundantį, bet primenantį negyvėlius kvapą rapsų eilės. 

Likusią kelionės dalį Einarui buvo šalta. Greta paklausė, ar jis 
norėtų, kad ji važiuotų kartu. Einaras pagalvojo, kad 12 
žmoną atsakydamas „ne“. 

— Tačiau kodėl? — paklausė Greta. 

Jiedu sėdėjo priekiniame kotedžo kambaryje, ir Einaras nieko 
neatsakė. Jam buvo sunku tai pasakyti, nes manė, kad jam neuž- 
teks drąsos visa tai iškęsti, jei Greta bus šalia; ji per daug pri- 
mintų ankstesnį jųdviejų gyvenimą. Tada jiedu buvo laimingi, be 
paliovos įtikinėjo save Einaras. Jiedu mylėjo vienas kitą. Einaras 
baiminosi, kad, jei Greta vyktų kartu, jis neišdrįstų pasirodyti pro- 
fesoriui Bolkui; galbūt Frankfurte pasiūlytų Gretai persėsti į kitą 
traukinį ir keliauti į pietus, atgal į Mentoną, kur skaisčioje saulės 
šviesoje prie jūros viskas atrodytų paprasta. Atsakydamas Gretai: 

„Ne, aš važiuosiu vienas“, — Einaras beveik juto apelsinmedžių, 
augančių parke prie municipalinio kazino, kvapą. Arba jis būtų 
pareiškęs, kad grįžta į Mėlyndantį, kur kaimiškame name greta 
durpinių samanų laukų jau gyveno kita šeima; galbūt jis būtų mė- 
ginęs pabėgti ir kartu pasiimti Gretą į savo jaunystės kambarį, kur 
plunksnų čiužiniai kėpsojo subliuškę ir skylėti, o sienoje prie jo 
lovos išraižytas Hanso ir Einaro, miegančių ant uolos, piešinys; 
kur virtuvinio stalo kojų dažai buvo nulupinėti, kai Einaras slėp- 
davosi po stalu ir klausydavosi, kaip tėvas šaukia močiutei: „At- 
nešk man dar arbatos, kol nenumiriau!“ 

Prieš Einarui išvykstant iš Paryžiaus, Karlailas paklausė, ar su- 
prantąs, į ką įsivelia. 

— Ar tikrai žinai, ką Bolkas nori su tavimi padaryti? 

Tiesą sakant, smulkmenų Einaras nežinojo. Jis suvokė, kad 
Bolkas jį pakeis, bet net jam buvo sunku įsivaizduoti šiuos poky- 
čius. Jis žinojo, kad teks atlikti kelias operacijas. Reikės pašalin- 
ti jo lytinį organą, kuris vis labiau atrodė parazitiškai bevertis ir 
buvo karpos spalvos. 

— Ašvis tik galvoju, kad tau geriau kreiptis į daktarą Biusoną, — 
mėgino įtikinti Karlailas. 

Tačiau Einaras pasirinko Gretos planą; naktimis, kai visas pa- 
saulis, išskyrus juodu, miegodavo, abu tyliai gulėdavo po antklode 
susikibę mažyliais pirštais, Einaras vis tiek labiau už visus pasiti- 
kėjo Žmona. 

— Leisk man vykti kartu, — dar paskutinį sykį pamėgino pri- 
kalbinti Greta prisitraukdama Einaro delną prie krūtinės. — Tau 
nederėtų viso to iškęsti vienam. 

'— Tačiau aš galėsiu tai padaryti tik tada, jei būsiu vienas. Ki- 
taip... — Einaras nutilo. — Aš per daug gėdinsiuosi. 

Taigi Einaras keliavo vienas. Traukinio lange jis matė savo vei- 


do atspindį. Veidas buvo išblyškęs ir įdubęs prie nosies. Tai jam 

priminė atsiskyrėlį, kuris daugelį metų nepakėlė galvos, kad pa- 
žiūrėtų į savo lūšnelės langą. 

Ant priešingos sėdynės gulėjo laikraštis Frankfurter Zeitung, 
kuri paliko su kūdikiu keliavusi moteris. Laikraštyje juodavo iš- 
spausdintas vyro, kuris susikrovė turtus elgetaudamas ant šaliga- 
tvio, nekrologas. Išspausdinta ir nuotrauka, kurioje vyro burna 
atrodė liūdna. Jo veidas buvo kažkoks keistas — smakras apaugęs 
riebalais tarsi rubuilio kūdikio. 

Einaras atsilošė sėdynėje ir stebėjo savo atvaizdą lange. Greitai 
temo, tad atspindys pamažu blanko ir nyko, o kai užslinko prie- 
blanda, Einaras savo veido lange nebeatpažino. Paskui atspindys 
išblėso, už lango matėsi tik tolimo kaimo, kuriame auginamos 
kiaulės, mirksintys žiburiukai. Einaras sėdėjo tamsoje. 

Vyras pagalvojo, kad niekas nežinos, kaip pradėti jo nekrolo- 
gą. Greta parašys juodraštį ir pati jį nuneš į laikraščio redakciją. 
Galbūt jauni reporteriai retėjančiais šviesiais plaukais iš laikraščio 
Nationaltidende*( *Daniškai: Tautos žinios. — Vert. past.) juo pasi- 
naudos. Jie perrašys Gretos nekrologo projektą ir viską iškraipys. 

Jausdamas po kojomis dardantį traukinį Einaras ėmė galvoti, 
kaip turėtų prasidėti jo nekrologas: 

Jis gimė pelkėje. Pelkėje kaip berniukas gimė maža mergaitė. 
Einaras Vegeneris niekam apie tai nepasakojo, bet pirmiausia sau- 
lės šviesą jis išvydo pro senelės vasaros saulėgrįžos proga dėvi- 
mos suknelės kilpelę. Apsmukusios rankovės su kilpelių skylutė- 
mis laikė jį lopšyje, ir Einaras prisiminė, kaip manė - ne, ne manė, 
o jautė — kad balta vasaros kilpelė jį lydės amžinai, tarsi būtų dar 
viena būtina stichija: vanduo, šviesa, karštis. Einaras gulėjo ap- 
rengtas krikštynų marškiniais. Aplink jį kabojo mirusios motinos 
tetų nunerti nėriniai. Nėriniai buvo nukarę tarp kojų, ir vėliau jie 
Einarui primins nėrinių užuolaidas, kabančias Danijos aristokratų 
namuose; melsvintos medvilnės užuolaidos krito ant grindjuosčių 
ir juodojo ąžuolo grindlenčių, kurias kaulėta tarnaitė blizgindavo 

bičių vašku. Viloje, kurioje augo Hansas, buvo tokios užuolaidos, 
ir baronienė Aksgil pliaukšėdavo liežuviu — plonesnio už jį ir be- 
veik dvišako Einaras dar nebuvo matęs, — kai tik jis, pelkėje kaip 
berniukas gimusi mergaitė, prisiartindavo prie užuolaidų norėda- 
mas jas paliesti. 

Nekrologe ši dalis bus praleista. Jame taip pat nebus parašy- 
ta, kaip Einaras, prisigėręs „,„Tuborgo“ alaus, šlapinosi į kanalą tą 
vakarą, kai pardavė savo pirmą paveikslą. Tuo metu jis buvo į 
Kopenhagą atvykęs jaunuolis aplink juosmenį susiklosčiusiomis 
tvido kelnėmis ir mediniu plaktuku bei vinimi pradurta papildo- 
ma skylute dirže. Einaras studijavo Karališkoje dailės akademijo- 
je gavęs stipendiją kaimo vaikams; niekas nesitikėjo, kad Einaras 
pradės rimtai tapyti, tik išmoks vieną kitą gudrybę apie paveikslo 
įrėminimą bei foną ir paskui grįš į pelkes, kur Šiaurės Jutlandi- 
jos rotušių pakraigėse galės tapyti scenas, vaizduojančias norvegų 
dievą Odiną. Tačiau tą ankstyvo pavasario popietę, kai oras vis dar 
šaldė plaučius, į akademiją užsuko mantiją vilkintis vyras. Kori- 
doriuose ar terasoje su balta baliustrada, kurioje po kelerių metų 
Greta suims delnais jo galvą ir jį įsimylės, kabėjo studentų dar- 
bai. Aukštai tamsavo nedidelė Einaro tapyta juodos pelkės scena, 
įrėminta į netikro aukso lapais puoštus rėmus, už kuriuos jis su- 
mokėjo pinigais, gautais už dalyvavimą bendruomenės ligoninės 
eksperimentuose. | | 

Vyras su mantija kalbėjo tyliai, bet netrukus akademijos audito- 
rijose pasklido gandai, kad jis yra prekiautojas paveikslais iš Pary- 
žiaus. Vyriškis nešiojo plačiabrylę skrybėlę, puoštą odos juostele, 
ir studentai beveik nematė jo akių. Aplink burną raitėsi nedideli 
šviesūs ūsiukai, vyriškiui iš paskos tarsi automobilio išmetamo- 
sios dujos sklido silpnas laikraštinio popieriaus kvapas. Akademi- 
jos direktorius ponas G. Rumpas prisistatė nepažįstamajam. Rum- 
pas lydėjo atvykėlį per akademijos auditorijas, kurių grindys buvo 
pilkos ir nevaškuotos, bet našlaičių, dar nesulaukusių amžiaus, 

kada galima pastoti, švariai iššluotos. Rumpas mėgino sulaikyti 
atvykėlį prie paveikslų, kuriuos nutapė jo mylimiausi mokiniai — 
merginos garbanotais plaukais bei pūpsančiomis tarsi obuoliukai 
krūtimis ir vaikinai panašiomis į kumpius šlaunimis. Tačiau vy- 
ras su mantija, kaip teigiama, nors niekas niekada negalėjo to pa- 
tvirtinti, pareiškė: „Aš išsyk pastebiu talentą“ ir nepasidavė pono 
Rumpo įkalbinėjimams. Nepažįstamasis linktelėjo prieš paveiks- 
lą, vaizduojantį pelę ir sūrį, kurį nutapė Gertrūda Grubė, mergina 
tokiais geltonais ir pūkuotais antakiais, kad galėjai pamanyti, jog 
kanarėlė ant jos veido paliko dvi savo plunksnas. Jis sustojo prieš 
sceną, vaizduojančią pardavinėjančią lašišas moterį, nutapytą So- 
fuso Brandeso, vaikino, kurio tėvą nužudė į Rusiją plaukiančia- 
me kelte tik dėl to, kad šis vieną kartelį geidulingai pašnairavo į 
žudiko paauglę sužadėtinę. Paskui vyras su mantija sustojo prie 
mažo Einaro juodos pelkės paveikslo. Paveiksle buvo pavaizduota 
naktis, matėsi tik ąžuolų ir gluosnių šešėliai, žemė tamsavo tarsi 
derva. Kampe, greta nusėto žėručio taškeliais riedulio, miegojo 
sušalęs mažas baltas šunytis. Dar vakar ponas Rumpas pareiškė, 
kad paveikslas yra „per tamsus Danijos tapybos mokyklai“, tad 
jam parinko toli gražu ne pačią geriausią vietą sienoje prie drabu- 
žinės, kurioje našlaitės laikė savo šiaudines šluotas ir apsivilkdavo 
berankoves prijuostes-sukneles, kurias vilkėti primygtinai reikala- 
vo ponas Rumpas. 

— Šis geras, — pareiškė atvykėlis, įkišo ranką į kišenę ir išsitrau- 
kė driežo odos — kaip skelbė gandai — piniginę. —- Kokia dailininko 
pavardė? — paklausė jis. 

— Einaras Vegeneris, — atsakė ponas Rumpas parausdamas iš 
pykčio. 

Nepažįstamasis įteikė jam šimtą kronų. Vyriškis su mantija nu- 
kabino paveikslą nuo sienos, ir visi tuo metu buvę akademijoje — 
ponas Rumpas, studentai, pro auditorijų durų plyšius stebintys, 
kas vyksta, administratorės susegiotomis palaidinėmis, našlaitės, 

slapta kūrusios planą, kuris vėliau žlugo, išstumti poną Rumpą pro 
akademijos langą, ir galiausiai Einaras Vegeneris, stovintis kaip 
tik toje vietoje, kur vėliau jį pabučiuos Greta, — iš nuostabos su- 
mirksėjo. Šis įvykis buvo toks nepaprastas, kad visa akademija, 
visi jos nariai, dailininkai ir ne dailininkai, vieningai užsimerkė 
ir palingavo galvomis. Ir kai visi galiausiai atsimerkė, saulė buvo 
aplenkusi Kopenhagos bokštus ir apšvietė akademijos langus, o 
vyriškis su mantija buvo išnykęs. 

Nekrologe ir ši diena bus praleista. Jame taip pat nebus aprašy- 
ta viena rugpjūčio popietė, praleista su Greta. Tai atsitiko dar prieš 
jųdviejų santuoką, vos tik pasibaigus karui. Greta dar tik mėnesį 
buvo grįžusi į Kopenhagą. Ji išdygo prie Einaro kabineto akade- 
mijoje durų dėvėdama šiaudinę skrybėlę su prisegtais JAtEijaLs, O 
kai Einaras atidarė duris, teištarė: 

— Eime! 

Jiedu buvo nesimatę nuo to laiko, kai Greta karo pradžioje iš- 
vyko į Kaliforniją. | 

— Kas naujo? — paklausė Einaras. 

Greta tik gūžtelėjo pečiais ir tarė: 

— Čia ar Kalifornijoje? 

Ji išsivedė Einarą iš akademijos į Karaliaus naująją aikštę, kur 
automobiliai suko ratus aplink raito Kristiano V statulą. Prieš Ka- 
rališkąjį teatrą sėdėjo vokiečių kareivis be kojos; į jo ant grindinio 
padėtą drobinę kepurę krito monetos. Greta sugriebė Einarą už 
rankos. 

— Ak, -aiktelėjo ji. 

Greta davė vyrui pinigų ir paklausė jo vardo, bet karys buvo 
taip priblokštas, kad nepajėgė jos suprasti. 

— Aš to nesuvokiau, — aiškino Greta toliau Žingsniuodama sų 
"Einaru. — Iš Kalifornijos atrodė, kad viskas vyksta labai toli. 

Jiedu kirto Karaliaus parką, kurio gyvatvores jau reikėjo ap- 
kirpti. Vaikai stengėsi pabėgti nuo savo motinų, 0 pievoje ant ško- 

tiškų pledų gulėjo jaunos poros, kurios troško, kad visas pasaulis 
išnyktų ir paliktų tik juos abu. Greta nesakė, kur jie eina, o Eina- 
ras susiprato, kad klausinėti nereikia. Diena buvo vaiski ir šilta, 
Kronprincesės gatvėje esančių namų langai bolavo atviri, juose 
pleveno vasarinės užuolaidos. Pro šalį pravažiavo išvežiojantis 
prekes vežimas, ir Greta įsikibo į Einaro ranką. 

— Nieko nesakyk, — paprašė ji. 

Tačiau Einaro širdis blaškėsi krūtinėje, nes jauna mergina, 
kuri pabučiavo jį ant akademijos laiptų, grįžo į jo gyvenimą taip 
pat staiga, kaip ir buvo išnykusi prieš penkerius metus. Per šiuos 
penkerius metus Einaras kartkartėmis pagalvodavo apie Gretą, ir 
šios mintys būdavo keliantis nerimą, bet žavus sapnas. Per karą jis 
sapnuodavo Gretą Kalifornijoje. Merginos, skrajojančios akade- 
mijos koridoriais su po pažastimi pakištais teptukais ir atspindin- 
čiomis šviesą liniuotėmis, vaizdas jo taip pat neapleido per visus 
karo metus. Greta buvo labiausiai nenustygstanti studentė, kokią 
tik Einarui teko pažinti. Ji dalyvaudavo pokyliuose ir lankydavo 
baleto spektaklius, bet visada buvo pasirengusi dirbti, net jei tai 
daryti tekdavo vėlai naktį, kai dauguma kitų studentų tenorėdavo 
išgerti degtinės ir eiti gulti. Galvojant apie tobulą moterį Einaro 
mintys vis dažniau sukdavosi apie Gretą. Aukštesnę už visas pa- 
saulyje ir greitesnę. Einaras prisiminė, kaip sykį, pakėlęs akis nuo 
savo rašomojo stalo akademijoje ir pažvelgęs pro langą, išvydo 
Gretą, nardančią tarp pypsinčių automobilių, sukančių ratus Ka- 
raliaus naujojoje aikštėje. Jos žydrai pilkas sijonas šmėžavo tarp 
grotelių, buferių ir automobilių, kurių vairuotojai spaudė gumines 
garsinio signalo kriaušes. Jis taip pat prisiminė, kaip Greta skės- 
telėdavo rankomis ir tardavo: „Kam tai rūpi?“ Jai tikrai rūpėdavo 
tik tai, kas atrodė logiška. Su amžiumi Einaras darėsi vis tylesnis, 
vienišesnis, užsisklendęs prie savo drobių ir vis labiau įsitikinęs, 
kad yra iš tų vyrų, kurie niekada nepriklausys kitai. Tada jis pra- 


DANŲ MERGINA 235 


dėdavo svarstyti, kokia moteris jam tobulai tiktų. Ir toji moteris 
buvo Greta. 

Ir štai ji išdygsta šiltą rugpjūčio popietę jo kabinete ir veda- 
si per Kopenhagos gatves, po Kronprincesės gatvėje įsikūrusių 
namų salonų langais, pro kuriuos sklinda vaikų, besirengiančių 
atostogoms prie Šiaurės jūros, spygavimai ir kambarinių šuniukų, 
nekantraujančių pamankštinti savo kojytes, viauksėjimas. 

Kai jiedu priėjo gatvę, kurioje gyveno Greta, ji perspėjo: 

— Būtinai susikūprinkite. 

Einaras nesuprato, ką Greta turi galvoje, bet ji paėmė vyrą už 
rankos ir eidami gatve jiedu slėpėsi už stovinčių automobilių. Pra- 
ėjusią naktį praūžė lietus, šaligatvio kraštai buvo šlapi, Einaras 
užuodė nuo saulėje kaitinamų pripučiamų padangų sklindantį šil- 
tos: gumos kvapą. Jis tą kvapą prisimins vėliau, važinėdamas su 
Karlailu po Paryžiaus apylinkes tą vasarą, kai jie visi kūrė Lilės 
ateities planus. Greta vedė Einarą nuo automobilio prie automobi- 
lio, tarsi jie būtų stengęsi išvengti priešo ugnies. Jiedu keliavo per 
Kopenhagos kvartalą, kuriame gyveno ponas Jansenas, pirštinių 
fabriko, per gaisrą pražudžiusio keturiasdešimt septynias moteris, 
susikūprinusias prie kojomis minamų mašinų, savininkas; čia gy- 
veno ir grafienė Haksen, kuri sulaukusi aštuoniasdešimt aštuone- 
rių turėjo didžiausią visoje Šiaurės Europoje arbatos puodelių ko- 
lekciją; kolekcija buvo tokia didžiulė, kad grafienė nedvejodama, 
užėjus įsiūčiui, sviesdavo puodelius į sieną; šiame kvartale gyveno 
ir Hansenai su savo dvynėmis dukromis, šviesiaplaukėmis ir labai 
dailiomis mergaitėmis, tad tėvai nuolat baiminosi, kad kas nors 
jas pagrobs; kol priėjo baltą namą su mėlynomis durimis ir ant 
palangių vazonuose augančiais raudonais tarsi vištos kraujas sna- 
pučiais, nuo kurių net ir kitoje gatvės pusėje sklido sodrus, kartus 
ir truputį nepadorus kvapas. Kaip tik šiame name per karą gyveno 
Gretos tėvas, o karui pasibaigus jis susiruošė grįžti į Pasadeną. Pa- 
sislėpę už automobilio „„Labourdette Skiff“ variklio dangčio Greta 

su Einaru stebėjo, kaip darbininkai velka laiptais žemyn dėžes ir ' 
krauna jas į gatvėje laukiantį sunkvežimį. Jiedu užuodė snapučių, 
pakavimo šiaudų ir vyrų, nešančių Gretos lovą su baldakimu, pra- 


kaito kvapą. 
— Mano tėvas išvyksta, — paaiškino Greta. 
— O jūs? 
— Ak, ne. Dabar gyvensiu savarankiškai. Nejau nesuprantate? 
— Ko? 


— Kad pagaliau esu laisva. 

Tačiau tada Einaras dar nesuprato. Jis nesuvokė, kad Gretai no- 
rint tapti tokia moterimi, kokia ji save laikė, reikėjo būti vienai 
Danijoje ir Europoje neturėti jokių ryšių. Gretai reikėjo, kad ją 
nuo šeimos skirtų vandenynas ir žemynas, tik tada ji pasijus pa- 
galiau galinti laisvai kvėpuoti. Tada Einaras nesuprato, kad kun- 
kuliuojantis poreikis pasitraukti ir sukurti save iš naujo — tai dar 
viena Gretos įžūli amerikietiška savybė. Jam niekada nebuvo šovę 
į galvą šitaip pasielgti. 

Tautos žiniose paskelbtame nekrologe nebus aprašyta ir ši Ei- 
naro gyvenimo atkarpa. Niekas nežinos, kur jos ieškoti. Ir kaip 
dauguma laikraštininkų, jauni reporteriai retėjančiais plaukais ne- 
bus pakankamai stropūs, kad patikrintų informacijos šaltinį. Lai- 
kas seko. Einaras Vegeneris keliavo į užmarštį. Tik Greta prisi- 
mins, kaip jis gyveno. 

Niekada neparašytame nekrologe turėtų būti toks prierašas: 

Paskutinę vasaros dieną Lilė prabudo savo kotedžo kambaryje 
jausdamasi nepakeliamai sukaitusi. Buvo rugpjūtis. Pirmą kartą 
per jųdviejų santuoką Greta su Einarų nusprendė nevykti atostogų 
į Mentoną. Pirmiausia dėl blogėjančios Einaro sveikatos. Krauja- 
vimo. Mažėjančio svorio. Vis giliau smengančių į akiduobes akių. 
Dėl Einaro negebėjimo prie stalo kartais išlaikyti galvos. Niekas 
nežinojo, ką daryti. Niekas nežinojo, ko nori imtis Einaras. Ir Lilė 
pabudo tą karštą rytą, kai pro pravirą langą ėmė skverbtis sunkve- 


DANŲ MERGINA 237 


žimių, atvežusių prekes į gatvių kampe esančią mėsos parduotuvę, 
išmetamosios dujos, nuo kurių ant Lilės veido nusėdo suodžiai. 
Gulėdama lovoje ji spėliojo, ar tądien jai apskritai pavyks atsikel- 
ti. Rytui slenkant Lilė spoksojo į susiraičiusį lubų tinką, į baltus 
žiedlapius, supančius lubų viduryje kabančio sietyno pagrindą. 

Tada išgirdo iš priekinio kambario sklindančius balsus. Dviejų 
vyrų — Hanso ir Karlailo. Lilė klausėsi, kaip vyrai kalbasi su Gre- 
ta, bet Gretos ji negirdėjo, tad atrodė, kad du vyrai kalba be pa- 
liovos. Klausantis jų šiurkščių balsų Lilei regėjosi, kad jų gerklės 
apšepusios trijų dienų senumo barzda. Paskui Lilė tikriausiai už- 
migo, nes pamatė, kad saulės šviesa į kambarį sklinda kitu kampu, 
nuo pažaliavusių varinių kitapus gatvės stovinčių namų, kur vana- 
gas buvo susisukęs lizdą, bent Hansas su Karlu vis dar kalbėjosi. 
Paskui jie priėjo prie Lilės durų ir įžengė į jos kambarį. Lilė vis 
dažniau pagalvodavo, kad duryse reikėtų įtaisyti spyną, bet taip 
jos ir neįstatė. Ji stebėjo ateinančius vyrus, ir tai labiau atrodė kaip 
kažkoks prisiminimas nei tikrovė. 

— Na, kelkis, — paragino vyrai. — Paskui pridūrė: — Mažoji Lile. 

Lilė pajuto, kaip vyrai tempia ją už rankų, bet ir vėl regėjosi, 
kad šis veiksmas vyksta prisiminimuose, o ne iš tiesų. 

Vienas vyrų priglaudė puodelį pieno prie Lilės lūpų. Antras per 
galvą užmovė suknelę. Vyrai nusivedė Lilę prie beicuoto uosio 
drabužinės susirasti batelių. Lilė įžengė į saulės apšviestą plotą 
ir pajuto, kaip dega jos oda. Hansas su Karlailu tai pastebėjo, tad 
rado popierinį skėtį su bambuko stipinais ir skubiai jį išskleidė. 

Kažkokiu būdu vyrams pavyko ją nuvesti į Tiuilri parką. Ir ten 
Lilė vaikštinėjo įsikibusi vyrams į parankes. Jie vaikščiojo po siū- 
buojančiais tuopų šešėliais, kurie Lilei atrodė tarsi didžiulės žuvys, 
besiruošiančios šokti iš vandens. Hansas ištraukė tris žalias sude- 
damąsias kėdutes, ir jie visi susėdo stebėdami, kaip bėgioja vaikai, 
vaikštinėja jauni įsimylėjėliai, o vieniši vyrai skubiai dairydamiesi 
traukia jų link prie parko oranžerijos. Lilė prisiminė, kaip pastarąjį 

sykį sėdėjo viena šiame parke; prieš kelias savaites ji išėjo pasi- 
vaikščioti, pro ją prabėgo du maži berniukai, kurių vienas mestelė- 
jo: „Lesbietė“. Berniukams buvo gal dešimt, gal vienuolika metų, 
jų skruostus dengė šviesūs pūkeliai, per šortus matėsi beveik visos 
neapaugusios plaukais šlaunys, bet šie maži dailūs berniukai suge- 
bėjo sviesti tokį Žiaurų ir neteisingą kaltinimą. 

Sėdinčiai su Hansu ir Karlailu Lilei pasidarė karšta vilkint vyrų 
išrinktą margintą kriauklių piešiniais berankovę suknelę, kurią ji 
atsivežė iš Mentone nuomojamo buto. Tuo metu Lilė suprato, kad 
jos gyvenimas su Einaru baigėsi. Liko tik vienas klausimas — ar ji 
galės gyventi kaip Lilė. O gal viskas baigsis, ir Lilė pagaliau galės 
atsikvėpti? Gal Einaras su Lile susikibę rankomis kartu pasitrauks 
iš gyvenimo? Taps pelkėje palaidotais kaulais. 

Einaras žinojo, kad nekrologe ir apie tai nebus parašyta. Ne- 
krologe apie jį bus parašyta viskas, tik ne tai, kaip jis gyveno. Tuo 
metu traukinys pradėjo lėtėti, Einaras atsimerkė ir išgirdo korido- 
riumi einančio konduktoriaus šūksnius: ,,Drezdenas! Drezdenas!“ 


Dvidešimtas skyrius 


“ 


Greta sėdėjo ant aksominės otomanės. Plaukai krito jai ant vei- 
do, ant kelių drebėdamas gulėjo Edvardas IV. Einarui išvykus į 
Drezdeną ji staiga pasijuto nesugebanti dirbti. Ji tepajėgė galvoti 
apie vyrą Vokietijoje, keliaujantį į profesoriaus Bolko laborato- 
riją. Ji įsivaizdavo Lilę, pasiklydusią gatvėje, ir ant profesoriaus 
apžiūrų stalo gulintį išsigandusį Einarą. Greta norėjo vykti kartu, 
bet Einaras jai neleido; jis aiškino, kad tai privalo padaryti sava- 
rankiškai. Einarui išvykus, vos po trijų valandų buvo kitas trauki- 
nys į Drezdeną, ir Greta galėtų nusipirkti į jį bilietą. Ji pasirodytų 
municipalinėje moterų klinikoje vos pusdieniu vėliau už Einarą, 
ir jis negalėtų nieko pakeisti. Greta žinojo, jog Lilė norėtų, kad ji 
būtų šalia. Tačiau kraudama savo krepšius ir ketindama Edvardą 
IV palikti su Ana, Greta stabtelėjo. Einaras prašė jos nevažiuoti: 
Greta be paliovos girdėjo jo rūpestingai tariamus Žodžius ir jautė, 
kaip jie stringa vyro gerklėje. 

Dabar Greta buvo vyresnė. Pažvelgusi į veidrodį ji abipus 
burnos išvysdavo neryškią dailią raukšlelę, šios dvi raukšlelės 

jai primindavo įėjimą į urvą — moteris žinojo, kad toks palygini- 
mas yra perdėtas, bet vis tiek jai taip atrodė. Tad ji sau pažadėjo 
nekreipti dėmesio į raukšles ar net į kelias žilų plaukų sruogas, 
atsiradusias smilkiniuose tarsi šepetyje įstrigę vilnos kuokštai. 
Tačiau iš tiesų ji kreipė dėmesį, nors labai nenorėjo tai pripažinti. 
Ji leido raukšlėms kauptis ir, slenkant mėnesiams bei metams, 
vis labiau įsijautė į užsienyje gyvenančios amerikietės vaidmenį, 
o Kalifornija vis labiau tolo tarsi pražūtingas žemės drebėjimas, 
kurį išpranašavo palmių pavėsyje įsikūrusios Kalifornijos tech- 
nologijos universiteto fizikos profesorius; iš tiesų jis būtų sukrė- 
tęs Aukso valstiją, o visą jos pakrantę pasiglemžęs vandenynas; 
Pasadena vis labiau tolo tarsi užmirštas laivas ar sala, liko tik 
prisiminimai. | 

Žinoma, tai negaliojo Karlailui. Tą rudenį jis šmirinėjo 
Paryžiaus apylinkėse per lietų dumblu išsipurvindamas kelnių 
atvartus. Skausmas brolio blauzdoje užeidavo ir praeidavo kartu 
su nuo Atlanto atslenkančiais ir išnykstančiais debesimis; jiedu su 
Lile, pasiėmę skėčius, dažnai išvykdavo iš kotedžo; Lilė susisup- 
davo į tokį sunkų rausvą neperšlampamą apsiaustą, kad Greta bai- 
mindavosi, jog ji gali pargriūti. Greta su Karlailu ginčydavosi dėl 
to, kurį gydytoją Einarui derėtų pasirinkti. Brolis tiesiai šviesiai 
pasakė manąs, kad Greta Einarui daro meškos paslaugą: 

— Vėliau jis gali dėl to gailėtis, — nusileisdamas pareiškė 
"Karlailas. 

Ši kritika Gretą skaudžiai įgėlė ir ji visą rudenį jautė tą skausmą 
keisdama kompresus ant Lilės kaktos ar sėdėdama prie jos lovos ir 
žaisdama su ja pokerį arba kai Lilė su Karlailu apsimuturiavę iki 
galvos vakare išsiruošdavo į operą. 

— Gaila, kad negali eiti su mumis kartu, — šūkteldavo silpnu 
balseliu Lilė. — Nepersidirbk! 

Kartais Greta jausdavo savo darbo naštą, tarsi ji vienintelė pa- 
saulyje dirbtų, o visi kiti linksmintųsi. Tarsi viskas būtų užgriuvę 

ant jos pečių, ir jei tik ji liausis ir nuleis galvą, jų mažas intymus 
pasaulėlis subliūkš. Greta save įsivaizdavo kaip pasaulį laikantį 
Atlantą, bet jai toks palyginimas netiko, nes ji ne tik laikė pasaulį, 
bet ir buvo jį sukūrusi. Bent jau kartais jai taip atrodydavo. Būda- 
vo dienų, kai Greta jausdavosi išsekusi ir norėdavo kam nors apie 
visa tai papasakoti, bet neturėjo kam, tad kalbėdavosi su Edvardu 
IV, kuris tuo metu iš savo dubenėlio kramsnodavo viščiukų odeles 
ir kremzles. 

Niekas nelaukė Hanso. 

Kitą dieną, kai Einaras išvyko į Vokietiją, Hansas atėjo aplan- 
kyti Gretos. Jis atskubėjo tiesiai iš kirpėjo, tad plaukai ant jo spran- 
do buvo pasišiaušę, o suerzinta oda paraudusi. Hansas papasakojo 
Gretai, kad sugalvojo naują parodą: jis norėjo kreiptis į privačios 
mergaičių mokyklos direktorę, kad ši leistų koridoriuose pakabinti 
Lilės portretų kolekciją. Sprendžiant, kad Hansas juokėsi į kavos 
puodelį, šis sumanymas jam patiko. 

Greta žinojo, kad per pastaruosius dvejus metus Hansas ma- 
tėsi ir su kitomis moterimis: aktore iš Londono; turtinga džemo 
gamyklos paveldėtoja. Hansas slėpė šiuos santykius nuo Gretos ir 
vengdavo kalbėti apie tai, su kuo leisdavo savaitgalius Normandi- 
joje. Tačiau jis apie tai papasakodavo Einarui, ir Žinia pasiekdavo 
Gretą iš uždususios Lilės lūpų. 

— Aktorė, kurios pavardė šviečia reklamoje virš Kembridžo žie- 
do! — pranešdavo Lilė. — Kaip žavu Hansui. 

— Tikrai turėtų būti labai puiku, - atsakydavo Greta. - Jam. 

— Kur išvyko Einaras? — paklausė Hansas. 

— Į Vokietiją pasirūpinti savo sveikata. 

— Į Drezdeną? 

— Ar jis tau apie tai buvo užsiminęs? — Greta apsidairė bute, 
pažvelgė į molbertus ir į sieną bei supamąją kėdę atremtus pa- 
veikslus. — Lilė išvyko kartu. Be jų čia tylu. 

— Žinoma, kad Lilė išvyko kartu, — sutiko Hansas. Priklaupęs 
ant kelio jis ėmė dėlioti ant grindų naujausius Lilės portretus. — 
Einaras man apie tai papasakojo. 

— Apie ką? 

— Apie Lilę. Apie gydytoją Drezdene. 

— Apie ką tu kalbi? 

— Liaukis, Greta. Negi manai, kad aš dar nežinau? — Jis pažvel- 
gė Gretai į akis. — Kodėl tu bijojai man tai pasakyti? 

Greta atsišliejo į langą. Sušalę į ledą lietaus lašai barbeno į sti- 
klą. Studijoje buvo pustuzinis naujų Lilės portretų, vaizduojančių 
ją besigražinančią, su Gretos dovanotu perlų vėriniu ant kaklo. 
Rausvi Lilės skruostai ir raudoni skaistalai ryškiai kontrastavo su 
jos sidabriškai balta oda. Portretuose Lilė vilkėjo berankovę su- 
knelę su apvalia iškirpte, o jos plaukai buvo susukti. 

— Ar tikrai juose matai Einarą? 

— Dabar matau, — atsakė Hansas. — Jis man pasipasakojo praė- 
jusį rudenį. Einarui buvo labai sunku apsispręsti, kuriuo gydytoju 
pasiliauti: daktaru Biusonu ar profesoriumi Bolku. Kartą jis užsu- 
ko į mano galerijos darbines patalpas. Lauke lijo, ir Einaras buvo 
peršlapęs, tad iš pradžių nepastebėjau, kad jis apsiverkęs. Jis buvo 
išbalęs, net baltesnis už Lilę paveiksluose. Pagalvojau, kad Eina- 
ras tuojau pat apalps. Atrodė, kad jam sunku kvėpuoti, ir aš ma- 
čiau, kaip tvinkčioja kraujagyslė jo kakle. Aš tegalėjau paklausti, 
kas nutiko, ir Einaras pradėjo man viską pasakoti. 

— Ką tujam pasakei? 

— Pasakiau, kad tai daug ką paaiškina. 

— Pavyzdžiui? 

— Apie tave ir Einarą. 

— Apie mane? — paklausė Greta. 

— Taip, kodėl visus šiuos metus buvai tokia atsargi ir uždara. 
Kai kuria prasme tu tai laikei savo, o ne Einaro paslaptimi. 

— Jis — mano vyras. | 

— Esu tikras, kad tau buvo sunku, — tarė Hansas pakildamas. 

Kirpėjas buvo jį ir nuskutęs, bet ant skruosto paliko nedidelį 
šerių lopinėlį. 

— Ne taip sunku, kaip jam, — atsakė Greta pajusdama, kaip už- 
plūsta palengvėjimo banga; pagaliau Hansas žino. Galima liautis 
gudravus su Hansu; ją kankinanti įtampa atlėgo. — Tad ką tu manai 
apie mūsų paslaptį? 

— Apie tai, kas Einaras yra iš tiesų? Kaip aš galiu jį kaltinti už 
tai, koks jis yra? 

Hansas priėjęs apkabino Gretą. Ji užuodė mėtinį skutimosi los- 
jono kvapą, o plaukai ant Hanso sprando kuteno Gretos riešą. 

— Kaip manai, ar teisingai pasielgiau išsiųsdama jį pas Bolką? — 
paklausė Greta. — Nemanai, kad padariau klaidą? 

— Ne, — atsakė Hansas. — Tikriausiai — tai vienintelė Einaro 
galimybė. 

Hansas laikė apkabinęs Gretą prie lango, o apačioje šlapia ga- 
tve tyliai čiuožė automobiliai. Tačiau Greta save perspėjo, kad 
negali leisti Hansui ilgiau ją laikyti savo glėbyje; šiaip ar taip, ji 
vis dar yra ištekėjusi už Einaro. Ji netrukus turės atsitraukti nuo 
Hanso ir išsiųsti jį su paveikslais atgal į galeriją. Hansas vieną ran- 
ką buvo uždėjęs Gretai ant juosmens, kitą ant klubo. Greta buvo 
priglaudusi galvą prie Hanso krūtinės ir su kiekvienu įkvėpimu 
užuosdavo mėtų kvapą. Kaskart, kai ji mėgindavo išsilaisvinti, pa- 
jusdavo, kad negali pajudėti. Jeigu ji negali būti su Einaru, tai nori 
Hanso. Greta užsimerkė, įsikniaubė nosimi į jo kaklą ir kaip tik tą 
akimirką, kai atsipalaidavo, atsiduso ir pajuto, kad vienatvės metai 
išnyksta, ji išgirdo paradinėse duryse krebždant Karlailo raktą. 


Dvidešimt pirmas 
skyrius 


Einaras sumokėjo vairuotojui penkias reichsmarkes, ir taksi nu- 
važiavo. Automobilio priekinių žibintų šviesos nuslydo žieminiais 
azalijų griaučiais ir nusileido gatve žemyn. Tada žiedinė įvaža pa- 
skendo tamsoje, tik spindėjo virš durų kabantis žibintas. Einaras 
matė iš savo burnos sklindantį garą ir pajuto, kaip per kojas ima 
smelktis šaltis. Šalia durų smygsojo juodas guminis mygtukas, ir 
prieš jį paspausdamas Einaras luktelėjo. Bronzinės lentelės raidės 
buvo aprasojusios. DREZDENO MUNICIPALINĖ MOTERŲ 
KLINIKA. Antroje lentelėje matėsi išvardyti klinikos gydytojai: 
dr. Jurgenas Vilderis, dr. Pėteris Šoinemanas, dr. Karlas Šeresas, 
prof. dr. Alfredas Bolkas. 

Nuspaudęs skambutį Einaras ėmė laukti. Viduje jis nieko neiš- 
girdo. Klinika jam atrodė panašesnė į liepų ir beržų apsuptą vilą su 
metaline tvora, kurios strypai kyšojo tarsi ietys. Krūmuose pasi- 
girdo kažkokio gyvūno garsas, galbūt tai katė ar žiurkė bandė įsi- 
rausti į žemę slėpdamasi nuo šalčio. Pradėjo leistis rūko skraistė, 

ir Einaras beveik pamiršo, kur esąs. Jis atsirėmė kakta į bronzinę 
plokštelę ir užsimerkė. 

Vėl paskambino. Šįsyk išgirdo viduje daromas duris ir neaiškų, 
tarsi krūmuose pasislėpusio žvėrelio balsą. 
sijonu su petnešėlėmis ant krūtinės. Moters plaukai buvo žili ir 
nukirpti palei skruostus, akys pilkos. Atrodė, kad ji niekada neišsi- 
miega ir kaklo oda laiko jos galvą pakeltą, kol visas pasaulis ilsisi. 

— Ko norėjote? — paklausė ji. 

— Aš — Einaras Vegeneris. 

— Kas? 

— Atvykau pasimatyti su profesoriumi Bolku, — paaiškino 
Einaras. 

Moteris priglaudė delnus prie savo klostuoto sijono. 

— Profesoriumi Bolku? — pasitikslino ji. 

— Ar jis čia? 

— Turėsite jam paskambinti telefonu rytoj. 

— Rytoj? 

Einaras pajuto, kaip kažkas jį slėgdamas apgaubia. 

— Ar manote, kad čia yra jūsų mergina? — paklausė moteris. — 
Ar dėl to čia atvykote? 

— Nelabai suprantu, ką jūs turite galvoje, — atsakė Einaras. 

Jis jautė į save ir į krepšį, kuriame buvo Lilės drabužiai, įbestą 
moters žvilgsnį. 

— Ar turite kambarį, kuriame galėčiau apsistoti? — išsprūdo 
klausimas Einarui. 

— Bet čia moterų klinika. 

— Taip, Žinau. 

Jis apsigręžė ir patraukė į tamsią gatvę, kur ėmė laukti sankry- 
žoje, apšviestoje virš jos ant laidų kabančio kūgio formos žibinto. 
Galiausiai sustojo taksi, ir kai Einaras įsikūrė prie pagrindinės ge- 
ležinkelio stoties senamiestyje esančiame „Hioricišo“ viešbutyje, 

buvo jau beveik paryčiai. Viešbučio sienos stūksojo išklijuotos 
grotelių raštu margintais tapetais ir pakankamai plonos, kad būtų 
galima girdėti gretimame kambaryje esančios prostitutės skelbia- 
mą kainą. Per naktį Einaras gulėjo nenusirengęs ant gagos pūkų 
antklodės. Jis klausėsi, kaip žvygindamas ratais bėgius į stotį įva- 
žiuoja traukinys. Prieš kelias valandas stotyje po tamsinto stiklo 
kupolu moteris, vilkinti paltą su triušio kailio apykakle, paprašė 
Einaro parvežti ją namo, ir dabar vien tik apie ją pagalvojęs Eina- 
ras paraudo iš gėdos. Tos moters ir gretimame kambaryje esančios 
kekšės balsai ėmė aidėti Einaro galvoje, jis prisiminė jų dažytas 
lūpas ir praskiepus plonose suknelėse. Einaras užsimerkė ir ėmė 
baimintis dėl Lilės. 

Kai kitą dieną Einaras vėl atvažiavo į kliniką, profesorius Bol- 
kas negalėjo jo priimti. 

— Jis jums paskambins, — pareiškė ponia Krebs, vilkinti tą patį 
pilką sijoną. 

Tai išgirdęs Einaras pravirko ant klinikos portiko po Žibintu. 
Diena nebuvo šiltesnė nei praėjusi naktis, ir išgirdęs po kojomis 
gurgždantį įvažos žvyrą Einaras pradėjo drebėti. Daugiau reika- 
lų jis neturėjo, tad alkanas ir jausdamas pykinimą klaidžiojo po 
miestą. 

Vėjų gairinamame senamiestyje ir jo parduotuvėse virė gyveni- 
mas, Hermano Rošo vaistinės perėjime buvo prigūžėję pietaujan- 
čių banko tarnautojų. Pastatus dengė tamsesni už dangų suodžiai, 
ant tentų matėsi parduotuvių, kurių bronziniai kasos aparatai su 
kiekvienu recesijos mėnesiu vis rečiau skambėjo, užrašai: CARL 
SHCHEISER, MARIEN APOTHEKE, SEIDENHAUS, REN- 
NER KAUFHAUS ir HERMANN ROCHE DROGERIE. Aikš- 
tės viduryje stovėjo automobiliai, ir du berniukai, dėvintys tvido 
kepures ir mūvintys bridžius, pamėlusiomis ir supleišėjusiomis 
blauzdomis, statė automobilius. Iš sedano su pusinėmis durelėmis 
išlipo moteris segtukais susegtomis garbanomis; ji buvo įsisprau- 

dusi į mėlyną aptemptą suknelę, o moters pilvas tikrino, ar patiki- 
mai įsiūtos sagos į palaidinę. Abu berniukai įvairavo automobilį į 
ankštą stovėjimo vietą, o paskui pradėjo juoktis ir krypuoti mėg- 
džiodami moterį, kuri į nieką nekreipdama dėmesio dažėsi lūpas. 
Mažesnis berniukas pakėlė akis, išvydo Einarą ir vėl nusijuokė. 
Berniukai galėjo būti broliai — jų abiejų nosys buvo smailos, o 
juokas negailestingas. Einaras suprato, kad dabar berniukai juo- 
kiasi ne iš storos moters, kuri pro automobilių srautą ir tramvajaus 
bėgius traukė į Hermano Rošo vaistinę, kurioje per išpardavimą 
už pusę kainos buvo siūlomas „Odol“ burnos skalavimo skystis ir 
„Schuppen“ lūpų dažai. Vaikai juokėsi iš Einaro, kurio skruostai 
buvo įdubę, o palto skvernai plaikstėsi aplink kojas. Einaras per 
veidrodinį vitrinos stiklą stebėjo, kaip moteris čiupinėja „„Odol“ 
skardines. Jis panoro būti ta moterimi, apžiūrinėti kainas ant pi- 
ramide sukrautų skardinių, įsimesti į krepšį „Shuppen“ lūpdažį. 
Einaras įsivaizdavo, kaip moteris savo sedanu važiuoja namo į 
Lošvicą ir sudeda kosmetiką į spintelę virš savo vyro praustuvo. 
Jis toliau vaikštinėjo po miestą dairydamasis į parduotuvių vi- 
trinas. Moteriškų skrybėlaičių parduotuvėje vyko išpardavimas, ir 
moterų eilė net driekiesi pro duris į lauką. Daržovių pardavėjas 
dėliojo kopūstų dėžes. Einaras stabtelėjo prie aitvarų parduotuvės 
vitrinos. Viduje vyras su ant nosies galo kabančiais akiniais prie 
darbastalio lenkė medinius strypus. Aplink jį matėsi įvairiausių 
rūšių aitvarai: peteliškės ir vėjo malūnėlio formos, drakonus vaiz- 
duojantys aitvarai su folija sparnuose, primenantys žuvis skrai- 
duoles. Taip pat čia kabėjo aitvaras-erelis ir mažas juodas aitvaras 
su išsprogusiomis geltonomis akimis, panašus į šikšnosparnį. 
Einaras nuėjo į Zemperio operos kasą ir nusipirko bilietą į „Fi- 
deliją“. Jis žinojo, kad operos teatre renkasi homoseksualistai, ir 
baiminosi, kad už susitepusio nuo kvėpavimo stiklo sėdinti mote- 
ris pagalvos, jog Einaras irgi yra toks. Kasininkė buvo jauna, daili, 
žaliaakė ir visiškai nežiūrėjo į Einarą, tik atsargiai patraukė pini- 

gus pro angą langelyje, tarsi abejotų, ar nori juos paimti. Einaras 
1r vėl pasijuto išsekęs, kad pasaulis nepajėgia suprasti, kas jis yra. 

Paskui Einaras užlipo keturiasdešimt vienu laipteliu į Briulio 
terasą, iš kurios atsiveria Elbės vaizdas. Terasa buvo apsodinta 
kvadratiškai kirptais medžiais ir apjuosta geležiniais turėklais, į 
kuriuos atsirėmę Žmonės apžiūrinėjo begalinį Elbės lanką. Nuo 
upės pūtė vėjas, tad Einaras pasistatė apykaklę. Kuprotas vyras 
su vežimėliu pardavinėjo į bandelę įkištas dešreles su maža taure 
vyno. Jis padavė Einarui užkandį ir įpylė obuolių vyno. Einaras 
žinojo, kad šis vynas — šiaurietiškas laidotuvių gėrimas. Jis pastatė 
stiklą ant kelio ir atsikando garuojančios dešrelės su traškia odele 
gale. Tada gurkštelėjo vyno ir užsimerkė. 

— Ar žinote, kaip tai vadinama? — paklausė pardavėjas. 

— Kas? 

— Briulio terasa. Ar žinote, kad ji vadinama Europos balkonu? 

Vyras nusišypsojo. Pasimatė, kad burnoje trūksta kelių dantų. 
Jis laukė, kol Einaras baigs gerti vyną, kad galėtų pasiimti stiklą. 
Iš terasos matėsi kitapus upės stūksantys įgaubti Japoniškųjų rūmų 
bokštai, o už jų — ovalūs naujamiesčio pastatų stogai ir vilos su 
gausiai apsodintais sodais. Dar toliau driekėsi Saksonijos laukai. 
Iš terasos atrodė, kad prieš Einarą išsidriekęs laukia visas pasaulis. 

— Ar esate kada trynęs kuprą? — paklausė prekiautojas. 

— Atsiprašau? 

— Niekada nesate trynęs kupros? — pakartojo klausimą vyras 
ir atsigręžęs atkišo Einarui savo kuprą. — Sakoma, kad patrynus 
žmogaus kuprą nusišypso laimė. Ar niekada nesate apie tai girdė- 
jęs? — paklausė pardavėjas žvelgdamas per petį. —- Daug žmonių 
man moka, kad galėtų patrinti nugarą ir juos aplankytų sėkmė. 

— Tačiau kodėl? 

— Tai senas posakis. Patrink kupriaus nugarą, ir tave aplankys 
laimė. Žmonės net pereina gatvę, kad galėtų mane paliesti. 

— Kiek? — paklausė Einaras. 

— Penkiasdešimt pfenigių. 

Einaras padavė prekiautojui aliuminio ir bronzos monetą. 
Po šiurkščia vilna kupra atrodė kieta, tarsi į antklodę įvyniotas 
akmuo. Paskui Einarui pasirodė, kad jis pajuto tvinksėjimą, nors 
nebuvo dėl to tikras. 

Baigęs gerti vyną Einaras sadayė stiklą pardavėjui, kuris jį 1š- 
šluostė marškinių skvernu. 

— Linkiu jums sėkmės, pone! — šūktelėjo prekiautojas stumda- 
mas savo vežimėlį. 

Einaras žiūrėjo į tolstantį vyrą, už jo stūksančius didingus ro- 
koko stiliaus Drezdeno pastatus geltono akmens fasadais ir paža- 
liavusiais variniais stogais, dėl kurių šis miestas jam buvo vienas 
gražiausių iki šiol matytų — Albertino muziejų, Dievo Motinos 
bažnyčią su kupolu, Žaliojo skliauto brangakmenių muziejų, ele- 
gantišką aikštę prieš operos rūmus, — visi jie buvo žavus fonas, 
kuriame matėsi mažas žmogelis su dešrelių vežimėliu. Virš miesto 
tvyrojo alaviniai debesys, pranašaujantys audrą. Einaras jautėsi 
sušalęs ir pavargęs, o kai pakilo išeiti iš Briulio terasos, beveik 
pajuto, kaip pro šalį praskrieja jo praeitis. 

Prabėgo dar dvi dienos, kol profesorius Bolkas atsiuntė Žinią, 
kad gali susitikti su Einaru, kuris vaiskų rytą šlapiu ir spindinčių 
šaligatviu grįžo į Municipalinę moterų kliniką. Dienos šviesoje 
klinika, kreminės spalvos vila su vienodais skliautuotais langais 1r 
laikrodžiu pakraigėje, atrodė didesnė. 

Jį įleido ponia Krebs ir palydėjo koridoriumi dulsvai juodomis 
nuo vaškavimo raudonmedžio grindimis. Koridoriuje buvo dau- 
gybė durų, Einaras kilstelėjo akis ir susigėdo dėl savo smalsumo 
dirstelėti į kiekvieną palatą. Vienoje koridoriaus pusėje visos pa- 
latos buvo užlietos saulės šviesos, jose prie langų stovėjo dvigulės 
lovos su pūpsančiomis tarsi miltų maišai gagos pūkų antklodėmis. 


— Merginos dabar yra žiemos sode, — paaiškino ponia Krebs. 

Ant jos sprando, prie pat plaukų matėsi apgamas, panašus į iš- | 
pilto aviečių džemo dėmę. | 

Klinikoje yra trisdešimt šešios lovos, toliau aiškino ponia 
Krebs eidama vienu žingsniu priekyje Einaro. Viršuje yra chirur- 
gijos, vidaus ligų ir ginekologijos skyriai. Slaugytoja parodė ki- 
toje kiemo pusėje stovinti pastatą, virš kurio durų kabojo užrašas 
PATOLOGIJA. | 

— Patologijos pastatas yra naujausias mūsų statinys, — išdidžiai 
pareiškė ponia Krebs. — Ten yra profesoriaus Bolko laboratorija. 

Pastatas buvo kvadratinis, geltonai tinkuotas ir priminė Eina- 
rui — ir dėl to jis susigėdo — Gretos vėjaraupių randą. 

Pirmasis Einaro susitikimas su profesoriumi Bolku buvo 
trumpas. 

— Pažįstu jūsų žmoną, — pradėjo jis. 

Einaras, kuriam buvo karšta su kostiumu ir iškrakmolytais 
"marškiniais su veržiančia gerkle peteliškės formos apykakle, įsi- 
taisė ant apžiūros stalo. Į kabinetą girgždančiais batais įėjo ponia 
Krebs ir padavė profesoriui bylą. Jis buvo užsidėjęs akinius auksi- 
niais rėmeliais, kurie atspindėjo iš viršaus krentančią šviesą ir slė- 
pė gydytojo akių spalvą. Bolkas buvo aukštas, dailaus smakro ir 
jaunesnis negu tikėjosi Einaras. Jis suprato, kodėl profesorius pa- 
tiko Gretai: jo rankos judėjo labai vikriai, o Adomo obuolys labai 
grakštus, tad Einarą beveik užhipnotizavo kalbančio profesoriaus 
rankos, plasnojančios tarsi paukščio sparnai ir nusileidžiančios ant 
rašomojo stalo krašto, kur stovėjo trys medinės dėžutės su tvarkin- 
gai sudėliotais dokumentais, ir Adomo obuolio judesiai, skiriantys 
kiekvieną sakinį tarsi genio stuksenimas. 

Profesorius Bolkas paprašė Einarą nusirengti ir atsistoti ant 
svarstyklių. Prie krūtinės jis priglaudė šaltą stetoskopą. 

— Kaip suprantu, esate tapytojas, — tarė profesorius Bolkas ir 
pridūrė: — Esate nepaprastai liesas, pone Vegeneri. 

— Neturiu apetito. 

— Kodėl? 

Profesorius išsitraukė už ausies užkištą pieštuką ir kažką 
užsirašė. 

— Nežinau. 

— Ar bandote valgyti? Net tada, kai nesate alkanas? 

— Kartais tai būna sunku, - atsakė Einaras. 

Jis prisiminė pykinimą pastaraisiais metais; kaip pabusdavo 
bute šviečiant saulei, o pilvą kamuodavo pojūtis, tarsi tik vakar jis 
būtų tirtas daktaro Hekslerio rentgeno aparatu. Ir pradėtą laikyti 
prie lovos kibirėlį su lenkta rankena, kurį Greta kasryt ištuštinda- 
vo niekada nesiskųsdama ir neapgailestaudama, tik švelniai uždė- 
dama savo ilgą delną ant Einaro kaktos. 

Apžiūros kabineto sienos iki pusės buvo išklotos žaliomis ply- 
telėmis; virš praustuvo kabančiame veidrodyje Einaras matė savo 
veide atsispindinčią žalumą ir staiga pagalvojo, kad yra didžiau- 
sias Drezdeno municipalinės moterų klinikos ligonis, nes daugu- 
ma čia atvykusių moterų ne sirgo, o pateko dėl vienos nakties nuo- 
tykio su dailiu jaunu vyru, kurio daugiau niekada nematys. 

— Papasakokite, ką tapote, — paprašė profesorius Bolkas. 

— Pastaruoju metu ne itin daug tapau. 

— Kodėl? 

— Dėl Lilės, — išdrįso prisipažinti Einaras. | 

Apie mažąją Lilę pokalbyje dar nebuvo užsiminta, ir Einarui 
buvo įdomu, ką profesorius Bolkas apie ją Žino; ar jis yra girdėjęs 
apie dailią merginą plonu kaip gėlės stiebas kaklu, kuri stengiasi 
ištrūkti iš sausos, nesveikos seno Einaro odos'? 

— Ar žmona jums papasakojo apie mano planus? — paklausė 
profesorius Bolkas. 

Nuo žalių plytelių ir aštrios šviesos virš galvos profesoriaus 
Bolko veidas neįgavo alyvuogių atspalvio; jo oda buvo ką tik už- 
minkytos tešlos spalvos. Ar tik Einaro veidas dulsvai pažaliavo? 
Pirštais palietęs savo skruostus pajuto prakaito lašelius. 

— Ar ji jums papasakojo, ką ketinu daryti? 

Einaras linktelėjo. 

— Ji pasakė, kad ketinate mane visam laikui paversti Lile. 

Tai buvo ne viskas, ką pasakė Greta. Ji taip pat perspėjo: ,„Eina- 
rai, tai mūsų vienintelė galimybė.“ 

— Ar galite kartu su manimi šįvakar pavakarieniauti Belvede- 
ryje? — tarė profesorius Bolkas. — Ar žinote, kur jis yra? Kitapus 
Elbės. Prie Briulio terasos. 

— Žinau. 

Profesorius uždėjo delną, nežinia kodėl sudrėkusį, ant Einaro 
peties ir tarė: 

— Einarai, noriu, kad mane išklausytumėte. Aš suprantu. Su- 
prantu, ko jūs norite. 

Jiedu susitiko pavakarieniauti Belvederyje. Restorano salė 
buvo balta, puošta auksu, o pro lauke esančią kolonadą virš El- 
bės ir tolumoje stūksančių Lošvico kalvų leidosi sodriai mėlynas 
rūkas. Prie kiekvieno padavėjo stalelio stovėjo vazonai su paso- 
dintomis palmėmis. Scenoje orkestras grojo Vagnerio uvertiūras. 

Frakuotas padavėjas sidabriniame kibirėlyje atnešė prancūziš- 
ko šampano. 

— Mes dar nieko nešvenčiame, — paaiškino profesorius Bolkas, 
kai padavėjas atkimšo butelį. | 

Kamščio pokštelėjimas pasklido po visą salę, ir prie gretimų 
stalelių sėdinčios moterys atgręžė Žieminių aksomu apsuptus ka- 
klus, kad galėtų pasižiūrėti. 

— Galbūt vertėtų atšvęsti, — tarė Einaras. 

Jo balsas susimaišė su tyliu plokščių žuvies peilių, kuriuos 
padavėjas dėliojo ant stalo, skambėjimu. Einaras pagalvojo apie 
Lilę laikydamas, kad kaip tik ją vietoj savęs atsiuntė į Belvederį 


pavakarieniauti. 

Profesorius Bolkas žuvies peiliu skaidė upėtakį. Einaras ste- 
bėjo, kaip gale užriesti ašmenys nulupa netvirtą odą atidengdami 
rausvą mėsą. | 

— Tiesą sakant, — prisipažino profesorius Bolkas, — kai pirmą 
sykį sutikau tokį kaip jūs žmogų, nelabai žinojau, ką jam pasakyti. 
Iš pradžių maniau, kad nieko neįmanoma padaryti. 

Einaras vos neaiktelėjo. 

— Norite pasakyti, kad esate sutikęs žmogų, panašų į mane? 

— Ar Greta jums nepasakojo apie mano patyrimą su kitu 
vyru... — čia profesorius palinko prie savo lėkštės, — atsidūrusių 
tokioje pat padėtyje, kaip jūs? 

— Ne, - atsakė Einaras. — Ji man apie tai nieko nepasakojo. 

— Kartą atėjo vyras, kuriam norėjau padėti, — pradėjo profeso- 
rius Bolkas. — Tačiau jis pabėgo man net nespėjus pradėti — per 
daug bijojo visa tai iškęsti. Ir aš jį suprantu. 

Atsilošęs kėdėje Einaras pagalvojo: „Ką iškęsti?“ Jis spėjo, jog 
profesorius Bolkas mano, kad jis žino daugiau nei yra iš tiesų. 
Gydytojas papasakojo apie ankstesnį pacientą. Vyras buvo taip 
įsitikinęs, kad yra moteris, jog pradėjo save vadinti Ziglinda Ta- 
nenhaus net tada, kai apsirengdavo vyriškais drabužiais. Jis buvo 
tramvajaus, važinėjančio maršrutu Volfnicas-Kločė, konduktorius 
ir primygtinai reikalavo, kad visi į jį kreiptųsi „panele“. Nė vie- 
nas iš keleivių nesuprato, ko nori konduktorius. Jie tiesiog sutrikę 
spoksodavo į vyro mėlyną uniformą ir juodą kaklaraištį. 

— Tačiau tą rytą, kai turėjo būti atlikta pirma operacija, vyras 
dingo, — pasakojo profesorius Bolkas. — Jis kažkaip išsmuko iš 
klinikos palatos pro ponią Krebs. Ir dingo. Galiausiai vėl grįžo į 
darbą, tik dabar vilkėjo moterišką konduktorės uniformą — tamsiai 
mėlyną sijoną ir drobinį diržą. 

Padavėjas grįžo įpilti vyno. Einaras pradėjo suprasti, ką siūlo 
profesorius. Nuo lenkto peilio švysčiojo šviesa, atsispindėjusi nuo 
sietyno, kuris kabėjo virš pokylių stalo jiedviem už nugaros. Ei- 


254 David Ebershoff 


naras spėjo, kad profesorius ketina atlikti tam tikrą pakeitimą. Jis 
kabančią tarp Einaro kojų putlią ataugą pakeis kažkuo kitu. 

Už lango matėsi juoda Elbės tėkmė, o po Augusto tiltu praplau- 
kė ratinis garlaivis. 

— Norėčiau pradėti kitą savaitę, — pareiškė profesorius Bolkas. 

— Kitą savaitę? Ar negalima pradėti greičiau? 

— Ne. Noriu, kad atvyktumėte į kliniką, ten pailsėtumėte ir tru- 
putį priaugtumėte svorio. Man reikia, kad būtumėte kaip įmanoma 
labiau pailsėjęs. Negalime rizikuoti, kad kiltų infekcija. 

— Kokia infekcija? — paklausė Einaras, bet tuo metu prie jų sta- 
lelio priėjęs padavėjas ėmė nurinkinėti lėkštes bei žuvies peilius ir 
mažu sidabriniu šepetėliu valyti duonos trupinius. 

Einaras į „Hioricišo“ viešbutį grįžo taksi. Gretimame kam- 
baryje prostitutės nebuvo, tad vyras gerai išsimiegojo apsivers- 
damas ant kito šono tik tada, kai traukinys žvygindamas bėgius 
įvažiuodavo į Pagrindinę geležinkelio stotį. Pabudęs auštant jis 
išsimaudė koridoriaus gale esančiame neapšildomame sandėliuke 
su apskretusiomis durimis. Tada užsisegė rudą sijoną, apsivilko 
baltą palaidinę su nėriniuota apykakle, užsitempė megztinį ir ant 
galvos užsidėjo pakreiptą nedidelę skrybėlaitę. Nuo jo kvėpavimo 
veidrodis, kuriame matėsi išblyškęs veidas, aprasojo. Į kliniką jis 
atvyks kaip Lilė ir tokia iš jos išvyks vėliau pavasarį. Tai buvo ne 
sprendimas, o tiesiog natūrali įvykių seka. Einaras Vegeneris už- 
simerkė „Hioricišo“ viešbučio vonioje, pro kurios durų skersinius 
sklido atvažiuojančių traukinių cypinami bėgiai, o kai atmerkė 


akis, jis jau buvo Lilė. 


Atvykusią į kliniką Lilę įleido ponia Krebs ir liepė apsirengti 
baltu klinikos chalatu, surišamu per juosmenį susukta virvele. 

Ponia Krebs, kurios veidas buvo rausvas nuo susproginėjusių 
kapiliarų, nuvedė Lilę į palatą klinikos gilumoje, kur ji turės savai- 
tę ilsėtis. Palatoje stovėjo lova su metalinių vamzdžių pakoja. Po- 

nia Krebs atitraukė nuo lango geltoną užuolaidą. Iš palatos matėsi 
nedidelis parkas, besileidžiantis į laukus Elbės pakrantėje. Žiemą 
upės vanduo buvo melsvos plieno spalvos, ir Lilė pamatė baržos 
denyje susigūžusius iš šalčio upeivius. 

— Jums čia patiks, — pareiškė ponia Krebs. 

Dangumi plaukė debesys, kurių vienas atsiskyrė suformuoda- 
mas properšą. Šviesos pluoštas krito ant Elbės, baržos priekyje 
atsirado paauksuotas vandens apskritimas, primenantis vėrinį ant 
Lilės kaklo. 

Ponia Krebs atsikosėjo. 

„ — Profesorius Bolkas man pranešė, kad atvyksite, — tarė ji, - bet 
pamiršo pasakyti jūsų vardą. Tai jam būdinga. | 

— Lilė. 

— O kokia pavardė? | 

Už lango atsiskyrė dar vienas debesis, atverdamas danguje di- 
desnę blyškiai žydrą skylę, upė pašviesėjo, vilkini paltais upeiviai 
pakėlė akis į dangų, tad Lilė susimąstė, sulaikė kvapą ir ištarė: 

— Elbė. Lilė Elbė. 

Tą popietę ji nusileido žemyn išgerti arbatos klinikos Žiemos 
sode. Ji rado nuošaliai stovinčią metalinę kėdę ir netrukus ant vei- 
do pajuto pro stiklą prasiskverbiančius saulės spindulius. Diena 
išsigiedrijo, ir dabar dangus buvo žydras. Saulė įšildė oranžeriją, 
ir joje pasklido drėgnas paparčių bei apraizgiusių prie sienų pri- 
tvirtintas virveles gebenių kvapas. Iš žiemos sodo matėsi Elbė, ir 
debesis išvaikęs vėjas upėje šiaušė bangeles. Baltos bangų keteros 
Lilei priminė Kategato sąsiaurį Danijoje ir Einaro nutapytus Žie- 
mos jūros paveikslus. Prieš kelerius metus Lilė sėdėdavo ,Našlių 
namuose“ kėdėje su pintų virvių sėdyne ir apžiūrinėdavo Einaro 
paveikslus; ji žiūrėdavo nešališkai, tarsi paveikslus būtų nutapęs 
protėvis, kuriuo Lilė šiek tiek didžiavosi. Dabar pažvelgusi į rudą 
lauką ir į upę Lilė stebėjosi, kad kažkam apskritai pavyksta pasi- 

telkus aliejinius dažus ir teptuką atkurti tokį vaizdą. „Kaip Einarui 
tai pavykdavo?“ — klausė savęs Lilė. 

Tą savaitę Lilė miegodavo ilgai, tarsi juo ilgiau ilsėtųsi, tuo 
labiau būtų pavargusi. Popietėmis žiemos sode ji gerdavo arba- 
tą su tortu. Lilė ten sėdėdavo ant metalinės kėdės pasidėjusi ant 
kelio arbatos puodelį ir droviai linkčiodama kitoms merginoms, 
atėjusioms paliežuvauti. Kartkartėmis kuri nors iš jų nusijuokdavo 
taip garsiai, kad Lilė į ją atsigręždavo: ji nužvelgdavo ratelį jau- 
nų merginų ilgokais plaukais ir sveikais kaklais, kurių kiekvienai 
skirtingu greičiu pūtėsi pilvas po klinikos chalatu, sujuostu diržu 
iš susuktų virvelių. Lilė žinojo, kad dauguma moterų čia atsidūrė 
kaip tik dėl šios priežasties; akies krašteliu ji stebėdavo šias mergi- 
nas ne su panieka ar gailesčiu, bet susidomėjusi ir geismingai, nes 
regėjosi, kad visos merginos pažinojo viena kitą ir nė viena jų — 
sprendžiant iš spigaus juoko, pratrūkstančio žiemos sode su tokia 
jėga, jog Lilei atrodydavo, kad nuo jo subyrės stiklinė sienos, — nė 
kiek nesijaudino, kad jau keli mėnesiai gyvena Drezdeno munici- 
palinėje moterų klinikoje. Klinika buvo tarsi bendruomenė, į kurią 
Lilė dar nebuvo priimta. Galbūt kada nors tai įvyks, guodė save 
Lilė, jausdama saulės šilumą keliuose ir riešuose, kuriuos apvertė, 
kad šiluma, pradėjusi skverbtis į visą kūną, sušildytų ir vidinę jų 
pusę. 

Lilė žinojo, jog profesorius Bolkas nori, kad ji priaugtų svorio. 
Ponia Krebs po pietų jai atnešdavo dubenėlį ryžių pudingo, rū- 
pestingai paslėpusi jame migdolą, kaip tai daroma Danijoje. Kai 
Lilė pirmą sykį šaukštu pakabino tiršto pudingo ir burnoje pajuto 
kietą, rumbuotą migdolo sėklą, ji pakėlė akis ir, pamiršusi, kur yra, 
daniškai tarė: „Tak, tak“.* (*Daniškai: ačiū. — Vert. past.) 

Trečią dieną klinikoje Lilė sėdėdama žiemos sode kitapus 
stiklinės sienos pastebėjo žalius krokų daigus. Jie buvo šviesūs, 
lovelio formos ir susigūžę nuo vėjo. Dėmėtoje rudoje pievelėje, 
kuri, kaip įsivaizdavo Lilė, po kelių savaičių taps žaliu kilimu, 

daigai ryškiai išsiskyrė. Tądien upės vanduo buvo naftos spalvos, 
lėta srovė nešė baržą, kurios denį dengė juodas brezentas, tvirtai 
surištas virvėmis. 

— Kaip manote, ar šįmet bus ankstyvas pavasaris? 

— Atleiskite? — sutriko Lilė. 

— Pastebėjau, kad žiūrite į krokus. 

Nežinia iš kur išdygusi mergina atsisėdo greta Lilės ant metali- 
nės kėdės ir pakreipė ją taip, kad juodvi galėtų žiūrėti viena į kitą 
per baltą ketaus stalą. 

— Man regis, kad jie išdygo per anksti, — atsakė Lilė. 

— To buvo galima tikėtis šiuo metų laiku, — pareiškė mergina, 
kurios vešlūs šviesūs plaukai krito ant pečių, o nosies galiukas 
buvo truputį riestas. | 

Kaip netrukus paaiškėjo, mergina buvo vardu Ursula, našlaitė 
iš Berlyno, dar nesulaukusi dvidešimties ir atsidūrusi Drezdene 
dėl labai dažnai daromos klaidos. 

— Maniau, kad jį myliu, — vėliau aiškins Ursula. 

Kai juodvi susitiko kitą dieną, saulė švietė dar skaisčiau. Lilė 
su Ursula, susisupusios į megztinius su aukšta apykakle ir užsi- 
maukšlinusios iš ponios Krebs pasiskolintas kailines kepures su 
ausinėmis, patraukė į parką. Jos žingsniavo taku, vedančiu į išdy- 
gusių krokų, kurie dabar išsisėjo tarsi bėrimas, lauką. Tame lauke, 
iš kurio atsiveria Elbės vaizdas, pučiant atšiauresniam nei Lilė ga- 
lėjo numanyti sėdėdama žiemos sode vėjui, Ursula paklausė: 

— O tu, Lile? Kodėl tu esi čia? 

Lilė susimąstė, prikando lūpą, paslėpė kumščius rankovėse ir 
galiausiai atsakė: | 

— Aš sergu iš vidaus. 

— Suprantu, — tarė patempusi lūpas Ursula. 

Nuo to laiko abi merginos kiekvieną popietę kartu gerdavo ar- 


batą su tortu. Jos rinkdavosi šokoladinius saldainius iš daugybės 

dėžučių, kurias Ursula buvo nugvelbusi iš savo paskutinės darbo 
vietos. 

— Dėl šių saldainių kilo visos bėdos, — aiškino Ursula paimda- 
ma kriauklės formos šokoladuką ir susigrūsdama jį į burną. 

Ursula papasakojo Lilei apie saldainių parduotuvę Unter den 
Linden gatvėje, kurioje dirbo ir į kurią turtingiausi Berlyno vy- 
rai, persimetę paltus per ranką, atskubėdavo per pietų pertrauką 
arba penktą valandą pirkti šokoladinių saldainių, įvyniotų į auk- 
sinę foliją ir trimis sluoksniais sudėtų į dėžutes, perrištas atlaso 
kaspinėliu. | 

— Tikriausiai manai, kad įsimylėjau vieną iš jų, — aiškino Ur- 
sula statydama arbatos puodelį į lėkštelę. — Nieko panašaus. Tai 
buvo galinėje patalpoje dirbantis vaikinas, kuris į statines berda- 
vo maišus graikinių riešutų, sukrėsdavo puskubilius sviesto, su- 
pildavo kibirus pieno, suberdavo maltas kakavos pupeles ir viską 
išmaišydavo. 

Statinės buvo pakankamai didelės, kad jose galėtų susirangyti 
du jauni įsimylėjėliai. Vaikinas vadinosi Jochenu ir buvo šlakuotas 
nuo galvos iki kojų. Jis iš Kotbuso, esančio netoli Lenkijos sienos, 
atvyko į Berlyną susikrauti turtų, bet įstrigo tarp nerūdijančiojo 
plieno statinių ir maišymo alkūnių, kurių ašmenys, jei tik Joche- 
nas būtų neatsargus, pagriebtų jo kaulėtą ranką ir mažiau nei per 
minutę apsuktų šimtą kartų. Ursula prakalbino Jocheną tik prabė- 
gus keturiems mėnesiams, nes aptarnaujančioms pirkėjus mergi- 
noms, vilkinčioms iki kaklo užsagstytas rausvas uniformas, buvo 
draudžiama kalbėtis su šokolado masės maišytojais, dirbančiais 
galinėje patalpoje, kur buvo karšta, tvyrojo prakaito bei saldžiai 
kartaus šokolado kvapas, o kalba dažniausiai sukosi apie merginų, 
stovinčių prie stiklinių spintų parduotuvėje, intymias kūno vietas. 
Kartą Ursula turėjo nueiti į galinę patalpą paklausti, kada bus pa- 
ruošta kita nugos partija, o Jochenas, kuriam tuo metu tebuvo sep- 
tyniolika, nusmaukė kepurę ant pakaušio ir atrėžė: 

— Šiandien nugos jau nebus. Liepk tam mulkiui eiti namo ir 
atsiprašyti savo žmonos. 

Kaip tik tuo metu Ursulos širdis ištirpo. 

Toliau Lilė galėjo įsivaizduoti pati: pirmas bučinys galinėje pa- 
talpoje; malonus vartymasis nerūdijančiojo plieno statinėje; aistra 
vidurnaktį, kai šokolado parduotuvė nuščiūva ir visos maišymo 
alkūnės karo nejudėdamos; meilės aimanos. 

Kaip liūdna, pagalvojo Lilė sėdėdama ant metalinės kėdės, kai 
popiečio saulė palietė Elbę. Per penkias trumpas dienas ji susi- 
draugavo su Ursula. Ir nepaisydama dabartinių Ursulos keblumų, 
Lilė troško, kad kas nors panašaus nutiktų ir jai. Taip, įtikinėjo ji 
save. Manęs tas pat laukia — meilė iš pirmo žvilgsnio; nesuvaldo- 
ma, apgailėtina aistra. 

Kitą rytą jos palatos tarpduryje išdygo profesorius Bolkas. 

— Šiandien prašom nieko nevalgyti, — perspėjo jis. —- Net ne- 
pilkite pieno į arbatą. Visiškai nieko. — Paskui pridūrė: — Rytoj 
operuosiu. 

— Arjūstikrai nusprendėte? paklausė Lilė.-Arneapsigalvosite"? 

— Amfiteatrinė operacinė užsakyta. Slaugytojų pamainos pa- 
skirtos. Jūs priaugote pakankamai svorio. Taip, nusprendžiau. Ry- 
toj, Lile. 

Ir išėjo. 

Lilė nuėjo į pusryčių salę su arkiniais langais ir pušinių lentų 
grindimis. Ant šoninio stalo rikiavosi lėkštės su mėsos vynioti- 
niais, pintinėlės, prikrautos bandelių su kmynais, ir kavos puodas. 
Lilė nusinešė kavos puodelį prie stalelio kampe ir atsisėdo viena. 
Sviesto peiliu ji praplėšė melsvą plono popieriaus voką ir išskleidė 
Gretos laišką. 

Brangi Lile, 

kaip tau patinka Drezdenas? Ir profesorius Bolkas, su kuriuo, 


kaip spėju, jau susipažinai? Jo reputacija labai įspūdinga. Jis 

jau dabar yra beveik išgarsėjęs, o kai visa tai baigsis, tikrai taps 
įžymybe. 

Iš Paryžiaus nėra jokių naujienų. Kai tu išvažiavai, mano darbas 
sulėtėjo. Tu buvai puikus modelis tapyti, o dabar, kai tavęs nėra, 
sunku rasti tokį pat dailų modelį. Vakar buvo užsukęs Hansas. Jis 
nerimauja dėl padėties meno rinkoje. Sako, kad baigiasi pinigai ne 
tik čia, bet ir visoje Europoje. Tačiau manęs tai nebaugina. Pinigai 
manęs niekada nejaudino, ir tu tai žinai. Aš Hansui taip ir pasa- 
kiau, o jis atšovė, kad man lengva taip kalbėti, nes mudu su Einaru 
visada turėsime ką parduoti. Nežinau, kodėl jis tai pasakė, bet, 
manau, tai galėtų būti tiesa, jei Einaras vis dar tapytų. Lile, ar esi 
kada pagalvojusi apie tapybą? Gal tau vertėtų nusipirkti nedidelę 
skardinę akvarelinių dažų ir eskizų bloknotą, kad įdomiau leistum 
laiką, kuris tikriausiai slenka lėtai. Kad ir ką žmonės sakytų, Drez- 
denas — tai ne Paryžius. 

Tikiuosi, kad tau patogu. Man tai kelia nerimą. Gaila, kad ne- 
leidai vykti kartu, bet aš tave suprantu. Kai ką tu privalai padaryti 
viena. Lile, ar tu retsykiais nepagalvoji, kaip viskas atrodys, kai tai 
bus baigta? Laisvė! Štai kaip aš apie tai galvoju. Ar tu irgi panašiai 
manai? Viliuosi, kad taip. Taip tikiuosi, nes tu turėtum šitaip jaus- 
tis. Bent jau aš taip jaučiuosi. 

Parašyk man, kai tik galėsi. Mudu su Edvardu IV siaubingai 
tavęs pasiilgome. Jis miega tavo dieninėje lovoje. Aš beveik visai 
negaliu užmigti. | 

Jei nori mane pamatyti, tiesiog brūkštelk žodelį. Atvažiuosiu 
per vieną naktį. 

Su meile, 

Greta. 

Lilė prisiminė savo gyvenimą kotedže: buvusį Einaro darbo 
kambarį, tvarkingą ir nepaliestą; aksomu muštą otomanę, įdubusią 
nuo Karlailo svorio; Gretą, vilkinčią chalatą, sukietėjusį nuo dažų 
dėmių, jos plaukus, krintančius ant nugaros tarsi ledo varveklio 

vanduo; Hansą, gatvėje spaudantį garsinį automobilio signalą ir 
šaukiantį Lilę vardu. Lilė panoro sugrįžti, bet dabar tai padaryti 
buvo neįmanoma. 

Po pietų ji vėl susitiko su Ursula, kurios skruostai nuo bėgimo 
laiptais žemyn buvo įraudę. 

— Gavau iš jo laišką! — džiūgavo mergina mojuodama voku. — 
Iš Jocheno. 

— Kaip jis sužinojo, kur tave rasti? 

— Aš jam parašiau. Neiškenčiau, Lile. Aš palūžau, parašiau jam, 
kad labai jį myliu ir kad dar ne per vėlu. 

Ursulos plaukai buvo surišti į kuodelį, ir šiandien putliais ir su 
dvigubomis duobutėmis skruostais ji atrodė dar jaunesnė. 

— Kaip manai, ką jis nori pasakyti, Lile? 

— Pažiūrėk, — patarė Lilė. 

Ursula atplėšė voką, ir jos akys ėmė bėgioti laišku. Jos šypsena 
ėmė nepastebimai blėsti, o kai ji apvertė lapą, burna truputį susi- 
raukė. Tada mergina delnu nusišluostė nosį ir tarė: 

— Galbūt jis atvyks manęs aplankyti. Jeigu pavyks susitaupyti 
pinigų ir gauti išeiginę dieną šokolado parduotuvėje. 

— Ar nori, kad jis atvažiuotų? 

— Manau, taip. — Paskui pridūrė: — Tačiau neturėčiau puoselėti 
per daug vilčių. Jam gali būti sunku parduotuvėje gauti išeiginę 
dieną. Bet Jochenas rašo, kad atvyks, jei turės laiko. 

Juodvi kelias minutes nepratarė nė žodžio. Paskui Ursula 
atsikosėjo: 

— Kaip suprantu, tave operuos. 

Lilė patvirtino ir nuėmė pūkelį nuo kelių. 

— Ką tau ketina daryti? Ar tu pasveiksi? Ar būsi tokia pati, kai 
viskas bus atlikta? 

— Jausiuosi geriau, — atsakė Lilė. — Profesorius Bolkas pasi- 
stengs, kad jausčiausi geriau. 

— Ak, tas šiurpulingas senasis Bolkas. Tikiuosi, jis tavęs nesu- 
žalos. Žinai, jį vadina „Bolku-mėsininku“. Visada pasirengęs savo 
peiliu prapjauti merginą. 

Lilė išsigando. 

— Atleisk, — ėmė atsiprašinėti Ursula, — nieko bloga nenorėjau 
pasakyti. Žinai, kaip kartais tauškia merginos. Jos nieko neišmano. 

- Žinoma, — sutiko Lilė. 

Juodvi su Ursula liko žiemos sode, kol sutemos nuauksino 
Elbę, o ištiesta ponios Krebs ranka tarsi žiurkė, ropojanti škunos 
lynu, pakilo prie virvės, pritvirtintos prie skelbiančio vakarienę 
nikeliuoto varpo klinikos pakraigėje. 

Vėliau, savo palatoje, Lilė rengėsi gulti. Ponia Krebs davė jai 
mažą kreidos skonio tabletę. 

— Ji jums padės užmigti, — paaiškino ponia Krebs prikąsdama 
lūpą. | 

Lilė prie praustuvo nusiplovė veidą rausvu flanelės rankšluos- 
tėliu. Makiažas — dulsvai oranžinė pudra, rausvas lūpdažis, rudas 
vaškas, kuriuo ji dažėsi antakius, — kartu su vandeniu nutekėjo į 
praustuvą. Kai Lilė pakėlė antakių pieštuką su vaško galiuku pa- 
sirengusi pasidažyti, krūtinę užliejo keistas jausmas, tarsi ji kažką 
dar kartą išgyventų. Einaras buvo dailininkas, ir Lilė spėliojo, ar 
ir jis jausdavo šį virpėjimą po šonkauliais, kai glotnus teptuko ga- 
liukas slysdavo šiurkščiu naujos tuščios drobės paviršiumi. Lilė 
pasipurtė, burnoje pajuto kažkokį keistą skonį, panašų į apgailes- 
tavimą, ir sunkiai nurijo migdomųjų tabletę. 

Kitą rytą ji prabudo mieguista ir apdujusi. Beldimas į duris. 
Slaugytoja pašiauštais plaukais iškelia Lilę iš patalo. Vežimėlis, 
kvepiantis spiritu ir plienu, pastatytas prie lovos išvežti Lilę. Kaž- 
kur toli šmėžuojantis profesoriaus Bolko, klausiančio: „Kaip ji 
jaučiasi? Įsitikinkime, kad jai viskas gerai“, veidas. Tačiau dau- 
giau Lilė nieko neprisiminė. Ji žinojo, kad dar labai anksti ir kad 
saulei dar nepakilus virš rapsų laukų, besidriekiančių į rytus nuo 

Drezdeno, ją veža klinikos koridoriumi; ji žinojo, kad svyruojan- 
čios durys su apvaliais langais užsidarė aušros spinduliams dar 
nepalietus Briulio terasos, iš kurios ji žvelgė į Elbę, miestą ir visą 
Europą ir kurioje Lilė save įtikino, kad niekada neatsigręš atgal. 

Pabudusi Lilė išvydo ant lango užtrauktą geltoną užuolaidą. 
Priešais stovėjo vienerių durų drabužių spinta su veidrodžiu 1r 
spynoje kyšančiu rakteliu su mėlynų siūlų kutu; iš pradžių Lilė 
pagalvojo, kad tai beicuoto uosio drabužinė, ir prisiminė, nors re- 
gėjosi, jog tai atsitiko kažkam kitam tą popietę, kai Einaro tėvas 
užklupo berniuką motinos drabužinėje. 

Lilė gulėjo lovoje su metalinių vamzdžių kojūgaliu; į palatą 
ji žvelgė pro kojūgalį, tad regėjosi, kad Žiūri pro grotuotą langą. 
Palatos sienos buvo išklijuotos popieriniais apmušalais su raus- 
vų ir raudonų gėlių puokščių raštu. Kampe stovėjo paklode už- 
dengta kėdė. Greta lovos tamsavo raudonmedžio stalas, užtiestas 
nėriniuota staltiese, o ant jo stovėjo puodelis su žibuoklėmis. Sta- 
las turėjo tik vieną stalčių, ir Lilei parūpo, ar ten yra jos manta. 
Grindis dengė išklota lopais nusidėvėjusi dulkių spalvos kiliminė 
danga. 

Lilė pamėgino atsikelti, bet aštrus skausmas nutvilkė vidurinę 
kūno dalį, ir ji parkrito ant pagalvės, kuri buvo kieta ir dygi nuo 
plunksnų. Lilė pavartė akis, 1r netrukus palata paskendo tamso- 
je. Pagalvojo apie Gretą ir spėliojo, ar ji dabar yra šioje palatoje, 
kampe prieš langą, nes Lilė neturi jėgų pasisukti ir ten pažiūrėti. 
Tuo metu, kol šnervėse vis dar jautė chloroformą, Lilė nesuvokė, 
kas jai nutiko. Ji žinojo, kad serga, ir iš pradžių pagalvojo, jog 
ji — vaikas, kuriam plyšo apendiksas, ir guli Jutlandijos provinci- 
jos ligoninėje su guma dengtų grindų koridoriais; jai dešimt metų, 
ir netrukus pro duris išdygs Hansas su pilna sauja karalienės Anos 
nėrinių. Tačiau tai nelogiška, nes Lilė taip pat galvoja apie Gre- 
tą, kuri yra Einaro Žmona. Tad ji beveik balsu paklausė: — Kur 
Einaras? 

Lilė pagalvojo apie visus: Gretą, Hansą ir Karlailą, kurio mo- 
notoniškas, atkaklus balsas puikai tiko viskam išsiaiškinti; paskui 
ji pagalvojo apie išsigandusį Einarą, vilkintį apsmukusį kostiumą 
ir sutrikusį, atskirtą nuo jų visų — kažkodėl visam laikui. Ji pramer- 
kė akis. Lubose kabėjo lemputė, įsukta į atspindintį šviesą sidabri- 
nį gaubtą. Prie jos kadaravo pririšta ilga virvelė, ir Lilė pamatė, 
kad virvelė, kurios gale buvo nedidelis rudas rutuliukas, driekiasi 
iki jos lovos. Karoliukas gulėjo ant žalios antklodės. Lilė labai 
ilgai svarstė, kad reikėtų išlaisvinti ranką iš antklodės gniaužtų, 
timptelėti rudą rutuliuką ir išjungti šviesą. Ji sutelkė visą dėmesį į 
rudą medinį rutuliuką, panašų į tuos, kurie būna suverti ant skaity- 
tuvų vielos. Galiausiai, kai Lilė pasijudino, kad išlaisvintų ranką, 
kūną pervėrė toks aštrus skausmas, tarsi ją būtų nusvilinusi karšta 
šviesa. Ji vėl nusvarino galvą ant pagalvės pajusdama susivėlu- 
sias plunksnas ir užsimerkė. Vos prieš kelias valandas auštant ry- 
tui profesoriaus Alfredo Bolko rankose Einaras Vegeneris iš vyro 
tapo moterimi, kai dvi sėklidės buvo išimtos iš pašalinto kapšelio, 
o dabar Lilė Elbė tris dienas ir tris naktis gulės be sąmonės. 


Dvidešimt antras 
skyrius 


Kd 
L 

Greta buvo suirzusi. Ji užsisagstydavo chalatą, susegdavo plau- 
kus vėžlio kiauto šukomis, sumaišydavo dažus Knabstrupo mies- 
telio keramikos gamykloje pagamintuose dubenėliuose ir stovėda- 
vo prieš pusiau baigtą Lilės portretą nepajėgdama suprasti, kaip jį 
užbaigti. Gretai atrodė, kad portretas, kuriame viršutinė Lilės kūno 
dalis buvo baigta, o apatinės dalies kontūrai tik nupiešti pieštukų, 
yra ne jos, o kito autoriaus darbas. Įsitempusi ir įsmeigusi nagus 
į delnus spoksodavo į drobę, bet vis tiek nepajėgdavo susikaupti. 
Ją išblaškyti galėjo bet kas. Kažkas pasibelsdavo į duris siūlyda- 
mas užsirašyti į vietinės bibliotekos skaitytojus. Arba Edvardas 
IV garsiai taškydamas lakdavo vandenį iš savo dubenėlio. Arba 
praviros Einaro studijos durys, pro kurias matydavosi tvarkingai 
užklota rausvu ir raudonu kilimu dieninė lova. Gretą blaškė tvar- 
kingas ir tuščias kambarys, kuriame jau niekas nebegyveno. Ir 
tualetinis staliukas su tuščiais stalčiais; ir tuščia drabužinė, kurio- 
je ant vamzdžio kabojo vienintelė pakaba. Greta pajusdavo, kaip 
virpa krūtinė, ir pajėgdavo galvoti tik apie Einarą, traukinio va- 

gone dardantį per Europą ir naktį atvykstantį į Drezdeną; Einaro 
sudrėkusių plaukų galiukai apledėję, o kumštyje jis laiko tvirtai 
sugniaužęs klinikos adresą. 

Hanso galerijoje buvo surengta dar viena jos paveikslų paro- 
da, ir Greta pirmą sykį nedalyvavo jos atidaryme. Kažkas jos vi- 
duje nutrūko ir viskas atsibodo, bet Greta stengėsi to neparodyti 
Hansui. Tai atrodytų labai nedėkinga. Aikštinga. Prieš penkerius 
metus apie Gretą niekas nieko nežinojo, o šįryt ji davė interviu 
patraukliam žurnalistui iš Nicos užkritusiomis akimis, kuris ją 
pertraukė paklausdamas: | 

— Kada pirmą sykį supratote, kad esate nuostabi dailininkė? 

Taip per penkerius metus daug kas įvyko, bet Greta vis tiek su- 
simąstydavo: taip, aš kažką pasiekiau, bet ar tai svarbu? Ji jautėsi 
vieniša, o jos vyras ir Lilė Drezdene taip pat buvo vieniši. 

Prabėgus daugiau nei savaitei, kai Lilė išvyko į Drezdeną, vie- 
ną lietingą dieną, kai slysdamos šlapiu keliu cypė automobilių pa- 
dangos, Greta susitiko su Hansu jo galerijoje. Jis buvo galiniame 
kabinete, kuriame prie rašomojo stalo sėdėjo klerkas, pildantis 
apskaitos knygą. 

— Visų šių paveikslų nepavyko parduoti, - pasiguodė Hansas. 

Vienas Gretos paveikslų, vaizduojančių Lilę baseino prie Sol- 
ferino tilto persirengimo kabinoje, stovėjo ant grindų atremtas į 
rašomąjį stalą, prie kurio tarnautojas pieštuku krebždeno liniuotą 
popierių. | 

— Gaila, kad neatėjai į atidarymą, — tarė Hansas. — Ar kas nors 
negerai? — Paskui pridūrė: — Susipažink su mano naujuoju padėjė- 
ju. Tai mesjė Le Galas. 

Tarnautojas buvo siauro veido, ir kažkas jo švelniose rudose 
akyse Gretai priminė Einarą. Greta įsivaizdavo Einarą, atsargiai 
įlipantį į tramvajų Drezdene, nuleidusį akis ir baikščiai sudėjusį 
rankas ant kelių, ir pasipurtė. „Ką aš padariau savo vyrui?“ — pa- 


klausė savęs mintyse. 

— Ar galiu kuo nors padėti? — paklausė Hansas žengdamas ar- 
čiau Gretos. 

Tarnautojas neatitraukė nuo savo darbo nei akių, nei pieštuko. 
Hansas atsistojo šalia Gretos. Jųdviejų kūnai nesilietė, bet Gre- 
ta jautė Hansą, nors žvilgsnį buvo nukreipusi į paveikslą: į Lilės 
šypsniui išsitempusias nuo ankštos maudymosi kepuraitės lūpas; 
į Lilės akis, tamsias, gyvas ir, regis, bedugnes. Greta kažką pa- 
juto ant savo rankos, bet kai pakėlė akis, ant jos nieko nebuvo, o 
Hansas, susikišęs rankas į kišenes, dabar stovėjo prie tarnautojo 
rašomojo stalo. Ar jis nori Gretai kažką pasakyti? 

Karlailas užklupo juodu apsikabinusius tą popietę, kai krito 
šlapdriba ir kai Hanso kaklas po lankymosi pas kirpėją buvo pa- 
raudęs. Greta išgirdo krebždant raktą, kai jau buvo per vėlu. Aki- 
mirką, kai ir Greta, ir Karlailas sustingo, tęsėsi nesmagiai ilgai. 
Greta buvo priglaudusi galvą prie Hanso krūtinės, o Karlailas, ša- 
liku apsimuturiavęs kaklą, vėl mėgino siekti durų rankenos. 

— Nežinojau, kad kažkas... — pradėjo Karlailas. 

Greta atsitraukė nuo Hanso, kuris iškėlė rankas ir mėgino 
aiškinti: 

— Čia ne tai, apie ką tu pagalvojai... 

— Aš grįšiu, — tarė Karlailas. —- Netrukus grįšiu. 

Jis dingo Gretai nespėjus ištarti nė žodžio. 

Vėliau tą vakarą sėdėdama brolio lovos kojūgalyje ir per ant- 
klodę masažuodama nesveiką koją Greta prisipažino: 

— Kartais galvoju, kad Hansas yra mano vienintelis draugas. 

Karlailas, kurio naktiniai marškiniai prie kaklo buvo prasegti, 
atsakė: 

— Aš suprantu. — Paskui pridūrė: - Greta, niekas tavęs dėl nieko 
nekaltina, tad dėl to neverta nuogąstauti. 

Dabar, Hanso kabinete, kur tarnautojas stropiai dirbo pieštuku 
ir liniuote, Greta pasiguodė: 

— Iš Einaro dar negavau jokios žinios. 


268 David Ebershotft 


— Ar dėl to jaudiniesi? 

— Neturėčiau, bet jaudinuosi. 

— Kodėl nevažiavai kartu su juo? 

— Jis nenorėjo, kad važiuočiau. 

Hansas nutilo, ir Greta pamatė, kaip jis tvirtai sučiaupia lūpas; 
ar Hansas jos gailisi? Gretai labai nepatiktų, jei Hansas pradėtų 
jos gailėtis. 

— Greta, — kreipėsi į ją Hansas. 

— Ką? 

— Kodėl mudviem jo neaplankius? 

— Jis nenori, kad aš ten būčiau. 

— Jis tikriausiai per daug varžosi, kad prašytų tavo pagalbos. 

— Ne, tik ne Einaras. Jis ne toks. Be to, ko jam varžytis? Kodėl 
jam dabar reikėtų gėdytis, kai jis tiek daug iškentėjo? 

— Pagalvok, ką jam tenka išgyventi. Nieko panašaus jis dar ne- 
buvo patyręs. 

— Tačiau kodėl jis man neleido važiuoti kartu? Jis nenorėjo, kad 
aš ten būčiau. Einaras labai aiškiai tą pasakė. 

— Tikriausiai jis per daug bijojo. 

Greta nutilo. 

— Tu taip manai? 

Tarnautojas, brūkštelėjęs degtuku per dėžutės kraštą, užsidegė 
cigaretę. Gretai vėl kilo noras, kad Hansas ją apkabintų, bet ji ne- 
leido sau priartėti prie vyro rankų. Greta ištiesė nugarą ir pirštais 
perbraukė sijono klostes. Ji žinojo, kad tai senamadiška, bet nepa- 
jėgė prisiversti pulti kitam į glėbį, kol vis dar yra Einaro žmona. 

— Tau reikėtų važiuoti jo aplankyti, —- patarė Hansas. — Jei nori, 
aš važiuosiu kartu. Mielai važiuočiau kartu su tavimi. 

— Negaliu. 

— Žinoma, kad gali. 


— O kaip mano darbas? 

— Jis gali palaukti. Arba, dar geriau, susipakuok savo molbertą. 
Ir pasiimk dažus. 

— Ar tu tikrai manai, kad turėčiau važiuoti? 

— Aš važiuosiu sykiu, — pakartojo Hansas. 

— Ne, - paprieštaravo Greta. — Taip bus negerai. 

— Kodėl? 

Ant tarnautojo rašomojo stalo gulėjo laikraštis L“Echo de Pa- 
ris, sulankstytas taip, kad matytųsi naujausios Gretos darbų paro- 
dos recenzija. Greta jos dar nebuvo skaičiusi, bet jai išsyk į akis 
krito pastraipa, tarsi būtų pabraukta: „„Nutapiusi daugybę to paties 
modelio — keistos merginos, vardu Lilė, — portretų, Greta Vegener 
tapo nuobodi. Linkėčiau jai susirasti naują modelį ir naują spalvų 
derinį. Kodėl ji, būdama atvykėlė iš Kalifornijos, neatkreipė dė- 
mesio į savo gimtojo krašto auksines ir žydras spalvas? Nutapyki- 
te man Ramųjį vandenyną ir kanjonus!“ 

— Jei važiuosiu, turėsiu vykti viena, — pareiškė Greta. 

— Dabar kalbi kaip Einaras. 

— Aš ir esu į jį panaši, — atkirto Greta. 

Abu kelias minutes tylėjo apžiūrinėdami paveikslą ir klausyda- 
miesi lietaus barbenimo, sumišusio su automobilių gaudesiu. Par- 
yžiuje buvo šalta, ir Greta kas rytą jausdavo, kaip drėgmė smel- 
kiasi po oda, bet manė, kad vienintelė dar drėgnesnė ir pilkesnė 
vieta už Paryžių yra Drezdenas. Ten nuvykdama ji tarsi dar giliau 
pasinertų į žiemą. 

— Jei galiu kuo nors padėti... —- dar sykį pasiūlė Hansas. 

Jis vėl prisiartino prie Gretos, ir Greta vėl pajuto tą patį jausmą, 
tarsi kas plunksna būtų palietęs jos odą. Greta jautė Hansą, vilkintį 
eglutės rašto kostiumą, ir sklindančią nuo jo šilumą. 

— Greta, — kreipėsi į ją Hansas. 

— Jau turiu eiti. 

— Ar manai, kad dabar metas... 

— Aš tikrai privalau eiti, - pakartojo Greta. 

— Gerai, — sutiko Hansas. Jis padėjo Gretai apsivilkti lietpaltį 
išlygindamas drabužio pečius. — Atleisk. 

Tada tarnautojas gergždžiančiu balsu paklausė: 

— Ar pateiksite naujų paveikslų, ponia Vegener? Ar galiu ko 
nors artimiausiu laiku tikėtis? | 

„ — Artimiausiu metu, ne, — atsakė Greta ir išėjo į gatvę. 

Pro šalį šlapiu sniegu čiuožė automobiliai, ant šaligatvio žmo- 
nės stumdėsi skėčiais, ir tada Greta suprato, kad privalo sulanks- 
tyti savo molbertą, susikrauti dažus ir nusipirkti kupė bilietą į arti- 
miausią Drezdeno traukinį. 


Drezdene Gretą labiausiai nustebino tai, kad gatvėse Žmonės 
vaikšto nudelbę akis. Ji nebuvo pripratusi, kad akys nekeliautų 
ilgu jos kūnu ir nesusitiktų su jos žvilgsniu. Pirmą dieną Drezdene 
tes ir pasislėpusi nuo pasaulio. Girdėdama po kojomis gurgždan- 
tį žvyrą prie Drezdeno municipalinės moterų klinikos paradinių 
durų Greta pajuto nedidelę paniką, baiminamąsi, kad jei niekas 
negali rasti jos, Greta taip pat nepajėgs aptikti Einaro. 

Iš pradžių kilo nedidelis nesusipratimas. 

— Ieškau panelės Vegener, — paaiškino Greta prie registracijos 
stalelio, kur ponia Krebs rūkė „Hacifa“ cigaretę. 

Poniai Krebs Vegener pavardė nieko nesakė. Ji sučiaupė lūpas 
ir papurtė galvą. Taisyklinga linija nukirpti ponios Krebs plaukai 
užkrito ant smakro. 

— Ji liekna ir tamsiaakė, — pamėgino kitaip paklausti Greta. — 
Nepaprastai drovi. Maža danė. 

— Gal turite galvoje Lilę Elbę? 

Kaip tik tuo metu Gretos galvoje šmėstelėjo Einaro, pakelian- 
čio veidą į saulę, jo traukiniui kertant Marienštrasės tiltą per Elbę, 
vaizdas. 

— Taip. Ar ji čia? 

Lilės palatoje blikčiojo nešiojama dujinė krosnelė. Geltona 
užuolaida buvo užtraukta, o melsvos mažos krosnelės liepsnos 
metė ant lovos banguotą šešėlį. Greta įsikibo į plieninį lovos ko- 
jūgalio vamzdį. Po antklode gulėjo Lilė, priglaudusi rankas prie 
šonų. Ji miegojo šnopuodama per šnerves. 

— Prašom jos netrukdyti, — sušnibždėjo prie durų stovinti ponia 
Krebs. —- Operacija buvo sunki. 

— Kada ji vyko? 

— Prieš tris dienas. 

— Kaip ji jaučiasi? 

— Sunku pasakyti, — atsakė ponia Krebs susikryžiuodama ran- 
kas ant krūtinės. 

Palatoje buvo šilta nuo miego metu išsiskyrusio tvaiko, 0 joje 
vyraujanti tyla Gretai atrodė nenatūrali. Ji atsisėdo ant kėdės kam- 
pe ir ant kelių užsitraukė antklodę. Greta buvo sušalusi, pavargusi 
nuo kelionės traukiniu, ir ponia Krebs paliko ją vieną su Lile. 

Greta su Lile miegojo. Po kelių valandų, kai Greta pabudo, jai 
iš pradžių pasirodė, kad pakirdo iš snaudulio miegamojoje veran- 
doje Pasadenoje. Tada išvydo Lilę, kurios galva vartėsi ant pagal- 
vės. Plonyčiai jos akių vokai pradėjo virpėti. 

— Nesijaudink dėl manęs, - paprašė Lilė. 

Pagaliau Greta išvydo Lilės akis, vokai sunkiai mirksėjo steng- 
damiesi išvaikyti miegus. Akys vis dar buvo rudos ir blizgėjo tarsi 
karoliukai. Iš jos vyro liko tik akys, pagal kurias Greta galės prisi- 
minti visą jo gyvenimą. 

Greta priėjo prie lovos ir per šiurkščią ašutinę antklodę ėmė 
glostyti Lilės koją. Blauzdų raumenys Gretai pasirodė minkštesni; 
o gal ji tiesiog įsivaizdavo — lygiai taip pat, kaip galbūt įsivaizda- 
vo, kad po antklode pūpso Lilės krūtys. 


— Ar žinai, ką man padarė? — paklausė Lilė. 

Jos skruostai atrodė putlesni, o kaklas taip suapvalėjo, kad 
Adomo obuolys pranyko nedidelėje raukšlėje. O gal Greta ir tai 
tik įsivaizdavo? 

— Tik tiek, apie ką mudvi kalbėjome. 

— Ar aš dabar Lilė? Ar tapau Lile Elbe? 

— Tu visada buvai Lilė. 

— Taip, bet jei pažvelgčiau į apačią, ką ten pamatyčiau? 

— Negalvok apie tai, — patarė Greta. — Tai ne vienintelis daly- 
kas, dėl kurio esi Lilė. | 

— Ar operacija buvo sėkminga? 

— Ponia Krebs sako, kad taip. 

— Kaip aš atrodau? Greta, pasakyk, kaip aš atrodau. 

— Labai graži. 

— Ar aš dabar tikrai esu moteris? 

Greta apstulbusi nustėro. Jos vyro jau nebėra gyvo. Patirtas šo- 
kas kuteno, tarsi per Gretos kūną smelktųsi Einaro siela. Greta Vod 
vėl tapo našle ir prisiminė, kaip Tedžio karstas su rojaus paukščių 
kojelėmis ant dangčio leidosi gilyn į žemę. Tačiau Einaro laidoti 
jai nereikės. Greta jį įtaisė į veltiniu muštą traukinio, vykstančio į 
Vokietiją, kupė, ir dabar Einaro nebėra — tarsi traukinys būtų tie- 
siog panėręs į ledinę sausio miglą ir visam laikui išnykęs. Ji pagal- 
vojo, kad jei pašauktų Einarą vardu, aidas skambėtų visą jos likusį 
gyvenimą. 

Ji priėjo prie Lilės dar arčiau ir vėl pajuto poreikį ją palaikyti, 
tad delnais suėmė jos galvą ir apčiuopė, kaip vos vos tvinkčioja 
venos jos smilkiniuose. Greta sėdėjo ant ligoninės lovos krašto 
delnuose laikydama išrasojusią Lilės. galvą. Pro užuolaidos tar- 
pelį matė pavasariškai šviesėjančią pievą, besidriekiančią Elbės 
link. Upė tekėjo tarsi dangumi plaukiantys debesys. Kitame krante 
megztinius vilkintys berniukai leido į vandenį baidarę. 

— O, labas, — pasigirdo nuo durų atsklidęs balsas. Tarpduryje 
stovėjo jauna mergina riesta nosimi. — Jūs tikriausiai Greta. 


DANŲ MERGINA 273 


Greta linktelėjo, ir mergina tyliai įėjo į palatą. Ji vilkėjo ligo- 
ninės chalatą ir avėjo šlepetes. Lilė vėl užmigo, ir palata skendėjo 
prieblandoje. Kampe tiksėjo dujinė krosnelė. 

— Aš - Ursula, - prisistatė mergina. —- Mudvi susidraugavome, — 
paaiškino ji smakru parodydama į Lilę. — Ar ji pasveiks? | 

— Tikiuosi. Tačiau ponia Krebs man sakė, kad ji labai 
prisikentėjo. 

— Ji beveik visą laiką miega, bet kai mačiau pabudusią, man ji 
atrodė laiminga, — tarė Ursula. | 

— Kaip ji jautėsi prieš operaciją? Ar buvo išsigandusi? 

— Nelabai. Ji dievina profesorių Bolką. Dėl jo padarytų bet ką. 

— Jis — geras gydytojas, — nevalingai ištarė Greta. 

Ursula turėjo mažą dėžutę, įvyniotą į foliją su įmantriomis rai- | 
dėmis išvingiuotu užrašu „UNTER DEN LINDEN““. Ji įteikė dė- 
žutę Gretai ir paprašė: 

— Ar paduosite Lilei, kai ji pabus? 

Greta padėkojo Ursulai ir pastebėjo jos padidėjusį pilvą, kuris 
buvo išsipūtęs neįprastai aukštoje vietoje. 

— O kaip jaučiatės jūs? — paklausė Greta. 

— Aš? Gerai, — atsakė Ursula. — Kasdien jaučiuosi vis labiau 
pavargusi, bet ko daugiau galiu tikėtis? 

— Ar su jumis čia gerai elgiasi? 

— Ponia Krebs yra miela. Iš pirmo žvilgsnio ji atrodo griežta, 
bet iš tiesų yra labai maloni. Kitos merginos taip pat malonios, 
bet Lilė yra mano numylėtinė. Ji labai miela. Rūpinasi visais, tik 
ne savimi. — Paskui pridūrė: — Ji man apie jus pasakojo. Lilė labai 
jūsų ilgėjosi. 

Kurį laiką Greta svarstė, ką Ursula turi galvoje, bet paskui nu- 
vijo šią mintį šalin. Dabar tai nesvarbu. . 

— Ar pasakysite jai, kad buvau užėjusi? — paklausė Ursula. — 
Paduosite jai šokoladinius saldainius? 

Greta išsinuomojo kambarį „Beleviu“ viešbutyje. Vakare, pa- 
likusi Lilę Municipalinėje moterų klinikoje, ji pamėgino tapyti. 
Plokščiadugnių krovininių baržų, gabenančių anglis, prožektorių 
šviesa kilo iki kambario langų. Greta juos praverdavo ir tada iš- 
girsdavo turistinio ratinio garlaivio pukšėjimą, gilų baržų dunksė- 
jimą ir Teatro aikšte pravažiuojančio tramvajaus žvangėjimą. 

Ji pradėjo tapyti profesoriaus Bolko portretą didelėje drobėje, 
kurią nusipirko parduotuvėje Alunštrasės gatvėje. Pasikišusi po 
pažastimi susuktą į ritinį drobę Greta nešėsi ją į „Beleviu“ viešbu- 
tį eidama per Augusto tiltą. Nuo tilto su pusapvalėmis apžvalgos 
aikštelėmis matėsi beveik visas Drezdenas: Briulio terasa su švie- 
žiai žaliai nudažytais suolais; išgaubtas Dievo Motinos katedros 
kupolas, pajuodęs nuo automobilių išmetamųjų dujų ir Plauenše- 
rio žemės liejyklų suodžių; ilga Cvingerio rūmų sidabriškų lan- 
gų eilė. Nuo upės pakilęs vėjas išplėšė drobę, pakištą po Gretos 
pažastimi, ir ji vos spėjo pagauti išsiskleidusį tarsi burė audeklą. 
Drobė plakėsi į raižytų akmenų tilto atramą, ir Greta kamuodama- 
si mėgino ją vėl susukti į ritinį, kai ant peties pajuto uždėtą ranką 
ir išgirdo pažįstamą balsą klausiant: 

— Ar galiu padėti? 

— Kaip tik grįžtu į viešbutį, — paaiškino Greta, kai profesorius 
Bolkas paėmė vieną drobės galą ir susuko į ritinį tarsi užuolaidą. 

— Ketinate tapyti didelį paveikslą? — paklausė profesorius. 

Tačiau esmė buvo ne čia. Tuo metu Greta nežinojo, ką nori 
kurti; regėjosi, kad tapyti Lilę dabar netinkamas metas. 

— Gal galėtumėte palydėti mane iki viešbučio? — paklausė Greta 
"parodydama į kaštainių parką prieš „„Beleviu“, kuris tarsi kvadra- 
tinis gelbėtojas savo kėdėje buvo išsidriekęs ant dumblo sąnašų ir 
įžūliai stebėjo Elbės paplūdimį. — Norėčiau išgirsti apie operaci- 
ją, — aiškino ji. — Apie Lilės perspektyvą. 

Per pastarąsias kelias dienas Gretai susidarė įspūdis, kad pro- 
fesorius Bolkas jos vengia; ji Drezdene buvo jau dvi dienas, bet 

profesorius neatsakė į Gretos klausimus, kuriuos ji buvo palikusi 
poniai Krebs. Ji net užsiminė Ursulai, kad norėtų, jog profesorius 
Bolkas jai paskambintų. Tačiau profesorius nė sykio su ja nesusiti- 
ko. Dabar Greta atsivedė jį į savo apartamentus „Beleviu“ viešbu- 
tyje. Jiedu įsitaisė ant kėdžių prie langų ir gėrė kavą, kurią atnešė 
kambarinė su į plaukus įsegtu nėrinių kyku. 

— Pirma operacija buvo sėkminga, — pradėjo pasakoti profeso- 
rius Bolkas. — Ji buvo gana paprasta. Pjūvis gyja taip, kaip turėtų. 

Gydytojas papasakojo Gretai apie operaciją, kurios metu prieš 
auštant Einaras tapo Lile. Jis paaiškino, kad sisteminiai tyrimai — 
kraujo, šlapimo bei kas valandą matuojama Lilės temperatūra — by- 
loja apie normalų gijimą. Antiseptikai saugo Lilę nuo uždegimo. 

— Dabar didžiausią rūpestį kelia skausmas, — aiškino proieso- 
rius Bolkas. 

— Ką dėl to darote? 

— Kasdien leidžiame morfijų. 

— Ar tai nėra pavojinga? 

— Minimaliai, — atsakė gydytojas. — Mes per kelias kitas savai- 
tes ją atpratinsime nuo morfijaus. Tačiau dabar Lilei jo reikia. 

— Suprantu. | 

Dabar, kai Bolkas buvo šalia, Gretos nerimas dėl jo išblėso. 
Jis nė kiek nesiskyrė nuo kitų labai užsiėmusių ir svarbių Žmonių: 
sunkiai pagaunamas, bet kai pavyksta rasti, skiria tau visą dėmesį. 

— Man kėlė nerimą jos kraujavimas, — toliau aiškino profeso- 
rius Bolkas. — Ji neturėtų šitaip kraujuoti. Todėl pagalvojau, kad 
kažkas yra negerai su jos pilvo organais. 

— Pavyzdžiui? 

— Nežinau. Pažeista blužnis. Prakiurusi žarnos sienelė. Visko 
gali būti. 

Jis užkėlė koją ant kojos. Greta pajuto, p iš baimės dėl Lilės 
ima smarkiau plakti širdis. 


— Jai viskas gerai, ar ne? Man nereikėtų dėl jos nerimauti, tiesa? 

— Aš ją pravėriau, — atsakė profesorius Bolkas. 

— Ką turite galvoje? 

— Prapjoviau jos pilvą. Žinojau, kad kažkas negerai. Esu pa- 
kankamai prisižiūrėjęs pravertų pilvų, kad suprasčiau, jog kažkas 
negerai. 

Trumpam užsimerkusi Greta vaizduotėje išvydo, kaip skalpelis 
Lilės pilve brėžia kruviną liniją. Ji turėjo prisiversti, kad neįsivaiz- 
duotų profesoriaus rankų, plečiančių pjūvį padedant poniai Krebs. 

— Einaras iš tiesų buvo moteris. Bent jau iš dalies. 

— Tačiau aš tai Žinojau ir anksčiau, — pareiškė Greta. 

— Ne. Nemanau, kad jūs mane suprantate. — Profesorius iš kam- 
barinės atnešto padėklo paėmė žvaigždutės formos cukrinį sausai- 
nį. — Tai visai kas kita. Kažkas gana nuostabaus. 

Profesoriaus akys spindėjo iš susižavėjimo, ir Greta suprato, 
kad jis yra iš tų gydytojų, kurie nori, kad kas nors - liga ar chirur- 
ginė procedūra — būtų pavadinta jų vardu. 

— Jos pilve, — toliau pasakojo Bolkas, — radau kai ką, įsipai- 
niojusį žarnyne. — Profesorius Bolkas sunėrė delnus ir trakštelėjo 
krumpliais. - Radau porą kiaušidžių. Žinoma, neišsivysčiusių. Ži- 
noma, mažų. Tačiau ten buvo kiaušidės. 

Tą akimirką Greta nusprendė, kad turėtų nutapyti profesoriaus 
Bolko portretą: jo kvadratinius pečius; nukarusias rankas; iš kra- 
kmolytos apykaklės kyšantį ilgą kaklą; susiraukšlėjusią ir švelnią 
odą paakiuose. Ji atsilošė kėdėje. Kitame numeryje buvo apsigy- 
venusi operos dainininkė, ir Greta išgirdo ją dainuojant Erdos ariją 
iš „Zygfrido“: svyruojantį vidurinį registrą; balsą, smingantį ore 
tarsi medžiojantis vanagas. Balsas buvo panašus į Anos, bet tai 
neįmanoma, nes Ana dabar Kopenhagoje ir po daugelio metų vėl 
dainuoja Karališkajame teatre. Kai Lilė jausis geriau, Greta norės 
ją nusivesti į operą. Ji įsivaizdavo, kaip juodvi tamsoje Zemperio 
operoje susikibs rankomis, o Zygfridas tuo metu kops į ugnies ap- 
suptą kalno viršūnę pas Brunhildą. 

— Ką tai jai reiškia? — galiausiai paklausė Greta. — Ar tos kiau- 
šidės tikros? 

— Tai reiškia, jog aš esu labiau nei tikras, kad pavyks, — atsakė 
profesorius ir pridūrė: - Mes elgiamės teisingai. 

— Vadinasi, jūs manote, kad tai paaiškina Lilės kraujavimą? 

— Tikriausiai, — tarė profesorius pakeldamas balsą, — tai paaiš- 
kina viską. 

Ne, pagalvojo Greta; ji žino, kad kiaušidės negali visko 
paaiškinti. 

— Ketinu pamėginti atlikti persodinimą, — toliau dėstė profeso- | 
rius Bolkas. — Iš sveikų kiaušidžių. Tai jau buvo daryta su sėklidė- 
mis, bet niekas dar nemėgino persodinti moteriškų organų. Buvo 
gauti teigiami rezultatai. 

Norėčiau paimti sveikų kiaušidžių audinį ir uždėti jį ant Lilės 
kiaušidžių, — aiškino gydytojas. — Tačiau čia svarbu laikas. Svarbu 
rasti tinkamą kiaušidžių porą. 

— Kiek tai užtruks? — paklausė Greta ir pridūrė: — Ar esate įsiti- 
kinęs, kad galite tai padaryti? 

— Neilgai. Turiu galvoje vieną merginą. 

— Iš klinikos? 

— Pas mus guli jauna mergina iš Berlyno. Kai ji atvyko, manė- 
me, kad mergina nėščia. Tačiau paaiškėjo, kad jos pilve išsivystė 
auglys. - Profesorius pakilo ketindamas išeiti. - Suprantama, mer- 
gina to nežino. Kokia būtų prasmė jai dabar tai pasakyti? Tačiau 
ji gali būti tinkama donorė. Tai gali įvykti maždaug po mėnesio. 

Bolkas paspaudė Gretai ranką. Kai jis išėjo, Greta atidarė savo 
dažų dėžutę su dvigubu dangčiu ir ėmė dėlioti buteliukus bei 
tempti drobę. Paskui pro sienas atsklido operos dainininkės bal- 
sas — lėtas, tamsus ir vienišas. 

Po kelių savaičių Greta su Lile sėdėjo klinikos sode. Spindėjo 
išsprogę beržų ir gluosnių pumpurai. Gyvatvorės vis dar žaliavo tik 
lopais, bet plytomis grįstame take jau dygo pienės. Du sodininkai 

kasė duobes vyšnių, kurių šaknys buvo apmuturiuotos maišiniu au- 
diniu, eilei. Agrastų krūmai pradėjo skleisti lapus. 

Pievelėje ant škotiško pledo sėdėjo būrelis nėščių merginų, pi- 
nančių smilgas. Vėjas kedeno jų baltus, laisvus per pečius ligoninės 
chalatus. Laikrodis klinikos pakraigėje išmušė pusiaudienį. 

Užslinko debesis, ir nuo jo šešėlio pievelė atrodė beveik juoda. 
Nuo vėjo linko vyšnios, o klinikos stiklinėse duryse išdygo žmo- 
gysta. Greta nepajėgė įžiūrėti, kas šis žmogus. Jis vilkėjo baltą cha- 
latą, kurio skvernai plevėsavo tarsi turistinio laivo, kursuojančio 
Elbėje, vėliavėlės. 

— Pažvelk, — tarė Lilė. — Tai profesorius. 

Vyras artinosi prie Lilės ir Gretos. Debesis pasislinko, ir profe- 
soriaus Bolko veidą apšvietė saulė atsispindėdama nuo jo akinių. 
Priėjęs prie moterų gydytojas priklaupė ir tarė: 

— Tai įvyks rytoj. 

— Kas? — paklausė Lilė. 

— Kita jūsų operacija. 

— Tačiau kodėl taip staiga? — nusistebėjo Lilė. 

— Nes turime audinio, kurį galėsime persodinti. Reikia operuoti 
rytoj. | 

Greta buvo papasakojusi Lilei apie kitą procedūrą, kurios metu 
profesorius Bolkas ketina į jos pilvą persodinti kiaušidžių audinį. 

— Tikiuosi, kad viskas vyks taip, kaip suplanuota, — pareiškė pro- 
fesorius Bolkas. 

Saulės šviesoje Bolko veido oda atrodė plona, pro ją matėsi jūros 
spalvos venos. Greta pasigailėjo, kad Hansas neatvyko į Drezdeną 
kartu. Su Hansu ji galėtų viską aptarti, išklausyti jo patarimų, ku- 
riuos Hansas dalydavo kampu suglaudęs delnus prie burnos ir mąs- 
tydamas apie susiklosčiusią padėtį. Greta staiga pasijuto išsekusi. 

— O kas bus, jei ne viskas pavyks taip, kaip suplanuota? — pa- 
klausė ji. 

— Lauksime. Aš noriu persodinti tik jaunos merginos audinį. 

— Man sunku visu tuo patikėti, — įsiterpė Lilė. 

Ji nežiūrėjo nei į Gretą, nei į Bolką. Lilės veidas buvo atgręžtas 
į merginas, kurios dabar gulėjo ant šono. 

Kai profesorius Bolkas pasišalino, Lilė papurtė galvą. 

— Vis dar negaliu patikėti, — tarė ji nenuleisdama akių nuo mer- 
ginų. — Greta, jis ketina tai padaryti. Visiškai taip, kaip tu sakei. 
Jis nori mane paversti maža mergaite. — Lilės veidas buvo ramus, 
nosies galiukas paraudęs. Paskui ji sušnibždėjo: — Manau, kad jis 
pajėgus daryti stebuklus. 

Pakilęs vėjelis nupūtė Gretos plaukus ant pečių. Ji žvelgė į už- 
trauktus užuolaidomis profesoriaus Bolko laboratorijos langus, jos 
tinkuotas sienas, stiklinį koridorių, jungiantį laboratoriją su pagrin- 
diniu klinikos pastatu. Nors Greta niekada nebuvo amfiteatrinėje 
operacinėje, ji įsivaizdavo eilėmis kylančius jos suolus, šaltus plie- 
ninius vežimėlius ir lentyną su formaldehido pilnais stiklainiais. 
Viename lange kažkas kilstelėjo užuolaidą, ir Greta pamatė kažko- 
kio žmogaus, palenkta galva dirbančio laboratorijoje, siluetą; pas- 
kui antras žmogus — jis atrodė tik kaip tamsus šešėlis — vėl nuleido 
užuolaidą, ir saulės apšviestas geltonas tinkuotas pastatas vėl tapo 
be gyvybės ženklų. 

— Taigi, — tarė Greta, — rytoj — toji diena, — ir padėjo galvą Lilei 
ant kelių. 

Abi užsimerkė ir atstatė veidus ne itin kaitriai saulei. Greta su 
Lile klausėsi pievelėje susirinkusių merginų prislopintų klykavimų 
1r iš toli atsklindančio Elbe plaukiančio ratinio garlaivio teškenimo. 
Greta prisiminė Tedį Krosą, kurį kadaise taip pat laikė pajėgiu dary- 
ti stebuklus. Tai buvo tuo metu, kai Karlailas susižalojo koją. Gre- 
ta su Tedžiu buvo susituokę vos keli mėnesiai ir gyveno ispaniško 
stiliaus name Beikersfilde, o pirmieji karšti vėjai buvo tik pradėję 
šiaušti eukaliptų giraites. 

Greta laukėsi kūdikio Karlailo ir nesveikuodama gulėjo ant pra- 
bangioje „Gumpo“ parduotuvėje pirktos sofos. Kartą Karlailas savo 

automobiliu „Detroiter“ su geltonais sparnais Kalnagūbrio keliu at- 
važiavo jų aplankyti ir sykiu išžvalgyti galimus naftos telkinius. 

Tą pavasarį braškių laukai atrodė tarsi žalias kilimas, apsuptas 
kalnų papėdėse augančiomis auksaspalvėmis aguonomis. Iš San 
Francisko ir Los Andželo į Beikersfildą ėmė plūsti žmonės, išgirdę 
gandus, kad čia po žeme gali būti naftos. Kaimynas, kurio žemė 
buvo į pietus nuo Tedžio Kroso tėvų ūkio, kapliu kasdamas šulinį 
aptiko naftos. Tedis buvo įsitikinęs, kad ir jo tėvų žemėje gali būti 
naftos, o Greta slapta spėliojo, ar Tedis, stengdamasis prilygti jai 
turtais, jaučia poreikį praturtėti. Po pietų, pasirūpinęs Greta, Tedis 
vėžių išmuštuų keliu važiuodavo į Krosų laukus ir gręždavo žemę 
išsidriekusiame seno ąžuolo šešėlyje. Jis naudojo spiralinį grąžtą, 
kurį buvo galima pailginti; šitaip, atsispindint saulei nuo sidabriš- 
kos braškių lapų apačios, Tedis gręždavo priemolį. 

Kaip tik tada į Beikersfildą atvažiavo Karlailas. Tuo metu jis vis 
dar raišavo ir naudojosi siekiančiais alkūnes rankiniu būdu lietais 
ramentais su raižyto dramblio kaulo rankenėlėmis. Karlailas turėjo 
ir kitą porą ramentų, lietų iš tikro sidabro, kuriais ponia Vod prašy- 
davo jį naudotis oficialiomis progomis. Greta vėliau sužinojo, kad 
pirmąją savo viešnagės ispaniško stiliaus name vakarą, kai ji jau 
buvo užmigusi, Tedis nuvežė Karlailą į Krosų laukus ir parodė savo 
gręžinį. 

— Bijau, kad teks juos nuvilti, — prisipažino Tedis turėdamas gal- 
voje savo tėvus, susigrūdusius mažame namelyje, kurio lentų sieno- 
se žiojėjo tokie tarpai, kad pro juos švilpavo vėjas. 

Žemėje išgręžta anga buvo maždaug šlaunies pločio ir apsup- 
ta medine platforma. Prie virvės pririštu puodeliu Tedis ištraukė 
grunto pavyzdį. Abu jauni vyrai išsižioję jį apžiūrėjo. Tedis žvelgė į 
Karlailą tarsi tikėdamasis, jog vien tik todėl, kad šis studijuoja Stan- 
forde, žmonos brolis pajėgs kažką įžvelgti juodos žemės puodelyje. 


— Kaip manai, ar ten yra naftos? — paklausė Tedis. 

Pažvelgęs į braškių lauko pakraštyje augantį gumbuotą ąžuolą, 
paskui į raustantį dangų, Karlailas atsakė: 

— Nesu dėl to tikras. 

Vyrai lauke praleido pusvalandį, apšviesti besileidžiančios sau- 
lės spindulių. Pakilęs vėjas sukėlė dulkių sūkurius, kurie vijosi jiems 
aplink kulkšnis. Dangaus skliautas blėso, ir suspindo žvaigždės. 

— Keliaukime, — pasiūlė Tedis. 

Karlailas, kuris niekada nebuvo apkaltinęs Tedžio už tai, kas nu- 
tiko Gretai, sutiko: 

— Gerai. 

Tedis patraukė automobilio link, o Karlailas nusekė iš paskos, 
tik jo ramento antgalis įstrigo tarp platformos lentų, ir nesveika koja 
tarsi žaltys bemat įsmuko į šulinį. Galbūt Karlailas būtų nusijuokęs, 
kad taip greitai išsitiesė ant platformos, bet jam labai skaudėjo koją. 
Išgirdęs jį šaukiant, Tedis pribėgo prie iškasto šulinio ir paklausė: 

— Kas tau? Ar gali atsikelti? 

Karlailas nepajėgė atsikelti, nes koja buvo įstrigusi skylėje. Tedis 
laužtuvu ėmė lupti lentas. Plėšiamų lentų cypimas pasklido laukuo- 
se. Taip pat girdėjosi ir kojotų staugimas kalnų papėdėje. Juodoje 
ramioje Beikersfildo naktyje Karlailas tyliai rėkė sau į petį. Jį išlais- 
vinti pavyko tik po valandos, bet paaiškėjo, kad lūžo blauzdikaulis. 
Kraujo nesimatė, bet mėlynė buvo tamsesnė už slyvą. Tedis padėjo 
Karlailui įsiropšti į automobilį ir naktį vežė per visą slėnį, kuria- 
me braškių laukus pakeitė raudonlapių salotų plantacijos, paskui 
vynuogynai ir galiausiai persikų sodai, tada, kirtęs kalnus, pasiekė 
Santa Barbarą. Kai gydytojas su monokliu akyje atstatė Karlailo 
koją, o slaugytoja rausvais, trumpai kirptais plaukais tuo metu mir- 
kė marlės juostas gipso vonioje, atėjo vidurnaktis. Paskui, gerokai 
vėliau, beveik švintant, Tedis su Karlailu sustojo bambukų šešėlyje 
skendinčioje ispaniško stiliaus namo įvažoje. Nors ir buvo išsekę, 
jiedu galiausiai parvyko namo. 

Greta vis dar miegojo. 


282 David Ebershoff 


— Miega nuo tada, kai judu išvažiavote, — paaiškino Akiko, ku- 
rios akys buvo tokios pat tamsios kaip ir mėlynė Karlailo blauzdoje. 

Pabudusi Greta jautėsi per daug mieguista nuo pykinimo, kad 
pastebėtų sugipsuotą Karlailo koją; įtvaras buvo labai birus, ir visur, 
kur tik Karlailas vilkdavo savo sužalotą koją, likdavo balti lopeliai. 
Greta pastebėjo baltas dulkes ir, braukdama jas nuo otomanės, tik 
pusiau susidomėjusi — namų ruoša ją visada menkai domino — spė- 
liojo, iš kur jos atsirado. Ji žinojo, kad Karlailas susižalojo, bet ne- 
trukus beveik pamiršo. 

— Jaučiuosi visai gerai, — pareiškė Karlailas, ir Greta daugiau 
neklausinėjo, tik pažvelgė į gipso įtvarą ir pavartė akis, nes jautėsi 
tarsi būtų apnuodyta. 

Kai vasara įsibėgėjo ir termometrų gyvsidabrio stulpelis šokte- 
lėjo iki 43 *C atžymos, o Greta galiausiai pagimdė, nuo Karlailo 
kojos buvo nuimtas gipso įtvaras. Gretos kūdikis gimė negyvas, bet 
Karlailo koja atrodė net sveikesnė nei tada, kai Gretai ir Karlailui 
buvo tik šešeri. Karlailas vis dar vilkdavo nesveiką koją, bet ra- 
mentų jam jau nebereikėjo — jis jau pajėgdavo nulipti į pusrūsyje 
esančią ispaniško stiliaus namo svetainę nesilaikydamas už turėklų. 

— Vienintelė tavo apsilankymo Beikersfilde nauda, — kartais sa- 
kydavo Greta. | 

Vėliau, visą likusį judviejų santuokos laiką, Greta Tedį Krosą 
laikė žmogumi, pajėgiančiu daryti stebuklus. Kai tik Greta išvys- 
davo vyrą susikaupusį ir tvirtai sučiaupusį lūpas, jai atrodydavo, 
kad Tedis gali padaryti bet ką. Tačiau kai Lilė tą patį pasakė apie 
profesorių Bolką, Greta pažvelgė į Elbę, suskaičiavo laivus, paskui 
suskaičiavo pievelėje sėdinčias merginas ir tarė: 

— Pamatysime. 

Lilę prižadino jos pačios klyksmas. Ji nežinojo, kiek laiko mie- 
gojo, bet jautė, kaip morfijus tarsi kepuraitė spaudžia smegenis, o 
akių vokai tokie sunkūs, kad nepajėgė jų atmerkti. 

Jos klyksmai buvo labai šaižūs bei spigūs, ir Lilė žinojo, kad jie 
pasklido Municipalinės moterų klinikos koridoriais šiurpindami 
slaugytojų nugaros bei išsitempusią nėščių merginų pilvų odą. Ap- 
atinėje kūno dalyje Lilė jautė deginantį skausmą. Jei būtų turėjusi 
jėgų, pakeltų galvą ir pažvelgtų į vidurinę savo kūno dalį patikrin- 
ti, ar tik ten nėra sukurtas laužas, deginantis jos pilvą. 

Apsvaigusi Lilė pajuto, tarsi būtų pakilusi virš lovos ir žvelgtų 
žemyn: mažoji Lilė, kurios kūną sukūrė profesorius Bolkas, guli 
pririšta po antklode, jos rankos išskėstos, atidengta vidinė riešų 
pusė blyškiai pažaliavusi. Jos kojas laikė pririštos iš itališkų ka- 
napių nuvytos virvės, kurių galus per lovos kraštus tempė nuka- 
rę sunkūs smėlio maišai. Kiekvienoje pusėje jų buvo po keturis, 
kiekvienas maišas prikabintas prie storos virvės, juosiančios Lilės 
blauzdas ir spaudžiančias jas prie lovos, kai užeina spazmai. 

Į palatą atbėgo Lilei nepažįstama slaugytoja. Jos krūtinė buvo 
didelė, lūpos apžėlusios ūsais. Slaugytoja sušuko: 

— Kuo galiu jums padėti? 

Ji nustūmė Lilę ant pagalvių krūvos. 

Regėjosi, kad klykia kažkas kitas. Lilė net pagalvojo, kad tai 
klykia Einaras: galbūt jos viduje prabudo Einaro šmėkla. Mintis 
buvo siaubinga, Lilė įsikniaubė į pagalves ir užsimerkė. Tačiau ji 
vis tiek klykė, nes negalėjo susivaldyti. Jos lūpos šiepėsi suskili- 
nėjusios ir kampuose sukepusios, o liežuvis buvo tarsi sausa plona 
juostelė. 

— Kas jums negerai? — vis klausinėjo slaugytoja. 

Atrodė, kad ji nelabai susirūpinusi, tarsi visa tai jau būtų ma- 
čiusi anksčiau. Slaugytoja buvo jauna, su stiklo karoliukų ka- 
roliais, kurie sviro įsirėžę jai į kaklą. Žiūrėdama į slaugytoją ir 
jos tokį mėsingą kaklą, kad karoliai jame beveik prasmego, Lilė 
pagalvojo, kad galbūt šią slaugytoją yra mačiusi anksčiau. Ploni 
plaukeliai virš lūpos ir prijuostės viršutinę dalį ištempusios krūtys 
atrodė pažįstamos. | 

— Jums negalima judėti, — perspėjo slaugytoja. — Kitaip bus tik 
blogiau. Pasistenkite gulėti ramiai. 

Slaugytoja ant Lilės veido uždėjo žalią guminę kaukę; akies 
krašteliu ji pamatė, kaip slaugytoja pasuka rezervuaro rankenė- 
lę ir paleidžia eterį. Ir tą akimirką suprato, kad yra susidūrusi su 
šia slaugytoja. Ji tarsi per miglą prisiminė, kaip pabudo nuo savo 
pačios klyksmo; tada į palatą atskubėjo slaugytoja, jos krūtys, 
Įįspraustos į prijuostės viršutinę dalį, kadaravo virš Lilės, kol slau- 
gytoja matavo temperatūrą. Lilė jautė, kaip ant jos blauzdų per- 
keliamos virvės ir kaip po liežuviu palenda stiklinė termometro 
lazdelė. Visa tai jai jau buvo įvykę anksčiau. Ji ypač gerai prisi- 
minė žalią guminę kūgio formos kaukę, prigludusią prie burnos ir 
nosies. Lilei atrodė, kad viename prie Elbės stovinčių fabrikų, ku- 

rių kaminai raugėjo išlydyto plastiko ir gumos dūmais, šis mišinys 
sukurtas specialiai jai. 

Praėjo kelios savaitės, kol Lilę kamuojantys skausmai atlėgo 
ir profesorius Bolkas nebeskyrė eterio dozių. Slaugytoja, vardu 
Hana, nukabino smėlio maišus ir išlaisvino Lilės kojas. Jos buvo 
per plonos ir pamėlusios, kad Lilė pajėgtų pasivaikščioti korido- 
riumi, bet ji vėl galėjo rytais porą valandų pasėdėti, kol bus su- 
leista kasdienė morfijaus dozė, kuri įsmigdavo į ranką tarsi būtų 
skaudžiai įgėlusi vapsva. 

Slaugytoja Hana vežimėliu išveždavo Lilę į žiemos sodą. Ten 
palikdavo ją ilsėtis, o vežimėlį pastatydavo prie lango ir vazone 
augančio paparčio. Buvo gegužė ir lauke jau išsiskleidė rododen- 
drai. Prie Bolko laboratorijos sienos žemių ir komposto lysvėje į 
saulę stiepėsi tulpės. | 

Lilė stebėjo, kaip pienių nusėtoje pievelėje liežuvauja nėščios 
merginos. Ryški saulė spigino į jų baltus kaklus. Nuo žiemos 
pabaigos į kliniką nebuvo paguldyta naujų merginų. Visada bus 
naujų merginų, pagalvojo Lilė gurkšnodama arbatą ir užsitraukda- 
ma antklodę ant kelių, kurie po mėlynu ligoninės chalatu ir jodu 
sumirkytos marlės tvarsčiais buvo sudrėkę ir skaudėjo. Ursulos 
klinikoje jau nebuvo, ir tai glumino Lilę. Tačiau ji jautėsi per daug 
pavargusi ir apsvaigusi nuo vaistų, kad galėtų ilgiau apie tai gal- 
voti. Kartą ji paklausė ponios Krebs apie Ursulą, o slaugytoja, pu- 
rendama pagalves, atsakė: 

— Dėl jos nesijaudink. Dabar viskas gerai. 

Greta galėdavo lankyti Lilę kiekvieną popietę tik po kelias va- 
landas. Profesoriaus Bolko įvesta tvarka, kurią metaliniu balsu 
skelbdavo ponia Krebs, draudė lankytojams ateiti iš ryto ir vakare. 
Tuo metu klinikos merginos turėjo būti vienos, nors ir drauge, tar- 
si jų būklė ir bėda būtų bičiulystės ženklas, kuriuo su pašaliniais 
dalytis draudžiama. Tad Greta kasdien aplankydavo Lilę tuoj pat 
po pietų, kol ant Lilės lūpų dar matydavosi bulvienės šlakelis, ir 

likdavo iki vėlyvos popietės, kai šešėliai nutįsdavo, o Lilės galva 
nusvirdavo ant krūtinės. 

Lilė visada laukdavo, kada išvys Gretą, įžengiančią į įstiklintą 
žiemos sodą. Išdygusios tarpduryje Gretos veidą dažnai slėpdavo 
didelė gėlių — iš pradžių narcizų, vėliau, pavasariui įsibėgėjant, 
tulpių ir galiausiai rausvų bijūnų — puokštė. Lilė kantriai laukda- 
vo savo pintame vežimėlyje ir klausydavosi, kaip Gretos bate- 
liai kaukši plytelėmis klotomis grindimis. Kitos merginos dažnai 
šnibždėdavosi apie Gretą (,„Kas toji aukšta amerikietė žaviais il- 
gais plaukais?“), ir šios kalbos — nerūpestingi merginų, kurių krū- 
tyse kasdien pritvinkdavo pieno, balsai — Lilei buvo malonios. | 

— Kai tik tave iš čia išrašys, — sakydavo Greta sėsdama į fotelį 
ir užsikeldama kojas ant ilgos baltos pagalvės, — aš parvešiu tave 
tiesiai į Kopenhagą ir leisiu tau ten pasižvalgyti. 

Greta šį pažadą kartojo nuo tos dienos, kai atvažiavo iš Pary- 
žiaus: traukiniu ir keltu grįš į Kopenhagą; vėl atvers buto „Našlių 
namuose“, kurio langinės daugelį metų buvo uždarytos, duris; šėl- 
damos apsipirks Fonesbecho universalinės parduotuvės individu- 
aliame persirengimo kambaryje. 

— Tačiau kodėl negalime vykti dabar? — klausdavo Lilė. 

Per penkerius metus nei ji, nei Greta nė sykio nebuvo grįžu- 
sios į Kopenhagą. Lilė miglotai prisiminė, kaip Einaras krovėjams 
užraitotomis iki alkūnių rankovėmis dalijo nurodymus atsargiai 
elgtis su dėže, kurioje buvo jo neįrėmintos drobės. Ji taip pat prisi- 
minė, kaip Greta tuštino beicuoto uosio drabužinės stalčius ir vis- 
ką krovė į nedidelę skrynią su odiniais vyriais, kurios Lilė daugiau 
niekada nematė. 

— Tave dar ne visai baigė gydyti, —- primindavo Lilei Greta. 

— Kodėl? 

— Pakentėk dar truputėlį. Tada galėsime grįžti namo. 

Besiilsinti šalia Lilės Greta, seginti sijoną su įsiuvais ir avinti 
aukštakulnius aulinius batus, atrodė labai graži. Lilė žinojo, kad 

Greta niekada nieko labiau už ją nėra mylėjusi. Dabar, kai net 
vyriausybės išduotuose dokumentuose tvirtinama, kad ji yra Lilė 
Elbė, Greta neturėtų pasikeisti. Šis įsitikinimas padėjo Lilei iškęs- 
ti ir vienatvę naktimis ligoninės palatoje po sunkia antklode, ir 
skausmo priepuolius, kurie atsėlindavo tarsi vagis ir puldavo ją. 
Lilė nuolat keitėsi, bet Greta — niekada. 

Kartkartėmis profesorius Bolkas prisidėdavo prie Lilės su Gre- 
ta, kuri sėdėdavo fotelyje atsilošusi ir ištiesusi kojas. | 

— Gal prisėstumėte prie mūsų? — klausdavo Greta pakartodama 
pageidavimą kelis sykius, bet profesorius niekada nestabtelėdavo 
prie jų tiek, kad turėtų laiko išgerti puodelį arbatos, kurios Lilė 
jam visada įpildavo. 

— Regis, pavyko, — sykį pareiškė profesorius Bolkas. 

— Kodėl tai sakote? — paklausė Greta. 

— Pažvelkite į ją. Ar ji jums neatrodo sveika? 

— Taip, bet ji ima nekantrauti, kad viskas kuo greičiau baigtų- 
"si, — atsakė Greta atsistodama pasitikti profesorių. 

— Ji tampa gana daili jauna mergina, — pagyrė Bolkas. 

Lilė stebėjo Gretą su Bolku stovinčius taip, kad jųdviejų kojos 
buvo prie pat jos veido, ir jautėsi tarsi vaikas. 

— Ji čia jau ilgiau nei trys mėnesiai, — priminė Greta. — Ji pra- 
deda galvoti apie gyvenimą už klinikos sienų. Ji nekantrauja pa- 
sinerti į... | 

— Liaukitės kalbėję taip, tarsi manęs čia nebūtų, — pertraukė 
juodu Lilė. 

Žodžiai iš burnos išsprūdo piktai tarsi maistas pirmomis dieno- 
mis po operacijos, kai Lilė buvo apsvaigusi nuo vaistų. 

— Mes taip nekalbame, — gynėsi Greta priklaupdama. Paskui 
pridūrė: — Tu teisi. Kaip jautiesi, Lile? Pasakyk man, kaip šiandien 

— Jaučiuosi puikiai, tik vis dar kamuoja skausmas, bet jis slops- 
ta. Ir ponia Krebs, ir slaugytoja Hana tvirtina, kad skausmas atlėgs 
ir aš galėsiu važiuoti namo. 

Lilė palinko į priekį savo pintame vežimėlyje. Ji pasirėmė ran- 
komis ir pamėgino atsistoti. 

— Nesistok, — sustabdė ją Greta. — Nebent jau esi tam pasiruošusi. 

Lilė vėl pamėgino, bet rankos buvo per silpnos. Ji tapo tuščia- 
vidure, beveik besvore mergina, kurią išsekino ir liga, ir chirurgo 
peilis. 

— Netrukus būsiu pasirengusi, — galiausiai ištarė Lilė. — Galbūt 
kitą savaitę. Profesoriau Bolkai, mudvi grįžtame į Kopenhagą. Ar 
Greta jums sakė, kad mudvi grįžtame į Kopenhagą? 

— Aš taip ir supratau. 

— Mudvi vėl įsikelsime į savo seną butą „„Našlių namuose“. 
Privalėsite mus aplankyti. Ar pažįstate Kopenhagą? Iš mūsų buto 
atsiveria nuostabus Karališkojo teatro kupolo vaizdas, o atidarę 
langą užuosite uostą. 

— Lile, - įsiterpė Greta, — tu dar nebūsi pasirengusi kitą savaitę. 

— Kodėl ne, jei mano būklė ir toliau šitaip gerės? Rytoj vėl 
žengsiu pirmuosius žingsnius. Pamėginkime rytoj truputį pasi- 
vaikščioti parke. 

— Nejau neprisimenate, Lile? — paklausė profesorius laikyda- 
mas popierius prie krūtinės. — Jūsų laukia dar viena operacija. 

— Dar viena operacija? 

— Tik viena, — paguodė Greta. 

— Kodėl? Ar dar ne viską padarėte? 

Lilė nepajėgė ištarti žodžių, kurie sukosi galvoje: „Argi neat- 
kūrėte mano kiaušidžių ir nesuformavote vamzdelio, su kuriuo tu- 
rėjau gimti?“ Ne, ji niekada negalėtų to ištarti. Tai ją labai žemin- 
tų, net šalia esant Gretai. 

— Liko tik viena, paskutinė procedūra, — aiškino profesorius 


Bolkas. — Reikia pašalinti jūsų... 

Lilė, kuri buvo nei vyresnė, nei jaunesnė nei dabar jautėsi, kuri 
priminė merginą vaiduoklę, nesenstančią ir nebręstančią, kuri su 
paauglišku naivumu ištrynė kito vyro patirties dešimtmečius ir 
kas rytą tarsi per daug nerimastinga mergaitė, laukianti pirmųjų 
mėnesinių, delnais suimdavo savo didėjančias krūtis, susigėdusi 
užsimerkė. Profesorius Bolkas jai priminė, kad ten, žemiau, po su- 
mirkytu jode marlės tvarsčiu, primenančiu atskiestą padažą, kurį 
Einarui tekdavo valgyti per karą, virš nesenos, dar tik gyjančios 
žaizdos karo paskutinis odos rmitinėlis, kuris priklauso Einarui. 

— Man tereikia jį pašalinti ir atkurti... 

Lilė nepajėgė klausyti smulkmenų ir nukreipė žvilgsnį Gišti 
ant kurios kelių gulėjo atverstas bloknotas. Greta piešė Lilės eski- 
zą vis pažvelgdama tai į bloknotą, tai į ją, o kai jųdviejų žvilgsniai 
susitiko, Greta padėjo pieštuką ir tarė: | 

— Ji teisi. Profesoriau Bolkai, gal galite paskubinti kitą opera- 
ciją? Ko laukti? 

— Nemanau, kad ji pasirengusi. Ji dar nepakankamai sutvirtėjusi. 

— Manau, kad ji pasirengusi, — atkirto Greta. 

Jiedu ginčijosi toliau, o Lilė užsimerkė ir įsivaizdavo Einarą 
dar berniuką, sėdintį ant kerpėto akmens ir stebintį, kaip Hansas 
rakete atmuša kamuoliuką. Ji prisiminė, kaip per dailininkų pokylį 
savo rankoje laikė sudrėkusį Henriko delną. Ir deginantųį Karlailo 
žvilgsnį, kai jiedu pirmą sykį susitiko tą drėgną rytą turguje. Ir 
Gretą, susikaupusią ir prisimerkusią, kai Lilė pozavo ant lakuotos 
skrynios. 

— Atlikite ją dabar, — tyliai ištarė Lilė. 

Profesorius Bolkas ir Greta nuščiuvo. 

— Ką jūs pasakėte? — paklausė gydytojas. 

— Ar tu ką nors sakei? — pasitikslino Greta. 

— Prašau atlikti ją tuojau pat. 

Lauke, galiniame parke, naujokės merginos, kurių Lilė nepaži- 
nojo, rinkosi savo knygas bei antklodes ir vakarui grįžo į kliniką. 

Municipalinės moterų klinikos pievelės pakraštyje svyrojo gluos- 
niai, o toliau už merginų triušis nėrė į agrastų krūmą. Elbės tėkmė 
laikė plokščiadugnes krovinines baržas, o kitame upės krante sau- 
lė palietė varinius Drezdeno stogus ir didžiulį, beveik sidabrišką 
Dievo Motinos bažnyčios kupolą. 

Lilė užsimerkė ir ėmė svajoti, kaip kažkada kirsdama karaliaus 
Kristiano V statulos metamą šešėlį žingsniuos Karaliaus naująja 
aikšte, ir vienintelis pasaulyje Žmogus, sustojęs paspoksoti į ją, 
bus dailus nepažįstamasis, kurio širdis privers jį paliesti Lilės ran- 
ką ir prisipažinti meilėje. 

Atsimerkusi Lilė pamatė, kad Greta ir profesorius žiūri į kitą 
žiemos sodo galą. Tarpduryje stovėjo aukštas vyras. Užsimetęs 
paltą ant rankų vyras ėmė artintis jų link. Lilė su Greta žiūrėjo į 
šį vyrą. Greta nubraukė plaukus už ausų. Pirštu ji perbraukė ran- 
dą skruoste. Trindama rankas ir žvangindama apyrankėmis Greta 
tyliai aiktelėjo: 

— Pažvelkite, — tarė ji ir paskui pridūrė: — Tai Hansas. 

Juodvi sugrįžo į „„Našlių namus“, bet per tuos metus pastatas 
sunyko. Kol gyveno Paryžiuje, Greta buvo pasamdžiusi vyrą, pa- 
varde Poulsenas, namui prižiūrėti. Kartą per mėnesį ji išsiųsdavo 
čekį kartu su nurodymų rašteliu. ,„Manau, kad jau metas išvalyti 
stogo latakus“, — rašydavo ji. Arba: „Prašom pakeisti langinių vy- 
rius.“ Tačiau Poulsenas nevykdė šių nurodymų, jis tik iššluodavo 
paradinį įėjimą ir sudegindavo šiukšles. Kai vieną rytą, sniegui 
dengiant palanges, Greta su Hansu automobiliu atvyko į Kopen- 
hagą, Poulsenas buvo dingęs. 

Fasadas stūksojo išblukęs ir atrodė blyškiai rausvas. Viršuti- 
niuose aukštuose ant langų rėmų matėsi pridžiūvusios žuvėdrų 
išmatos. Buto, kuriame naktį mirė pasismaugusi susisukusia pa- 
klode į dešimtą dešimtį įkopusi nerami senolė, langai spoksojo 
išdaužytais stiklais. Laiptinės, vedančios į viršutinį aukštą, sienos 
buvo išvagotos plonais juodais suodžių dryželiais. 

Gretai prireikė kelių savaičių, kol paruošė butą Lilei. Padėjo 
Hansas, kuris pasamdė darbininkų brigadas nudažyti sienoms ir 
išvaškuoti grindims. 

— Ar ji kada nors yra pagalvojus! apie tai, kaip gyvens savaran- 
kiškai? — kartą paklausė Hansas, o Greta apstulbusi atsakė: 

— Ką? Be manęs? 

Palengva ji panardino Lilę į Kopenhagos gyvenimo jūrą. Po- 
pietėmis Greta, įsikibusi Lilei į ranką, vaikštinėdavo Karaliaus 
parke pažliugusio sniego takais tarp apkarpytų gyvatvorių ir plikų 
vėlyvą žiemą medžių. Lilė vilkdavo kojas ir slėpdavo burną po 
vilnoniu šaliu; po operacijų ją nuolat kamavo skausmai, kurie su- 
liepsnodavo, kai baigdavosi morfijaus veikimas. Patikrinusi Lilės 
riešo pulsą Greta sakydavo: 

— Neskubėk. Tiesiog man pasakyk, kai būsi pasirengusi. 

Ji vylėsi, kad išauš tokia diena, kai Lilė galės savarankiškai 
išeiti į žmones. Ji tai įžvelgdavo Lilės veide, kai ši tyrinėdavo jau- 
nas moteris, kas rytą skubančias Karaliaus naująja aikšte su svies- 
tinių bandelių, pirktų kepykloje, paketais rankose. Šios moterys 
buvo dar pakankamai jaunos, kad jų akyse spindėtų viltis. Greta 
tai girdėdavo Lilės balse, kai ši laikraštyje garsiai skaitydavo ve- 
dybinius skelbimus. Greta su baime laukė tos dienos; kartais ji 
spėliodavo, ar būtų viską iškentusi, jei būtų supratusi, kad galiau- 
siai Lilė paliks ,,Našlių namus“ su mažu lagaminėliu rankoje. Pir- 
maisiais mėnesiais Kopenhagoje pasitaikydavo dienų, kai Greta 
kartais patikėdavo, kad juodvi su Lile gali susikurti sau gyveni- 
mą viršutiniame ,„Našlių namų“ aukšte ir nė viena jų iš šių namų 
neišeis ilgiau nei popietei. Kartais, kai juodvi su Lile sėdėdavo 
prie geležinės krosnelės, Greta pradėdavo galvoti, kad pastarieji 
perversmų bei evoliucijų metai artėja į pabaigą, ir dabar ji ir Lilė 
galės ramiai tapyti ir gyventi vienišos, bet kartu. Argi tai nėra nesi- 
baigianti Gretos kova? Jos amžinas poreikis būti vienai, bet visada 
mylimai ir mylėti pačiai? 

— Kaip manai, ar aš kada nors įsimylėsiu? — pradėjo klausinėti 
Lilė, kai grįžo pavasaris ir sparčiai dingusią iš uosto niūrią pilku- 
mą pakeitė žydrynė. — Kaip manai, ar kas nors panašaus galėtų 
nutikti net man? | 

Kartu su 1931 metų pavasariu pradėjo trauktis rinkos, kristi va- 
liutų kursai ir atslinko juodas ekonominio bei kitokio nuosmukio 
debesis. Greta laikraščiuose perskaitė, kad amerikiečiai traukiasi 
iš Europos; ji matė, kaip viena amerikietė, pasipuošusi bebro apy- 
kakle ir laikanti vaiką ant klubo, bendrovės „Deutsche Aero-Llo- 
vyd“ biure pirko lėktuvo ir laivo bilietą. Net ir geras paveikslas 
galėjo ilgai kaboti galerijoje neparduotas. Pasaulis, į kurį turėjo 
pasinerti Lilė, buvo niūrus; jis nebuvo toks kaip anksčiau. 

Kas rytą Greta baksnodavo Lilę, kuri kartais pati nepajėgdavo 
pabusti. Greta nukabindavo nuo pakabos sijoną, palaidinę su me- 
dinėmis sagomis ir megztinį snaigių raštu puoštais rankogaliais. Ji 
padėdavo Lilei apsirengti ir patiekdavo kavos bei juodos duonos 
su krapais apibarstyta rūkyta lašiša. Tik rytui įpusėjus Lilė visiškai 
prabusdavo, jos akys nuo morfijaus vis dar mirksėdavo, o burna 

— Tikriausiai esu pavargusi, — teisindavosi ji, o Greta linktelė- 
davo ir atsakydavo: 

— Nieko baisaus. 

Kai Lilė išeidavo viena — apsipirkti Senojo paplūdimio Žuvų 
turguje ar į keramikos kursus, į kuriuos Greta ją užrašė, — Gre- 
ta mėgindavo tapyti. Prabėgo tik šešeri metai, bet jai atrodė, kad 
šiame bute, kur vaiduokliškai kvepėjo silkėmis, ji gyveno kur kas 
anksčiau. Kai kas nepasikeitė: vis dar girdėdavosi keltų, plaukian- 
čių į Švediją ir Bornholmą, sirenos, pro langus prasiskverbdavo 
tokia pati popiečio šviesa prieš pat saulei paneriant už miesto ir 
apšviečiant siaurų tarsi adatos bažnyčių bokštų siluetus. Stovėda- 
ma prie molberto Greta pagalvodavo apie Einarą ir šiandieninę 
Lilę, tada užsimerkdavo ir galvoje išgirsdavo skimbtelėjimą, kurį 

išsyk atpažindavo kaip varpelį, kuriuos skalbėja iš Kantono vis 
dar skambindavo gatvėje. Greta buvo įsitikinusi, kad dėl nieko 
nesigaili. 

Karalius suteikė teisę skirtis taip greitai, kad Greta bemat paju- 
to nerimą. Žinoma, jiedu jau negyveno kaip vyras ir žmona, dabar 
jos abi buvo moterys, o Einaras gulėjo prisiminimų karste. Pasirišę 
juodas peteliškes ir nervingai drebančiais pirštais valdininkai nu- 
stebino Gretą sutvarkę dokumentus su nebūdingu jiems skubumu. 
Greta laukė — net tikėjosi — biurokratinio vilkinimo; ji beveik įsi- 
vaizdavo, kad skyrybų prašymas pradingsta tarp gausybės popie- 
rių. Nors ir nenorėjo to pripažinti, ji buvo panaši į daugumą jau- 
nų Pasadenos moterų, kurios skyrybas laikė moralinio silpnumo 
požymių; arba, konkrečiau, Greta tai laikė vakarietiško stuburo 
neturėjimu. Ji nustebo, kad ją jaudina, ką kiti gali apie ją pagalvoti 
ar kalbėti — įtarti, kad ji buvo lengvabūdiška ir silpnaprotė, nu- 
sprendusi ištekėti už netinkamo vyro. Ne, Greta pati apie save taip 
negalvojo. Ji primygtinai reikalavo išduoti Einaro Vegenerio mir- 
ties liudijimą, kurio išrašyti nesutiko joks valdininkas, nors biure 
visi žinojo, koks tai atvejis. Vienas valdininkas, kurio nosis buvo 
ilga, o po ja trūkčiojo balti ūsiukai, sutiko, kad mirties liudijimas 
būtų arčiausiai tiesos. 

— Bijau, kad aš nepajėgus perrašyti įstatymą, — aiškino jis pasi- 
slėpęs už popierių krūvos, kuri beveik siekė jo ūsus. 

— Tačiau mano vyras miręs, — mėgino įtikinėti Greta kumščiais 
daužydama langelių atramas, skiriančias ją nuo biurokratų, pra- 
kvipusių tabaku ir pieštukų drožlėmis, pasirišusių marškinių ran- 
koves guminėmis juostelėmis ir apsiginklavusių skaitytuvais. 

— Jis privalo būti paskelbtas mirusiu, — švelnesniu tonu paskuti- 
nį sykį bandė savo laimę Greta valstybinėje įstaigoje. 

Patalpoje virš biurokratų nuo sienos juos stebėjo vienas anks- 
tyvųjų Gretos paveikslų: juodą kostiumą vilkintis ponas Olė Skra- 
mas, buvęs karaliaus vyriausybės viceministru trumpiau nei mė- 

nesį ir pagarsėjęs tik dėl nepaprastos mirties susipynus oro baliono 
virvėms, kurią matė daugybė liudininkų. Tačiau Gretos prašymai 
nebuvo patenkinti. Tad Einaras Vegeneris oficialiai išnyko, bet 
dingo neturėdamas kapo. 

— Ji privalo gyventi savarankiškai, — kartą pareiškė Hansas. — Ji 
turėtų viena išeiti iš namų ir pati susirasti draugų. 

— Aš jai netrukdau tai daryti, — aiškino Hansas, kurį Greta ne- 
tikėtai sutiko po įėjimo į Karališkąją menų akademiją arka. Buvo 
balandis, nuo Baltijos pūtė žvarbus, sūrokas rytų vėjas. Saugo- 
damasi vėjo Greta pasikėlė apykaklę. Pro šalį skubėjo studentai, 
mūvintys pirštines nukirptais pirštais. — Tu taip pat neturėtum 
trukdyti, — pridūrė jis. 

Greta nieko neatsakė. Ji jautė, kaip per nugarą slenka šaltukas. 
Greta nukreipė žvilgsnį į Karaliaus naująją aikštę. Prieš karaliaus 
Kristiano V statulą vaikinas su plevėsuojančiu iki kelių mėlynu 
šalikų bučiavo merginą. Su Hansu buvo ta bėda, kad jis nuolat 
primindavo Gretai, ko ji neturėtų daryti; be ko, kaip save įtikino 
Greta — sėdėdama ant skaitymo kėdės, laukdama grįžtančios Lilės 
ir jausdama, kaip smarkiau suspurda širdis išgirdus bet kokį garsą 
laiptinėje, — ji tiesiog negali gyventi. Ko Greta bijo? 

— Gal rytoj nuvažiuotum kartu su manimi į Helsingorą? — pa- 
siūlė Hansas. 

— Nemanau, kad galėčiau išvykti, — atsakė Greta. 

Vėjas pakilo ir ėmė švilpti pro akademijos portiką, kurio sienas 
subraižė pravažiuojantys per platūs sunkvežimiai. Greta su Hansu 
įėjo į vidų, į vieną šoninių koridorių, kurio grindys nebuvo vaš- 
kuotos, sienos nudažytos šviesia muilo žalumo spalva, o kylantys 
į viršų laiptų turėklai balti. 

— Kada tu suvoksi, kad Lilė tau jau nebepriklauso? 

— Niekada nesakiau, kad ji mano, —- atšovė Greta ir pridūrė: — 
Kalbėjau apie savo darbą. Man sudėtinga net vienai dienai atsi- 
traukti nuo darbo. 

— Iš kur tu žinai? 

Staiga Greta pasijuto sutrikusi, tarsi Žiauri pažanga ir laikas 
kaip tik šią akimirką būtų ją ištraukę iš studijų akademijoje laikų; 
tarsi praeitis iki šios dienos būtų priklausiusi jai. 

— Einaras miręs, — nevalingai ištarė Greta. | 

— Tačiau Lilė gyva. 

Hansas teisus. Šiaip ar taip, yra Lilė, kuri kaip tik dabar galbūt 
šluoja butą, o jos veidą apšviečia pro langą spindinti saulė. Lilė, 
dailiais kaulėtais riešais ir beveik juodomis akimis. Dar vakar ji 
pareiškė: 

— Ketinu susirasti darbą. * 

— Ar nesupranti, kad esu truputį nusiminusi? — paklausė Greta. 

— O tu ar nesupranti, kad kaip tik tai iš tavęs noriu išgirsti? — 
atšovė Hansas. 

— Hansai, — tarė Greta, — manau, kad man metas eiti. 

Kaip tik tą akimirką Greta suvokė, kad jiedu stovi laiptų pa- 
pėdėje, kur su Einaru pasibučiavo ir įsimylėjo vienas kitą. Balti 
turėklai ir mediniai laiptai per dešimtmečius buvo nuzulinti vė- 
luojančių studentų, po pažastimi pasikišusių nebaigtas užduotis. 
Įstiklinti langai stūksojo užkabinti kabliukais, kad neįleistų šal- 
čio. Koridoriuje buvo tylu, nesimatė nė gyvos dvasios. Kur dingo 
visi studentai? Greta išgirdo kažkur užšaunamas duris. Paskui vėl 
viskas nuščiuvo, ir kažkas neapčiuopiama prabėgo tarp Gretos ir 
Hanso. Už lango, kieme, nusidriekusiame ilgame akademijos še- 
šėlyje vaikinas su mėlynu šalikų be paliovos bučiavo merginą. 

Lilė sėdėjo ant kėdės su iš virvių pinta sėdyne ir svarstė, ar da- 
bar tinkamas laikas pasakyti Gretai. Pro langą ji matė kanale sto- 
vinčių silkių žūklės laivų stiebus. Už jos Greta tapė Lilės portretą 
iš nugaros. Piešdama paveikslo eskizą Greta nepratarė nė žodžio, 
ir Lilė girdėjo tik jos apyrankių žvangesį. Lilės kirkšnyse vis dar 
ruseno skausmas, jis buvo toks pastovus, kad Lilė vis labiau mo- 
kėsi nekreipti į jį dėmesio; jos lūpa buvo sukramtyta stengiantis 
visa tai iškęsti. Profesorius Bolkas pažadėjo, kad galiausiai skaus- 
mas išnyks. 

Lilė prisiminė merginas klinikoje. Dieną prieš profesoriui Bol- 
kui išrašant Lilę, jos sode surengė išleistuves. Dvi merginos ati- 
tempė į pievelę baltą ketinį stalą, trečia iš savo kambario atnešė 
triušiais išpieštame vazone augančių raktažolių. Merginos bandė 
užtiesti stalą geltona staltiese, bet vėjas ją be paliovos plaikstė. 
Lilė sėdėjo stalo gale ant šaltos metalinės kėdės ir stebėjo plazdan- 
čią staltiesę, kol merginos bandė pririšti jos kampus. Pro geltoną 
staltiesę į Lilės su vazonu ant kelių akis skverbėsi saulės šviesa. 

Ponia Krebs įteikė Lilei kaspinu perrištą dėžutę. 

— Nuo profesoriaus, — paaiškino ji. — Jis norėjo, kad tai turėtu- 
mėte. Profesorius privalėjo išvykti į Berlyną. Dalyvauti operacijo- 
je Šv. Norberto ligoninėje. Jis prašė su jumis atsisveikinti. 

Kaspinas buvo standžiai užrištas, ir Lilė nepajėgė jo atmegzti, 
tad ponia Krebs iš prijuostės išsitraukė kareivišką peilį ir greitai 
nupjovė kaspiną. Tai nuvylė merginas, nes jos norėjo įpinti kaspi- 
ną į Lilės plaukus, kurie, būnant klinikoje, užaugo iki pečių. 

Dėžutė buvo didelė ir išklota plonu popieriumi, o viduje Lilė 
rado dvigubą ovalų sidabrinį rėmelį. Viename ovale buvo Lilės, 
gulinčios aukštoje žolėje Elbės pakrantėje, nuotrauka; ją tikriau- 
siai davė Greta, nes Lilė niekada nebuvo išėjusi pasivaikščioti 
prie upės su profesoriumi Bolku. Iš antro ovalo žvelgė smulkaus 
skrybėlėto vyro veidas; jo akys buvo tamsios ir miglotos, o veido 
oda tokia balta, kad beveik spindėjo, iš apykaklės styrojo plonas 
kaklas. 

Sėdėdama ant kėdės Lilė matė ant knygų lentynos stovintį rė- 
melį su dvigubu portretu. Ji girdėjo, kaip Gretos pieštukas krebž- 
dena drobę. Lilės plaukai buvo perskirti sklastymu per vidurį ir 
krito abipus kaklo. Ant kaklo kabojo gintaro karoliai, ir Lilė jautė 
jų auksinio segtuko šaltį. Ji mintyse išvydo kresną moterį storomis 
kojomis ir nykščiais su nuospaudomis, kuri kadaise nešiojo šiuos 
karolius; žinoma, Lilė nepažinojo šios moters, bet įsivaizdavo ją 
durpinių samanų lauke avinčią perpus guminius, perpus brezenti- 
nius batus, o karolius nuslydusius į tarpą tarp jos krūtų. 

Lilė nesijaudino dėl to, ką prisimena ir ko ne. Ji žinojo, kad di- 
džioji gyvenimo, jos ankstesnio gyvenimo, dalis buvo tarsi knyga, 
kurią Lilė skaitė vaikystėje: ji buvo ir pažįstama, ir pamiršta. Ji pa- 
jėgdavo prisiminti pavasarį dumblėtą ir lapių šeimos olų išvarpytą 
durpinių samanų lauką. Ji tarsi regėjo, kaip į durpes sminga surū- 
dijęs plokščias kauptukas. Ir gintaro karolių, siūbuojančių aplink 
kaklą, duslų barkštelėjimą. Lilė prisiminė aukšto berniuko didele 


DANŲ MERGINA 301 


galva, vaikščiojančio durpinių samanų lauko pakraščiu, siluetą. Ji 
nežinojo, kas tas berniukas, bet suprato, kad buvo toks metas, kai 
buvo maža ir išsigąsdavo pamačiusi šį juodą matinį siluetą lauko 
pakraštyje. Lilė taip pat žinojo, kad kažkas jos krūtinėje suspur- 
dėdavo, kai tas siluetas imdavo artintis ir kilstelėdavo skrybėlės 
brylių. Ji prisimena, kaip sau sakydavo: „Taip, aš įsimylėjau.“ 

— Tu paraudai, — tarė prie molberto stovinti Greta. 

— Tikrai? — Lilė pajuto, kaip nukaista kaklas ir smilkiniai su- 
drėgsta prakaito lašeliais. — Nežinau kodėl. 

Tačiau tai buvo netiesa. Prieš kelias savaites ji susiruošė į Ūki- 
ninkų banką individualiame seife užrakinti Gretos padovanotą 
perlų ir briliantų segę. Tačiau prieš pasukdama į banką Lilė užsu- 
ko į rūsyje esančią parduotuvėlę nupirkti Gretai porą šerių teptukų. 
Pardavėjas, senyvas vyras, kurio krumpliai buvo rausvi ir minkš- 
ti, siekė nuo lentynos paimti skardinę terpentino. Jis aptarnavo 
pirkėją, vyrą, kurio garbanoti plaukai krito ant ausų. Lilė nematė 
pirkėjo veido, ir ją erzino, kad šis paprašė didžiausios skardinės, | 
esančios ant aukščiausios lentynos. 

— Einu pasiimti pirštinių. Netrukus grįšiu, — tarė klientas par- 
davėjui, kuris vis dar svirduliavo ant kopėčių. Vyras apsigręžė ir 
praeidamas pro Lilę tarė: — Atsiprašau, panele. 

Vyrui bandant pro ją praeiti, Lilė prisispaudė prie lentynos ir su- 
laikė kvapą. Nepažįstamojo plaukai brūkštelėjo Lilei per skruostą, 
ir ji pajuto silpną javų kvapą. 

— Atsiprašau, — pakartojo vyriškis. 

Ir tada Lilė suprato. Ji nusvarino galvą ant krūtinės nežinoda- 
ma, kokių tolesnių įvykių norėtų. Lilei parūpo, kaip ji atrodo. Vei- 
das tikriausiai nugairintas vėjo. Ji spoksojo į apatinėje lentynoje 
išdėliotus vaikiškus akvarelinių dažų rinkinius atidaromose me- 
talinėse dėžutėse, paskui priklaupė pažiūrėti raudonos dėžutės su 
dažų pavyzdžių lapeliais. Lilė nubraukė plaukus nuo veido. 

Tada Henrikas ją atpažino ir uždėjo delną jai ant peties. 

— Lile? Čia tu? 

Jiedu išėjo į lauką, Henrikas per ranką buvo persimetęs maišelį 
su terpentino skardine. Dabar jis atrodė vyresnis, paakių oda tapo 
plonesnė ir truputį pamėlusi. Plaukai buvo tamsesni tarsi juodintas 
ąžuolas ir nelabai spindėjo. Henriko kaklas ir riešai sustorėjo. Jis 
jau nebebuvo dailus; nors šiaip virto patraukliu vyru. 

Jiedu nuėjo į gatvių kampe esančią kavinę išgerti kavos. Henri- 
kas papasakojo apie save; apie savo marinistinius paveikslus, ku- 
riuos Niujorke pirko geriau nei Danijoje; apie automobilio avariją 
Long Ailende, per kurią jis vos nežuvo, kai automobilio „Kissel 
Gold Bug“ atitrūkęs ratas su stipinais trenkė į kaktą; apie savo 
sužadėtinę su atsikišusiais skruostikauliais iš Niujorko Satono ra- 
jono, kuri jį paliko ne dėl kito, o todėl, kad nustojo jį mylėjusi. 

— Pamiršau, — staiga pertraukė jį Lilė. — Pamiršau nupirkti Gre- 
tai teptukų. 

Henrikas palydėjo Lilę atgal iki parduotuvės, bet ši jau buvo 
uždaryta. Lilė su Henriku stovėjo gatvėje prie siūbuojančios ant 
metalinio strypo parduotuvės iškabos. 

— Aš turtu atliekamų teptukų savo studijoje, — tarė Henrikas. — 
Galime nueiti ir paimti, jei nori. 

Henriko akys priminė ašaros formą, o Lilė jau senokai pamiršo, 
kokios trumpos ir dygios jo blakstienos. Ir vėl padvelkė javais, 
tarsi kažkas lukštentų kviečius. 

— Man truputį neramu, - prisipažino Lilė, kai Henrikas prikišo 
arčiau savo veidą. 

— Liaukis, — pertraukė ją Henrikas. — Prašau nesijaudinti dėl 
manęs. 

Parduotuvės iškaba ir toliau barškėjo ant strypo, o Lilė su Hen- 
riku susiruošė į jo studiją, esančią kitoje Vidinio uosto pusėje, kur 
vėliau vyras įpylė jai raudonojo vyno, pavaišino braškėmis, paro- 


dė savo marinistinius paveikslus, o paskui jiedu pasibučiavo. 

— Tu dar labiau išraudai, — pareiškė Greta. Ji įjungė šviestuvą ir 
pradėjo stiklainyje skalauti teptukus. — Gal duoti tabletę? Ar gerai 
jautiesi? 

Lilė nežinojo, kaip viską papasakoti Gretai. Kai juodvi grįžo į 
Kopenhagą, Lilė paklausė: 

— Ar tu tikrai manai, kad mudvi turėtume gyventi kartu? Dvi 
moterys šiame bute? 

— Ar tu baiminiesi dėl to, ką žmonės gali pasakyti? — savo ruož- 
tu paklausė Greta. — Ar tai tave jaudina? 

Ir Lilė, kuri nebuvo visiškai įsitikinusi, kodėl taip sako, ištarė: 

— Ne. Visiškai ne. Tiesiog... galvojau apie tave. 

Ne, ji negali pasakoti Gretai apie Henriką, bent jau kol kas. 
Galų gale nuo ko ji turėtų pradėti? Bučinio studijos prieblandoje? 
Henriko rankos, uždėtos jai ant pečių, kai jis artėjant sutemoms, 
kaip tik tuo metu, kai auklės vakarui stūmė vežimėlius namo, ve- 
dėsi ją per Karaliaus parką? Jo rankos, apžėlusios tankiais juodais 
plaukais, iš pradžių uždėtos Lilei ant kaklo, o paskui ant minkštos 
jos krūties pagalvėlės? Laiško, kurį Henrikas kitą dieną perdavė 
Lilei per iš Kantono kilusią skalbėją, sulankstyto popieriaus kva- 
dratėlio, kuriame rašalu buvo išmargintas prisipažinimas meilėje 
ir apgailestavimas? Nuo susitikimo meno reikmenų parduotuvėje 
praėjo tik trys savaitės, bet Lilei atrodė, kad jos gyvenimas prasidė- 
jo iš naujo. Kaip ji galėtų apie visa tai papasakoti Gretai? 

— Noriu pasivaikščioti, — pareiškė Lilė pakildama. 

— Aš dar nebaigiau, — aiškino Greta. — Gal papozuotum dar ke- 
lias minutes? 

— Noriu eiti dabar, kol dar nesutemo. 

— Gal nori, kad eičiau kartų? 

— Nieko man neatsitiks. 


— Vaikščiosi visiškai viena? 

Lilė linktelėjo pajusdama, kaip viduje kunkuliuoja neišsenkan- 
tis dvilypumas: ji ir mylėjo Gretą, ir piktinosi, kad ši ja taip rūpi- 
nasi. Viskas labai paprasta. 

Lilė atsidarė drabužinę, kad pasiimtų paltą ir šalį. Greta pradėjo 
tvarkyti dažus, pieštukus ir molbertą. Edvardas IV ėmė loti Lilei 
prie kulkšnių. Paskutinis pasviras saulės spindulys apšvietė butą. 
Suūkė Bornholmo kelto sirena, o Lilė, vilkdamasi mėlyną fetri- 
nį paltą, užsegamą bambukiniais kabliukais, svajojo, kad norėtų 
nueiti į doką, užlipti trapu ir atsisėsti kajutėje, iš kurios pro laivo 
priekį matosi maža jūros salelė. 

Bet ji neišskleis burių, bent jau kol kas. 

— Grįšiu, — pažadėjo Lilė. 

— Taip, na... gerai, — atsakė Greta, paskui pridūrė: — Ar tu tikrai 
nenori, kad eičiau kartu? 

— Ne šįvakar. 

— Ką gi, gerai. 

Kai Lilė ruošėsi išeiti, Greta paėmė Edvardą IV ant rankų ir 
stovėjo kambario viduryje, apsupta blėstančios šviesos. Lilė jautė 
poreikį pabėgti. Henrikas sakė, kad dirbs studijoje iki vėlumos. 
„Pasitikrink, ar dega šviesa“, rašė jis raštelyje, kurį buvo įkišęs į 
sulankstytus skalbinius. 

— Ar ilgai užtruksi? 

Lilė papurtė galvą. 

— Nežinau. 

Ji buvo pasirengusi ir užsisagsčiusi paltą. Reikės Gretai pasa- 
kyti apie Henriką, bet ne šįvakar. 

— Labanakt, — atsisveikino Lilė ir kažką pajuto, o kai atidarė 
duris, išvydo Hansą, iškėlusį ranką belstis. 

Hansas įėjo į vidų. Lilė liko stovėti prie durų. Vyriškis atro- 
dė pavargęs, jo kaklaraištis buvo atlaisvintas. Hansas pakvieti abi 
kartu pavakarieniauti. 

— Aš ką tik ketinau išeiti, — atsakė Lilė. 

Greta paaiškino, kad pastaruoju metu Lilė yra gana užsiėmusi. 
Pasakodama Hansui apie Lilės naują darbą Fonesbecho parduotu- 
vėje prie kvepalų prekystalio Greta kalbėjo piktokai. 

— Mane pasamdė todėl, kad kalbu prancūziškai, — aiškino Lilė 
vis dar nenusivilkdama palto. 

Fonesbecho parduotuvės vadybininkė, kurios krūtys dėl dėvi- 
mos juodos palaidinės atrodė suplotos, prašė Lilės su klientėmis 
kalbėti su akcentu. 

— Kalbėkite kaip prancūzė. Apsimeskite esanti kažkuo kitu. 
Parduotuvė — tai scena! 

Lilė kasdien išrikiuodavo šlifuoto stiklo flakonus ant sidabrinio 
padėklo, nudelbdavo akis ir tyliai klausdavo praeinančių pirkėjų, 
ar šios nenorėtų, kad Lilė pakvėpintų joms riešą. 

— Turiu eiti, — tarė Lilė ir žengė prie Hanso pabučiuoti 
atsisveikindama. | 

Hansas pasisiūlė pasivaikščioti kartu, bet Greta paaiškino, kad 
Lilė nori būti viena. 

— Aš tik trumpai palydėsiu, — neatlyžo Hansas. — Paskui grįšiu, 
Greta, ir mudu pavakarieniausime. 

Lauke buvo drėgna. Kitapus gatvės moteris beldėsi į dakta- 
ro Miolerio duris. Lilė sa Hansu dvejodami stovėjo prie „„Našlių 
namų“ durų. | 

— Į kurią pusę? — paklausė Hansas. 

— Ketinu eiti į Kristiano uostą, — paaiškino Lilė. — Tačiau tu 
neprivalai eiti kartu. Tai per daug toli. 

— Kaip pastaruoju metu jaučiasi Greta? 

— Tu pažįsti Gretą. Ji visada tokia pati. 

— Netiesa. Ar sklandžiai pavyko vėl įsikurti? 

Lilė stabtelėjo ir susimąstė, ką Hansas norėjo pasakyti. Kuo 
Greta yra taip erzinamai nuostabi? Kad ji visada tokia pati — nuolat 
tapo, planuoja, braukia plaukus atgal? 

— Jai viskas gerai, — atsakė Lilė, paskui pridūrė: — Manau, kad 
ji ant manęs pyksta. 

— Kodėl? 

— Kartais spėlioju, kodėl ji apskritai leido man visa tai iškęsti. 
Gal tikėjosi, kad paskui viskas bus taip, kaip buvę? 

— Ji taip niekada negalvojo, — paprieštaravo Hansas. — Greta 
visada suprato, ką tai reiškia. 

Moterį su parišta ranka įleido į daktaro Miolerio namus. Iš jū- 
reivio buto lango viršuje atsklido riksmas. 

— Kur tu eini, Lile? — paklausė Hansas. 

Jis paėmė Lilės delnus ir ėmė trinti, kad sušildytų. Kartais Lilė 
stebėdavosi, kad nesusmunka prisilietus vyrui. Ji beveik negalėjo 
patikėti, kad jos kūnas ir kaulai gali iškęsti vyro pirštų galiukų 
tiriamą prisilietimą. Šis pojūtis buvo dar stipresnis su Henriku, ku- 
rio rankos yra spaudusios kiekvieną Lilės stuburo slankstelį. Kai 
Henrikas delnais apgaubdavo Lilės pečius, atrodydavo, kad ji tuo- 
jau pat susilankstys kaip popieriaus lapas, bet taip neatsitikdavo, o 
Henrikas ir toliau ją liesdavo bei bučiuodavo. 

— Mudu esame jau gana seniai pažįstami, — pareiškė Hansas. 

— Manau, kad aš įsimylėjau, — prisipažino Lilė. 

Ji papasakojo Hansui apie Henriką, apie tai, kaip jiedu vakarais 
bučiuodavosi studijoje ir kaip ji pajėgdavo galvoti tik apie tai, kad 
daugiau niekada negrįš į „Našlių namus“. 

— Taip ir maniau, — tarė Hansas. —- Kodėl apie tai nepapasakojai 
Gretai? 

— Ji pavydės. Mėgins sutrukdyti. 

— Iš kur Žinai? 

— Kartą ji jau bandė tai padaryti. 

— Tačiau ar tai nebuvo seniai? 

Lilė susimąstė. Žinoma, Hansas teisus. Tačiau vis tiek, jis ne- 


pažįsta Gretos taip, kaip ji. Hansui neteko kęsti šnairų žvilgsnių, 

kuriuos Greta laido kaskart, kai Lilė išeina iš buto arba grįžta ar 
parsiranda namo vėlai vakare. Kartą Greta Lilei pareiškė: 

— Žinoma, aš nesu tavo motina, bet vis tiek norėčiau žinoti, kur 
dingsti pastaruoju metu. | 

— Ar ji neturi teisės Žinoti? — paklausė Hansas. 

— Greta? 

Lilė turėjo pripažinti, kad Greta ne visada būna tokia. Juk dar 
praėjusią savaitę Greta susitiko Lilę prie Fonesbecho parduotuvės 
tarnybinio įėjimo ir perspėjo: 

— Apgailestauju, kad tenka keisti mudviejų planus, bet aš keti- 
nu vakarieniauti su Hansu. Tikiuosi, neprieštarausi ir pasirūpinsi 
savimi pati? 

O kartą, kai juodvi snūstelėjusios prabudo, Greta prisipažino: 

— Sapnavau, kad tu ištekėjai. | 

— Ar galiu tave palydėti iki tilto? — paklausė Hansas. 

— Nueisiu viena, — atsakė Lilė. — Grįžk pas Gretą. | 

Tada jai šovė į galvą mintis, kad Greta ir Hansas tapo labai 
artimi: kartu valgo prie ilgo stalo; tyliai leidžia vakarus „Našlių 
namuose“ žaisdami pokerį ir laukdami grįžtančios Lilės; Greta 
pradėjo labai pasikliauti Hansu, kas jai nebuvo būdinga, ir vis daž- 
niau kartodavo: „Leisk man pasitarti su Hansu.“ 

— Ar tu nori ją vesti? — paklausė Lilė. 

— Aš jai dar nepasipiršau. 

— Tačiau pasipirši? 

— Jeigu ji leis. 

Lilė nejautė pavydo; ir kodėl turėtų jausti? Ji tik jautė palen- 
gvėjimą, bet sykiu užplūdo ir prisiminimai: Hansas su Einaru žai- 
džia prie kaimiško namo; prie viryklės kamino kabanti prijuostė; 
Greta, beveik besivaikanti Einarą Karališkosios akademijos kori- 
doriuose; Greta, žingsniuojanti Šv. Albano bažnyčios šonine nava 
judviejų vestuvių dieną ir kaip visada skubanti. Lilės gyvenimas 
apsivertė aukštyn kojomis, ir dėl to ji jautėsi dėkinga. 

— Ji netekės už manęs, kol nebus įsitikinusi, kad tu įsitvirtinai . 
1r gyveni gerai. 

— Ji tau taip sakė? 

— Jai nereikėjo to sakyti. 

Viršuje vėl pasigirdo jūreivio riksmas ir uždaromo lango trenks- 
mas. Lilė su Hansu nusišypsojo. Gatvės Žibintų šviesoje Hansas 
atrodė jaunas tarsi berniukas. Jo plaukų kuodas buvo pasišiaušęs, 
skruostai įraudę. Lilė stebėjo, kaip iš jos burnos išėję garai maišosi 
su Hanso iškvėptais. 

— Tu - kekšė! — kaip įprastai, sumaurojo jūreivis. 

— Ar aš padariau kažką negera? — paklausė Lilė. 

— Ne, —- atsakė Hansas, paleido jos rankas ir atsisveikindamas 
pabučiavo į kaktą. — Tačiau ir Greta nepadarė nieko bloga. 


Dvidešimt šeštas 
skyrius 


Iš 

Kiek pasvarsčiusi Greta paliko naujausią Lilės portretą nebaig- 
tą. Sprandas buvo nutapytas negerai — per storas apačioje; nugara 
per plati, pečiai užpildė beveik visą drobę. Portretas buvo bjaurus, 
tad Greta jį sulankstė ir sudegino kampe stovinčioje geležinėje 
krosnelėje jausdama, kaip dažų dūmai graužia gerklę. 

Tai buvo ne pirmas ir ne paskutinis nepavykęs paveikslas. Grį- 
žusi į Kopenhagą Greta mėgino užbaigti pirmą portretų grupę, bet 
visi jie buvo neteisingai sumanyti. Lilė išeidavo arba per dide- 
lė, arba keistai spalvinga, arba svajinga balta šviesa, kurią Greta 
mėgdavo tapyti ant Lilės skruostų, atrodydavo tarsi varškė. Kol 
Lilė dirbo prie Fonesbecho parduotuvės kvepalų prekystalio, Gre- 
ta sykį pasamdė modelį iš Karališkosios akademijos. Ji išsirinko 
smulkiausią kurso vaikiną, nendrių spalvos plaukais ir tankiomis 
blakstienomis, kuris vaikščiojo megztinį susigrūdęs į kelnes. Gre- 
ta pastatė lakuotą skrynią prieš langą ir paprašė vaikino ant jos 
atsistoti sudėjus rankas užpakalyje ant juosmens. 

— Žiūrėk sau į kojas, — paliepė Greta stovėdama prie molberto. 


310 David Ebershoff 


Drobė bolavo tuščia, ir Gretai staiga pasirodė, kad jos šiurkš- 
čiame paviršiuje neįmanoma eskizuoti. Ji pieštuku išvedžiojo vai- 
kino galvos ir šono kontūrus. Tačiau po valandos portretas ėmė 
atrodyti per daug karikatūriškai: akys didelės ir apsiašarojusios, o 
liemuo — tarsi smėlio laikrodžio susiaurėjimas. Greta įteikė vaiki- 
nui dešimt kronų ir išsiuntė namo. 

Buvo ir kitų modelių: daili moteris, dirbanti virėja „Palace“ 
viešbutyje, ir vyras vaškuotais ūsais, kuris, paprašytas nusirengti 
iki pusės, atidengė taip apžėlusią krūtinę, kad ji atrodė tarsi juodas 
kilimas. 

— Rinka siaurėja, — aiškino Hansas, kai grįžo į butą, palydėjęs 
Lilę. 

Galerija Krištolo gatvėje buvo uždaryta, o jos langai uždažyti 
kalkėmis. Savininkas dingo; vieni aiškino, kad jis dėl blogų skolų 
pabėgo į Lenkiją; kiti tvirtino, kad dabar jis krauna kario dėžes 
Azijos prekybos bendrovės dokuose. Ir jis buvo tik vienas iš dau- 
gelio. Žlugo Heningseno porceliano fabrikas, kuris buvo užsakęs 
dvidešimt papildomų degimo krosnių sriubos lėkštėms, skirtoms 
Amerikai, gaminti. Pono Pecholto betono maišyklės stovėjo be 
darbo. Blogi gandai kartu su pridegusio sviesto kvapu sklido iš 
Oto Mionstedo margarino fabriko. O aerodrome, kuris kadaise 
dūzgė kaip bičių avilys, dabar buvo tuščia ir tylu, tik išskrisdavo 
keli emigrantai ar kartkartėmis ant švaraus balto pakilimo tako nų- 
sileisdavo koks nors krovininis lėktuvas. 

— Niekas nieko neperka, — guodėsi Hansas pridėjęs delną prie 
smakro ir apžiūrinėdamas kambaryje išdėliotus Gretos paveiks- 
lus. — Prieš siūlydamas šiuos paveikslus norėčiau palūkėti, kol rei- 
kalai pagerės. Dabar netinkamas laikas. Galbūt kitąmet. 

— Kitais metais? — paklausė Greta ir atsitraukusi atgal pažvelgė 
į savo darbus. 

Nė vienas jų nebuvo gražus; nė vienas nespindėjo ta šviesa, 
dėl kurios Greta išgarsėjo. Ji pamiršo, kaip sukurti tą fono šviesą, 

kurioje atgydavo Lilės veidas. Vienintelis vertas dėmesio paveiks- 
las — profesoriaus Bolko portretas, vaizduojantis aukštą, tvirtą 
vyrą didelėmis plaštakomis, vilkintį languotą vilnonį kostiumą. 
Greta matė, kad kiti paveikslai jam neprilygsta; taip pat ji paste- 
bėjo, kaip Hansas, suraukęs antakius, svarsto, kaip jai tą pasakyti. 

— Galvoju vykti į Ameriką, — tarė Hansas. — Pažiūrėti, ar ten dar 
yra kokios nors verslo galimybės. 

— Į Niujorką? 

— Ir į Kaliforniją. 

— Į Kaliforniją? 

Greta atsišliejo į sieną tarp savo paveikslų ir mintyse išvydo 
Hansą, pirmą sykį po Pasadenos saule nusimetantį savo skrybėlę 
fetriniais bryliais. 

Karlailas jau keliavo į Kopenhagą nusipirkęs bilietą per Ham- 
burgą. Brolis rašė, kad žiema Pasadenoje buvo sausa, iki kovo 
visos aguonų lysvės išdegė. Į Gretos vieno sakinio laišką: „Eina- 
lo upė išsekusi. Kodėl judviem su Lile neatvykus čia?“ ir toliau: 
„Kaip jaučiasi Lilė? Ar ji laiminga?“ Greta paslėpė šį laišką savo 
chalato užsegamoje kišenėje. 

Kartais popietėmis Greta įslinkdavo į Fonesbecho parduotuvę 
ir stebėdavo Lilę už prekystalių su išdėliotomis vaikiškomis pirš- 
rėžusiais į uniformos apykaklę gintaro karoliais ir užkritusiais ant 
akių plaukais stovėdavo prie stiklinės dėžės. Praeinant pirkėjai ji 
iškeldavo pirštą, tada toji sustodavo ir prikišdavo kvepalų flakoną 
prie nosies. Šypsodama Lilė parduodavo kvepalus, o Greta visa tai 
stebėdavo stovėdama už lentynos su perpus atpigintais skėčiais. 
Šitaip ji šnipinėjo kelis kartus, o paskutinį sykį iš Fonesbecho 
parduotuvės grįžusi namo rado Karlailo telegramą: „Šeštadienį 
išplaukiu.“ 

Dabar štai Hansas sako ketinąs pats vykti į Kaliforniją. 

— Tikriausiai tu nenorėtum keliauti kartu su manimi? — paklau- 
sė jis. 

— Į Kaliforniją? 

— Taip, žinoma, — patvirtino hansas. — Tik nesakyk, kad negali. 

— Aš negaliu. 

— Kodėl? 

Greta neatsakė, nes net ji pati žinojo, kad tai skambėtų absurdiš- 
kai. Kas rūpintųsi Lile? Ji pagalvojo apie Karlailą, kuris tikriausiai 
šiuo metu šildo saulėje savo koją sėdėdamas brezentiniame „Esto- 
nijos“ laivo denio šezlonge. 

— Greta, man praverstų tavo pagalba. 

— Mano pagalba? 

— Amerikoje. 

Ji atsitraukė nuo Hanso; vyras atrodė gerokai už ją aukštesnis: 
nejau Greta niekada nepastebėjo, kokio Hansas ūgio? Darėsi vėlu, 
o jiedu dar nebuvo vakarieniavę. Edvardas IV lakė vandenį iš savo 
dubenėlio. Gretos vyro vaikystės draugas — štai kas yra Hansas. 
Tačiau dabar jau taip nebeatrodė, tarsi dalis Hanso — prisiminimai 
apie jį — būtų išnykę kartu su Einaru. 

— Pagalvok apie tai, — pasiūlė Hansas. 

— Galėčiau tau duoti pavardes Žmonių, su kuriais patartina susi- 
siekti. Galėčiau parašyti tave pristatančius laiškus, jei būtent to tau 
reikia. Man tai nesudarys jokio vargo, — dėstė Greta. 

— Aš ne apie tai. Nejau nesupranti? 

— Ko? 

Hanso delnas nuslydo ant Gretos juosmens. 

— O kaip Lilė? — paklausė Greta. 

— Ji puikiai susitvarkys viena. 

— Negaliu jos palikti, — ginčijosi Greta. 

Hansas delnu glostė jos šlaunį. Buvo pavasario vakaras, vėjas 


barškino langines, ir Greta pagalvojo apie namą ant kalvos Pasa- 

denoje, kur vasarą pietų vėjai trankydavo eukaliptų šakas į veran- 
dos tinklelį. 

— Privalėsi važiuoti, — pareiškė Hansas. 

Jis apkabino Gretą. Ji jautė, kaip po marškiniais plaka vyro šir- 
dis ir kaip jai pačiai gumulas įstringa gerklėje. 

Atvykęs Karlailas neapsigyveno svečių miegamajame. Jis įsi- 
kūrė „Palace“ viešbutyje, iš kurio kambario atsiveria vaizdas į 
Rotušės aikštę ir trijų drakonų fontaną. Brolis aiškino, kad jam 
patinka iš aikštės sklindantis tramvajų, kertančių bėgius, žvange- 
sys ir vyro, iš vežimėlio pardavinėjančio sausainius su prieskoniais, 
šūkaliojimas. Karlailas sakė, kad jam patinka žiūrėti į ilgą Tivolio 
parko, kuris netrukus turėjo atsidaryti naujam sezonui, plytų sieną 
ir aukštai danguje drebančias apžvalgos rato sėdynes. Jam taip pat 
patinka lankyti Lilę prie Fonesbecho parduotuvės prekystalio, kur 
ji užsitarnavo ženklelį kaip geriausia mėnesio pardavėja. Karlailas 
aiškino, kad jam patinka stebėti, kaip Lilė, išnirusi pro tarnybinį įė- 
jimą, skuba Strioget gatve šnekučiuodama su kitomis pardavėjomis 
vienodais mėlynais kostiumėliais. Karlailas pareiškė Gretai manąs, 
kad Lilė turėtų gyventi savarankiškai. 

— Kodėl taip sakai? 

= Todėl, kad ji — suaugusi moteris. 

— Nesu dėl to tikra, — atkirto Greta. — Šiaip ar taip, ji pati turi 
tai nuspręsti. 

— Ar tikrai taip galvoji? — pasitikslino brolis. 

— Žinoma, - atsakė Greta, kuri niekada žiūrėdama į brolį dvynį 
neįžvelgdavo savo veidrodinio atvaizdo. 

Kartą praėjusią savaitę Greta stovėjo namo, esančio prieš Fi- 
nesbecho parduotuvės tarnybinį įėjimą, tarpduryje. Buvo anksty- 
vas vakaras, ir Greta taip išskubėjo iš „Našlių namų“, kad pamiršo 
nusivilkti chalatą. Ji stovėjo susikišusi rankas į kišenes ir pirštais 


čiupinėjo Tedžio bei Einaro nuotraukas, jų laiškus, jų vestuvinius 

žiedus. Moteris rėmėsi į daugiabučio namo su arklio šerių kilimė- 
liu kojoms valyti portiką. 

Prabėgus vos kelioms minutėms, metalinės durys atsivėrė, ir į 
mažą gatvelę plūstelėjo šviesa bei merginų čiauškėjimas. Jų bate- 
liai kaukšėjo šaligatvio grotelėmis. 

Greta palaukė, kol Lilė pasivys kelias merginas, traukiančias 
į turkiškos kavos kavinę, kur jaunuoliai drybsojo ant grindų, at- 
sirėmę į šilko siūlais siuvinėtas ir mažais veidrodėliais puoštas 
pagalvėles. | 

— Iki rytojaus, — atsisveikino su kitomis dvi merginos. 

— Labanakt, - tarė kita. 

— Linkiu gerai pasilinksminti, — per petį palinkėjo ketvirta ir 
pamojavo ranka. 

Merginų skruostai buvo pūkuoti ir putlūs tarsi kūdikių, einant 
gatvele jų kuodeliu surišti plaukai lingavo. Paskui visos pasuko į 
Strioget gatvę. Lilė vis dar kalbėjo su merginomis, kurių viena lai- 
kė maisto produktų krepšį, o ant kitos rankos buvo kažkoks įtvaras. 
Greta negirdėjo, ką sako merginos, bet tada viena jų atsisveikino: 

— Iki. 

Pagaliau Lilė gatvėje liko viena. Ji pažiūrėjo į laikrodį ir pakėlė 
galvą į drėgną dangų. 

Pro šalį kratydamasi šlapiais grindinio akmenimis dviračiu pra- 
važiavo moteris. Tada Lilė užsirišo šalį ant galvos ir patraukė ga- 
tve. Greta stebėjo, kaip ji tolsta, o netrukus buvo matyti tik mėly- 
nas Lilės paltas, paremtas dviem plonomis kojomis ir kaukšinčiais 
per dulksną bateliais. 

Greta nusekė iš paskos. Lilė, matyt, neskubėjo, ji pasitrauk- 
davo 1š kelio kitiems gatvėje esantiems Žmonėms, paskui sustojo 
pažiūrėti į parduotuvės, prekiaujančios šluotomis bei kitomis va- 
lymo priemonėmis, vitriną. Joje buvo sukrauta viryklių valymo 
priemonės „Zebralin“ baltai juodų skardinių piramidė ir moters, 
šveičiančios savo viryklę, nuotrauka. Lilė nusigręžė nuo vitrinos ir 

dar sykį dirstelėjo į laikrodį; tada jos kojytės, kurios iš tolo atrodė 
ne storesnės nei vaiko, ėmė sparčiai tolti nuo Gretos. Lilė skubėjo 
Spąstų gatve su pusiau mediniais namais ir perdegusiais gatvių 
žibintais Senojo paplūdimio link. Netrukus mergina žingsniavo 
palei Pilies salelės kanalą, prie kurio raitytų turėklų buvo pririš- 
tos vienviečių dorių virvės. Prie turėklų kabėjo gelbėjimosi ratas, 
o ant kablio karojo paliktas sunkus eršketas. Nuo kitame krante 
stovinčio biržos pastato šviesa sklido ant vandens, o susuktas va- 
rinis biržos bokštas vakare dunksojo ryškiai matomas. Lilė žings- 
niavo toliau dairydamasi į žvejų laivus su girgždančiais stiebais, 
prisišvartavusius kitame kanalo krante. 

Lilė stabtelėjo ir atsisegė rankinę. Buvo per tamsu, kad Greta 
galėtų pamatyti jos akis, kai ši rausėsi rankinėje, paskui ištraukė 
nosinę, monetų dėžutę ir galiausiai mažą emaliuotą dėžutę, kurioje 
laikė tabletes. Lilė atidarė dėžutę, uždėjo vieną tabletę ant liežu- 
vio, ir Gretai pasirodė, kad mato, kaip ji susiraukia rydama kreidos 
skonio tabletę. 

Greta norėjo šūktelėti Lilei, bet susilaikė. Ji stebėjo, kaip mer- 
gina žingsniuoja tolyn į tamsą Knipelio tilto link. Buvo balandis, 
ir nuo Baltijos pūtė vėjai. Kai Lilė priėjo antrą tiltą, vėjas ėmė 
plaikstyti jos šalį. Ji stabtelėjo tvirčiau užrišti tą šalį. Paskui apsi- 
dairė, ar nėra automobilių, bet nė vieno nesimatė. Vidiniame uoste 
vandenį šiaušė bangos. Greta girdėjo, kaip ledinis vanduo talžo 
tilto dvigubą pakabinę santvarą. Iš uosto sklido švedų kelto, išsi- 
ruošusio paskutinį sykį tą vakarą kirsti sąsiaurį, pūškavimas. 

Greta nežinojo, į kurią Kristiano uosto vietą traukia Lilė, bet 
numanė: į slaptą įsimylėjėlių pasimatymą. Jos galvoje nuaidėjo 
sena daina: „Kartą buvo senis, kuris gyveno pelkėje.“ Greta įsiki- 
bo į šaltus Karaliaus salelės kanalo turėklus. Jie stūksojo aprūdiję 
ir kvepėjo druska. Greta abiem rankomis įsikibo į turėklus ir ste- 
bėjo, kaip Lilė pereina tiltą ir kerta Vidinį uostą. Jos šalis plazdėjo 
vėjyje tarsi atsisveikinat mojuojančio vaiko rankytė. 


Dvidešimt septintas 

Vėlyvą pavasarį Erstedo parke išsprogo žvilgūs gluosnių pum- 
purai, 0 rožynus aplink Rozenborgo pilį nurausvino pirmieji žie- 
dai. Ilga žiemos uždanga nuslydo nuo dangaus, ir vakarai ėmė il- 
gėti artėdami prie vidurvasario. 

Lilė, kuri dar labiau sustiprėjo, priėmė —- taip, kaip vaikas pri- 
ima motinos bučinį, — Henriko siūlymą susituokti. Jis pasipiršo 
išvakarėse, prieš išplaukdamas į Niujorką laivu „Albertas Herin- 
gas“. Henrikas susikrovė lagaminus su apiplyšusiomis odinėmis 
rankenomis ir susipakavo dažus bei teptukus. 

— Į Niujorką! — be paliovos kartojo Henrikas. — Į Niujorką! 

Lilė, kuri kitoms Fonesbecho parduotuvės merginoms buvo pa- 
pasakojusi apie artėjančią kelionę, pakėlė galvą ir paklausė: 

— Be manęs? 

Jiedu buvo Henriko studijoje Kristiano uoste. Pro langą sklido 
kanalo kvapas. Studija stovėjo tuščia, joje tik gulėjo lagaminai ir 
didelė dėžė, ant kurios raudonomis raidėmis buvo užrašyta: ,„HEN- 
RIKAS SANDALAS, NIUJORKAS.“ Stumdant baldus kampuo- 

se susikaupė dulkių ir plunksnų raizginiai, pro langą pūstelėjęs 
vėjelis pleveno mažus pūkelius. Henrikas, neseniai pasitrumpinęs 
savo garbanotus plaukus, atsakė: 

— Žinoma, ne. — Paskui pridūrė: — Aš jau klausiau tavęs anks- 
čiau, dabar klausiu vėl: ar tekėsi už manęs? 

Lilė visada to norėjo. Ji žinojo, jog kada nors ištekės; kartais, 
apie tai galvodama, ji jausdavo, kad šiame pasaulyje nepajėgtų su- 
vaidinti svarbesnio vaidmens nei būti vyro žmona, Henriko žmona. 
Tai buvo kvaila mintis, ir net Lilė suprato, kad nereikia jos išsakyti 
Gretai, kuri taip visai negalvoja. Tačiau kaip tik taip Lilė jautėsi. 
Ji įsivaizdavo, kaip pirkdama antrame Fonesbecho parduotuvės 
aukšte, kur kabo vyriški drabužiai, pirštais čiupinėja marškinių su 
sąsagomis susegamais rankogaliais medžiagą, kol randa tinkamus 
Henrikui. Taip pat ji mintyse regėjo pirkinių krepšį, išsipūtusį nuo 
produktų — lašišos filė, bulvių ir petražolių ryšelio, iš kurių paruoš 
jųdviejų vakarienę. Lilė įsivaizdavo, kaip tamsa apgaubia jų lovą 
ir kaip įdumba čiužinys, kai Henrikas pasislenka arčiau jos. 

— Noriu, kad apie mane žinotum vieną dalyką, — atsakė Lilė. 
Ji prisiminė vakarą Erstedo parke, kai prieš daugelį metų pabėgo 
nuo Henriko šaukdama jo vardą. — Prieš mums susituokiant. 

— Pasakok, ką tik nori. 

— Kai gimiau, vadinausi ne Lilė Elbė. 

— Aš tai jau žinau, — tarė Henrikas. — Aš jau tau sakiau, kad 
žinau. Žinau, kas tu esi. 

— Ne, - paprieštaravo Lilė, — tu žinai, kas aš buvau. 

Ji papasakojo apie profesorių Bolką, tinkuotą klinikos pastatą 
prie Elbės, apie ponią Krebs, kuri ją išslaugė. Apie tai ji niekam 
niekada nebuvo pasakojusi. Mažas Lilės ratelis — Greta, Hansas, 
Karlailas, Ana — žinojo jos istoriją, bet ji daugiau niekam neat- 
skleidė smulkmenų apie savo beveik neįmanomą transformaciją. 
Ji niekada nieko nekvietė į šį artimų Žmonių ratelį, kuris kartais 
atrodydavo per daug ankštas, kad galėtų priimti dar vieną sielą. 

— Aš spėjau, kad tau atsitiko kažkas panašaus, — pareiškė Hen- 
rikas. Lilė jo veide nepastebėjo siaubo. Net dabar ji kartais tikėda- 
vosi, kad išgirdęs tokią žinią pasaulis pasibjaurėjęs nuo jos nusi- 
gręš. — Tai manęs nestebina. 

Lilė paklausė, ką Henrikas apie ją mano. Ar ji kokia nors apsi- 
gimėlė? Tai, kaip Lilė suvokia save, galėdavo kardinaliai pasikeis- 
ti beveik akimirksniu: kartais pažvelgusi į veidrodį ji atsikvėpda- 
vo ir pajusdavo, kaip apima dėkingumas bei ramybė; kitais kartais 
veidrodyje ji matydavo vyrą-moterį, kurio galva kyšo iš suknelės 
apykaklės. Greta su Hansu patarė jai šitaip negalvoti. Tačiau kai 
Lilė būdavo viena, jos krūtinę vėl užplūsdavo abejonės. 

Henrikas aiškino, kad nežino, ką dar pasakyti, išskyrus tai, kad 
ją myli. 

— Aš myliu nepaprastą moterį, — tvirtino jis. 

Lilė galvodavo, kad nepajėgs mylėti vyro, kuris žino, kas ji yra. 
Sykį ji sau pasakė, kad atstums kiekvieną, kuris joje įžvelgs kažką 
daugiau nei moterį. Dėl to ji atgręžė Henrikui nugarą tą vakarą 
parke. Dabar Lilė paėmė jį už rankos. 

— Ar tu tikrai gali mane mylėti tokią? — paklausė ji. 

— Ak, Lile, — atsiduso Henrikas linguodamas jos petį. Paskui 
pridūrė: — Kada tu pagaliau suprasi? 

— Todėl dabar negaliu kartu su tavimi vykti į Niujorką, — aiški- 
no Lilė. - Privalau grįžti į Drezdeną. Dar vieną, paskutinį kartą. 

Lilė papasakojo, jog profesorius Bolkas pageidauja, kad ji 
grįžtų. Gydytojas ketina pamėginti įvykdyti galutinę metamor- 
fozę. Lilė nenorėjo Henrikui pasakoti smulkmenų. Ji manė, kad 
tai verstų Henriką sunerimti. Galbūt jis net mėgintų ją perkalbėti. 
Henrikui galėjo atrodyti, kad tai neįmanoma. 

Pernai, prieš Lilei išvykstant iš Drezdeno, profesorius Bolkas 
pažadėjo, kad gali jai padaryti tai, kas Lilę paverstų dar moteriš- 
kesne nei ji yra dabar. Greta sakė, kad „net galvoti apie tai yra be- 
protiška“. Tai būtų Žavu tarsi nuostabiausias sapnas, bet kaip bosu 

tvirtino profesorius Bosas — visiškai įmanoma. Kai Lilė ruošėsi 
išvykti iš klinikos, Bolkas pasakė, kad kiaušidžių audinių perso- 
dinimas buvo sėkmingas. Jis norėjo persodinti ir gimdą, kad Lilė 
taptų vaisinga. | | 

— Norite pasakyti, kad aš galėčiau tapti motina? — paklausė Lilė. 

— Ar nepadariau visko, ką žadėjau? — tikino profesorius Bol- 
kas. — Tą taip pat galiu padaryti. 

Tačiau Greta ją atkalbinėjo. 

— Kodėl nori tai padaryti? — klausė Greta daužydama sau per 
kelį delnu. — Be to, tai visiškai neįmanoma. Kaip jis galėtų tai 
įgyvendinti? 

Per tuos metus Lilė dažnai rašydavo profesoriui Bolkui pasako- 
Gretos nesėkmes tapant ir apie Henriką. Profesorius Bolkas atsa- 
kydavo rečiau. Jo laiškus ploname popieriaus lape spausdindavo 
mašinėle ponia Krebs. „Puikios naujienos, — rašė profesorius. — Jei 
sugalvotumėte, kad norite atlikti paskutinę operaciją, kurią mudu 
aptarėme, praneškite man nedelsdama. Dabar jos sėkme tikiu net 
labiau nei anksčiau.“ 

Dabar Lilė nusprendė vykti. Ji dar apie tai nepasakė Gretai. 
Tačiau žinojo, kad privalo grįžti į Drezdeną ir baigti tai, ką pradėjo 
Bolkas. Įrodyti pasauliui — ne, ne pasauliui, o pačiai sau - kad ji iš 
tiesų yra moteris, o smulkutis vyras, vardu Einaras, buvo tiesiog 
rimčiausia gamtos klaida, galiausiai visiškai ištaisyta. 

— Tada susitikime Niujorke vasaros pabaigoje, — pasiūlė Hen- 
rikas sėdėdamas ant lagamino, kurį rytoj denio jūreiviai pakraus 
į laivą, plaukiantį per Hamburgą į Niujorką. — Galiausiai viskas 
išsisprendė. Mudu susituoksime ten. 

Po kelių savaičių, vasaros pradžios rytą, Lilė pozavo Gretai. 
Ji vilkėjo baltą suknelę su trikampe iškirpte ir kilpelėmis puoš- 


tais pakraščiais, plaukai buvo susegti užpakalyje. Greta davė Lilei 


320 David Ebershoff 


pasidėti ant kelių nedidelę baltų rožių puokštę. Ji paprašė Lilės 
sukryžiuoti pėdas ir pakelti smakrą. 

Gretai reikėjo papasakoti daugybę naujienų — apie Henriką ir 
pasiryžimą grįžti į Drezdeną. Kaip Lilė galėjo leisti, kad liko tiek 
daug neišsakytų dalykų? Maža paslaptis virto antru jos pasauliu, 
apie kurį Greta nieko nežinojo. Lilė pajuto, kaip ją graužia atgaila: 
jųdviejų ilgas artimas gyvenimas visai sumenko. 

Greta tapė portretą jau beveik savaitę, darbas sekėsi gerai: Švie- 
sa Lilės veide buvo gyva ir teisingai nutapyta; taip pat ir giliai 
įdubusios akys bei ploni mėlyni ruoželiai smilkiniuose, ir išraudęs 
nuo drovumo kaklas. Greta apie visa tai — kaip ji atrodo, kaip vys- 
tosi paveikslas — pasakojo Lilei stovėdama prie molberto. 

— Šis bus gražus, — aiškino Greta. — Pagaliau pavyko tave tei- 
singai pavaizduoti. Tai ilgai užtruko, Lile. Aš jau buvau pradėjusi 
nerimauti. 

Per pastaruosius metus Lilė matė, kaip Greta įteikia paveiks- 
lus, kurie atrodė nutapyti skubiai ir blogai suplanuoti. Viename 
portrete Lilė atrodė groteskiškai — su juodomis, tarsi tepaluotomis 
akių lėliukėmis, nuo statinio elektros krūvio pasišiaušusiais plau- 
kais, pabrinkusiomis blizgančiomis lūpomis 1r ryškiomis pažalia- 
vusiomis venomis smilkiniuose. Kituose portretuose Lilė nelabai 
panašėjo į save arba į akis krito nuobodžios spalvos, arba jų kon- 
cepcija buvo lėkšta. Ne visi paveikslai buvo blogi, tik keli, bet 
Lilė žinojo, kad Greta labai stengėsi. Jie išėjo ne tokie, kaip tapyti 
Paryžiuje, kai viskas, ką sukurdavo Greta, tviskėjo, o nepažįstami 
žmonės, žiūrėdami į Lilės portretus, pasikasydavo barzdą 1r klaus- 
davo: „Kas ši mergina?“ Tačiau ją dar labiau stebino, kad Greta 
nebetrokšta dirbti. Ji vis dažniau ištisas dienas netapydavo, ir Lilė, 
stovėdama prie Fonesbecho parduotuvės prekystalio, klausdavo 
savęs, kaip Greta leidžia laiką. 

— Aš vis dar stengiuosi priprasti prie Kopenhagos, — kartais aiš- 
kindavo Greta. - Maniau, kad mes iš jos išvykome visam. 


DANŲ MERGINA 321 


Kitą kartą Greta sakydavo, kad tiesiog neturi nuotaikos tapyti, 
ir tada Lilė klausdavo: 

— Ar viskas gerai? 

Tačiau šį ankstyvos vasaros rytą naujausias portretas atrodė 
gražus. Greta nerūpestingai šnekučiavo kaip ir kiekvieną šios sa- 
vaitės rytą. 

— Manau, kad tau niekada nepasakojau, kaip paprašiau moti- 
nos, kad ji man pozuotų. Tada per karą buvau grįžusi į Pasadeną. 
Tuo metu ji buvo despotiška, rūpinosi namais ir sodu, priekabiai 
apžiūrinėdavo teritoriją ieškodama neapkirptos gyvatvorės. Ap- 
saugok Viešpatie tą sodininką, kuris būtų pievelėje palikęs nu- 
kritusį lapą. Kartą motinos paklausiau, ar galėčiau ją nutapyti. Ji 
pagalvojo ir paskui liepė suderinti pozavimo grafiką su mūsų lio- 
kajumi ponu Ito. Tad aš sutariau penkis kartus susitikti pusryčių 
kambaryje, kur iš ryto būdavo tinkamas apšvietimas. Tuo metu 
mudu susitikinėdavome su Tedžiu Krosu, ir motina tai žinojo, bet 
nenorėjo nieko apie tai girdėti. Man tuo metu buvo aštuoniolika, 1š 
meilės netilpau savo kailyje ir pajėgiau ne tik kalbėti, bet ir galvoti 
vien apie Tedį. Kaip jis lėtai ir ištęstai kalba. Kaip jo pečiai išriesti 
žemyn. Kaip delnu jaučiu jo plaukus. Tačiau motina apie Tedį ne- 
norėjo girdėti nė vieno žodžio. Kai tik aš pradėdavau, ji stabdyda- 
ma mane pakeldavo ranką. Tad aš penkis rytus ją tapiau, o motina 
sėdėdavo pusryčių kambaryje prie stalo galo atgręžusi nugarą į 
langą, prie pat kurio augo bugenvilija. Buvo rudens karščių metas, 
ir aš stebėdavau, kaip prakaitas kaupiasi ant mamos lūpų. Aš te- 
galėjau prikąsti liežuvį ir nieko nepasakoti apie tai, kaip jaučiuosi. 

— Kaip pavyko? — paklausė Lilė. 

— Paveikslas? Ak, mama jo negalėjo pakęsti. Sakė, kad por- 
trete ji atrodo pikta. Tačiau tai netiesa. Ji atrodė kaip motina, kuri 
stengiasi sulaikyti dukrą nuo skausmingo žingsnio, bet žino, kad 


negali to padaryti. Ji nepajėgė sugalvoti, kas mane atgrasytų nuo 

Tedžio. Mama tai žinojo, todėl penkis rytus iš eilės sėdėjo sučiau- 
pusi lūpas ir sustingusi tarsi lavonas. 

— Kurjis dabar? 

— Paveikslas? Pasadenoje. Kaba antro aukšto koridoriuje. 

Lilė nusprendė, kad dabar metas viską papasakoti Gretai. Ji dau- 
giau nebegalėjo nieko nuo jos slėpti. Einaro gyvenime buvo siau- 
bingas laiko tarpas — nuo tada, kai Hansas išvyko iš Mėlyndančio, 
iki tos dienos, kai jis akademijoje sutiko Gretą, — kai Einaras gy- 
veno neturėdamas kam atskleisti savo paslapčių. Lilė prisimena, 
kaip tekdavo užgniaužti savo mintis bei jausmus ir kaupti juos su 
niekuo nesidalijant. Paskui Greta pakeitė Einaro gyvenimą. Lilė 
su dėkingumu prisimena ir tą jausmą, kai suvokė, kad vienatvė 
pagaliau sklaidosi. Ji daugiau nė minutės negali su Greta elgtis 
nesąžiningai. 

— Noriu tau kai ką pasakyti. 

Greta kažką sumurmėjo. Jos žvilgsnis buvo nukreiptas į dro- 
bę; Greta pasitaisė vėžlio kiauto šukas, laikančias plaukus. Jos 
ranka judėjo sparčiai brūkštelėdama per drobę, maišydama dažus 
Knabstrupo keramikos gamyklos indeliuose, paskui vėl grįždama 
prie beveik baigto Lilės portreto. 

Tačiau nuo ko pradėti? Kurią naujieną pranešti pirmiausia: kad 
Henrikas prieš kelias savaites išplaukė laivu „Albertas Heringas“; 
kaip jo ranka švarko kišenėje ieškojo žiedo su briliantu; kaip jiedu 
abu buvo maloniai ir keistai sutrikę, kai žiedas nepraslydo per Li- 
lės krumplį; apie telegramą iš Niujorko, aprašančią butą Rytinėje 
Trisdešimt septintojoje gatvėje name su kalkakmenio fasadu, ku- 
riame jie gyvens; naujausią profesoriaus Bolko laišką, kuriame jis 
klausia Lilės, kada ši atvyks, ir rašo, kad nekantrauja ją pamatyti. 
Taigi, nuo ko pradėti? 

— Man labai sunku, — pradėjo Lilė. Ji įsivaizdavo, kaip išrausta 


priblokštos Gretos veidas ir kaip ji iš pykčio sugniaužia kumščius. 

Lilė norėjo, kad būtų kitaip ir jai, ir Gretai. — Net nežinau, nuo ko 
pradėti, — pasiguodė ji. 

Greta padėjo teptuką. 

— Ar tu įsimylėjai? 

Bute apačioje pasigirdo užtrenkiamos durys. Paskui keli sun- 
kūs žingsniai. Plačiai atsivėrė langas. 

Lilė atsilošė kėdėje su pintų virvių sėdyne. Ji negalėjo patikė- 
ti, kad Greta atspėjo. Negalėjo susitaikyti su mintimi, kad Greta 
žino — nes Lilė buvo įsitikinusi, jog jei Greta žinotų, kad ji įsimy- 
lėjusi, būtų mėginusi sutrukdyti. Ir kaip tik tada ji suprato, kad 
labai klydo dėl Gretos. Lilė ir vėl suklydo. 

— Taip, — prisipažino Lilė. 

— Ar esi tikra? — pasitikslino Greta. 

— Taip, labai. 

— Ar jis tave myli? 

— Negaliu tuo patikėti, bet taip, myli. 

— Ką gi, tada visa kita nesvarbu, tiesa? 

Saulės šviesa krito ant Gretos, ir Lilė prisiminė tuos vakarus, 
kai moteris šukuodavo jai plaukus krūtimis įsirėmusi į nugarą. Ji 
prisiminė bendrą lovą ir kaip kasnakt jos abi susikibdavo mažai- 
siais piršteliais. Ir kaip rytais šviesa krisdavo ant pailsėjusios Gre- 
tos veido, o Lilė bučiuodama jos skruostą pagalvodavo: „Ak, kad 
aš galėčiau būti tokia graži kaip tu!“ 

— Ar džiaugiesi dėl manęs? 

Greta patvirtino, kad džiaugiasi. Paskui paklausė, kas jis, Lilė 
sulaikė kvapą, tada pasakė, kad tai Henrikas. 

— Henrikas, — pakartojo Greta. 

Lilė tyrinėjo Gretos veidą stengdamasi suprasti, kaip ši reaguo- 
ja. Ji spėliojo, ar Greta prisimena Henriką; o gal tai, kad jį įsimylė- 
jo Henriką, Gretai bus sunkiau pakelti. Tačiau Gretos veidas buvo 
ramus, niekas jame nejudėjo, tik lūpos buvo truputį papūstos. 

— Jis tave visada mylėjo, tiesa? 

Lilė linktelėjo. Ji beveik susigėdo. Ji prisiminė randą Henriko 
kaktoje ir pajuto didžiulį palengvėjimą, kad netrukus pradės gy- 
venimą, kuriame kiekvieną vakarą galės bučiuoti tas susikryžia- 
vusias raukšles. 

— Vasaros pabaigoje mudu susituoksime. 

— Susituoksite, — tyliai pakartojo Greta. 

— Aš to visada troškau. 

Greta kimšo dažų buteliukų kamščius. 

— Tai puiki naujiena, — tarė ji. 

Valydama chalato kraštu kiekvieno buteliuko kaklelį ir įstum- 
dama kamštį Greta nežiūrėjo į Lilę. Ji perėjo kambarį ir priklaupė 
sulankstyti švarių drobių. 

— Kartais vis dar žiūriu į tave ir pagalvoju: „Ne taip seniai 
mudu buvome susituokę ir gyvenome toje mažoje tamsioje dviejų 
žmonių erdvėje, kurioje yra santuoka.“ 

— Tai buvai tu ir Einaras. 

— Žinau, kad tai buvo Einaras. Tačiau iš tiesų buvome tu ir aš. 

Lilė suprato. Ji prisiminė, ką jautė įsimylėjusi Gretą. Kaip tin- 
giai spėliodavo, kada Greta vėl išdygs tarpduryje. Prisiminė trapų 
Gretos nuotraukos svorį Einaro marškinių krūtinės kišenėje. 

— Iš visų jėgų stengiuosi prie visko priprasti, — aiškino Greta. 

Ji kalbėjo taip tyliai, kad Lilė vos girdėjo. Iš gatvės atsklido au- 
tomobilio garsinis signalas, sužviegė stabdžiai, paskui viskas nuti- 
lo. Tikriausiai pavyko išvengti avarijos; gatvėje, kurioje dunksojo 
„Našlių namai“, vos nesusidūrė du automobiliai, du chromuoti 
buferiai žvelgė vienas į kitą spindėdami Kopenhagos saulėje, kuri 
kybos danguje iki vėlyvo vakaro. 

— Kur judu tuoksitės? — paklausė Greta. 

— Niujorke. 

— Niujorke? — Greta stovėjo prie praustuvo ir mažu vieliniu 
šepetėliu gramdė nuo nagų dažus. — Aišku. 

Apačioje jūreivis šaukė savo žmoną. 

— Aš grįžau! — stūgavo jis. 

— Tačiau prieš tai noriu kai ką padaryti, — aiškino Lilė. 

Buvo vėlyvas rytas, ir bute darėsi vis karščiau. Lilės plaukų 
kuodelis atrodė sunkus, o trikampė suknelės apykaklė pradėjo 
lipti prie krūtinės. Laikraštis Nationaltidende pranašavo rekordinį 
karštį, kurio Lilė giliai viduje ir laukė, ir tuo pat metu neapkentė. 

— Noriu grįžti į Drezdeną, — pareiškė ji. 

— Ko? 

— Atlikti paskutinę operaciją. 

Dabar Lilė išvydo, kaip staiga išsipučiančia Gretos šnervės, 
akys tvirtai užsimerkia, iš pykčio parausta skruostai ir ji visa tie- 
siog kunkuliuoja. 

— Žinai, aš nemanau, kad tai geras sumanymas. 

— Tačiau aš manau, kad geras. 

— Tačiau, Lile... Profesorius Bolkas, jis... taip, jis puikus gy- 
dytojas, bet net jis to negali padaryti. Niekas negali to padaryti. 
Maniau, kad mes pernai dėl to nusprendėme. 

— Aš pasiryžau, — atkirto Lilė. — Greta, nejau tu nesupranti? Aš 
noriu turėti vaikų nuo savo vyro. 

Saulė atsispindėjo nuo Karališkojo teatro kupolo. Lilė Elbė ir 
Greta Vod, kaip dabar ji vėl pradėjo save vadinti, sėdėjo bute vie- 
nos dvi. Jų šuo, Edvardas IV, kurį dabar kamavo artritas, miegojo 
prie drabužinės. Neseniai Lilė pasiūlė, kad galbūt atėjo metas se- 
nąjį Edvardą užmigdyti, bet Greta protestuodama vos neėmė rėkti. 

— Profesorius Bolkas žino, ką daro, - įrodinėjo Lilė. 

— Aš juo netikiu. 

— O aš tikiu. 

— Niekas negali padaryti, kad vyras pastotų. O jis tai žada. To 
niekada nebus. Nei tau, nei kam nors kitam. Tokių dalykų niekada 
negali būti. | 


Gretos protestas skaudžiai įgėlė, ir Lilė apsiašarojo. 

— Niekas netikėjo, kad vyras gali tapti moterimi. Tiesa? Kas tuo 
būtų patikėjęs? Niekas, tik tu ir aš. Mudvi tikėjome, o dabar štai 
pažvelk į mane. Tai įvyko, nes mudvi žinojome, kad tai įmanoma. 

Lilė pravirko. Ją labiausiai skaudino tai, kad Greta stojo į prie- 
šingą pusę. 

— Dar pasvarstyk, Lile. Truputėlį. 

— Aš jau svarsčiau. 

— Ne, neskubėdama. Pagalvok apie viską. 

Lilė nieko neatsakė ir nusigręžė į langą. Apačioje vėl pasigirdo 
batų trepsėjimas ir fonografo čerškimas. 

— Man neramu, - tarė Greta. — Man neramu dėl tavęs. 

Saulės spinduliai slydo grindų lentomis, iš gatvės vėl atskli- 
do automobilio garsinis signalas, apačioje jūreivis rėkė ant savo 
žmonos, ir Lilė pajuto, kaip joje kažkas pasikeitė. Greta daugiau 
nebegali jai diktuoti, ką daryti. 

Portretas buvo baigtas, ir Greta atgręžė jį parodyti Lilei. Prie 
kojų karojo permatomi suknelės krašto nėriniai, o ant kelių laiko- 
mų rožių puokštė atrodė paslaptingai. „O, kad būčiau nors pusiau 
tokia graži, kaip čia pavaizduota“, — tarė sau mintyse Lilė. Tada jai 
šovė į galvą mintis, kad šį portretą galėtų nusiųsti Henrikui kaip 
vestuvinę dovaną. 

— Jis manęs laukia kitą savaitę, — aiškino Lilė. — Profesorius 
Bolkas. 

Vėl užėjo skausmas, ir Lilė dirstelėjo į laikrodį. Nejau praėjo 
aštuonios valandos, kai ji paskutinį sykį gėrė tabletę? Ji ėmė ran- 
kinėje ieškoti emaliuotos tablečių dėžutės. 

— Jis ir ponia Krebs jau žino, kad aš atvykstu. Jie man paruošė 
palatą, — pasakojo Lilė atidarinėdama stalčius virtuvėje ir ieškoda- 
ma mažos dėžutės. | 

Ją gąsdino, kad skausmas gali taip greitai pasikartoti; vos per 
kelias minutes jis tapo aštrus, tarsi būtų sugrįžusi piktoji dvasia. 

— Ar nematei mano tablečių dėžutės? — paklausė Lilė. —- Regis, 
ji buvo mano rankinėje. O gal ant palangės? Ar nematei jos, Greta? 

Nuo karščio ir skausmo Lilės kvėpavimas tapo dažnesnis. 

— Ar žinai, kur ji? — vėl paklausė Lilė, paskui švelniai palietė 
Gretos riešą ir pridūrė: — Norėčiau, kad kartu su manimi vyktum 
į Drezdeną. Padėti man išgyti. Profesorius sakė, kad tu tikriausiai 
atvažiuosi. Tu neatsisakysi, Greta, tiesa? Važiuosi su manimi, ar 
ne? Šį paskutinį kartą? 

— Tikriausiai tu nesupranti, — atsakė Greta, — kad tai jau viskas. 

— Ką tu turi galvoje? 

Skausmas taip sparčiai stiprėjo, kad Lilė beveik nieko nematė. 
Ji atsisėdo ir susirietė. Kai tik ras tabletes, skausmas per kelias mi- 
nutes, greičiau nei per penkias, nuslops. Tačiau dabar Lilei atrodė, 
kad kažkas peiliu raižo pilvą. Ji pagalvojo apie savo kiaušides... 
profesorius Bolkas pažadėjo, kad jos bus gyvos. Regėjosi, kad Lilė 
jas jaučia savo viduje — sutinusias, tvinksinčias, vis dar gyjančias 
po beveik prieš metus atliktos operacijos. Kur ji paliko tablečių 
dėžutę ir ką Greta turėjo omenyje sakydama: „Tai jau viskas“? 
Lilė pažvelgė į kitą kambario pusę, kur Greta atsisegė savo chalatą 
ir kabino jį ant kablio, įtvirtinto šalia lentinių virtuvės durų. 

— Atleisk, — tarė Greta, — aš negaliu. 

— Negali rasti mano tablečių? — pasitikslino Lilė mirksėdama, 
kad sustabdytų ašaras. — Pamėgink paieškoti drabužinėje. Galbūt 
aš jas ten padėjau. 

Staiga Lilei pasirodė, kad ji netrukus apalps. Ją išsekino kaitra 
ir tai, kad nėra tablečių, ir deginantis skausmas viduje, ir Greta, 
vaikštinėjanti po butą 1r kartojanti: „Aš negaliu.“ 

Tada Greta įkišo ranką giliai į beicuoto uosio drabužinės apatinį 
stalčių, ištraukė mažą emaliuotą dėžutę, atnešė Lilei ir drebančiu, 


apsiašarojusiu balsu tarė: 

— Atleisk, bet negaliu tavęs nuvežti. Nenoriu, kad tu vyktum, 
todėl tavęs nevešiu. — Ji gūžtelėjo pečiais, paskui pradėjo drebė- 
ti. — Į Drezdeną turėsi vykti viena. 

— Jei Greta tavęs neveš, nuvešiu aš, — pareiškė Karlailas. 

Jis vasarai atvyko į Kopenhagą, ir vakarais, baigusi pamainą 
Fonesbecho parduotuvėje, Lilė kartais užsukdavo pas Karlailą į 
„Palace“ viešbutį. Jiedu atsisėsdavo prie lango ir stebėdavo, kaip 
šešėliai slenka Rotušės aikštės plytomis, o jauni vyrai ir moterys, 
vilkintys plonus vasarinius drabužius, susitinka pakeliui į Niore- 
voldo gatvėje esančius džiazo klubus. 

— Greta visada daro, ką nori, — tvirtindavo Karlailas. 

— Ne visada, — pataisydavo jį Lilė, — dabar ji pasikeitė. 

Jiedu pradėjo rengtis kelionei. Nusipirko kelto bilietą į Danci- 
gą, o Lilė sykį per pietų pertrauką Fonesbecho parduotuvės mo- 
terų skyriuje nusipirko du naujus chalatus. Savo viršininkei, kuri 
susikryžiavo rankas ant krūtinės vos tik Lilė prasižiojo, ji paaiški- 
no, kad išvyksta savaitei. 

— Ar grįši? — paklausė moteris, kuri su juoda palaidine atrodė 
tarsi anglies luitas. | 

— Ne, - atsakė Lilė. — Iš ten keliausiu į Niujorką. 

Ši aplinkybė apsunkino kelionę į Drezdeną. Profesorius Bolkas 
perspėjo, kad Lilė būtų pasirengusi klinikoje praleisti visą mėnesį. 

— Operuosime išsyk, — rašė jis telegramoje. — Tačiau išgyti pri- 
reiks laiko. | | 

Lilė parodydavo telegramas Karlailui, kuris jas skaitydavo taip 
pat, kaip tai būtų dariusi sesuo, — popierių patraukęs toliau nuo 
veido ir pakreipęs galvą. Tačiau Karlailas nesiginčijo ir nesiūlė 
pasielgti priešingai. Kai baigė skaityti korespondenciją, Karlailas 
paklausė: 

— Ką konkrečiai Bolkas ketina padaryti? 

— Jis žino, kad aš noriu tapti motina, — atsakė Lilė. 

Karlailas linktelėjo ir vos vos suraukė antakius. 

— Tačiau kaip? 

Pažvelgusi į jį Lilė staiga išsigando, kad Karlailas gali pamė- 
ginti sukliudyti. 

— Taip pat, kaip iš Einaro jis padarė mane. 

Karlailas nužvelgė Lilę nuo galvos iki kojų; Lilė pajuto jo 
žvilgsnį ant savo sukryžiuotų kulkšnių, paskui ant kelių, nedidelių 
krūtų ir galiausiai ant kaklo, kuris styrojo iš gintaro karolių tarsi 
stiebas. Karlailas pakilo. 

— Visa tai tave labai jaudina. Spėju, kad visada to norėjai. 

— Nuo vaikystės. 

— Taip, — pritarė Karlailas. - Kuri maža mergaitė to nenori? 

Tai buvo tiesa, ir Lilė pajuto palengvėjimą, kad Karlailas sutiko 
keliauti sykiu. Kelias dienas ji maldavo Gretą apsigalvoti. Greta 
laikė Lilę apkabinusi, o ši sėdėjo priglaudusi veidą prie Gretos 

peties. | 
| — Manau, kadtai klaida, - pareiškė Greta. - Neketinu tau padėti 
klysti. 

Lilė susikrovė lagaminą, paėmė kelto bilietus ir apsigobusi pe- 
čius lengvu šaliu, tarsi saugotųsi žvarbos, pajuto lengvą baimę. 

Ji liepė sau apie tai galvoti tarsi apie nuotykį: keltas į Dancigą, 
naktinis traukinys į Drezdeną, mėnuo Municipalinėje moterų kli- 
nikoje. Iš ten ji keliaus į Niujorką. Henrikui ji nusiuntė žinią, kad 
atvyks apie rugsėjo 1-ąją. Lilė pradėjo save laikyti keliautoja, pa- 
sineriančia į pasaulį, kurį tik ji tegalėjo įsivaizduoti. Užsimerkusi 
išvysdavo šį pasaulį: Niujorko buto svetainę, iš gatvės atsklindan- 
čius policininkų švilpukų garsus ir ant kelių sūpuojamą kūdikį. 
Mintyse ji regėjo servetėle uždengtą stalelį ir sidabrinį dvigubą 
rėmelį, kurio ovaluose įdėtos dvi nuotraukos: viena jųdviejų su 
Henriku vestuvinė, kita — pirmojo vaiko su ilgais krikšto marški- 
nėliais nėriniuotu kraštu. 

Lilei reikėjo peržiūrėti savo mantą ir pasirūpinti, kad viskas 
būtų sukrauta į dėžes ir parengta išsiųsti, kai ateis laikas. Čia buvo 

vasarą Mentone įsigytų suknelių trumpomis rankovėmis, Pary- 
žiuje pirktų prieš ligą suknelių, puoštų karoliukais, triušio kailio 
paltas su gobtuvu. Lilė suprato, kad didžiosios dalies šių drabužių 
Niujorke ji nenorės. Dabar jie atrodė pigūs, tarsi drabužius būtų 
pirkęs kažkas kitas, tarsi kitos moters kūnas būtų juos nudėvėjęs. 

Kartą vėlyvą popietę, kai Lilė krovė dėžes ir smaigstė vinis į jų 
dangčius, Greta paklausė: 

— O kas bus su Einaro paveikslais? 

— Jo paveikslais? 

— Dar keli yra likę. Sukrauti mano studijoje. Maniau, kad norėsi 
juos pasiimti. 

Lilė nežinojo, ką galvoti. Einaro paveikslai jau nebekabėjo 
bute, ir dabar ji kažkodėl nepajėgė tiksliai įsivaizduoti, kaip jie 
atrodo: maži paauksuoti rėmai, sušalusios žemės vaizdas, bet kas 
dar? 

— Ar galiu juos pamatyti? 

Greta atnešė drobes, susuktas į ritinius gerąja puse į viršų. Jų 
kraštai buvo apsiūti storu vaškuotu siūlu. Greta išskleidė paveiks- 
lus ant grindų, ir Lilei pasirodė, kad ji niekada nebuvo jų mačiusi. 
Daugiausia buvo vaizduojama pelkė: viename krito į akis nutapyta 
žiema su šerkšnu ir niūriu dangumi; kitame pavaizduota vasara su 
durpių samanomis ir vėlyvo vakaro saule; dar kitame matėsi tik 
melsvai pilkas nuo moreninio molio, susimaišiusio su kalkėmis, 
dirvožemis. Paveikslai buvo maži ir gražūs, o Greta vis dar skleidė 
juos ant grindų — dešimt, dvidešimt, paskui dar daugiau. Atrodė, 
kad prieš akis driekėsi patiestas žydinčių laukinių gėlių kilimas. 

— Ar jis tikrai juos visus nutapė? 

— Kadaise jis buvo labai darbštus, — atsakė Greta. 

— Kur tai tapyta? 

— Tu neatpažįsti pelkės? 


— Nemanau. 

Lilė sutriko. Ji žinojo, kad turėtų pažinoti šią vietovę, kuri atro- 
dė tarsi į praeitį nugrimzdęs kažkur matytas veidas. 

— Tujos visai neprisimeni? 

— Tik miglotai. 

Apačioje kažkas paleido fonografą, pasigirdo akordeonu groja- 
mos polkos garsai, susimaišę su automobilių signalais. 

— Tai Mėlyndančio pelkė, — paaiškino Greta. 

— Kur gimė Einaras? 

— Taip. Einaras ir Hansas. 

— Ar tu ten kada nors esi buvusi? — paklausė Lilė. 

— Ne, bet mačiau daugybę paveikslų ir labai daug apie ją girdė- 
jau, tad, kai užsimerkiu, ją tarsi matau. 

Lilė apžiūrinėjo paveikslus, vaizduojančius lazdynais ir liepo- 
mis apaugusią pelkę bei riedulį apglėbusį didžiulį ąžuolą. Atmin- 
tyje, nors tai nebuvo jos prisiminimai, ji išvydo save sekančią taku 
paskui Hansą žliugsinčiais purve batais. Lilė prisiminė, kad mėtė 
į pelkę pavogtus iš močiutės virtuvės daiktus ir stebėjo, kaip jie 
nugrimzta: pietų lėkštę, alavinį dubenėlį, prijuostę su švylio raiš- 
teliais. Ten durpės buvo pjaustomos kubeliais ir kaupiamas dur- 
pinių samanų laukas. Taip pat buvo ir Edvardas I, nuodvasa šuo, 
kuris sykį nuslydo nuo kerpėmis apaugusio akmens ir nuskendo 
juodame vandenyje. 

Greta toliau dėliojo paveikslus jų kampus prispausdama dažų 
buteliukais ir iš virtuvės atsineštomis lėkštelėmis. 

— Jis iš čia kilęs, — aiškino keturpėsčia ir užkritusiais ant veido 
plaukais Greta. | 

Ji metodiškai išvyniodavo kiekvieną paveikslą, prispausdavo 
kampus ir tada rikiavo eilėmis kvadratiškai išdėstydama daugybę 
mažų paveikslų, kurie sudarė didžiąją Einaro darbo dalį. 

Lilė pastebėjo, kad Gretos žvilgsnis nukreiptas į nosies galiu- 
ką. Jos apyrankės žvangėjo. Priekinį ,Našlių namų“ kambarį, ku- 
rio langai žvelgė į šiaurę, pietus ir vakarus, užpildė ramios Einaro 

paveikslų spalvos: pilkos, baltos, dusliai geltonos, dumblinai ru- 
dos ir juodos, vaizduojančios pelkę naktį. 

— Jis dirbdavo be paliovos ištisą dieną, o kitą dieną vėl tęsdavo 
darbą, - tyliu, atsargiu ir nepažįstamu balsu aiškino Greta. 

— Ar galėtum juos parduoti? — paklausė Lilė. 

Greta liovėsi dėliojusi. Beveik visos grindys buvo nuklotos pa- 
veikslais, moteris pakilo ir ėmė ieškoti vietos kojai pastatyti. Ji 
įsispraudė į kampą prie krosnelės geležinėmis kojomis. 

— Nori pasakyti, kad tau jie nereikalingi? 

Giliai viduje Lilė suprato, kad daro klaidą, bet vis tiek atsakė: 

— Nežinau, kiek pas mus bus vietos, — aiškino ji. — Nesu tikra, ar 
paveikslai patiks Henrikui. Jis turi daugybę savų. Henrikui patinka 
modernesnė tapyba. Šiaip ar taip, — pridūrė Lilė, - tai Niujorkas. 

— Tiesiog pagalvojau, kad norėsi juos pasiimti, — tarė Greta. — 
Gal paimsi bent vieną? 

Užsimerkusi Lilė taip pat išvydo pelkę, būrį baltų šunų, pri- 
žiūrinčią viryklę močiutę, ant žėručiu nusėto akmens išsidriekusį 
Hansą ir paskui netikėtai jauną Gretą žalio muilo spalvos Karališ- 
kosios dailės akademijos koridoriuje, saujoje spaudžiančią naują 
raudonojo sabalo teptukų pakuotę. ,„Radau meno reikmenų par- 
duotuvę“, — pranešė Greta tuose prisiminimuose. 

— Esmė ne ta, kad aš jų nenoriu, — nevalingai ištarė Lilė tą pa- 
skutinę dieną ,„„Našlių namuose“, kuri jau pradėjo grimzti į už- 
marštį. Tačiau į kokią? — Tiesiog negaliu jų pasiimti. 

Lilė sudrebėjo, nes staiga jai pasirodė, kad visa, kas ją supa, 
priklauso kažkam kitam. 


Dvidešimt aštuntas 
skyrius 


X 


“ 


Kitą dieną, kai Lilė ir Karlailas išvyko į Drezdeną, kilo vasaros 
audra. Greta buvo bute, priekiniame kambaryje, ir laistė ant am- 
pyro stiliaus stalelio pastatytame vazone augančią gebenę. Saulės 
neapšviestas kambarys atrodė pilkas, o Edvardas IV miegojo ša- 
lia Gretos skrynios. Apačioje gyvenantis jūreivis buvo išplaukęs 
į jūrą, ir galbūt kaip tik šią akimirką jį užklupo audra. Pasigirdo 
griaustinio trenksmas, paskui jūreivio žmonos kikenimas. | 

Keista, pagalvojo Greta. Prabėgo daugybė metų, virš Danijos, 
virš viso pasaulio nesuskaičiuojamą daugybę kartų kilo saulė, sau- 
lėlydžiai rausvino Išdžiūvusio upelio kanjoną ir Šventojo Gabrie- 
liaus kalną. Metai, praleisti Kalifornijoje, Kopenhagoje ir Paryžiu- 
je, metai santuokoje ir be jos, o dabar štai ji liko tuščiame ,„Našlių 
name“, pilname sukrautų ir užrakintų lagaminų. Lilė ir Karlailas 
turėtų pavakare atvykti į Drezdeną, jei lietus nesutrukdys. Vakar 
juodvi su Lile atsisveikino keltų prieplaukoje. Jas supo Žmonės, 
kraunantys bagažą ir laikantys šunis ant rankų, sportininkų ko- 
manda, ridenanti trapu dviračius. Ten buvo Hansas ir Karlailas, ir 

Lilė, ir šimtai kitų, tariančių vieni kitiems: „au revoir*“. (*Pranc. 
iki pasimatymo. — Vert. past.) Šurmuliavo ir grupelė mokinių, pri- 
žiūrimų mokyklos direktorės. Matėsi lieknų jaunų vyrų, ieškančių 
darbo, ir grafienė, vykstanti mėnesiui į mineralinių druskų vonias 
Baden Badene. Čia stovėjo ir Greta su Lile šalia viena kitos su- 
sikibusios rankomis ir pamiršusios visą pasaulį. Greta paskutinį 
sykį nustūmė į šalį pasaulį, ir visa, ką ji žinojo, susitraukė į mažytį 
intymų ratelį, kuriame ji stovėjo apkabinusi Lilę per liemenį. Juo- 
dvi pažadėjo viena kitai rašyti. Lilė pasižadėjo pasirūpinti savimi. 
Beveik negirdimu balsu mergina pasakė, kad jos abi susitiks Ame- 
rikoje. Taip, mintyse pritarė Greta, bet nepajėgė įsivaizduoti, kaip 
tai galėtų įvykti. Tačiau garsiai ištarė: 

— Taip, žinoma. 

Apie tai pagalvojus Gretos stuburu - jos vakarietiškų stuburu — 
perbėgo drebulys, nes šis atsisveikinimas prieplaukoje jai reiškė 
tam tikrą pralaimėjimą. 

Greta laukė, kol iš gatvės pasigirs Hanso automobilio signalas. 
Už lango čerpių stogų bokštai ir kraigai per audrą atrodė pajuoda- 
vę, o Karališkojo teatro kupolas buvo niūrios spalvos tarsi senas 
alavinis indas. Pasigirdo Hanso šūksnis, Greta paėmė Edvardą IV 
ant rankų, užgesino šviesas ir užrakino duris. Raktas spynoje su- 
kosi sunkiai. 

Audra nesiliovė, ir Greta sų Hansu važiavo iš miesto slidžių ke- 
liu. Daugiabučius namus buvo išterliojęs lietus. Kelkraščius sėmė 
balos. Greta su Hansu matė, kaip stambi dviračiu važiuojanti mo- 
teris įspraustu į ankštą lietpaltį kūnu atsitrenkia į galinę mūrininkų 
sunkvežimio atramą. Greta delnais užsidengė burną pamačiusi, 
kaip moteris iš baimės užsimerkia. 

Išvažiavus už miesto ribų, auksaspalvis „Horcho“ automobi- 
lis su sandariai užsegtu baltu brezentiniu viršumi pradėjo riedėti 
laukais. Pievose itališkos svidrės, motiejukai, eraičinai ir papras- 
tosios šunažolės tūnojo permirkusios ir sulinkusios nuo drėgmės. 

Prie kelio driekėsi sulytų ir varvančių baltųjų bei raudonųjų do- 
bilų, liucernos ir trilapių dobilų juostos. Toliau, už laukų, matėsi 
įdubę ir gilūs ledyninės kilmės ežerai. 

Plaukti keltu į Arhusą teko pėr audringą jūrą. Kelionės metu 
Hansas su Greta sėdėjo priekinėje „Horcho“ sėdynėje. Automobi- 
lis kvepėjo šlapiu, susiraukšlėjusiu nuo drėgmės Hanso paltu. Juo- 
du nesikalbėjo. Padėjusi ranką ant prietaisų skydelio Greta pajuto 
kelto variklių keliamus virpesius. Hansas paklausė, ar jai reikia 
kavos, o ši linktelėjo. Vyriškis pasiėmė Edvardą IV, o Greta, likusi 
viena automobilyje, pradėjo galvoti apie Lilės ir Karlailo kelionę; 
po kelių valandų jiedu tikriausiai įsikurs klinikos palatoje, pro ku- 
rios langus matosi gluosniai, galinis parkas ir Elbė. Pagalvojo apie 
profesorių Bolką. Jį pavyko nutapyti labai panašų portrete, kurio 
nepasisekė parduoti; susukta drobė kiūtojo užkišta už drabužinės. 
Kai po kelių dienų grįš į Kopenhagą, baigs rūšiuoti savo baldus, 
drabužius ir paveikslus, ji nusiųs portretą Bolkui, pažadėjo pati 
sau. Įrėmintas pilkuose rėmuose portretas galės kabėti už ponios 
Krebs registracijos stalo. Arba virš sofos gydytojo kabinete, į kurį 
po kelerių metų tikrai pradės plaukti apimtos nevilties panašios į 
Lilę moterys. 

Į Mėlyndantį jiedu atvyko jau sutemus. Mūrinė vila skendė- 
jo tamsoje, baronienė buvo nuėjusi į savo apartamentus trečiame 
aukšte. Liokajus su keliais baltų plaukų kuokštais galvoje ir trum- 
pa riesta nosimi nuvedė Gretą į kambarį, kuriame stovėjo uždeng- 
ta nėriniais lova. Atkišęs savo riestą nosytę jis uždegė šviestuvus 
ir pakėlė langą. 

"— Ar nebijote varlių? — paklausė liokajus. 

Greta išgirdo jas kvarkiant pelkėje. Kai liokajus išėjo, ji dar 
labiau pravėrė langus. Naktis buvo giedra, žemai danguje karojo 
pusmėnulis, ir Greta pro uosių ir guobų proskyną išvydo pelkę. 
Ji buvo panaši į drėgną lauką arba permirkusią po sausio lietaus 
didžiąją pievelę Pasadenoje. Pagalvojo apie sliekus, kurie po Žie- 

mos liūčių išlenda į paviršių ir rangosi ant plokštėmis grįstų takų 
mėgindami išsigelbėti, kad nepaskęstų. Ar ji tikrai vaikystėje buvo 
ta mergaitė, kuri sviesto peiliu, pavogtu iš mamos podėlio, pjaus- 
tydavo sliekus pusiau ir paskui patiekdavo juos Karlailui lėkštėje, 
uždengtoje sidabriniu gaubtu? 

Mėlynos nėrinių užuolaidos siekė grindis ir pleveno tarsi jau- 
nosios nuometas. Hansas pasibeldė ir pro duris pranešė: 

— Jei ko nors prireiktų, aš apsistojau koridoriaus gale. 

Jo balsas buvo keistas. Gretai atrodė, kad ji jaučia sulenktą 
Hanso pirštą, priglaustą prie durų, ir kitą ranką, švelniai uždėtą ant 
durų rankenos. Ji įsivaizdavo vyrą, stovintį koridoriuje, apšviestą 
vienintelės sieninės žvakidės laiptų viršuje. Mintyse ji regėjo Han- 
so kaktą, prispaustą prie durų. 

— Šiuo metu nieko nereikia, — atsakė Greta. 

Stojo tyla. Girdėjosi tik ant durpių lopinėlių užsiropštusių var- 
lių choras ir guobose įsitaisiusių pelėdų ūbavimas. 

— Tada gerai, - tarė Hansas. 

Greta nelabai girdėjo, kaip Hansas grįžta į savo kambarį. Jo 
tik kojinėmis apautos kojos tyliai tapeno kiliminiu taku. Jųdviejų 
laikas dar ateis, tarė sau Greta. Viskam savas metas. 

Kitą dieną Greta pusryčių kambaryje susipažino su baroniene. 
Kambarys buvo pro medžius spindinčios pelkės pusėje. Jį puošė 
ant geležinių stovų pastatytuose vazonuose augantys paparčiai ir 
prie sienos pritvirtintas mėlynai balto porceliano lėkščių rinkinys. 
Baronienė buvo sulysusi, ilgomis galūnėmis, jos plaštakas vagojo 
elastingos venos. Jos smailėjančią į apačią galvą laikė sausgys- 
lių išvagotas kaklas. Baronienės sidabriniai plaukai buvo glotniai 
sušukuoti atgal, todėl akys atrodė įkypos. Moteriškė sėdėjo stalo 
gale, Hansas prieš ją, o Greta per vidurį. Liokajus patiekė rūkytos 
lašišos, kietai virtų kiaušinių ir trikampiais supjaustytos duonos 
su sviestu. 

— Bijau, kad neprisimenu Einaro Vegenerio, — tarstelėjo baro- 
nienė. - Kaip jūs sakėte V-E-G? Mūsų namuose būdavo labai daug 
berniukų. Ar jis buvo rausvaplaukis? 

— Ne, jo plaukai buvo rudi, - paaiškino Hansas. 

— Taip. Rudi, — patvirtino baronienė. Ji pasikvietė Edvardą IV 
ant kelių ir ėmė maitinti šunį lašišos griežinėliais. — Esu tikra, kad 
jis buvo mielas berniukas. Ar seniai mirė? 

— Maždaug prieš metus, — atsakė Greta pažvelgdama iš pradžių 
į vieną pusryčių kambario stalo galą, paskui į kitą ir prisiminė pus- 
ryčių kambarį kitame pasaulio gale, kur vis dar viešpatavo gana 
panaši į baronienę moteris. 

Vėliau Hansas nusivedė Gretą taku palei durpinių samanų lau- 
ką prie ūkininkų sodybos. Jos stogas buvo iš nendrių, pakraigė 
medinė, o iš kamino kilo dūmai. Hansas su Greta nepriėjo arčiau 
prie kiemo, kurio vištidėje tupėjo vištos ir trys maži vaikai lazdo- 
mis knaisiojo purvą. Tarpduryje prisimerkusi nuo saulės stovėjo 
gelsvaplaukė moteris ir stebėjo vaikus — du berniukus ir mergaitę. 
Aptvare stovintis ponis nusičiaudėjo, vaikai nusijuokė, o Edvar- 
das IV ėmė drebėti prie Gretos kojų. 

— Nesu tikras, kieno tie vaikai, — tarė Hansas. — Jie čia gyvena 
jau senokai. 

— Kaip manai, ar ji įleistų mus į vidų, jei aš paprašyčiau? Kad 
galėtume apsidairyti? 

— Geriau neprašykime, — patarė Hansas nuleisdamas ranką Gre- 
tai ant liemens, kur ji gulėjo visą laiką, kol jiedu per lauką grįžo 
atgal. Ilgos smilgos braukė per Gretos kojas. Iš paskos turseno 
Edvardas IV. | 

Kapinėse jiedu išvydo medinį kryžių su užrašu „VEGENERIS“. 

— Tai jo tėvas, — paaiškino Hansas. 

Ant žole apžėlusio kapo krito alksnio metamas šešėlis. Kapinės 


glaudėsi prie kalkėmis baltintos bažnyčios, žemė čia nelygi, kie- 

ta, o nuo saulės garinamos rasos ant svidrių ore jautėsi salstelėjęs 
kvapas. 

— Aš turiu jo paveikslus, — tarė Greta. 

— Pasilaikyk juos, — patarė Hansas vis dar nenuleisdamas ran- 
kos nuo Gretos liemens. 

— Koks jis buvo tada? 

— Paslaptingas mažas berniukas. Tik tiek. Nė kiek nesiskyrė 
nuo mūsų. 

Dangus buvo giedras, nesimatė nė vieno debesėlio, vėjas kede- 
no alksnių lapus. Greta liovėsi galvoti ir apie praeitį, ir apie ateitį. 
Vasara Jutlandijoje nė kiek nesiskyrė nuo vasaros dienų Einaro 
jaunystėje, kai jis tuo pat metu buvo ir laimingas, ir liūdnas. Ji 
namo grįš be Einaro. Greta Vod, visu ūgiu iškilusi iš žolės ir me- 
tanti šešėlį ant kapų, namo grįš be jo. 

Grįžtant į Kopenhagą Hansas paklausė: 

— Kaip dėl Kalifornijos? Ar mudu vis dar ketiname ten vykti? 

Dvylika „Horcho“ cilindrų dirbo taip galingai, kad nuo vibra- 
cijų virpėjo Gretos oda. Saulė švietė ryškiai, automobilio viršus 
buvo nuleistas, prie Gretos kulkšnių sukiojosi popieriaus juostelė, 
jos galvoje chaotiškai blaškėsi mintys, ji išvydo savo mažą kam- 
barėlį Pasadenoje, pro kurio arkinį langą matosi rožės; kotedžą ant 
Išdžiūvusio upelio kanjono krašto, kuris dabar išnuomotas turin- 
čiai kūdikį šeimai; tuščius Tedžio Kroso keramikos senosios stu- 
dijos Kolorado gatvėje langus, po gaisro ten buvo įrengta spaustu- 
vė; Pasadenos menų ir amatų draugijos narius, dėvinčius fetrines 
 beretes. Kaip Greta galėtų į visa tai grįžti? Jos galvoje sukosi ir 
kitos mintys, ji prisiminė apaugusį samanomis kotedžo kiemą, ku- 
riame pro avokado medį prasiskverbusioje šviesoje nutapė pirmąjį 
Tedžio Kroso portretą; mažus vieno aukšto namelius, kuriuos Kar- 
lailas statė už Kalifornijos bulvaro esančiose gatvėse, juose įsikū- 
rė iš Ilinojaus atvykusios jaunavedžių poros; ir didžiulius apel- 
sinmedžių giraičių plotus. Greta pažvelgė į dangų, į blyškų mėlį, 

kuris priminė senovines lėkštes ant baronienės pusryčių kambario 
„sienų. Dabar birželis, tad Pasadenoje svidrės jau turėtų būti išde- 
gusios, palmių lapai trapūs, o tarnaitės jau bus ištraukusios lovas 
į miegamąsias verandas. Jų namo gale taip pat įrengta miegamoji 
veranda; jos vieliniai langų tinkleliai pritvirtinti vyriais, tad bū- 
dama mergaitė Greta juos atverdavo iki galo, žiūrėdavo į Išdžiū- 
vusio upelio kanjoną bei už jo stūksančias Linda Vista kalvas ir 
sadenos vaizdus. Greta įsivaizdavo, kaip miegamojoje verandoje 
išsipakuoja dažus, įsuka molberto kojas ir tapo šį vaizdą: pilkai 
rudus boluojančius eukaliptus, dulkinai žalius kiparisų stiebus, 
rausvą tarsi mėsa itališko dvaro, žvelgiančio pro oleandrus, tinką, 
iškilusią virš šio reginio pilką cementinę baliustradą. 

— Esu pasirengusi vykti, — atsakė Greta. 

— Ką? — stengdamasis perrėkti vėją paklausė Hansas. 

— Tau ten labai patiks. Visas likęs pasaulis atrodys be galo toli. 

Greta paglostė Hanso šlaunį. Štai kaip viskas susiklostė: ji ir 
Hansas grįš į Pasadeną. Greta suvokė, kad ten niekas iki galo ne- 
supras, kas jai nutiko. Merginos iš Slėnio medžiotojų klubo, ku- 
rios dabar, be abejonės, yra ištekėjusios, o jų vaikai mokosi žaisti 
tenisą klubo kortuose, nieko apie ją nežinos, išskyrus tai, kad Gre- 
ta grįžo kartu su danu baronu. Greta jau dabar girdėjo sklindančias 
paskalas: ,„Vargšė Greta Vod. Ir vėl našlė. Kažkas paslaptinga nu- 
tiko jos pastarajam vyrui. Jis buvo kažkoks tapytojas. Mirtis kaž- 
kokia paslaptinga. Regis, girdėjau, kad Vokietijoje. Tačiau nėra ko 
nerimauti — ji grįžo, šįsyk su baronu. Taip, taip, panelė Radikalioji 
grįžo į Pasadeną, ir kai tik ištekės už to vyruko, taps baroniene.“ 

Štai kokios apkalbos laukė Gretos, bet ji save guodė, kad grįžta 
namo. Jos ranka gulėjo ant Hanso šlaunies, o šis jai šypsojosi ir net 
| pabalusiais krumpliais sukiojo vairą grįždamas atgal į Kopenhagą. 

Gretos laukė Karlailo laiškas. Perskaičiusi įkišo laišką į vieno 
iš lagaminų, kuriuos krovė, šoninę kišenę. Namo reikia parvežti 

daugybę daiktų: teptukus, dažus ir dešimtis bloknotų su Lilės eski- 
zais. Karlailas, kaip jam būdinga, šykščiai dalijosi naujienomis: 
operacija truko ilgiau nei manė Bolkas, — beveik visą dieną. Lilė 
ilsisi ir miega po morfijaus injekcijų, kurios jai vis dar leidžiamos. 
Drezdene turėsiu likti ilgiau nei ketinau, rašė Karlailas. Dar ke- 
lias savaites. Lilės gijimas truks ilgiau nei kas nors galėjo nuspėti. 
Kol kas pažanga labai lėta. Profesorius yra malonus Žmogus. Jis 
siunčia tau linkėjimus. Profesorius sako, kad nėra ko nerimauti 
dėl Lilės. Jeigu jis nesijaudina, tai, manau, mums taip nederėtų 
nerimauti, tiesa? 


Po savaitės Greta Vod ir Hansas Aksgilas įlips į „Deutscher 
Aero-Lloyd“ bendrovės lėktuvą, kuriuo turėjo įveikti pirmąją 
kelionės į Pasadeną atkarpą. Jie skris į Berlyną, o iš ten į Sau- 
tamptoną; toliau keliaus laivu. Spindintis puikios vasaros dienos 
saulėje lėktuvas stovėjo Amagerio ant aerodromo pakilimo tako. 
Greta stovėjo su Hansu ir stebėjo, kaip liesi berniukai į sidabri- 
nį lėktuvo pilvą krauna lagaminus ir dėžes. Už pakilimo tako ant 
pakylos matėsi būrelis žmonių, kuriems dėvintis cilindrą barzdo- 
tas vyras sakė kalbą. Mažytė Danijos vėliavėlė, pritvirtinta pulto 
kampe, plevėsavo vėjyje. Už vyro tarsi milžiniška briaunota kulka 
stūksojo ilgas, pilkas lyg audros debesis dirižablis „Grafas Cepeli- 
nas“. Susirinkę žmonės ėmė mojuoti Danijos vėliavėlėmis. Greta 
laikraštyje Politiken skaitė, kad „Grafas Cepelinas“ rengiasi polia- 
riniam skrydžiui. Ji stebėjo džiaugsmingai šūkaujančius Žmones, 
kai dirižablis pakilo virš pakilimo tako. 

— Kaip manai, ar jiems pavyks? — paklausė ji Hanso. 

Hansas tuo metu tiesė ranką paimti veršiuko odos lagaminą. 
Lėktuvas jų jau laukė. 

— O kodėl turėtų nepavykti? 

Sakiusio kalbą politiko Greta nepažino. Tikriausiai jis siekia 
būti išrinktas į parlamentą. Už politiko stovėjo „Grafo Cepelino“ 

kapitonas Francas Jozefas Landas su ruonio kailio kepure. Jis ne- 
sišypsojo. Virš akinių kyšantys antakiai buvo suraukti, ir kapito- 
nas atrodė susirūpinęs. 

— Metas, — paragino Hansas. | 

Jis paėmė Gretą už parankės, ir jiedu susirado savo vietas lėk- 
tuve. Pro iliuminatorių Greta matė dirižablį ir grupelę žmonių, ku- 
rie traukėsi toliau nuo dirižablio. Vilkintys marškinius ir užsisegę 
petnešas vyrai atrišo orlaivį laikančias virves. Kapitonas stovėjo 
savo mažos kabinos tarpduryje ir atsisveikindamas mojavo ranka. 

— Regis, jis svarsto, ar pavyks grįžti, — tarė Greta, kai pasukusi 
raktą užrakino lėktuvo duris. 


Kelionė laivu „Britanijos imperatorienė“ buvo sklandi, kelei- 
viai sėdėjo tikmedžio denyje sustatytose išskleidžiamose kėdėse, 
ir Greta prisiminė, kaip būdama dešimties metų laive atsistojo ant 
rankų. Ji surinko molbertą įsukdama varžtus į kojeles, paskui iš 
lagamino ištraukė švarią drobę, prikalė ją prie rėmo ir pradėjo 
iš atminties tapyti laivo denyje: virš Išdžiūvusio upelio kanjono 
kylančias vasaros pradžioje parudavusias nuo sausros Pasadenos 
kalvas, numetusius žiedus palisandramedžius ir susiskleidusias 
karštyje paskutines vienadienes lelijas. Užmerkusi akis ji visa tai 
regėjo. 

Rytais Hansas tūnodavo savo kajutėje studijuodamas doku- 
mentus ir rengdamasis atvykti į Kaliforniją, kur jiedu su Greta su- 
situoks Vodų namų sode. Vėlyvomis popietėmis jis pristumdavo 
savo denio kėdę prie Gretos. 

— Pagaliau išvykome, — sakydavo jis. 

— Į namus, — pridurdavo Greta. — Niekada nemaniau, kad noriu 
grįžti namo. 

Štai kaip viskas susiklostė, be paliovos kartojo mintyse Gre- 
ta merkdama į dažus drėgną teptuko galiuką. Pasikeitė praeitis, 
atsivėrė ateitis; ir ten, ir ten ji laviravo ir neapdairiai, ir atsargiai, 

kol atsidūrė dabartinėje padėtyje. Sėdėdamas ištiestomis kojo- 
mis šezlonge Hansas atrodė patrauklus. Pusę jo apšvietė saulė, 
kita pusė skendėjo šešėlyje. Prie Hanso kojų gulėjo Edvardas IV. 
Laivo varikliai sukosi nepailsdami. Jo priekis vagojo vandenyną 
skeldamas begalinius banguotus vandenis ir padalydamas tai, kas 
kadaise atrodė amžinai neperskeliama, į dvi dalis. Greta su Han- 
su dirbo įkypoje saulės šviesoje kvėpuodami druskingu oru, kol 
tuščią susitraukiančią jūrą apgaubdavo rausvos sutemos, patekė- 
davo mėnulis ir įsižiebdavo balti šventiniai šviestuvai, iškabinti 
ant laivo turėklų, o vakaro vėsa nugindavo juos į kajutę, kur jiedu 
pagaliau būdavo kartu. 


Dvidešimt devintas 
skyrius 


5 


K: 


Kai Lilė dienos metu būdavo pakankamai žvali, kad ką nors 
pajėgtų prisiminti, atėjo liepos pabaiga. Beveik šešias savaites ji 
tai atgaudavo sąmonę, tai vėl prarasdavo, vemdavo per miegus, 
kraujuodavo iš tarpukojo ir iš pilvo. Kiekvieną rytą ir vakarą po- 
nia Krebs pakeisdavo ant pilvo priklijuotus tvarsčius nutraukdama 
senus, kurie buvo tokie ryškiai raudoni, kad atrodė kaip aksomo 
skiautės. Lilė jausdavo, kaip ponia Krebs keičia tvarsčius arba įs- 
minga adata su pageidaujamu morfijumi ar, kas būdavo dažnai, 
kaip spaudžia veidą guminė eterio kaukė. Lilė taip pat suprato, 
kad kažkas ant kaktos uždeda sudrėkintą skudurėlį ir pakeičia jį, 
kai šis sušyla. 

Kartais pabudusi naktį ji atpažindavo ant kėdės kampe miegan- 
tį Karlailą, prasižiojusį ir atrėmusį galvą į pagalvėlę. Lilė nenorė- 
davo jo žadinti — Karlailas elgiasi labai kilniai budėdamas prie jos 
naktimis. Lilė liepdavo sau leisti jam pailsėti, pakreipdavo galvą 
ant pagalvės ir žiūrėdavo į Karlailą, jo ramų veidą ir įsikibusius 
į kilpą, laikančią pagalvėlę prie kėdės atkaltės, pirštus. Lilė no- 

rėdavo, kad Karlailas miegotų visą naktį: stebėdavo, kaip kiloja- 
si jo krūtinė ir prisimindavo kartu praleistą dieną prieš paskutinę 
operaciją. Karlailas nusivedė ją į Elbės paplūdimį, kur jie plau- 
kiojo srauniame vandenyje, paskui kaitinosi saulėje gulėdami ant 
antklodės. 

— Tu būsi puiki motina, — pareiškė Karlailas. 

Lilė spėliojo, kodėl jis tai lengvai įsivaizduoja, o Greta nepajė- 
gia. Užsimerkus jai kartais atrodydavo, kad ji užuodžia suvystyto 
kūdikio pudrą. Ji beveik jautė mažą kūdikio svorį ant savo rankų. 
Kai Lilė apie tai papasakojo Karlailui, šis prisipažino: 

— Aš taip pat tą matau. 

Išlipęs į krantą jis delnu nubraukė vandenį nuo rankos. Šlapi 
plaukai buvo prilipę prie veido. 

— Gretai dabar sunku, — tarė Karlailas. 

Pro šalį praplaukė turistinis garlaivis spjaudydamas juodus dū- 
mus. Lilė į antklodės kutus įpynė smilgų. 

— Esu įsitikinęs, kad tam tikra prasme ji ilgisi Einaro, — toliau 
svarstė Karlailas. 

— Aš tai suprantu. 

Paminėjus Einaro vardą, Lilę užplūdo keistas jausmas, tarsi pro 
šalį būtų šmėstelėjęs vaiduoklis. 

— Kaip manai, ar ji atvažiuos manęs aplankyti? 

— Čia, Drezdene? Gali. Nematau, kodėl negalėtų. 

Lilė apsivertė ant šono ir stebėjo, kaip kilojasi garlaivių išmes- 
tų juodų dūmų stulpas. 

— Vadinasi, tu jai parašysi? Po operacijos“? 

Praėjus kelioms dienoms po operacijos, kai Lilės karščiavimas 
stabilizavosi, Karlailas parašė Gretai. Tačiau ši neatsakė. Jis vėl 
parašė ir vėl negavo jokio atsakymo. Karlailas paskambino, bet 
per traškesį išgirdo tik metalinį begalinį šaukimo signalą. Telegra- 
mos įteikti nepavyko. Kai nusiuntė telegramą į Ūkininkų banką, 
paaiškėjo, kad Greta grįžo į Kaliforniją. 

Vidurnaktį Lilė nenorėjo žadinti Karlailo, bet beveik nepajėgė 
išlikti rami. Skausmas vėl grįžo, ir ji iš baimės ėmė draskyti ant- 
klodės apsiuvus. Ji sutelkė dėmesį į lubose kabančią elektros lem- 
putę ir prikando lūpą, bet skausmas pasklido po visą kūną, ir Lilė 
pradėjo rėkti maldaudama suleisti morfijaus. Ji šaukė prašydama 
eterio. Inkštė reikalaudama tablečių su kokainu. Karlailas sujudė- 
jo, jo veidas atgijo; kurį laiką mirksėdamas spoksojo į Lilę, ir ši 
suprato, kad jis mėgina suprasti, kur yra. Tačiau pabudęs Karlailas 
nuėjo ieškoti naktinės slaugytojos, kuri taip pat miegojo savo pos- 
te. Netrukus ant Lilės nosies ir burnos buvo uždėta eterio kaukė, ir 
likusią nakties dalį ji nugrimzdo į nebūtį. 

— Gal šiandien jaučiatės geriau? — klausdavo profesorius Bol- 
kas atėjęs iš ryto apžiūrėti. 

— Gal truputį, — išlemendavo Lilė. 

— Ar skausmas nors kiek sumažėjo? 

— Truputį, - atsakydavo Lilė, nors tai buvo netiesa. 

Ji mėgindavo atsisėsti lovoje. Kai profesorius įeidavo į palatą, 
Lilė sunerimdavo dėl savo išvaizdos; jei tik jis būtų pasibeldęs ir 
suteikęs jai galimybę pasidažyti lūpas koralų spalvos lūpdažiu ir 
parausvinti skruostus skaistalais „Rouge Fin de Thčatre“, kurių 
sausainio dydžio dėžutė gulėjo Lilei nepasiekiama ant stalo. Ti- 
kriausiai ji baisiai atrodo, pagalvodavo Lilė, kai profesorius, kuris 
su iškrakmolytu chalatu atrodė labai dailus, peržiūrinėdavo prie 
lentelės prisegtus popierius. 

— Rytoj pamėginsime pradėti vaikščioti, - sakydavo profesorius. 

— Na, jei nebūsiu pasirengusi rytoj, tai tikrai galėsiu pradėti po- 
ryt, — atsakydavo Lilė. — Poryt tikriausiai būsiu pajėgi tai padaryti. 

— Ar galiu jums dar ką nors padaryti? 

— Jūs ir taip jau labai daug padarėte, — atsakydavo Lilė. 

Profesorius apsigręždavo išeiti, bet tada Lilė prisiversdavo pa- 
klausti to, kas jai buvo svarbiausia: 

— Henrikas manęs laukia Niujorke. Ar iki rugsėjo aš pajėgsiu 
ten nuvykti? 

— Be jokios abejonės. 

Raminantis profesoriaus balsas Lilei būdavo tarsi ant peties už- 
dėta ranka. Tada ji linktelėdavo ir užmigdavo nieko konkretaus 
nesusapnuodama, bet miglotai jausdama, kad viskas išsispręs. 

Kartais ji girdėdavo profesorių kalbant su Karlailu už palatos 
durų. 

— Ką man galite pasakyti? — klausdavo Karlailas. 

— Ne itin daug. Šiandien ji atrodo taip pat kaip visada. Sten- 
giuosi, kad jos būklė taptų stabilesnė. 

— Ar mes galime jai kaip nors padėti? 

— Tiesiog leiskite jai miegoti. Jai reikia pailsėti. 

Lilė apsiversdavo ant šono ir užsnūsdavo iš visų jėgų steng- 
damasi vykdyti profesoriaus nurodymus. Ji buvo įsitikinusi, kad 
profesorius niekada neklysta. 

Kartą ją prižadino balsas koridoriuje. Tai buvo pažįstamas, se- 
niai girdėtas moters balsas, varinis ir skardus. 

— Ką jis jai daro? — išgirdo Anos klausimą Lilė. — Ar jis neturi 
jokių kitų minčių? 

— Jis pradėjo nerimauti tik per pastarąsias porą dienų, — atsakė 
Karlailas. — Tik vakar jis pripažino, kad uždegimas jau turėjo būti 
praėjęs. | 

— Ką mes galime padaryti? 

— Aš pats to paties klausiau. Bolkas sako, kad nieko daryti 
nereikia. 

— Ar ji geria kokius nors vaistus? 

Paskui pasigirdo dviejų susidūrusių vežimėlių trenksmas, ir 
Lilė nebegirdėjo balsų, tik ponios Krebs perspėjimą slaugytojai, 
kad ši būtų atidesnė. 

— Persodinimas nepavyko, — aiškino Karlailas. — Jis ketina pa- 
šalinti gimdą. — Paskui paklausė: — Kiek laiko būsite čia? 

— Savaitę. Turiu dvi ,Karmen“ operos teatre. 

*“— Taip, žinau. Prieš operaciją mudu su Lile buvome išėję į 
miestą ir matėme plakatą. Lilė žinojo, kad jūs atvyksite vasaros 
pabaigoje. Ji jūsų laukė. | 

— Ir savo vedybų. 

— Apie tai sužinojote iš Gretos? — pasitikslino Karlailas. 

— Ji man parašė. Dabar Greta tikriausiai yra Pasadenoje. Įsikū- 
rusi. Ar žinote apie ją ir Hansą? 

— Aš pats šiuo metu turėjau grįžti, — atsakė Karlailas. 

Lilė negirdėjo, ką paskui pasakė Ana. Ji spėliojo, kodėl Ana 
vis dar neužeina į jos palatą. Lilė įsivaizdavo, kaip Ana įsiveržia į | 
palatą nublokšdama geltoną užuolaidą. Ji turėtų vilkėti žalio šilko 
tuniką su karoliukais puošta apykakle, prie jos priderintą turbaną, 
apmuturiuotą aplink galvą. Lūpos turėtų būti ryškios tarsi kraujas, 
ir Lilė įsivaizdavo, kaip šios lūpos palieka žymę ant jos skruosto. 
Lilė norėjo sušukti: „Ana! Ar ateisi ir pasisveikinsi? “ Tačiau jos 
gerklė buvo išdžiūvusi, ji neturėjo jėgų praverti burnos ir ištarti 
nors kokį žodį. Lilė tepajėgė pakreipti galvą ir žiūrėti į duris. 

— Ar tai rimta? — paklausė koridoriuje Ana. 

— Bolkas neišduoda, ko toliau galima tikėtis. 

Daugiau jie nesikalbėjo, ir Lilė liko gulėti lovoje nejudėdama, 
tik bukai ir iš lėto dunksėjo jos širdis. Kur dingo Karlailas su Ana? 

— Ar ji dabar miega? — galiausiai paklausė Ana. 

— Taip. Ankstyvą popietę jai du kartus buvo suleista morfijaus. 
Ar galite rytoj užsukti po pietų? — paklausė Karlailas. — Tačiau 
įkiškite galvą dabar ir pažiūrėkite, kad aš galėčiau pasakyti, jog 
buvote čia. 

Lilė išgirdo, kaip prasiveria durys. Ji jautė, kad į kambarį įeina 
dar vienas Žmogus — pajuto subtilų oro dvelksmą ir beveik ne- 
juntamą temperatūros pokytį. Anos kvepalai atsklido iki lovos. 
Lilė juos atpažino, nes jais prekiavo už Fonesbecho parduotuvės 
prekystalio. Kvepalai buvo parduodami mažame flakone su auk- 

sinio tinklelio spurgu, bet Lilė nepajėgė prisiminti jų pavadinimo. 
„Eau-de-Provence“ ar kažkas panašaus. O gal „La Fille de Pro- 
vence“? Lilė nežinojo ir nepajėgė pramerkti akių, kad pasisvei- 
kintų su Ana. Ji nepajėgė kalbėti, nieko nematė ir negalėjo pakelti 
rankos, kad pamojuodama pasisveikintų. Paskui Lilė suprato, kad 
Karlailas su Ana stovi prie jos lovos, bet ji niekaip negali parodyti, 
kad žino juos čia esant. 

Kitą dieną po pietų Karlailas su Ana įtaisė Lilę į pintą vežimėlį. 

— Oras per daug gražus, kad kiūtotum palatoje, —- aiškino Kar- 
lailas kamšydamas antklodę. 

Ana ilgu raudonu šaliu apmuturiavo Lilės galvą sukurdama pa- 
našų į savąjį turbaną. Tada išstūmė Lilę į klinikos parką ir įsitaisė 
prie agrastų krūmo. 

— Ar tau patinka saulė, Lile? — pasiteiravo Ana. — Ar čia tau 
patinka? | 

Kitos merginos taip pat buvo susirinkusios pievelėje. Buvo se- 
kmadienis, ir kai kurios jų turėjo lankytojų, kurie atnešė žurnalų ir 
saldainių dėžučių. Moteris klostuota, žirneliais marginta suknele 
davė merginai šokoladinių saldainių iš Unter den Linden gatvėje 
esančios parduotuvės, įvyniotų į auksinę foliją. 

Lilė matė žiemos sode stovinčią ponią Krebs, kuri apžiūrinėjo 
pievelę, merginas ir apačioje tekančios Elbės vingį. Iš toli ponia 
Krebs atrodė maža tarsi vaikas. Paskui ji dingo. Buvo laisva po- 
nios Krebs popietė, ir merginoms knietėjo paliežuvauti apie tai, 
ką ji veikia laisvalaikiu, nors ši tik pasiėmusi kauptuką patraukė į 
savo daržą. 

— Gal pasivaikščiotume? — pasiūlė Karlailas atleisdamas ranki- 
nį stabdį ir stumdamas Lilės vežimėlį akmenuota žole. 

Pievoje buvo triušių urvų, kuriuose strigo vežimėlio ratukai, 
ir nors nuo kratymo visą Lilės kūną perverdavo skausmas, ji ne- 
valingai galvojo, kad yra neapsakomai laiminga važinėdama su 
Karlailu ir Ana klinikos parke. 

— Ar važiuosime prie Elbės? — paklausė Lilė pamačiusi, kad 
Karlailas veža ją tolyn nuo plūkto tako, vedančio prie upės. 

— Mes ten nuvažiuosime, — pažadėjo Ana kartu su Karlailu 
stumdama vežimėlį pro gluosnių guotą. 
kliudydavo akmenį arba medžio šaknį. 

— Pagalvojau, kad reikėtų tave truputį pavėžinti, — aiškino 
Karlailas. 

— Tačiau man negalima, — prieštaravo Lilė. —- Neleidžia taisy- 
klės. Ką pasakys ponia Krebs? 

— Niekas nesužinos, — užtikrino Ana. — Be to, tu esi suaugusi 
moteris. Kodėl negalėtum išvykti iš klinikos, jei to nori? 

Netrukus jie atsidūrė gatvėje už klinikos vartų. Karlailas su 
Ana stūmė Lilės vežimėlį per vilų, įsikūrusių už mūrinių sienų su 
geležiniai bokšteliais, kvartalą. Saulė kaitino, bet gatvėje pūtė vė- 
jelis atversdamas guobų lapų apatinę pusę. Tolumoje Lilė išgirdo 
tramvajaus varpelį. 

— Ar manęs nepasiges? —paklausė ji. 

— Na ir kas, jei pasiges, — atsakė Karlailas. 

Jo susikaupęs veidas ir skėsčiojamos rankos Lilei priminė Gre- 
tą. Jai atrodė, kad ji net girdi, kaip skamba Gretos papuošalai. Pri- 
siminė — tarsi tai būtų kažkada jai papasakota istorija — kaip Greta 
sėlino Kronprincesės gatve tempdama paskui save Einarą. Lilė 
prisiminė karštą Gretos delną ir sidabrinės apyrankės brūkštelė- 
jimą per pirštus. 

Netrukus Lilė, Karlailas ir Ana kirto Augusto tiltą. Prieš Lilę 
atsivėrė Drezdeno vaizdas: operos rūmai, katalikų bažnyčia, ita- 
liško stiliaus meno akademija 17 Dievo Motinos bažnyčios kupo- 
las, kuris, regis, sklandė ore. Jie atėjo į Briulio terasos papėdėje 
esančią Pilies aikštę. Kuprius su vežimėliu pardavinėjo į bandelę 


įkištas dešreles ir pilstė į stiklines obuolių vyną. Prekyba jam se- 

kėsi gerai, eilėje laukė gal aštuoni, o gal dešimt žmonių įraudu- 
siais saulėje veidais. 

— Kaip gardžiai kvepia, Lile, — tarė Karlailas stumdamas ją 
laiptų link. | 

Į terasą, kurioje atsirėmę į turėklus stovėjo išėję sekmadienį 
pasivaikščioti miesto gyventojai, vedė keturiasdešimt keturi laip- 
teliai. Laiptus puošė Šilingo bronzinės statulos, vaizduojančios 
Rytą, Dieną, Vakarą ir Naktį. Laipteliai buvo pabarstyti smulkiu 
žvyru. Lilė iš apačios stebėjo, kaip moteris ilgu geltonu sijonu ir 
su šiaudine skrybėle lipa laiptais įsikibusi vyrui į parankę. 

— Kaip mes užlipsime? — paklausė Lilė. 

— Nesijaudink, — nuramino ją Karlailas, apgręžė vežimėlį ir už- 
tempė jį ant pirmo laiptelio. 

— Juk tavo koja nesveika, — susirūpino Lilė. 

— Viskas bus gerai, — atsakė Karlailas. 

— O kaip nugara? 

— Ar Greta tau niekada nepasakojo apie mūsų garsiuosius vaka- 
rietiškus stuburus? 

Tai taręs Karlailas, kuris, kiek Lilė Žinojo, niekada nekalti- 
no Gretos dėl savo sužalotos kojos, pradėjo tempti Lilę laiptais 
aukštyn. Su kiekvienu krestelėjimu Lilę nutvilkydavo siaubingas 
skausmas, ir Ana duodavo Lilei suspausti savo ranką. 

Nuo terasos atsivėrė vaizdas į dešiniame Elbės krante esan- 
čius Japoniškuosius rūmus. Upe vyko intensyvi laivyba, čia ma- 
tėsi ratiniai garlaiviai, anglių baržos, gondolos, kurių priekis buvo 
puoštas drakonais, ir išnuomotos valtys. Karlailas nuspaudė Lilės 
vežimėlio stabdį pastatydamas jį tarp dviejų suolų po kvadratiš- 
kai apkirpta tuopa prie terasos turėklų ir pats atsistojo šalia. Ana 
atsistojo iš kitos pusės. Lilė jautė jųdviejų rankas ant vežimėlio 
atkaltės. Terasoje vaikštinėjo jaunos poros susikibusios rankomis, 
vaikinai iš prekiautojo su vežimėliu pirko merginoms maišelius 
vynuogių skonio saldainių. Žolėtame paplūdimyje kitapus Elbės 

keturi maži berniukai laidė baltą aitvarą su skiautelėmis nukabi- 
nėta uodega. 

— Pažvelkite, kaip aukštai pakilo aitvaras! — žavėjosi Ana rody- 
dama į berniukus. — Atrodo, kad jis pakilęs virš viso miesto. 

— Kaip manai, ar vaikai jį praras? — paklausė Lilė. 

— Ar norėtum aitvaro, Lile? — pasiteiravo Ana. — Jei nori, rytoj 
galėtume tau nupirkti. | 

— Kaip vadinama ši vieta? — pasidomėjo Karlailas. - Europos 
balkonų? 

Kurį laiką visi tylėjo, paskui Karlailas pasisiūlė: 

— Eisiu nupirksiu iš to vyro dešrelių. Ar tu alkana, Lile? Gal tau 
ką nors atnešti? 

Lilė nebuvo alkana; ji apskritai dabar valgė mažai, ką Karlailas 
tikrai žinojo. Ji norėjo pasakyti: „Ne, ačiū“, bet nepajėgė ištarti nė 
žodžio. 

— Ar neprieštarausi, jei mes tave paliksime kelias minutes, kad 
rastume tą vyrą? — paklausė Ana. — Užtruksime ne ilgiau kaip porą 
minučių. 

Lilė linktelėjo, ir Karlailas su Ana pasišalino batais gurgždin- 
dami žvyrą. Lilė užsimerkė. Viso pasaulio balkonas, pagalvojo ji. 
Akių vokais ji jautė saulę. Girdėjo, kaip ant suolo sėdinti porelė 
triauškia saldainius. Dar toliau girdėjosi, kaip vanduo teškena į 
valties kraštą. Suskambo tramvajaus skambutis, paskui pasigirdo 
katedros varpai. Bent kartą Lilė nustojo galvoti apie miglotą, dvi- 
gubą praeitį ir ateities lūkesčius. Jai nerūpėjo, kas ji buvo kadai- 
se ir kuo tapo. Ji buvo panelė Lilė Elbė. Danė Drezdene. Jauna 
moteris, popietę leidžianti su pora draugų. Jauna moteris, kurios 
brangiausia draugė yra Kalifornijoje. Staiga Lilė pasijuto vieniša. 
Ji pagalvojo apie visus draugus — Henriką, Aną, Karlailą, Hansą ir 
Gretą. Kiekvienas jų savaip buvo atsakingas už tai, kad gimė Lilė 
Elbė. Dabar ji suprato, ką Greta turėjo galvoje — visa, kas liko, 
Lilei teks iškęsti vienai. | 

Atsimerkusi Lilė pamatė, kad Karlailas su Ana dar negrįžo. Ji 
nesijaudino; Karlailas su Ana grįš. Jiedu ras Lilę, sėdinčią veži- 
mėlyje. Kitame upės krante berniukai bėgiojo rodydami į dangų. 
Jų aitvaras pakilo virš gluosnių viršūnių, net aukščiau už Augusto 
tiltą. Baltas švytintis saulėje paklodės rombas sklendė virš upės 
timpčiodamas berniukų susuktą į ritę virvę. Paskui virvė nutrūko, 
ir aitvaras ėmė sklęsti laisvai. Lilei pasirodė, kad ji išgirdo susi- 
jaudinusius berniukų, susigūžusių nuo vėjo, riksmus, bet tai buvo 
neįmanoma, nes berniukai bėgiojo per daug toli. Tačiau Lilė gir- 
dėjo iš kažkur sklindančius prislopintus riksmus; iš kur jie sklin- 
da? Berniukai šokinėjo žolėje. Laikantį ritę berniuką apkumščiavo 
jo bičiuliai. Aitvaras virpėjo vėjyje virš berniukų galvų, staigiai 
nerdamas žemyn tarsi albinosas šikšnosparnis ar vaiduoklis, pas- 
kui vėl pakildamas, nusileisdamas ir vėl pakildamas, ir kirtęs Elbę 
ėmė artėti prie Lilės. 


Pabaigos žodis 


X 

Kai žurnalas Vanity Fair vasaros pradžioje išspausdino pirmą 
Keitlinos Džener nuotrauką, pagalvojau apie kitą moterimi tapusį 
vyrą, maždaug prieš šimtą metų prisistačiusį pasauliui savo por- 
tretu: Lilę Elbę. 1930 metais Lilė iš Paryžiaus studijos, kuria nau- 
dojosi kartu su savo žmona Gerda, išvyko į Vokietiją, kad Drez- 
deno municipalinėje moterų klinikoje būtų atliktos kelios operaci- 
jos, turėjusios užbaigti jos virsmą. Jai patikdavo sėdėti ant saulėtų 
Elbės upės krantų ir mąstyti apie praeitį, kai buvo vyras — tokios 
lyties ji gimė — vardu Einaras Vegeneris, ir apie ateitį, kurioje bus 
pati savimi. (Upės pavadinimas ją įkvėpė pasivadinti Elbės pavar- 
de.) Išsirašiusi iš klinikos Lilė mėgino vengti viešumo, bet Žinia 
apie jos operacijas pradėjo skverbtis į Europos spaudą, tad ji žen- 
gė drąsų žingsnį ir papasakojo savo istoriją. Pokalbiuose su danų 
žurnalistu Lilė atsiskleidė kaip moterimi virtęs vyras ir papasa- 
kojo apie savo kelionę, žmonos vaidmenį šiame virsme bei kaip 
menas — jiedu abu buvo tapytojai — darė įtaką ir suformavo jos 
viziją apie pačią save. Dvidešimtojo amžiaus ketvirto dešimtme- 
čio pradžioje tarptautinė žiniasklaida kurį laiką rašė apie Lilę Elbę 


pripažindama, kad ji yra viena pirmųjų, patyrusių lyties pakeitimo 
operaciją, jos pavardė buvo skelbiama viso pasaulio laikraščiuose. 
Dabar, kai Edis Redmeinas (Eddie Redmayne) suvaidino ją filme 
„Danų mergina“ (,,The Danish Girl“), kur kas daugiau žmonių 
pripažįsta, kad Lilė Elbė buvo lyties pakeitimo pionierė. 

Beveik prieš dvidešimt metų, kai dar buvau jaunas rašytojas, 
pirmą kartą perskaičiau apie Lilę. Daugelis šio pasakojimo ele- 
mentų man pasirodė artimi — jos drąsa būti pačia savimi; kad ji vir- 
to moterimi būdama santuokoje; daug jausmų sukelianti aplinka 
Europoje tarp pasaulinių karų; ir svarbus Lilės vaidmuo LGBTHA 
istorijoje. Viena smulkmena ypač sužadino mano vaizduotę: Lilės 
žmona Gerda nutapė aliejumi kelis Lilės portretus, vaizduojančius 
gražią moterį didžiulėmis juodomis akimis ir dvi širdeles prime- 
nančiomis lūpomis. Šie portretai, nutapyti virsmo pradžioje, buvo 
pirmieji vieši Lilės atvaizdai. Juose vaizduojama Lilė, gulinti ant 
sofos su už galvos sudėtomis rankomis; Lilė, žaidžianti kortomis 
ir užkėlusi koją ant kėdės; Lilė, prisimerkusi žiūrinti per petį ir 
nutaisiusi reikšmingą žvilgsnį. Šie paveikslai tapo Kopenhagos ir 
Paryžiaus meno pasaulių sensacija — žiūrovus traukė moters, ku- 
rios veido išraišką buvo galima interpretuoti taip pat įvairiai, kaip 
1r Monos Lizos, portretai. Panašiai buvo galima interpretuoti ir pa- 
čią Lilę Elbę. Daugeliui žmonių ji galėjo reikšti galybę skirtingų 
dalykų. Dėl to jos palikimas yra toks turtingas ir įkvepiantis. Juo 
daugiau aš galvojau apie Lilę, juo labiau jos gyvenimas man ėmė 
rodytis kaip meno, meilės ir tapatumo istorija. 

Menininkas mato dalykus, kurių tikrovėje nėra. Jis įsivaizduo- 
ja ateitį, kurios kiti nepajėgia suvokti. Menininkas interpretuoja 
tikrovę paversdamas ją dar gyvybingesnę ir ilgaamžiškesnę. Lilės 
Elbės istorija — tai pasakojimas apie meną, kūrybą, įsivaizdavimą 
to, kas turėtų būti. Tai pasakojimas apie menininkus, kurie pasi- 
telkdami meną interpretuoja pasaulį ir pačius. save. Keista, kad 
Lilė primygtinai tvirtino nesanti dailininkė, nepaisant sėkmingos 


tapytojo karjeros prieš tampant moterimi. Ji tvirtino, kad menas 
ir paveikslai priklauso Einarui (vienas šių paveikslų kabo mano 
kabinete, kai rašau šias eilutes; jame vaizduojama prancūziška pi- 
lis, paveikslą pasirašė Einaras Vegeneris). Tačiau aš nesutinku su 
Lilės protestais. Lilė buvo menininkė, ir puikiausias jos kūrinys — 
ji pati. Ji įsivaizdavo būsimą gyvenimą ir darė viską, kad jį susi- 
kurtų. Aš praleidau ilgas valandas žiūrėdamas į Gerdos tapytus 
Lilės portretus. Jie nėra tikslūs Lilės atvaizdai (kaip 1 Monė šieno 
kūgiai nėra tikslūs atvaizdai); tai interpretacijos, labai stilizuotos, 
simbolinės ir gyvų spalvų (daugybė rausvų, žalių ir geltonų). Ta- 
čiau šie portretai perteikia Lilės esmę ir dvasią kur kas ryškiau nei 
bet kuri man matyta jos nuotrauka. Pasaulis pirmiausia susipažino 
su Lile per šiuos portretus, 0 aš per juos pradėjau suprasti Lilės 
sielos spalvas, kontūrus ir šešėlius. 

Pasakojimas apie Lilę Elbę — tai ir meilės istorija. Daugelį emo- 
cijų mes išsakome ir išreiškiame per santykius, ir aš įsitikinau, kad 
Lilės supratimo raktas yra Gerda. Savo santuokoje jos sukūrė inty- 
mią prieplauką, kurioje judviejų meilė galėjo būti autentiškiausia 
ir pažeidžiamiausia. Kaip tik šioje intymioje erdvėje pirmiausia 
pasirodė Lilė. Mane domino, kaip 1r kodėl Gerda priėmė Lilę į 
savo santuoką, ir koks buvo jos vaidmuo Lilės virsme. Gal ji tai 
darė iš meilės ir pasišventimo, siekdama puoselėti ir apsaugoti, o 
gal Gerdos motyvai buvo kur kas sudėtingesni? Lilė taps nuosta- 
biausia Gerdos mūza, 0 jos garsiausi paveikslai — dabar verti dau- 
gybės tūkstančių dolerių — tai Lilės portretai. Atsiradus Lilei buvo 
patenkintos Gerdos, kaip menininkės, ambicijos. 

Pasakojimas apie Lilę Elbę — tai ir tapatumo paieškų istorija. 
Dabar Lilė pripažįstama kaip transseksualų judėjimo simbolis. 
Jos gyvenimas, tas, kurį gyveno, ir aprašytas interviu bei iš dalies 
grožinėje biografinėje knygoje „Vyro virsmas moterimi“ (,, Man 
Into Woman“), kurią ji padėjo prieš mirdama parašyti, tuo metu 
praplėtė visuomenės suvokimą apie lyties tapatumą. Nuo to lai- 


ko Lilė įkvėpė daugelį mūsų — ir transseksualų, ir tų, kurie yra 
patenkinti įgimta lytimi, — būti savimi. Lilė žinojo, kad gyveni- 
mas apsimetinėjant yra nieko vertas. Kas mes esame? Kuo norime 
tapti? Kaip suvokiame save? Kokiais suvokti norime būti? — šie 
tapatumo klausimai yra mūsų vidinės kovos esmė. Išspręskite juos 
ir tapsite laisvesni. Beveik prieš šimtmetį Lilė Elbė atsakė į šiuos 
klausimus. Pozuodama portretui dailininkės studijoje ji ištarė pa- 
sauliui: „Tai aš.“ 


David Ebershoff 
2015 rugsėjis 

Tai yra grožinės literatūros kūrinys, kurį parašyti paskatino 
Lilės Elbės ir jos žmonos Gerdos gyvenimo istorija. Šį romaną 
rašiau siekdamas ištirti intymią erdvę, kuri apibrėžė jųdviejų neį- 
prastą santuoką, ir ši erdvė gali atgyti tik pasitelkus spėliones bei 
vaizduotę. Šiuose puslapiuose aprašyti kai kurie svarbūs tikrojo 
Lilės virsmo faktai, bet pasakojimas, pateiktas su vietų, laiko, kal- 
bos ir vidinio gyvenimo smulkmenomis, yra mano vaizduotės 1š- 
dava. 1931 metų pradžioje, kai Lilė pirmą kartą prabilo viešai kaip 
moterimi tapęs vyras, viso pasaulio laikraščiai skelbė pasakojimus 
apie jos nepaprastą gyvenimą. Daugelis šių straipsnių padėjo man 
rašyti romaną, ypač tie, kurie buvo paskelbti Politiken ir kituose 
Danijos laikraščiuose, taip pat Danijos žiniasklaidoje išspausdin- 
ti nekrologai. Kitas vertingas šaltinis buvo Lilės dienoraščiai ir 
korespondencija, kuriuos po Lilės mirties Nilsas Hojeris (Niels 
Hoyer) suredagavo ir išleido kaip pusiau grožinę hibridinę biogra- 
fijos knygą, pavadintą „Vyro virsmas moterimi“ (,„Man Into Wo- 
man“). Šie dienoraščio įrašai ir laiškai suteikė svarbių smulkmenų 
apie Lilės virsmą, ypač apie pirmame skyriuje aprašytus įvykius, 


